{"url": "https://ec.europa.eu/commission/presscorner/detail/mt/IP_21_6830", "title": "Il-Kummissjoni tinvesti mal-EUR 1 biljun ta\u0127t il-Fa\u010bilit\u00e0 Nikkollegaw l-Ewropa g\u0127al konnettivit\u00e0 innovattiva u sigura", "category": "press_eu", "subcategory": "POLICY_AREA=DIGAG,PR-DIGITAL", "date": "Wed, 15 Dec 2021 23:00:00 GMT", "text": ["Illum il-Kummissjoni adottat l-ewwel Programm ta' \u0126idma g\u0127all-parti di\u0121itali tal-Fa\u010bilit\u00e0 Nikkollegaw l-Ewropa (FNE Di\u0121itali), li jiddefinixxi l-kamp ta' applikazzjoni u l-objettivi tal-azzjonijiet appo\u0121\u0121ati mill-UE me\u0127tie\u0121a biex jittejbu l-infrastrutturi tal-konnettivit\u00e0 di\u0121itali tal-Ewropa g\u0127al tliet snin.", "Dawn l-azzjonijiet se jir\u010bievu mal-EUR 1 biljun f'finanzjament (2021\u20132023).", "Bit-trawwim ta' investimenti pubbli\u010bi u privati, l-FNE Di\u0121itali se tikkontribwixxi g\u0127al pro\u0121etti ta' konnettivit\u00e0 ta' interess komuni g\u0127all-UE u g\u0127all-introduzzjoni ta' infrastruttura sikura u sostenibbli ta' prestazzjoni g\u0127olja, inklu\u017ci networks tal-Gigabits u tal-5G fl-UE kollha.", "It-titjib tal-infrastruttura tal-konnettivit\u00e0 tal-Ewropa se jkun fundamentali biex tinkiseb it-trasformazzjoni di\u0121itali tal-Ewropa, kif deskritt fil-Perkors lejn id-De\u010bennju Di\u0121itali, u biex ji\u0121i \u017cgurat li sal-2030 l-unitajiet domesti\u010bi tal-UE jkollhom konnettivita f'gigabits u \u017c-\u017coni abitati kollha ji\u0121u koperti mill-5G.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, qalet hekk: \u201cL-investiment fil-konnettivit\u00e0 transfruntiera se jkompli jaqdi rwol ewlieni fit-trasformazzjoni tal-Ewropa u tal-kompetittivit\u00e0 tag\u0127ha.", "It-titjib tan-networks u l-infrastruttura se ji\u017cgura li \u010b-\u010bittadini u n-negozji Ewropej ikollhom a\u010b\u010bess g\u0127al impjiegi \u0121odda, li jikkompetu fi swieq \u0121odda u li jqawwu l-operat tag\u0127hom.\u201d", "Thierry Breton, il-Kummissarju g\u0127as-Suq Intern, \u017cied jg\u0127id: \u201cIl-konnettivit\u00e0 sikura u rapida hija l-pilastru li fuqu se nibnu d-De\u010bennju Di\u0121itali tal-Ewropa.", "Se tag\u0127ti lill-Ewropej a\u010b\u010bess g\u0127all-\u0127iliet di\u0121itali, tippermetti lin-negozji jinnovaw u tappo\u0121\u0121a d-disponibbilt\u00e0 ta' applikazzjonijiet bla pre\u010bedent f'oqsma b\u0127as-sa\u0127\u0127a, l-edukazzjoni u s-servizzi pubbli\u010bi online.\u201d", "Il-programm ta' finanzjament tal-Fa\u010bilit\u00e0 Nikkollegaw l-Ewropa se jsa\u0127\u0127a\u0127 ukoll in-networks tal-konnettivit\u00e0 billi jappo\u0121\u0121a infrastrutturi ewlenin \u0121odda jew itejjeb dawk e\u017cistenti fl-UE u f'pajji\u017ci terzi.", "Dan kien essenzjali g\u0127all-interkonnessjoni tal-kapa\u010bitajiet di\u0121itali, b\u0127all-cloud, id-data u l-computing, li jid\u0127lu fl-ambizzjoni tal-UE li tibqa' di\u0121italment sovrana.", "FNE Di\u0121itali mistennija tappo\u0121\u0121ja l-azzjonijiet ewlenin li \u0121ejjin:", "L-ewwel sej\u0127iet g\u0127all-Fa\u010bilit\u00e0 Nikkollegaw l-Ewropa Di\u0121itali se ji\u0121u varati fil-bidu ta' Jannar 2022.", "Il-partijiet ikkon\u010bernati se jkunu jistg\u0127u jattendu \u201cjum ta' informazzjoni\u201d ftit wara t-tnedija, sabiex isiru jafu aktar dwar il-prijoritajiet u l-aspetti ewlenin tas-sej\u0127iet, kif ukoll dwar il-pro\u010bess ta' evalwazzjoni u ta' g\u0127oti.", "B'ba\u0121it ippjanat sa EUR 2 biljun sal-2027, il-Fa\u010bilit\u00e0 Nikkollegaw l-Ewropa - Di\u0121itali se tappo\u0121\u0121a t-trasformazzjoni di\u0121itali u l-miri tad-De\u010bennju Di\u0121itali tal-Ewropa g\u0127all-konnettivit\u00e0 mobbli u fissa.", "Din tag\u0127mel parti mill-programm Fa\u010bilit\u00e0 Nikkollegaw l-Ewropa, li jappo\u0121\u0121ja l-investiment fin-networks trans-Ewropej di\u0121itali, tat-trasport u tal-ener\u0121ija, b'valur ta' EUR 33,7 biljun bejn 2021 u 2027.", "L-ewwel \u0121enerazzjoni tal-Fa\u010bilit\u00e0 Nikkollegaw l-Ewropa 2014-2020 tejbet l-infrastrutturi li jg\u0127aqqdu lill-Istati Membri u \u0121abet Wi-Fi bla \u0127las lill-komunitajiet lokali permezz tal-programm WiFi4EU Appo\u0121\u0121at wkoll l-u\u017cu ta' networks ta' kapa\u010bit\u00e0 g\u0127olja \u0127afna f'\u017coni rurali u semirurali madwar l-Ewropa permezz tal-Fond g\u0127all-Broadband Nikkollegaw l-Ewropa (CEBF).", "Fa\u010bilit\u00e0 Nikkollegaw l-Ewropa - Programm ta' \u0126idma", "Fa\u010bilit\u00e0 Nikkollegaw l-Ewropa - FNE Di\u0121itali", "Fa\u010bilit\u00e0 Nikkollegaw l-Ewropa - Implimentazzjoni"]}
{"url": "https://ec.europa.eu/commission/presscorner/detail/mt/IP_21_5981", "title": "Avjazzjoni: L-UE u l-Armenja jiffirmaw ftehim dwar l-avjazzjoni", "category": "press_eu", "subcategory": "POLICY_AREA=TRANSPORT", "date": "Sun, 14 Nov 2021 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum, l-Unjoni Ewropea u l-Armenja ffirmaw ftehim dwar spazju komuni tal-avjazzjoni, ibba\u017cat fuq standards komuni g\u0127oljin fl-oqsma tas-sikurezza u s-sigurt\u00e0 tal-avjazzjoni u tal-\u0121estjoni tat-traffiku tal-ajru.", "Dan l-iffirmar ifisser opportunitajiet \u0121odda g\u0127all-konsumaturi, g\u0127al-linji tal-ajru u g\u0127all-ajruporti tal-Armenja u tal-UE.", "Il-benefi\u010b\u010bji jinkludu opportunitajiet \u0121odda ta' trasport bl-ajru, konnessjonijiet aktar diretti u benefi\u010b\u010bji ekonomi\u010bi g\u0127a\u017c-\u017cew\u0121 na\u0127at:", "Il-Ftehim se jiffa\u010bilita l-kuntatti bejn il-persuni u jespandi l-opportunitajiet kummer\u010bjali u l-kummer\u010b bejn l-UE u l-Armenja.", "Se jkun ukoll strument siewi fl-implimentazzjoni tal-Ftehim ta' S\u0127ubija Komprensiv u Msa\u0127\u0127a\u0127 bejn l-UE u l-Armenja.", "Il-Kummissarju Adina V\u0103lean, responsabbli g\u0127all-mobbilt\u00e0 u t-trasport, qalet: \u201cIl-Ftehim iffirmat illum se jippermetti lill-UE u lill-Armenja jsa\u0127\u0127u r-relazzjonijiet tag\u0127hom fil-qasam tal-avjazzjoni permezz tal-integrazzjoni gradwali tas-suq.", "Huwa pass essenzjali fl-istrate\u0121ija tag\u0127na biex niksbu kooperazzjoni aktar mill-qrib mal-\u0121irien tag\u0127na.", "Il-ftehim se jippermetti aktar g\u0127a\u017cla ta' vvja\u0121\u0121ar g\u0127a\u010b-\u010bittadini, opportunitajiet \u0121odda g\u0127all-industrija tal-avjazzjoni, u konnettivit\u00e0 a\u0127jar ma' rotot u destinazzjonijiet \u0121odda g\u0127all-benefi\u010b\u010bju tal-konsumaturi, tas-settur tat-turi\u017cmu u tal-kuntatti bejn il-persuni.\u201d", "L-ispazju Komuni tal-Avjazzjoni (CAA) huwa ma\u0127sub biex jippermetti l-ftu\u0127 gradwali tas-suq bejn l-UE u l-\u0121irien tag\u0127ha, flimkien mal-konver\u0121enza regolatorja permezz tal-implimentazzjoni gradwali tar-regoli tal-avjazzjoni tal-UE.", "L-e\u017citu ta' dan se jkun opportunitajiet \u0121odda g\u0127all-operaturi u g\u0127a\u017cla usa' g\u0127all-konsumaturi.", "Il-ftu\u0127 gradwali tas-suq u l-konver\u0121enza regolatorja jse\u0127\u0127u b'mod parallel biex ji\u0121u salvagwardjati l-kompetizzjoni \u0121usta u l-implimentazzjoni ta' standards komuni g\u0127oljin fl-oqsma tas-sikurezza u s-sigurt\u00e0 u tal-ambjent u ta' standards o\u0127ra.", "B'dan il-ftehim, l-Armenja se tkompli tallinja l-le\u0121i\u017clazzjoni tag\u0127ha mar-regoli u l-istandards tal-avjazzjoni tal-UE f'oqsma b\u0127as-sikurezza tal-avjazzjoni, il-\u0121estjoni tat-traffiku tal-ajru, is-sigurt\u00e0, l-ambjent, ir-regolamentazzjoni ekonomika, il-kompetizzjoni, il-protezzjoni tal-konsumatur u l-aspetti so\u010bjali.", "Sfond", "Ftehimiet komprensivi simili dwar it-trasport bl-ajru \u0121ew iffirmati ma' pajji\u017ci \u0121irien o\u0127ra, fosthom mal-Balkani tal-Punent, mal-Marokk, mal-Georgia, mal-\u0120ordan, mal-Moldova, mal-I\u017crael, u dan l-a\u0127\u0127ar mal-Ukrajna.", "\u0120ie nnegozjat ukoll ftehim ta' vi\u010binat mat-Tune\u017cija dwar l-avjazzjoni, li huwa mistenni li ji\u0121i ffirmat fil-futur qrib.", "G\u0127al Aktar Informazzjoni:", "Mistoqsijiet u Twe\u0121ibiet dwar il-ftehim dwar it-trasport bl-ajru bejn l-UE u l-Armenja", "Relazzjonijiet tal-UE fil-qasam tal-avjazzjoni internazzjonali"]}
{"url": "https://ec.europa.eu/commission/presscorner/detail/mt/IP_21_5903", "title": "Il-Kummissjoni tadotta pjan ta' kontin\u0121enza g\u0127all-provvista tal-ikel u s-sigurt\u00e0 tal-ikel fi \u017cminijiet ta' kri\u017ci", "category": "press_eu", "subcategory": "POLICY_AREA=AGRURAL,COVID-19", "date": "Thu, 11 Nov 2021 23:00:00 GMT", "text": ["Wara l-kri\u017ci tal-COVID-19 u kif im\u0127abbar fl-Istrate\u0121ija \u201cMill-G\u0127alqa sal-Platt\u201d, l-UE be\u0127siebha \u017c\u017cid il-koordinazzjoni fil-livell Ewropew biex ji\u0121i \u017cgurat li \u010b-\u010bittadini ma jaffa\u010b\u010bjawx skarsezzi tal-ikel matul il-kri\u017cijiet.", "Il-pjan ta' kontin\u0121enza adottat illum jirrikonoxxi r-re\u017ciljenza \u0121enerali tal-katina tal-provvista tal-ikel tal-UE, jidentifika nuqqasijiet e\u017cistenti, u jressaq azzjonijiet biex jittejjeb l-istat ta' t\u0127ejjija fil-livell tal-UE.", "Biex tag\u0127mel dan, il-Kummissjoni se tistabbilixxi Mekkani\u017cmu Ewropew ta' t\u0127ejjija u rispons g\u0127all-Kri\u017cijiet tas-Sigurt\u00e0 tal-Ikel (EFSCM), grupp ta' esperti tal-katina tal-provvista tal-ikel ikkoordinat mill-Kummissjoni biex jiskambjaw data u prattiki, kif ukoll isa\u0127\u0127u l-koordinazzjoni.", "Tag\u0127limiet me\u0127uda mill-kri\u017ci tal-COVID-19", "Il-kri\u017ci tal-COVID-19 \u0127ar\u0121et fid-deher ir-re\u017ciljenza tas-setturi tal-agrikoltura, tas-sajd, tal-akkwakultura u tal-ikel, li evitat li l-kri\u017ci tas-sa\u0127\u0127a tirri\u017culta wkoll fi kri\u017ci tas-sigurt\u00e0 tal-ikel.", "Biex tappo\u0121\u0121a dawn is-setturi, l-UE \u0127adet mi\u017curi e\u010b\u010bezzjonali.", "Pere\u017cempju, il-politika Agrikola Komuni (PAK) u l-Politika Komuni tas-Sajd (PKS), ipprovdew g\u0127odod biex ji\u0121\u0121ieldu l-i\u017cbilan\u010bi fis-suq jew il-kwistjonijiet ta' flussi tal-flus tal-produtturi.", "Barra minn hekk, sabiex ji\u0121i \u017cgurat il-moviment tal-merkanzija u tal-\u0127addiema essenzjali fis-suq uniku, il-Kummissjoni stabbiliet korsiji \u0127odor u ppubblikat linji gwida li ppermettew koordinazzjoni mill-qrib bejn l-Istati Membri \u0127alli ma jkunx hemm xkiel fil-punti ta' qsim tal-fruntiera.", "Il-Komunikazzjoni tal-lum tirrikonoxxi li je\u0127tie\u0121 aktar titjib f'\u010bertu oqsma biex ikomplu ji\u0121u \u017cgurati l-provvista tal-ikel u s-sigurt\u00e0 tal-ikel fi \u017cminijiet ta' kri\u017ci.", "Il-pjan ta' kontin\u0121enza tal-UE g\u0127all-provvista tal-ikel u s-sigurt\u00e0 tal-ikel", "Fil-kuntest tal-impatt tat-tibdil fil-klima li dejjem qieg\u0127ed jikber, u d-degradazzjoni ambjentali fuq il-produzzjoni tal-ikel, kif ukoll ir-riskji relatati mas-sa\u0127\u0127a pubblika, it-theddid \u010bibernetiku jew il-bidliet \u0121eopoliti\u010bi li jheddu l-funzjonament tal-katina tal-provvista tal-ikel, pjan ta' kontin\u0121enza tal-UE g\u0127all-provvista tal-ikel u s-sigurt\u00e0 tal-ikel huwa rilevanti aktar minn qatt qabel.", "Dan il-pjan ta' kontin\u0121enza li huwa kru\u010bjali biex jitjieb l-istat ta' t\u0127ejjija tal-UE, i\u0127addan appro\u010b\u010b kollaborattiv bejn il-partijiet pubbli\u010bi u privati kollha li huma parti mill-katina tal-provvista tal-ikel.", "Mis-settur privat, dan jinkludi, ng\u0127idu a\u0127na, il-bdiewa, is-sajjieda, il-produtturi tal-akkwakultura, il-pro\u010bessuri tal-ikel, in-negozjanti u l-bejjieg\u0127a bl-imnut kif ukoll it-trasportaturi u l-professjonisti tal-lo\u0121istika.", "L-awtoritajiet tal-UE, nazzjonali u re\u0121jonali se jkunu wkoll fil-qofol ta' dan il-pjan.", "Il-pjan innifsu se ji\u0121i mniedi mill-Mekkani\u017cmu Ewropew ta' T\u0127ejjija u Rispons g\u0127all-Kri\u017cijiet tas-Sigurt\u00e0 tal-Ikel, li g\u0127andu ji\u0121i varat mill-Kummissjoni.", "L-EFSCM se jserra\u0127 fuq grupp ta' esperti, li jg\u0127aqqad flimkien lill-Istati Membri u xi rappre\u017centanti u atturi minn pajji\u017ci mhux tal-UE mill-istadji kollha tal-katina alimentari, u fuq sett ta' regoli u pro\u010beduri li jirregolaw il-funzjonament tieg\u0127u.", "Il-grupp se jiltaqa' perjodikament u f'ka\u017c ta' kri\u017ci, mill-aktar fis u kemm-il darba jkun hemm b\u017conn.", "Se jiffoka fuq attivitajiet spe\u010bifi\u010bi u sett ta' azzjonijiet li g\u0127andhom jitlestew bejn nofs l-2022 u l-2024:", "Kuntest", "F'Mejju tal-2020, il-Kummissjoni adottat l-Istrate\u0121ija \u201cMill-G\u0127alqa sal-Platt\u201d u l-Istrate\u0121ija g\u0127all-Bijodiversit\u00e0.", "Dawn i\u017c-\u017cew\u0121 strate\u0121iji li jsa\u0127\u0127u lil xulxin b'mod re\u010biproku, \u0121ew ippre\u017centati fil-kuntest tal-Patt Ekolo\u0121iku Ewropew biex tkun tista' ssir it-tran\u017cizzjoni lejn sistemi tal-ikel sostenibbli u ji\u0121u indirizzati l-ka\u0121uni ewlenin tat-telfien tal-bijodiversit\u00e0.", "L-istrate\u0121ija \u201cMill-G\u0127alqa sal-Platt\u201d \u0127abbret diversi inizjattivi importanti, fosthom il-pjan ta' kontin\u0121enza g\u0127all-i\u017cgurar tal-provvista tal-ikel u s-sigurt\u00e0 tal-ikel fi \u017cminijiet ta' kri\u017ci u l-adozzjoni, sa tmiem l-2023, ta' le\u0121i\u017clazzjoni qafas g\u0127al sistemi tal-ikel sostenibbli, biex tit\u0127affef aktar it-tran\u017cizzjoni lejn sistema tal-ikel sostenibbli.", "X'qalu l-Membri tal-Kulle\u0121\u0121", "Fi kliem Janusz Wojciechowski, il-Kummissarju responsabbli g\u0127all-Agrikoltura: \u201cIl-katina tal-provvista tal-ikel tag\u0127na wriet re\u017ciljenza qawwija matul il-pandemija tal-COVID-19.", "Ma kien hemm l-ebda skarsezzi tal-ikel g\u0127a\u010b-\u010bittadini tag\u0127na, u b'hekk \u0121iet evitata kri\u017ci tal-ikel minbarra dik tas-sa\u0127\u0127a.", "Dan huwa grazzi wkoll g\u0127all-Politika Agrikola Komuni tag\u0127na.", "Fi \u017cminijiet ta' fatturi ta' riskju li qed jevolvu, je\u0127tie\u0121 li nkunu ppreparati g\u0127al kri\u017cijiet futuri li jistg\u0127u jaffettwaw il-provvista tal-ikel u s-sigurt\u00e0 tal-ikel.", "Is-sigurt\u00e0 tal-ikel se tibqa' fil-qalba tal-politiki tag\u0127na.", "Huwa importanti li s-sistemi tal-ikel tag\u0127na jsiru aktar re\u017ciljenti u aktar sostenibbli.", "Il-pjan ta' kontin\u0121enza ppre\u017centat illum ji\u017cgura l-istat ta' t\u0127ejjija tal-UE u l-koordinazzjoni bir-reqqa bejn l-UE, l-Istati Membri u s-setturi pubbli\u010bi u privati biex ji\u0121u evitati de\u010bi\u017cjonijiet unilaterali u l-immani\u0121jar tal-kri\u017cijiet ikun aktar effettiv.\u201d", "Fi kliem Stella Kyriakides, il-Kummissarju responsabbli g\u0127as-Sa\u0127\u0127a u s-Sikurezza Alimentari: \u201cL-istrate\u0121ija \u201cMill-G\u0127alqa sal-Platt\u201d hija l-boxxla tag\u0127na lejn sistema tal-ikel re\u017ciljenti u sostenibbli li twassal ir-ri\u017cultati fi\u010b-\u010birkostanzi kollha.", "Ir-rispons straordinarju tal-UE g\u0127all-pandemija tal-COVID-19 jurina li l-koordinazzjoni bejn l-Istati Membri kollha, l-istituzzjonijiet tal-UE u l-partijiet ikkon\u010bernati ewlenin hija kru\u010bjali biex ji\u0121u indirizzati sitwazzjonijiet ta' emer\u0121enza.", "Il-pjan ta' kontin\u0121enza tal-lum se jg\u0127inna nkunu preparati a\u0127jar u ni\u017cguraw il-provvista u s-sigurt\u00e0 tal-ikel fi \u017cminijiet ta' kri\u017ci.", "Is-sa\u0127\u0127a tag\u0127na hija marbuta mad-disponibbilt\u00e0 u l-kwalit\u00e0 tal-ikel li nieklu, u s-sistemi tal-ikel tag\u0127na ma jistg\u0127ux ikunu re\u017ciljenti g\u0127all-kri\u017cijiet b\u0127all-COVID-19, jekk ma jkunux sostenibbli.\u201d", "Fi kliem Virginijus Sinkevi\u010dius, il-Kummissarju g\u0127all-Ambjent, l-O\u010beani u s-Sajd: \u201cIl-pandemija ttestjat ir-re\u017ciljenza tal-katina tal-provvista tal-ikel, u rajna li l-politiki tag\u0127na u l-qafas le\u0121i\u017clattiv huma sodi.", "Madankollu rajna wkoll fejn jinsabu l-vulnerabbiltajiet u li hemm lok fejn intejbu l-istat ta' t\u0127ejjija tas-sistema tal-ikel tag\u0127na biex din tkun tifla\u0127 g\u0127all-pressjonijiet minn fatturi u riskji esterni.", "Is-settur tas-sajd u tal-akkwakultura tag\u0127na g\u0127andu jla\u0127\u0127aq ma' \u010bertu livell ta' dipendenzi u vulnerabbiltajiet marbuta pere\u017cempju max-xokkijiet fil-provvista u fl-imnut.", "Il-pjan ta' kontin\u0121enza adottat illum ji\u017cgura li a\u0127na lesti nindirizzaw ix-xokkijiet potenzjali, filwaqt li nkomplu l-provvista ta' frott tal-ba\u0127ar sostenibbli lill-konsumaturi.\u201d", "Aktar informazzjoni", "Komunikazzjoni", "Skeda informattiva", "Il-Politika Agrikola Komuni (PAK)", "Il-Politika Komuni tas-Sajd (PKS)", "Il-mi\u017curi tas-Suq tal-PAK"]}
{"url": "https://ec.europa.eu/commission/presscorner/detail/mt/IP_21_5649", "title": "L-Ekonomija \u010birkolari: Il-Kummissjoni tie\u0127u azzjoni kontra \u0127ames Stati Membri biex itejbu l-\u0121estjoni tal-iskart", "category": "press_eu", "subcategory": "POLICY_AREA=ENVIRO", "date": "Thu, 11 Nov 2021 23:00:00 GMT", "text": ["Il-\u0121enerazzjoni annwali tal-iskart mill-attivitajiet ekonomi\u010bi kollha fl-UE tammonta g\u0127al 2.5 biljun tunnellata jew 5 tunnellati per capita fis-sena, u kull \u010bittadin jipprodu\u010bi medja ta' kwa\u017ci nofs tunnellata skart muni\u010bipali.", "Fil-pjan ta' Azzjoni tag\u0127ha g\u0127al Ekonomija \u010airkolari l-Kummissjoni fasslet mod biex tnaqqas sostanzjalment il-\u0121enerazzjoni tal-iskart u r-regoli tal-UE jistabbilixxu l-objettiv li s-sehem tal-iskart muni\u010bipali mormi fil-landfills ji\u0121i limitat g\u0127al 10 % sal-2035.", "Fl-UE, il-li\u0121ijiet u l-politika dwar l-iskart xprunaw titjib kbir fil-\u0121estjoni tal-iskart; dawn jistimulaw l-innovazzjoni fil-\u0121bir u fir-ri\u010bikla\u0121\u0121 tal-iskart separat, jillimitaw l-u\u017cu tar-rimi fil-landfills u jin\u010bentivaw il-bidla fl-im\u0121iba tal-konsumaturi.", "Id-Direttiva Qafas tal-UE dwar l-Iskart u d-Direttiva dwar ir-rimi ta' skart fil-Landfills tal-UE fihom sett ta' regoli ma\u0127suba biex jipprevjenu u jnaqqsu l-impatt negattiv ikkaw\u017cat mill-\u0121enerazzjoni u mill-\u0121estjoni tal-iskart.", "Il-Kummissjoni qed ta\u0127dem kontinwament biex timmodernizza dawn ir-regoli biex tag\u0127milhom adattati g\u0127all-ekonomija \u010birkolari u g\u0127all-era di\u0121itali.", "B\u0127ala parti minn din l-ambizzjoni, fil-jiem li \u0121ejjin il-Kummissjoni se tipproponi riforma tar-regoli tal-UE dwar il-vje\u0121\u0121i ta' skart barra mill-pajji\u017c biex ti\u017cgura li l-UE ma tesportax l-isfidi tag\u0127ha fir-rigward tal-iskart lejn pajji\u017ci terzi.", "Fl-istess waqt, il-Kummissjoni kienet qed tipprovdi appo\u0121\u0121 kontinwu lill-Istati Membri biex jimplimentaw b'mod xieraq il-li\u0121ijiet e\u017cistenti, u bl-u\u017cu tas-setg\u0127at ta' infurzar tag\u0127ha fejn me\u0127tie\u0121.", "Dan huwa kru\u010bjali g\u0127all-preservazzjoni tas-sa\u0127\u0127a ta\u010b-\u010bittadini tal-UE u biex l-ambjent jin\u017camm nadif.", "F'dan ir-rigward, il-Kummissjoni llum qed tie\u0127u passi legali kontra r-Rumanija, il-Bulgarija, il-Kroazja, il-Gre\u010bja, u s-Slovakkja g\u0127an-nuqqas ta' konformit\u00e0 mal-li\u0121ijiet tal-UE dwar l-iskart - id-Direttiva Qafas dwar l-Iskart u d-Direttiva dwar ir-rimi ta' skart f'Landfills.", "Dawn il-\u0127ames Stati Membri huma m\u0127e\u0121\u0121a ji\u017cguraw trattament xieraq tal-iskart qabel ir-rimi fil-landfills.", "Fil-ka\u017c tar-Rumanija, il-Kummissjoni dde\u010bidiet ukoll li tressaq ka\u017c addizzjonali lura lill-Qorti tal-\u0120ustizzja tal-Unjoni Ewropea dwar nuqqas ta' konformit\u00e0 mad-Direttiva dwar ir-rimi ta' skart f'Landfills.", "L-azzjoni ta' infurzar li qed tie\u0127u l-Kummisjoni llum tappo\u0121\u0121a t-tran\u017cizzjoni lejn ekonomija \u010birkolari u tg\u0127in fil-\u0127arsien tal-ambjent u tas-sa\u0127\u0127a tal-bniedem mill-effetti \u0127\u017ciena tat-tni\u0121\u0121is tal-iskart, f'konformit\u00e0 mal-ambizzjoni ta' tni\u0121\u0121is \u017cero stabbilita mill-Kummissjoni.", "Nuqqas fit-trattament xieraq tal-iskart jista' jkollu konsegwenzi qerrieda fuq is-sa\u0127\u0127a tal-bniedem u fuq l-ilma, l-art, u l-arja tag\u0127na.", "Is-sustanzi perikolu\u017ci li jinsabu fl-iskart jistg\u0127u jni\u0121\u0121su l-ilma tax-xorb u l-\u0127amrija.", "Id-Direttiva Qafas dwar l-Iskart tistabbilixxi l-prin\u010bipji ba\u017ci\u010bi dwar il-\u0121estjoni tal-iskart u tistabbilixxi l-\u0121erarkija tal-UE dwar l-iskart.", "Skont din il-\u0121erarkija, it-trattament tal-iskart je\u0127tie\u0121 jimxi ma' dawn l-istadji: il-prevenzjoni, l-u\u017cu mill-\u0121did, ir-ri\u010bikla\u0121\u0121, l-irkupru, u r-rimi.", "Ir-rimi fil-landfills huwa l-inqas g\u0127a\u017cla favorevoli u je\u0127tie\u0121 ikun limitat g\u0127all-minimu me\u0127tie\u0121.", "Skont ir-regoli tal-UE, ir-rimi tal-iskart fil-landfills je\u0127tie\u0121 ji\u0121i eliminat b'mod gradwali u, meta dan ir-rimi ma jkunx jista' ji\u0121i evitat, g\u0127andu ji\u0121i kkontrollat b'mod adgewat biex ikun sikur g\u0127as-sa\u0127\u0127a tal-bniedem u g\u0127all-ambjent.", "Skont id-data l-aktar ri\u010benti, fl-2018, 24 % tal-iskart tad-djar kollu \u0121enerat fl-UE kien g\u0127adu qed ji\u0121i mormi fil-landfills.", "Id-Direttiva dwar ir-rimi ta' skart f'Landfills tistabbilixxi rekwi\u017citi operazzjonali stretti g\u0127as-siti tal-landfills li jesi\u0121u li l-iskart ikun trattat b'mod xieraq qabel ir-rimi fil-landfills.", "Impatt fuq is-sa\u0127\u0127a u fuq l-ambjent", "Min\u0127abba li d-Direttiva dwar ir-rimi ta' skart f'Landfills ma \u0121ietx applikata korrettament, i\u010b-\u010bittadini u n-negozji mir-Rumanija, mill-Bulgarija, mill-Kroazja, mill-Gre\u010bja, u mis-Slovakkja jistg\u0127u ma jkunux f'po\u017cizzjoni li jibbenefikaw bis-s\u0127i\u0127 mid-dispo\u017cizzjonijiet tad-Direttiva, u dan iwassal g\u0127al:", "Meta r-rimi fil-landfills ma jkunx jista' ji\u0121i evitat, l-Istati Membri g\u0127andhom jie\u0127u mi\u017curi biex ji\u017cguraw li jintrema fil-landfills skart biss li jkun \u0121ie so\u0121\u0121ett g\u0127al trattament.", "Il-Qorti tal-\u0120ustizzja tal-UE, fis-sentenza tag\u0127ha tal-15 ta' Ottubru 2014 idde\u010bidiet ukoll li t-trattament tal-iskart qabel ir-rimi fil-landfills ma jistax isir fi kwalunkwe sura, i\u017cda je\u0127tie\u0121 ikun l-aktar xieraq biex kemm jista' jkun jitnaqqsu l-impatti negattivi fuq l-ambjent u s-sa\u0127\u0127a tal-bniedem.", "Studji u investigazzjonijiet imnedija mill-Kummissjoni urew li g\u0127add ta' siti tal-landfills kellhom nuqqasijiet fir-rigward ta' dan ir-rekwi\u017cit f'dawn il-\u0127ames Stati Membri.", "Illum il-Kummissjoni qed tibg\u0127at ittri ta' avvi\u017c formali lill-Bulgarija, lill-Kroazja, lill-Gre\u010bja, lir-Rumanija u lis-Slovakkja u qed titlobhom japplikaw korrettament id-Direttiva dwar ir-rimi tal-iskart f'Landfills u d-Direttiva Qafas dwar l-Iskart.", "Fil-Bulgarija, l-istudji \u017cvelaw nuqqasijiet fis-siti kollha li \u0121ew spezzjonati.", "Fi 52 landfill, l-iskart mhuwiex so\u0121\u0121ett g\u0127al trattament li jinkludi g\u0127a\u017cla adegwata tal-flussi tal-iskart.", "Fil-Kroazja, l-istudji \u017cvelaw nuqqasijiet fis-siti kollha spezzjonati u li l-iskart muni\u010bipali qed jintrema fil-landfills ming\u0127ajr ebda trattament.", "G\u0127all-Gre\u010bja, l-istudji \u017cvelaw li ma hemmx bi\u017c\u017cejjed fa\u010bilitajiet tat-trattament fil-pajji\u017c u li l-\u0121bir separat huwa insuffi\u010bjenti.", "G\u0127ar-Rumanija, l-istudji \u017cvelaw nuqqasijiet fis-siti kollha spezzjonati u li l-bi\u010b\u010ba l-kbira tal-iskart jintrema f'landfill ming\u0127ajr ebda trattament.", "Fis-Slovakkja, instabu wkoll nuqqasijiet fis-siti kollha li \u0121ew spezzjonati.", "L-iskart qed jintrema fil-landfill ming\u0127ajr trattament xieraq f'111-il landfill Slovakka peress li ma g\u0127andhomx bi\u017c\u017cejjed installazzjonijiet biex ji\u017cguraw l-g\u0127a\u017cla ta' tipi differenti ta' skart.", "Barra minn hekk, f'ka\u017c separat fir-rigward tar-Rumanija, kellhom jing\u0127alqu u ji\u0121u riabilitati 109 landfill sas-16 ta' Lulju 2009, skont id-Direttiva dwar ir-rimi tal-iskart f'Landfills.", "Fit-18 ta' Ottubru 2018, il-Qorti tal-\u0120ustizzja tal-Unjoni Ewropea dde\u010bidiet li r-Rumanija ma ssodisfatx l-obbligi tag\u0127ha b'rabta ma' 68 landfill.", "Minkejja xi progress li sar, ir-Rumanija g\u0127adha ma kkonformatx bis-s\u0127i\u0127 mas-sentenza tal-Qorti u sal-lum g\u0127ad hemm 42 landfill li g\u0127adhom ma ng\u0127alqux, u g\u0127al \u0127afna minnhom ix-xog\u0127lijiet g\u0127ar-riabilitazzjoni tag\u0127hom g\u0127adhom mhux ippjanati.", "Pro\u010beduri simili ta' ksur g\u0127adhom g\u0127addejjin fir-rigward tal-Bulgarija, ta' \u010aipru, tal-Italja u tas-Slovenja.", "Kuntest", "Il-pro\u010bedura ta' ksur, minquxa fit-trattati tal-UE, tipprevedi li l-Kummissjoni tista' tie\u0127u azzjoni legali kontra l-Istati Membri li jonqsu milli ji\u017cguraw it-traspo\u017cizzjoni f'waqtha u pre\u010bi\u017ca tad-direttivi fil-le\u0121i\u017clazzjoni nazzjonali tag\u0127hom.", "Ir-regoli ambjentali huma stabbiliti biex ji\u0121u evitati l-effetti ta' \u0127sara fuq sa\u0127\u0127et il-bniedem u l-ambjent u jirriflettu kemm l-a\u0127\u0127ar evidenza teknika u tas-sa\u0127\u0127a, kif ukoll il-qafas politiku li je\u017cistu fihom.", "L-implimentazzjoni dg\u0127ajfa tal-li\u0121i u l-politiki ambjentali ssarraf fi spejje\u017c ambjentali, ekonomi\u010bi, u so\u010bjali g\u0127as-so\u010bjet\u00e0, u to\u0127loq kundizzjonijiet mhux ugwali g\u0127all-operaturi ekonomi\u010bi.", "Il-\u0121estjoni tal-iskart ambjentalment b'sa\u0127\u0127itha u l-u\u017cu tal-materjali sekondarji li jkun fih huma elementi ewlenin tal-politika ambjentali tal-UE.", "Il-le\u0121i\u017clazzjoni tal-UE dwar l-iskart tfittex li tinkora\u0121\u0121ixxi l-prevenzjoni tal-iskart, tispe\u010bifika r-rekwi\u017citi tal-u\u017cu mill-\u0121did u r-rata ta' ri\u010bikla\u0121\u0121 g\u0127al flussi ta' skart mag\u0127\u017cula, biex ji\u0121i minimizzat ir-rimi f'landfills konformi, u jinqered ir-rimi f'landfills mhux konformi.", "Il-benefi\u010b\u010bji tal-Pjan ta' Azzjoni g\u0127al Ekonomija \u010airkolari, wie\u0127ed mis-sisien ewlenin tal-Patt Ekolo\u0121iku Ewropew, ma jistg\u0127ux jintla\u0127qu sakemm jippersistu prattiki illegali ta' rimi fil-landfills.", "G\u0127al aktar informazzjoni", "Il-Pro\u010bedura ta' ksur", "L-infurzar tal-Li\u0121i Ambjentali tal-UE: Benefi\u010b\u010bji u Kisbiet", "Studju biex ji\u0121u vvalutati l-benefi\u010b\u010bji miksuba permezz tal-infurzar tal-le\u0121i\u017clazzjoni ambjentali tal-UE", "Studju: L-ispejje\u017c tan-nuqqas ta' implimentazzjoni tal-li\u0121i ambjentali tal-UE", "Fuq id-de\u010bi\u017cjonijiet ewlenin fil-pakkett tal-pro\u010beduri ta' ksur ta' Ottubru 2021, ara l-MEMO."]}
{"url": "https://ec.europa.eu/commission/presscorner/detail/mt/IP_21_5904", "title": "L-esportazzjonijiet tal-UE jappo\u0121\u0121aw 38 miljun impjieg fl-UE skont rapport dwar l-impjiegi u l-kummer\u010b", "category": "press_eu", "subcategory": "POLICY_AREA=TRADEPOL", "date": "Thu, 11 Nov 2021 23:00:00 GMT", "text": ["Wa\u0127da mill-\u0127afna \u010bifri f'rapport \u0121did ma\u0127ru\u0121 illum mill-Kummissjoni Ewropea turi kemm hija importanti politika ta' kummer\u010b miftu\u0127 g\u0127all-impjiegi Ewropej.", "Ir-Rapport dwar il-Kummer\u010b u l-Impjiegi jipprovdi g\u0127add ta' statistika dwar l-impjiegi Ewropej marbuta mal-kummer\u010b Ewropew.", "Ir-rapport jipprovdi data matul i\u017c-\u017cmien kemm fil-livell Ewropew kif ukoll f'dak tal-Istati Membri, u jag\u0127ti statistika skont l-industrija, il-livell tal-\u0127iliet, is-sess e\u010b\u010b. Pere\u017cempju, ir-rapport juri li aktar minn 38 miljun impjieg fl-UE huma appo\u0121\u0121ati mill-esportazzjonijiet tal-UE, 11-il miljun aktar minn de\u010bennju ilu.", "Dawn l-impjiegi huma m\u0127allsa, b\u0127ala medja, 12 % aktar mill-impjiegi fl-ekonomija kollha kemm hi.", "I\u017c-\u017cieda fl-impjiegi appo\u0121\u0121ati mill-esportazzjoni ssegwi \u017cieda sa\u0127ansitra aktar qawwija fl-esportazzjonijiet tal-UE: flimkien ma' \u017cieda ta' 75 % fl-impjiegi relatati mal-esportazzjoni bejn is-sena 2000 u l-2019, l-esportazzjonijiet totali \u017cdiedu b'130 %.", "Id-data tindika b'mod \u010bar li aktar kummer\u010b ifisser aktar impjiegi, u l-a\u0127jar mod biex dan ji\u017cdied huwa billi ji\u0121u \u017cgurati opportunitajiet \u0121odda permezz ta' ftehimiet kummer\u010bjali u l-infurzar dili\u0121enti tag\u0127hom.", "Min\u0127abba li 93 % tal-esportaturi kollha tal-UE huma kumpaniji \u017cg\u0127ar u ta' daqs medju (SMEs), huwa vitali wkoll li ji\u0121u meg\u0127juna jifhmu l-opportunitajiet u t-termini offruti minn network komprensiv ta' 45 ftehim kummer\u010bjali konklu\u017ci mill-UE.", "Il-Vi\u010bi President E\u017cekuttiv u l-Kummissarju g\u0127all-Kummer\u010b, Valdis Dombrovskis, qal: \u201cDawn i\u010b-\u010bifri jikkonfermaw li l-kummer\u010b huwa mutur ewlieni g\u0127at-tkabbir tal-impjiegi fl-UE, kif muri mit-tkabbir ta' 75 % fl-impjiegi relatati mal-esportazzjoni f'dawn l-a\u0127\u0127ar \u017cew\u0121 de\u010bennji.", "Hekk kif l-irkupru ekonomiku jaqbad ir-ritmu, hija l-prijorit\u00e0 tag\u0127na li nkomplu nag\u0127tu spinta lill-esportazzjonijiet u no\u0127olqu swieq g\u0127all-prodotti u s-servizzi tal-UE.", "Dan se jappo\u0121\u0121a lill-kumpaniji tag\u0127na - spe\u010bjalment l-SMEs, li jirrappre\u017centaw 93 % tal-esportazzjonijiet kollha tal-UE - biex jin\u0127olqu impjiegi g\u0127all-persuni madwar l-UE.", "It-tnedija kontinwa tal-istrate\u0121ija kummer\u010bjali l-\u0121dida tag\u0127na tal-UE, bl-enfasi qawwija tag\u0127ha fuq il-ftu\u0127 ta' opportunitajiet \u0121odda u li nkunu assertivi fl-implimentazzjoni tal-ftehimiet kummer\u010bjali tag\u0127na, se jkollha rwol kru\u010bjali fit-tis\u0127i\u0127 ta' din it-tendenza.\u201d", "Il-kummer\u010b jo\u0127loq u jappo\u0121\u0121a l-impjiegi fl-UE kollha, u \u010b-\u010bifri qed ji\u017cdiedu.", "L-og\u0127la \u017cidiet osservati mis-sena 2000 kienu fil-Bulgarija (+368 %), fis-Slovakkja (+287 %), fl-Irlanda (+202 %), fis-Slovenja (+184 %) u fl-Estonja (+173 %).", "Ir-rapport jinkludi skedi informattivi dettaljati dwar ir-ri\u017cultati g\u0127al kull Stat Membru tal-UE.", "I\u010b-\u010bifri rilaxxati llum jenfasizzaw effett kollaterali po\u017cittiv importanti mill-esportazzjonijiet lejn il-bqija tad-dinja.", "Meta l-esportaturi tal-UE fi Stat Membru tal-UE jmorru tajjeb, il-\u0127addiema fi Stati Membri o\u0127rajn jibbenefikaw ukoll.", "Dan huwa min\u0127abba li d-ditti li jipprovdu o\u0121\u0121etti u servizzi tul il-katina ta' provvista jiggwadanjaw ukoll meta l-konsumatur finali tag\u0127hom ibig\u0127 il-prodott finali barra mill-pajji\u017c.", "Biex nag\u0127tu e\u017cempju, l-esportazzjonijiet Fran\u010bi\u017ci lejn pajji\u017ci mhux tal-UE jappo\u0121\u0121aw madwar 658,000 impjieg fi Stati Membri o\u0127ra tal-UE, filwaqt li l-esportazzjonijiet Pollakki jappo\u0121\u0121aw 200,000 impjieg b\u0127al dawn.", "Fl-a\u0127\u0127ar nett, l-esportazzjonijiet tal-UE lejn pajji\u017ci madwar id-dinja jappo\u0121\u0121aw kwa\u017ci 24 miljun impjieg barra mill-UE.", "Dawn l-impjiegi \u017cdiedu b'aktar mid-doppju mis-sena 2000.", "Pere\u017cempju, 1.5 miljun impjieg fl-Istati Uniti tal-Amerka, 2.2 miljun fl-Indja u 530,000 fit-Turkija huma appo\u0121\u0121ati mill-produzzjoni ta' o\u0121\u0121etti u servizzi f'dawk il-kontej li huma inkorporati fl-esportazzjonijiet tal-UE permezz ta' ktajjen tal-provvista globali.", "Fl-a\u0127\u0127ar nett, l-istudju j\u0127ares ukoll lejn il-bilan\u010b bejn is-sessi, u jikkonkludi li hemm kwa\u017ci 14-il miljun mara f'impjiegi appo\u0121\u0121ati mill-kummer\u010b fl-UE.", "Sfond", "Il-Kummissjoni Ewropea identifikat il-politika kummer\u010bjali b\u0127ala komponent ewlieni tal-Istrate\u0121ija tal-Unjoni Ewropea tal-2020.", "Min\u0127abba xenarju ta' ekonomija globali li qed jinbidel malajr, huwa aktar importanti minn qatt qabel li nifhmu bis-s\u0127i\u0127 kif il-flussi tal-kummer\u010b jaffettwaw l-impjieg.", "Dan jista' jsir biss billi ji\u0121u mi\u0121bura informazzjoni u anali\u017ci komprensivi, affidabbli u komparabbli biex it-tfassil ta' politika ikun ibba\u017cat fuq l-evidenza.", "Iggwidati minn dan l-objettiv, i\u010b-\u010aentru Kon\u0121unt tar-Ri\u010berka tal-Kummissjoni Ewropea (Joint Research Centre, \u201cJRC\u201d) u d-Direttorat \u0120enerali g\u0127all-Kummer\u010b ikkollaboraw biex jipprodu\u010bu pubblikazzjoni li timmira li tkun strument ta' valur g\u0127ar-ri\u010berkaturi u g\u0127al dawk li jfasslu l-politika kummer\u010bjali.", "Filwaqt li jsegwi l-ewwel edizzjoni tal-2015, ir-rapport jinkludi serje ta' indikaturi li juru fid-dettall ir-relazzjoni bejn il-kummer\u010b u l-impjieg g\u0127all-UE b'mod \u0121enerali u g\u0127al kull Stat Membru tal-UE bl-u\u017cu tal-World Input-Output Database li \u0127ar\u0121et fl-2016 b\u0127ala s-sors prin\u010bipali tad-data.", "Din l-informazjoni \u0121iet ikkomplementata b'data dwar l-impjiegi skont l-et\u00e0, il-\u0127ila u l-\u0121eneru.", "L-indikaturi kollha jirreferu g\u0127all-esportazzjonijiet lejn il-bqija tad-dinja biex jirriflettu l-ambitu tat-tfassil tal-politika kummer\u010bjali tal-UE.", "G\u0127alkemm dan ir-rapport u l-anali\u017ci jiffukaw fuq l-esportazzjonijiet g\u0127al ra\u0121unijiet metodolo\u0121i\u010bi, huwa importanti li wie\u0127ed jinnota li l-importazzjonijiet huma vitali g\u0127all-ekonomija tal-UE wkoll.", "Huma essenzjali wkoll g\u0127all-produzzjoni domestika u l-esportazzjonijiet tag\u0127na; \u017cew\u0121 terzi tal-importazzjonijiet tal-UE jikkonsistu minn materja prima, partijiet u komponenti, li \u0127afna minnhom isibu triqithom fl-o\u0121\u0121etti u s-servizzi esportati tal-UE.", "L-a\u010b\u010bess g\u0127all-a\u0127jar inputs huwa fattur kritiku g\u0127all-produzzjoni u l-kompetittivit\u00e0 tal-UE fid-dinja tal-lum.", "G\u0127al Aktar Informazzjoni", "Is-sit web tal-2021 Nota tal-Ekonomista Rapport tal-2021 Infografika"]}
{"url": "https://ec.europa.eu/commission/presscorner/detail/mt/IP_21_5666", "title": "Natura: Il-Kummissjoni tidde\u010biedi li tressaq lil MALTA quddiem il-Qorti tal-\u0120ustizzja tal-Unjoni Ewropea min\u0127abba l-insib tal-isponsuni", "category": "press_eu", "subcategory": "POLICY_AREA=ENVIRO", "date": "Thu, 11 Nov 2021 23:00:00 GMT", "text": ["Illum, il-Kummissjoni dde\u010bidiet li tressaq lil Malta quddiem il-Qorti tal-\u0120ustizzja tal-Unjoni Ewropea talli naqset milli tapplika b'mod korrett id-Direttiva dwar l-G\u0127asafar (id-Direttiva 2009/147/KE) billi applikat b'mod skorrett ir-re\u0121im tad-derogi u awtorizzat l-insib tal-isponsuni protetti g\u0127al skopijiet ta' ri\u010berka.", "Id-Direttiva dwar l-G\u0127asafar tirrikjedi sistema \u0121enerali ta' protezzjoni g\u0127all-g\u0127asafar selva\u0121\u0121i u tippermetti derogi dwar il-ka\u010b\u010ba u l-insib biss meta dawn ikunu so\u0121\u0121etti g\u0127al kundizzjonijiet stretti.", "Dawn huma rekwi\u017citi ewlenin g\u0127all-protezzjoni tal-bijodiversit\u00e0 fl-UE.", "Kemm il-Patt Ekolo\u0121iku Ewropew kif ukoll l-Istrate\u0121ija tal-UE g\u0127all-Bijodiversit\u00e0 g\u0127all-2030 jindikaw li huwa kru\u010bjali g\u0127all-UE li twaqqaf it-telf tal-bijodiversit\u00e0 tag\u0127ha billi tippreserva s-siti naturali u tirrestawra l-ekosistemi li saritilhom \u0127sara g\u0127al status ekolo\u0121iku tajjeb.", "Il-kwistjoni tal-insib tal-isponsuni di\u0121\u00e0 kienet so\u0121\u0121etta g\u0127al pro\u010bedimenti ta' ksur fl-img\u0127oddi, li wasslet g\u0127al de\u010bi\u017cjoni tal-Qorti tal-\u0120ustizzja fl-2018 fejn iddikjarat deroga tal-insib simili b\u0127ala illegali.", "G\u0127aldaqstant, Malta \u0127assret ir-re\u0121im tad-deroga rilevanti u ntrabtet ma ter\u0121ax tifta\u0127ha.", "Madankollu, fl-2020, Malta re\u0121g\u0127et awtorizzat l-insib tal-isponsuni u din id-darba invokat dispo\u017cizzjoni ta' deroga o\u0127ra, b'mod partikolari g\u0127al skopijiet ta' ri\u010berka.", "Il-Kummissjoni tqis li, minkejja li l-objettiv ddikjarat hu wie\u0127ed ta' \u201cri\u010berka\u201d, bosta elementi jindikaw li l-iskema - fil-prattika - tippermetti li g\u0127add kbir ta' g\u0127asafar jinqabdu ming\u0127ajr ma ji\u0121u rrapportati, li jmur kontra l-kondizzjonijiet stretti g\u0127ad-derogi stabbiliti mid-Direttiva dwar l-G\u0127asafar.", "G\u0127alhekk, il-Kummissjoni bag\u0127tet ittra ta' intimazzjoni lil Malta f'Di\u010bembru tal-2020, segwita b'opinjoni motivata f'\u0120unju tal-2021.", "Minkejja li Malta \u0127assret il-le\u0121i\u017clazzjoni inkriminata fil-bidu ta' Ottubru, ma taffietx it-t\u0127assib tal-Kummissjoni: il-li\u010benzji g\u0127all-insib g\u0127all-ista\u0121un tal-2021 kienu di\u0121\u00e0 nt\u0127ar\u0121u abba\u017ci tal-qafas m\u0127assar tal-2020, u r-regoli l-\u0121odda li \u0121ew adottati malajr kellhom biss emendi minuri meta mqabbel mar-re\u0121im legali pre\u010bedenti.", "G\u0127aldaqstant il-Kummissjoni tqis it-twe\u0121iba mill-awtoritajiet Maltin, kemm g\u0127all-ittra ta' intimazzjoni kif ukoll g\u0127all-opinjoni motivata, b\u0127ala mhux sodisfa\u010benti, u g\u0127alhekk qed tressaq lil Malta quddiem il-Qorti tal-\u0120ustizzja tal-Unjoni Ewropea.", "Kuntest", "Id-Direttiva dwar l-G\u0127asafar g\u0127andha l-g\u0127an li tipprote\u0121i l-ispe\u010bijiet kollha ta' g\u0127asafar selva\u0121\u0121i li jinsabu b'mod naturali fl-UE.", "Id-Direttiva tipprojbixxi attivitajiet li b'mod dirett jheddu lill-g\u0127asafar, b\u0127all-qtil jew il-qbid intenzjonat, il-qerda tal-bejtiet u t-tne\u0127\u0127ija tal-bajd, u attivitajiet relatati b\u0127all-kummer\u010b tal-g\u0127asafar \u0127ajjin jew mejtin, bi ftit e\u010b\u010bezzjonijiet.", "Id-Direttiva tenfasizza wkoll il-protezzjoni tal-\u0127abitats tal-ispe\u010bijiet mhedda u migratorji, spe\u010bjalment permezz tat-twaqqif ta' network ta' \u017boni ta' Protezzjoni Spe\u010bjali (\u017bPS).", "Id-Direttiva tipprovdi kamp ta' applikazzjoni limitat g\u0127ad-derogi mir-rekwi\u017cit tal-protezzjoni stretta meta ma jkun hemm l-ebda soluzzjoni sodisfa\u010benti o\u0127ra, pere\u017cempju fl-interessi tas-sa\u0127\u0127a u s-sikurezza pubblika jew is-sikurezza tal-ajru, biex ikunu prevenuti l-\u0127sarat serji lill-u\u010bu\u0127 tar-raba', lill-bhejjem, lill-foresti, lis-sajd u l-ilma, u g\u0127all-protezzjoni tal-flora u tal-fawna.", "Jistg\u0127u ji\u0121u permessi wkoll derogi g\u0127all-iskopijiet tar-ri\u010berka u tat-tag\u0127lim, tar-ripopolament, tal-introduzzjoni mill-\u0121did kif ukoll g\u0127at-tg\u0127ammir me\u0127tie\u0121 g\u0127al dawn l-iskopijiet, so\u0121\u0121etti g\u0127al kondizzjonijiet stretti.", "G\u0127al aktar informazzjoni", "Il-le\u0121i\u017clazzjoni tal-UE dwar in-natura u l-bijodiversit\u00e0", "Il-ba\u017ci tad-data dwar il-ksur", "Il-pro\u010bedura ta' ksur tal-UE", "Il-pakkett tal-pro\u010beduri ta' ksur ta' Ottubru"]}
{"url": "https://ec.europa.eu/commission/presscorner/detail/mt/IP_21_5901", "title": "L-Unjoni Ewropea tas-Sa\u0127\u0127a: approvazzjoni g\u0127al \u017cew\u0121 prodotti terapewti\u010bi \u0121odda kontra l-COVID-19", "category": "press_eu", "subcategory": "POLICY_AREA=HEALTHPOL,COVID-19,VACC", "date": "Wed, 10 Nov 2021 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum, l-A\u0121enzija Ewropea g\u0127all-Medi\u010bini (EMA) tat opinjoni po\u017cittiva dwar \u017cew\u0121 trattamenti kontra l-COVID-19 - Ronapreve u Regkirona - li l-Kummissjoni identifikat b\u0127ala prodotti terapewti\u010bi promettenti skont l-Istrate\u0121ija tal-UE dwar il-prodotti terapewti\u010bi kontra l-COVID-19.", "It-tnejn huma trattamenti g\u0127all-u\u017cu matul l-istadji bikrija tal-infezzjoni, u huma bba\u017cati fuq antikorpi monoklonali antivirali.", "Filwaqt li fer\u0127et b'dan il-progress importanti fl-Istrate\u0121ija, il-Kummissarju g\u0127as-Sa\u0127\u0127a u s-Sikurezza Alimentari, Stella Kyriakides, g\u0127amlet din id-dikjarazzjoni:", "\u201cIssa li l-infezzjonijiet tal-COVID-19 qed ji\u017cdiedu fi kwa\u017ci l-Istati Membri kollha, huwa rassikuranti li qed ji\u0121u \u017cviluppati \u0127afna trattamenti promettenti b\u0127ala parti mill-Istrate\u0121ija tag\u0127na dwar il-prodotti terapewti\u010bi kontra l-COVID-19.", "Illum qed nie\u0127du pass importanti 'l quddiem lejn il-mira tag\u0127na li nawtorizzaw sa \u0127ames trattamenti \u0121odda fl-UE sal-a\u0127\u0127ar tas-sena.", "It-tilqim g\u0127adu l-g\u0127odda ewlenija g\u0127all-\u0121lieda kontra l-COVID-19, biex jipprote\u0121i mill-infezzjoni, mill-b\u017conn ta' kura fl-isptar, mill-imwiet u mill-konsegwenzi fit-tul tal-marda.", "Filwaqt li l-UE g\u0127andha wa\u0127da mill-og\u0127la rati ta' tilqim fid-dinja, in-nies se jkomplu jimirdu u se jkomplu jkollhom b\u017conn ta' trattamenti sikuri u effettivi g\u0127all-\u0121lieda kontra l-infezzjoni u biex itejbu l-prospetti tag\u0127hom, mhux biss g\u0127al irkupru ta' malajr, i\u017cda wkoll g\u0127as-sopravivenza.", "Bl-Israte\u0121ija tag\u0127na dwar il-Prodotti Terapewti\u010bi qed nappo\u0121\u0121aw ukoll l-Istati Membri fl-a\u010b\u010bess tag\u0127hom g\u0127all-medi\u010bini \u0121odda permezz tal-akkwisti kon\u0121unti tal-UE.", "S'issa di\u0121\u00e0 \u0121ew konklu\u017ci \u017cew\u0121 ftehimiet ta' akkwist u g\u0127addejjin in-negozjati g\u0127al iktar prodotti terapewti\u010bi kontra l-COVID-19 li qed ji\u0121u vvalutati mill-EMA.", "L-Istati Membri minn issa di\u0121\u00e0 jistg\u0127u ju\u017caw il-kuntratt tag\u0127na g\u0127al 55,000 trattament ta' Ronapreve.", "L-EMA llum qed tevalwa sitt medi\u010bini o\u0127ra li jaf se jiksbu l-awtorizzazzjoni dalwaqt, diment li d-data finali turi l-kwalit\u00e0, is-sikurezza u l-effika\u010bja tag\u0127hom.", "Dan il-progess rapidu fl-Istrate\u0121ija ambizzju\u017ca tag\u0127na dwar il-Prodotti Terapewti\u010bi juri x'tista' tag\u0127mel Unjoni Ewropea tas-Sa\u0127\u0127a b'sa\u0127\u0127itha.", "Il-progessjoni tal-pandemija madwar l-UE turi kemm g\u0127adha fra\u0121li s-sitwazzjoni u kemm huwa importanti li l-pazjenti tal-COVID-19 ikollhom a\u010b\u010bess g\u0127al trattamenti sikuri u effettivi.", "I\u017cda, aktar minn hekk, turi li g\u0127andna nkomplu bil-kampanja tag\u0127na tat-tilqim, spe\u010bjalment f'dawk l-Istati Membri b'rati ta' tilqim aktar baxxi.", "It-tilqim huwa l-unika mod preventiv kif se no\u0127or\u0121u minn din il-kri\u017ci.\u201d", "Kuntest", "L-Istrate\u0121ija tal-UE dwar il-Prodotti Terapewti\u010bi g\u0127andha l-g\u0127an li tibni portafoll wiesa' ta' prodotti terapewti\u010bi kontra l-COVID-19 bil-mira li jkun hawn minn tlieta sa \u0127ames prodotti terapewti\u010bi \u0121odda disponibbli sa tmiem is-sena.", "Dan ikopri \u010b-\u010biklu kollu tal-\u0127ajja tal-medi\u010bini mir-ri\u010berka, l-i\u017cvilupp, l-g\u0127a\u017cla tal-kandidati promettenti, l-approvazzjoni regolatorja malajr tag\u0127hom, il-manifattura u l-introduzzjoni sal-u\u017cu finali.", "L-ewwel lista tal-\u0127ames prodotti terapewti\u010bi promettenti \u0121iet ippubblikata f'\u0120unju 2021.", "F'Ottubru 2021 il-Kummissjoni wettqet azzjoni ewlenija billi stabbilixxiet portafoll ta' 10 prodotti terapewti\u010bi potenzjali kontra l-COVID-19.", "Il-lista hija bba\u017cata fuq pariri xjentifi\u010bi indipendenti u tiffoka fuq il-kandidati tat-trattament tal-COVID-19 li aktarx ji\u0121u awtorizzati u li, g\u0127alhekk, se jkunu disponibbli fis-suq Ewropew dalwaqt.", "Dawn il-prodotti terapewti\u010bi se joffru trattament lill-pazjenti madwar l-UE malajr kemm jista' jkun diment li s-sikurezza u l-effettivit\u00e0 tag\u0127hom jkunu \u0121ew ikkonfermati mill-A\u0121enzija Ewropea tal-Medi\u010bini.", "Kemm Ronapreve kif ukoll Regkirona \u0121ew inklu\u017ci fil-lista tal-Kummissjoni ta' \u0127ames prodotti terapewti\u010bi promettenti f'\u0120unju 2021 u applikaw g\u0127al awtorizzazzjoni g\u0127at-tqeg\u0127id fis-suq f'Ottubru 2021.", "L-Istrate\u0121ija hija parti minn Unjoni Ewropea tas-Sa\u0127\u0127a b'sa\u0127\u0127itha li t\u0127addem appro\u010b\u010b ikkoordinat tal-UE biex tipprote\u0121i a\u0127jar is-sa\u0127\u0127a ta\u010b-\u010bittadini tag\u0127na, u tattrezza lill-UE u lill-Istati Membri tag\u0127ha biex jipprevjenu u jindirizzaw a\u0127jar il-pandemiji futuri, u ttejjeb ir-re\u017ciljenza tas-sistemi tas-sa\u0127\u0127a tal-Ewropa.", "Aktar informazzjoni", "Mistoqsijiet u Twe\u0121ibiet: lista tal-aktar g\u0127axar prodotti terapewti\u010bi promettenti", "Rapport tas-sottogrupp dwar il-prodotti terapewti\u010bi kontra l-Covid-19: Portafoll terapewtiku tal-COVID-19 \u2013 lista tal-aktar g\u0127axar kandidati promettenti", "Ir-rispons tal-Kummissjoni Ewropea g\u0127all-coronavirus: il-prodotti terapewti\u010bi", "L-A\u0121enzija Ewropea g\u0127all-Medi\u010bini \u2013 il-prodotti terapewti\u010bi kontra l-COVID-19", "Studju: Feasibility study, Design and Prototype Development for a Mapping Platform on COVID-19 Therapeutics in the EU"]}
{"url": "https://ec.europa.eu/commission/presscorner/detail/mt/IP_21_5883", "title": "Tbassir Ekonomiku tal-\u0126arifa 2021: Mill-irkupru sal-espansjoni, minkejja l-ostakli", "category": "press_eu", "subcategory": "POLICY_AREA=ECOMONAFF,PR-ECOM", "date": "Wed, 10 Nov 2021 23:00:00 GMT", "text": ["L-ekonomija tal-UE qed tirpilja mir-ri\u010bessjoni pandemika b'rata aktar mg\u0127a\u0121\u0121la milli mistenni.", "Hekk kif il-kampanji ta' tilqim avvanzaw u r-restrizzjonijiet bdew jitne\u0127\u0127ew, it-tkabbir irkupra fir-rebbieg\u0127a u kompla bla interruzzjoni matul is-sajf, sostnut mill-ftu\u0127 mill-\u0121did tal-ekonomija.", "Minkejja \u017c-\u017cieda fl-ostakli, l-ekonomija tal-UE hija projettata li tkompli tespandi matul il-perjodu ta' tbassir, u li tikseb rata ta' tkabbir ta' 5 %, 4,3 % u 2,5 % fl-2021, l-2022 u l-2023 rispettivament.", "Ir-rati ta' tkabbir g\u0127a\u017c-\u017cona tal-euro huma projettati li jkunu identi\u010bi g\u0127al dawk previsti g\u0127all-UE fl-2021 u l-2022, filwaqt li fl-2023 ir-rata ta' tkabbir g\u0127a\u017c-\u017cona euro se tkun ta' 2,4 %.", "Din il-perspettiva tiddependi \u0127afna fuq \u017cew\u0121 fatturi: L-evoluzzjoni tal-pandemija tal-COVID-19 u r-ritmu li bih il-provvista tadatta g\u0127all-irkupru rapidu fid-domanda wara l-ftu\u0127 mill-\u0121did tal-ekonomija.", "L-ekonomija Ewropea tirritorna g\u0127al perkors espansjonarju aktar mg\u0127a\u0121\u0121el milli mistenni", "Bi kwa\u017ci 14 % f'termini annwali, ir-rata tat-tkabbir tal-PDG fl-UE fit-tieni kwart tal-2021 kienet l-og\u0127la valur irre\u0121istrat \u2013 kienet g\u0127olja daqs it-tnaqqis bla pre\u010bedent fil-PDG fl-istess perjodu tas-sena li g\u0127addiet, matul l-ewwel mew\u0121a tal-pandemija.", "L-ekonomija tal-UE re\u0121g\u0127et kisbet il-livell ta' produzzjoni ta' qabel il-pandemija fit-tielet kwart tal-2021 u mxiet minn irkupru g\u0127al espansjoni.", "Id-domanda domestika hija mistennija tkompli tixpruna din l-espansjoni.", "It-titjib fis-swieq tax-xog\u0127ol u t-tnaqqis previst fit-tfaddil g\u0127andhom jikkontribwixxu g\u0127al pass sostnut fl-infiq tal-konsumatur.", "Barra minn hekk, l-implimentazzjoni tal-Fa\u010bilit\u00e0 g\u0127all-Irkupru u r-Re\u017ciljenza (RRF) qed jibda jkollha rwol importanti biex ting\u0127ata spinta lill-investiment privat u pubbliku.", "Madankollu, il-momentum tat-tkabbir qed jiffa\u010b\u010bja ostakli \u0121odda.", "Il-kon\u0121estjonijiet u l-interruzzjonijiet fil-provvista globali qed ikunu ta' pi\u017c fuq l-attivit\u00e0 fl-UE, b'mod partikolari fis-settur integrat \u0127afna tag\u0127ha tal-manifattura.", "Barra minn hekk, wara li naqsu drastikament fl-2020, il-prezzijiet tal-ener\u0121ija, b'mod partikolari l-gass naturali, \u017cdiedu b'pass bla ra\u017can matul l-a\u0127\u0127ar xahar u issa huma ferm og\u0127la mil-livelli ta' qabel il-pandemija.", "Dan huwa mistenni li jkun ta' pi\u017c fuq il-konsum u l-investiment.", "Is-suq tax-xog\u0127ol mistenni jkompli jitjieb", "Is-swieq tax-xog\u0127ol tal-UE tjiebu b'mod sinifikanti grazzi g\u0127at-tnaqqis tar-restrizzjonijiet fuq attivitajiet relatati mal-konsumatur.", "Fit-tieni kwart ta' din is-sena, l-ekonomija tal-UE \u0127olqot madwar 1,5 miljun impjieg \u0121did, \u0127afna \u0127addiema \u0127ar\u0121u minn skemi g\u0127a\u017c-\u017camma tal-impjiegi u r-rata tal-qg\u0127ad naqset.", "Madankollu, l-g\u0127add totali ta' impjiegi fl-UE kien g\u0127adu 1 % anqas mil-livell ta' qabel il-pandemija tieg\u0127u.", "Minn dakinhar 'l hawn, il-qg\u0127ad kompla jonqos.", "B' 6,8 %, ir-rata tal-qg\u0127ad tal-UE f'Awwissu kienet ftit og\u0127la mir-rata rre\u0121istrata fi tmiem l-2019.", "Id-data ma\u0127ru\u0121a wara d-data limitu tat-tbassir turi li din naqset ftit aktar f'Settembru.", "L-ist\u0127arri\u0121 kummer\u010bjali tal-Kummissjoni ji\u017cvela oqsma emer\u0121enti ta' nuqqas ta' \u0127addiema, b'mod partikolari f'setturi fejn l-attivit\u00e0 qed ti\u017cdied l-aktar.", "Aktar ma dawn idumu, aktar ikun g\u0127oli r-riskju li huma jtaffu l-attivit\u00e0 u jikkontribwixxu g\u0127all-inflazzjoni permezz ta' pressjonijiet tal-pagi.", "It-tbassir jipprevedi li l-impjiegi fl-UE se jikbru b'rata ta' 0,8 % din is-sena, 1 % fl-2022 u 0,6 % fl-2023.", "Is-sena d-die\u0127la, l-impjieg huwa mistenni li jaqbe\u017c il-livell tieg\u0127u ta' qabel il-kri\u017ci, u huwa mistenni li jg\u0127addi g\u0127al fa\u017ci ta' espansjoni fl-2023.", "Il-qg\u0127ad fl-UE huwa mbassar li jonqos minn 7,1 % din is-sena g\u0127al 6,7 % u 6,5 % fl-2022 u l-2023, rispettivament.", "Fi\u017c-\u017cona tal-euro, huwa projettat li jkun 7,9 %, 7,5 % u 7,3 % matul it-tliet snin.", "Defi\u010bits aktar baxxi milli mistenni", "It-titjib fil-prospetti ta' tkabbir jindika defi\u010bits aktar baxxi fl-2021 meta mqabbla mal-previ\u017cjonijiet tar-rebbieg\u0127a.", "Wara li la\u0127aq 6,9 % tal-PDG fl-2020, id-defi\u010bit aggregat fl-UE g\u0127andu jonqos mar\u0121inalment g\u0127al 6,6 % fl-2021 min\u0127abba l-appo\u0121\u0121 fiskali li kien g\u0127adu g\u0127oli fil-bidu tas-sena.", "Il-mi\u017curi ta' appo\u0121\u0121 u l-operat tal-istabbilizzaturi awtomati\u010bi g\u0127andhom jitne\u0127\u0127ew hekk kif tkompli l-espansjoni ekonomika u, skont il-previ\u017cjonijiet, id-defi\u010bit aggregat tal-UE fl-2022 se jonqos bin-nofs g\u0127al madwar 3,6 % tal-PDG u se jkompli jonqos g\u0127al 2,3 % fl-2023.", "Wara li la\u0127aq madwar 92 % fl-UE (99 % fi\u017c-\u017cona tal-euro), il-proporzjon aggregat tad-dejn mal-PDG huwa mistenni li jistabbilizza b'mod \u0121enerali din is-sena, u li jibda jonqos fl-2022, u jil\u0127aq 89 % tal-PDG fl-2023 (97 % fi\u017c-\u017cona tal-euro).", "Pressjonijiet globali temporanji fuq il-prezzijiet jixprunaw l-og\u0127la inflazzjoni f'dawn l-a\u0127\u0127ar g\u0127axar snin", "Wara bosta snin ta' inflazzjoni baxxa, it-tkomplija mill-\u0121did qawwija tal-attivit\u00e0 ekonomika fl-UE u ta' \u0127afna ekonomiji avvanzati kienet akkumpanjata minn \u017cieda fl-inflazzjoni li qab\u017cet il-previ\u017cjonijiet.", "L-inflazzjoni annwali fi\u017c-\u017cona tal-euro \u017cdiedet minn -0,3 % negattiva fl-a\u0127\u0127ar kwart tal-2020, g\u0127al 2,8 % fit-tielet kwart tal-2021.", "Il-valur ta' Ottubru kien ta' 4,1 %, rata li ntla\u0127qet darba biss minn meta bdiet il-pubblikazzjoni tad-data dwar l-inflazzjoni fi\u017c-\u017cona tal-euro, fl-1997.", "Din i\u017c-\u017cieda qawwija fl-inflazzjoni hija prin\u010bipalment xprunata mi\u017c-\u017cieda fil-prezzijiet tal-ener\u0121ija, i\u017cda jidher ukoll li hija marbuta ma' sett wiesa' ta' a\u0121\u0121ustamenti ekonomi\u010bi ta' wara l-pandemija, li jissu\u0121\u0121erixxi li l-livelli elevati attwali huma fil-bi\u010b\u010ba l-kbira tran\u017citorji.", "L-inflazzjoni fi\u017c-\u017cona tal-euro hija mbassra li til\u0127aq il-qu\u010b\u010bata ta' 2,4 % fl-2021, qabel ma tonqos g\u0127al 2,2 % fl-2022 u g\u0127al 1,4 % fl-2023, peress li l-prezzijiet tal-ener\u0121ija huma mistennija li jonqsu gradwalment.", "Fl-UE, l-inflazzjoni hija mistennija li tkun 2,6 % fl-2021, 2,5 % fl-2022 u 1,6 % fl-2023.", "L-in\u010bertezza u r-riskji madwar il-prospettiva tat-tkabbir g\u0127adhom g\u0127oljin \u0127afna", "G\u0127alkemm l-impatt tal-pandemija fuq l-attivit\u00e0 ekonomika ddg\u0127ajjef b'mod konsiderevoli, il-COVID-19 g\u0127adu ma \u0121iex meg\u0127lub u l-irkupru jiddependi \u0127afna fuq l-evoluzzjoni tal-pandemija, kemm fl-UE kif ukoll barra minnha.", "Fid-dawl ta\u017c-\u017cieda re\u010benti ta' ka\u017cijiet f'\u0127afna pajji\u017ci, l-introduzzjoni mill-\u0121did ta' restrizzjonijiet li jkollhom impatt fuq l-attivit\u00e0 ekonomika ma tistax ti\u0121i esklu\u017ca.", "Fl-UE dan ir-riskju huwa partikolarment rilevanti fl-Istati Membri b'rati ta' tilqim relattivament baxxi.", "Ir-riskji ekonomi\u010bi huma relatati wkoll mal-impatt potenzjalment fit-tul tar-restrizzjonijiet attwali fuq il-provvista u l-kon\u0121estjonijiet.", "Ir-riskju ewlieni ta' ri\u017cultati a\u0127jar fir-rigward tal-previ\u017cjonijiet g\u0127all-prospettiva tat-tkabbir huwa relatat ma\u017c-\u017cidiet potenzjali fl-effi\u010bjenza u mal-avvanzi dejjiema fil-produttivit\u00e0 skattati mill-bidliet strutturali kkaw\u017cati mill-pandemija.", "L-investimenti promossi mill-Fa\u010bilit\u00e0 g\u0127all-Irkupru u r-Re\u017ciljenza u mir-riformi strutturali li jakkumpanjawha se jkunu strumentali f'dan ir-rigward.", "B'mod \u0121enerali, il-bilan\u010b tar-riskji rigward dan it-tbassir qed ixaqleb lejn in-negattiv.", "L-inflazzjoni tista' tispi\u010b\u010ba og\u0127la milli mbassar jekk ir-restrizzjonijiet fuq il-provvista jkunu aktar persistenti u jekk i\u017c-\u017cidiet fil-pagi li jkunu og\u0127la mill-produttivit\u00e0, jaffettwaw il-prezzijiet g\u0127all-konsumaturi b'mod aktar qawwi.", "Il-Membri tal-Kulle\u0121\u0121 qalu:", "Valdis Dombrovskis, il-Vi\u010bi President E\u017cekuttiv g\u0127al Ekonomija g\u0127as-Servizz tan-Nies, qal: \u201cL-ekonomija Ewropea qed tirkupra b'mod qawwi mir-re\u010bessjoni, b'rata ta' tkabbir projettata ta' 5 % din is-sena.", "Il-mi\u017curi tag\u0127na biex intaffu l-impatt tal-pandemija u biex in\u017cidu t-tilqim fl-UE kollha kkontribwew b'mod \u010bar g\u0127al dan is-su\u010b\u010bess.", "I\u017cda mhuwiex il-waqt li nillaxkaw f'\u0127idmietna: qed inkomplu naffa\u010b\u010bjaw l-in\u010bertezza b'dan il-virus u hemm xi riskji li rridu nikkunsidraw.", "L-a\u0127\u0127ar i\u017cda mhux l-inqas, je\u0127tie\u0121 li nindirizzaw l-ostakli fil-ktajjen tal-provvista, kif ukoll i\u017c-\u017cieda fil-prezzijiet tal-ener\u0121ija li se taffettwa \u0127afna unitajiet domesti\u010bi u kumpaniji fl-Ewropa kollha.", "Je\u0127tie\u0121 ukoll li nimmonitorjaw mill-qrib l-inflazzjoni u na\u0121\u0121ustaw il-politiki tag\u0127na jekk ikun me\u0127tie\u0121.", "Biex nibqg\u0127u fit-triq it-tajba, issa rridu niffukaw fuq l-introduzzjoni ta' investimenti u riformi ppjanati fl-ambitu tal-Fa\u010bilit\u00e0 g\u0127all-Irkupru u r-Re\u017ciljenza biex nag\u0127tu spinta lill-potenzjal ekonomiku tag\u0127na.\u201d", "Paolo Gentiloni, il-Kummissarju g\u0127all-Ekonomija, qal: \u201cL-ekonomija Ewropea qed timxi mill-irkupru g\u0127all-espansjoni i\u017cda issa qed tiffa\u010b\u010bja xi ostakli.", "Rispons ta' politika ming\u0127ajr pre\u010bedent taffa l-impatt tal-COVID-19 fuq il-\u0127addiema u n-negozji u kampanja ta' tilqim ta' su\u010b\u010bess ippermettiet il-ftu\u0127 mill-\u0121did tal-ekonomiji tag\u0127na mir-rebbieg\u0127a 'l hawn.", "Dan wassal g\u0127al \u017cieda fit-tkabbir, li qed tg\u0127in biex tistabbilizza l-finanzi pubbli\u010bi tag\u0127na.", "U bl-appo\u0121\u0121 ta' NextGenerationEU, l-investiment pubbliku mistenni jil\u0127aq l-og\u0127la livell tieg\u0127u f'aktar minn g\u0127axar snin.", "Hemm tliet theddidiet ewlenin g\u0127al din l-istampa po\u017cittiva: \u017cieda sinifikanti fil-ka\u017cijiet ta' COVID, l-aktar akuta f'\u017coni fejn it-tilqim huwa relattivament baxx; inflazzjoni li qed ti\u017cdied, xprunata l-aktar minn \u017cieda qawwija fil-prezzijiet ta' l-ener\u0121ija; u tfixkil fil-katina tal-provvista li qed ikun ta' pi\u017c fuq bosta setturi.", "Irridu nibqg\u0127u vi\u0121ilanti u na\u0121ixxu kif me\u0127tie\u0121 biex ni\u017cguraw li dawn l-ostakli ma jfixklux l-irkupru.\u201d", "Sfond", "Dan it-tbassir huwa bba\u017cat fuq \u0121abra ta' suppo\u017cizzjonijiet tekni\u010bi li jikkon\u010bernaw ir-rati tal-kambju, ir-rati tal-img\u0127ax u l-prezzijiet tal-prodotti ba\u017ci\u010bi, bid-19 ta' Ottubru tkun id-data limitu.", "Rigward id-data kollha l-o\u0127ra li die\u0127la, inklu\u017ci s-suppo\u017cizzjonijiet dwar il-politiki tal-gvern, dan it-tbassir iqis l-informazzjoni sal-25 ta' Ottubru, inklu\u017ca din id-data.", "Dment li politiki \u0121odda ma ji\u0121ux spe\u010bifikati fid-dettall u m\u0127abbra b'mod kredibbli, il-projezzjonijiet ma jassumu l-ebda tibdil fil-politika.", "Il-Kummissjoni Ewropea tippubblika \u017cew\u0121 tbassiriet komprensivi (fir-rebbieg\u0127a u fil-\u0127arifa) u \u017cew\u0121 tbassiriet intermedjarji (fix-xitwa u fis-sajf) kull sena.", "It-tbassiriet intermedjarji jkopru l-PDG annwali u trimestrali u l-inflazzjoni g\u0127as-sena attwali u ta' wara g\u0127all-Istati Membri kollha, kif ukoll l-aggregati g\u0127a\u017c-\u017cona tal-euro u g\u0127all-UE kollha kemm hi.", "It-Tbassir Ekonomiku tax-Xitwa 2022 tal-Kummissjoni Ewropea se ja\u0121\u0121orna t-tbassir tal-PDG u tal-inflazzjoni u huwa mistenni li ji\u0121i ppre\u017centat f'Frar 2022.", "G\u0127al Aktar Informazzjoni", "Id-dokument s\u0127i\u0127: Tbassir Ekonomiku tal-\u0126arifa 2021", "Segwi lill-Vi\u010bi President E\u017cekuttiv Dombrovskis fuq Twitter: @ VDombrovskis", "Segwi lill-Kummissarju Gentiloni fuq Twitter: @PaoloGentiloni", "Segwi DG ECFIN fuq Twitter: @ecfin"]}
{"url": "https://ec.europa.eu/commission/presscorner/detail/mt/IP_21_6428", "title": "Il-Kummissjoni tilqa' l-qbil politiku g\u0127at-tis\u0127i\u0127 tal-iskambju tad-\n<i>data</i> u l-appo\u0121\u0121 tal-ispazji Ewropej tad-\n<i>data</i>", "category": "press_eu", "subcategory": "POLICY_AREA=DIGAG,PR-DIGITAL", "date": "Mon, 29 Nov 2021 23:00:00 GMT", "text": ["Il-Kummissjoni tilqa' l-qbil politiku li ntla\u0127aq illum bejn il-Parlament Ewropew u l-Istati Membri tal-UE dwar Att dwar il-Governanza tad-Data In-negozjati bi trilogu issa \u0121ew konklu\u017ci.", "Dan iwitti t-triq g\u0127all-approvazzjoni finali tat-test legali mill-Parlament Ewropew u mill-Kunsill.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, qalet: \u201cDan ir-Regolament huwa l-ewwel \u0121ebla tal-pedament g\u0127all-istabbiliment ta' ekonomija b'sa\u0127\u0127itha u \u0121usta mmexxija bid-data.", "Ir-Regolament huwa dwar l-istabbiliment tal-kundizzjonijiet it-tajbin g\u0127all-iskambju bil-fidu\u010bja ta' data, bi qbil mal-valuri u mad-drittijiet fundamentali Ewropej tag\u0127na.", "Qeg\u0127din no\u0127olqu ambjent sikur li fih nistg\u0127u naqsmu d-data minn settur g\u0127al ie\u0127or u minn Stat Membru g\u0127al ie\u0127or g\u0127all-benefi\u010b\u010bju tas-so\u010bjet\u00e0 u tal-ekonomija.\u201d", "Il-Kummissarju g\u0127as-Suq Intern, Thierry Breton, qal: \u201cPermezz tal-qbil tal-lum dwar l-Att dwar il-Governanza tad-Data, qeg\u0127din niddefinixxu appro\u010b\u010b komuni g\u0127all-iskambju tad-data - il-mod Ewropew.", "Qeg\u0127din niffa\u010bilitaw il-fluss ta' data industrijali dejjem ti\u017cdied minn settur g\u0127al ie\u0127or u minn Stat Membru g\u0127al ie\u0127or.", "Dan se jg\u0127in lill-Ewropa ssir il-kontinent ewlieni g\u0127ad-data.", "Dan qed nag\u0127mluh billi nibnu l-fidu\u010bja u n\u0127allu r-riedni f'idejn il-kumpaniji u l-individwi li ji\u0121\u0121eneraw id-data biex jibqg\u0127u jikkontrollawha huma.", "Fi ftit kliem: qed no\u0127olqu Suq Uniku Ewropew g\u0127ad-data, miftu\u0127 i\u017cda sovran.\u201d", "L-Att dwar il-Governanza tad-Data propost f'Novembru tal-2020 se jo\u0127loq is-sisien g\u0127al mod Ewropew \u0121did ta' governanza tad-data b'konformit\u00e0 mar-regoli tal-UE, b\u0127all-protezzjoni tad-data personali (GDPR), il-protezzjoni tal-konsumatur u r-regoli tal-kompetizzjoni.", "Bis-sa\u0127\u0127a ta' dan ir-Regolament, se tkun disponibbli aktar data li tista' tinqasam fl-UE, minn settur g\u0127al ie\u0127or u minn Stat Membru g\u0127al ie\u0127or.", "Ir-Regolament se jag\u0127ti spinta g\u0127all-iskambju tad-data u g\u0127all-i\u017cvilupp ta' spazji tad-data Ewropej komuni, b\u0127al fil-manifattura, fil-patrimonju kulturali u fis-sa\u0127\u0127a, kif t\u0127abbar fl-Istrate\u0121ija Ewropea g\u0127ad-Data.", "Il-qbil politiku li ntla\u0127aq bejn il-Parlament Ewropew, il-Kunsill u l-Kummissjoni issa huwa su\u0121\u0121ett g\u0127all-approvazzjoni formali mill-Parlament Ewropew u mill-Kunsill.", "Il-Kummissjoni dalwaqt se tipproponi wkoll inizjattiva kbira o\u0127ra, l-Att dwar id-Data li jimmassimizza l-valur tad-data g\u0127all-ekonomija u g\u0127as-so\u010bjet\u00e0.", "L-g\u0127an tal-Att dwar id-Data huwa li jrawwem l-iskambju tad-data fost in-negozji u bejn in-negozji u l-gvernijiet.", "Bejn it-3 ta' \u0120unju u t-3 ta' Settembru tal-2021 saret Konsultazzjoni pubblika li r-ri\u017cultati tag\u0127ha se ji\u0121u ppubblikat fil-jiem li \u0121ejjin.", "Minbarra dawn i\u017c-\u017cew\u0121 inizjattivi li jikkomplementaw lil xulxin, il-Kummissjoni se tkompli ti\u017cviluppa u tiffinanzja spazji tad-data g\u0127all-\u0121bir ta' data f'setturi strate\u0121i\u010bi u f'oqsma ta' interess pubbliku ewlenin b\u0127alma huma s-sa\u0127\u0127a, l-agrikultura u l-manifattura.", "Il-proposta ta' Att dwar il-Governanza tad-Data li tressqet fil-25 ta' Novembru 2020, hija l-ewwel inizjattiva le\u0121i\u017clattiva li \u0121iet adottata fil-qafas tal-Istrate\u0121ija Ewropea g\u0127ad-Data.", "Ir-Regolament jinkludi:", "Att dwar il-Governanza tad-Data", "Mistoqsijiet u twe\u0121ibiet", "Skeda informattiva", "Strate\u0121ija tad-data tad-19 ta' Frar 2020"]}
{"url": "https://ec.europa.eu/commission/presscorner/detail/mt/IP_21_6283", "title": "L-UE tissostitwixxi l-mekkani\u017cmu ta' awtorizzazzjoni g\u0127all-esportazzjoni tal-va\u010b\u010bini tal-COVID-19 bi strument \u0121did ta' monitora\u0121\u0121", "category": "press_eu", "subcategory": "POLICY_AREA=HEALTHPOL,TRADEPOL", "date": "Thu, 25 Nov 2021 23:00:00 GMT", "text": ["L-UE mhux se testendi l-mekkani\u017cmu ta' awtorizzazzjoni g\u0127all-esportazzjoni tal-va\u010b\u010bini tal-COVID-19, li jiskadi fil-31 ta' Di\u010bembru 2021.", "Dan ifisser li, mill-1 ta' Jannar 2022, il-produtturi tal-va\u010b\u010bini mhux se jkollhom aktar g\u0127alfejn jitolbu awtorizzazzjoni g\u0127all-esportazzjoni ta' va\u010b\u010bini barra mill-UE.", "It-trasparenza fil-esportazzjoni se tkompli ti\u0121i ggarantita permezz ta' mekkani\u017cmu ta' monitora\u0121\u0121 \u0121did li se jipprovdi lill-Kummissjoni Ewropea data f'waqtha u spe\u010bifika g\u0127all-kumpaniji dwar l-esportazzjoni tal-va\u010b\u010bini.", "Il-Kummissjoni se tkompli \u017c\u017comm g\u0127ajnejha fuq is-sitwazzjoni epidemjolo\u0121ika li g\u0127addejja sabiex tkun tista' tie\u0127u l-mi\u017curi xierqa kif me\u0127tie\u0121.", "Din id-de\u010bi\u017cjoni hija parti mill-isforzi usa' tal-UE biex tiffa\u010bilita produzzjoni u distribuzzjoni ekwa l-aktar wiesg\u0127a u rapida possibbli tal-va\u010b\u010bini kontra l-COVID-19 li d-dinja te\u0127tie\u0121 b'mod ur\u0121enti:", "Il-Vi\u010bi President E\u017cekuttiv u Kummissarju g\u0127all-Kummer\u010b, Valdis Dombrovskis, qal: \u201cL-UE kienet fuq quddiem fl-isforz dinji tal-va\u010b\u010binazzjoni.", "Esportajna aktar minn nofs il-produzzjoni tag\u0127na tal-va\u010b\u010bini u sostnejna u ffinanzjajna inizjattivi b\u0127al ma huma COVAX li tg\u0127in biex ji\u0121i ggarantit l-a\u010b\u010bess g\u0127all-va\u010b\u010bini f'dawk in-na\u0127at tad-dinja fejn l-aktar hemm b\u017connhom.", "Filwaqt li n\u017commu quddiem g\u0127ajnejna r-responsabbiltajiet dinjija tag\u0127na, nie\u0127u pja\u010bir ng\u0127id li issa se nissosstitwixxu s-sistema pre\u017centi ta' awtorizzazzjoni tag\u0127na b'mekkani\u017cmu \u0121did ta' monitora\u0121\u0121 biex ni\u0121bru data pre\u010bi\u017ca dwar l-esportazzjoni tag\u0127na.", "G\u0127ad hemm \u0127idma importanti li trid issir fl-isforz biex id-dinja ti\u0121i vva\u010b\u010binata, g\u0127alhekk se nirduppjaw l-isforzi tag\u0127na fuq il-fronti kollha fil-laqg\u0127a Ministerjali tad-WTO li jmiss biex naraw li jkun hemm rispons olistiku madwar id-dinja g\u0127all-pandemija.", "Il-Kummissarju g\u0127as-Sa\u0127\u0127a u s-Sikurezza Alimentari Stella Kyriakides qalet: \u201cSabiex neg\u0127lbu l-pandemija tal-COVID-19 huwa ne\u010bessarju li ti\u0121i vva\u010b\u010binata d-dinja kollha.", "Fil-ka\u017c tag\u0127na, a\u0127na qatt ma \u0127sibna fuq il-linja ta' l-UE l-ewwel, is-solidarjet\u00e0 fejn jid\u0127lu l-va\u010b\u010bini kienet mill-bidu l-prin\u010bipju ewlieni tag\u0127na.", "L-UE wriet solidarjet\u00e0 anki fl-aktar mumenti diffi\u010bli u esportat sew aktar minn nofs id-do\u017ci tal-va\u010b\u010bini li pprodu\u010bejna lejn pajji\u017ci o\u0127ra madwar id-dinja.", "Se nkomplu nag\u0127mlu dan filwaqt li n\u017commu t-trasparenza u l-iskambju tal-informazzjoni dwar l-esportazzjonijiet tag\u0127na, u se nkunu fuq quddiem fl-isforzi dinjija biex n\u0127arsu l-\u0127ajjiet u ntemmu din il-kri\u017ci dinjija tas-sa\u0127\u0127a.\u201d", "Il-mekkani\u017cmu l-\u0121did ta' monitora\u0121\u0121 se ji\u017cgura \u0121bir kontinwu u f'waqtu ta' data dwar l-esportazzjonijiet tad-do\u017ci tal-va\u010b\u010bini kontra l-COVID-19 u s-sustanzi attivi biex ji\u0121u prodotti tali va\u010b\u010bini fil-livell tal-kumpaniji.", "Din id-data se tkun qed tin\u0121abar mill-awtoritajiet doganali tal-Istati Membri tal-UE.", "Il-Kummissjoni se tippubblika din id-data f'livell aggregat.", "L-iskop tal-mekkani\u017cmu ta' trasparenza u awtorizzazzjoni tal-esportazzjoni tal-va\u010b\u010bini kien li ji\u017cgura li l-va\u010b\u010bini jaslu g\u0127and l-Ewropej f'konformit\u00e0 mal-obbligi kuntrattwali tal-kumpaniji.", "Is-sistema tejbet b'mod sinifikanti t-trasparenza tal-produzzjoni, il-konsenji u l-ktajjen tal-provvista tal-va\u010b\u010bini.", "Hija wriet ukoll li l-UE hija fuq quddiem fid-dinja fejn tid\u0127ol l-esportazzjonijiet tal-va\u010b\u010bini.", "Il-konsenji tad-do\u017ci tal-va\u010b\u010bini kontra l-COVID-19 fl-Unjoni komplew b'pass dejjem aktar mg\u0127a\u0121\u0121el, u dan irri\u017culta fil-progress \u010bar tal-kampanja tal-va\u010b\u010binazzjoni fl-Unjoni.", "Madankollu, il-kampanja tal-va\u010b\u010binazzjoni g\u0127adha g\u0127addejja, u g\u0127ad hemm in\u010bertezzi.", "B'tifqig\u0127at \u0121odda tal-virus fl-UE u r-riskju ta' varjanti \u0121odda tal-virus tal-COVID-19, g\u0127ad hemm b\u017conn ta' trasparenza fl-esportazzjonijiet tal-va\u010b\u010bini, li l-UE se tkompli tag\u0127mel ta\u0127t il-mekkani\u017cmu il-\u0121did ta' monitora\u0121\u0121.", "Ir-Regolament ta' Implimentazzjoni tal-Kummissjoni"]}
{"url": "https://ec.europa.eu/commission/presscorner/detail/mt/IP_21_6178", "title": "Il-Programm LIFE: Aktar minn \u20ac290 miljun f'finanzjament tal-UE g\u0127al pro\u0121etti dwar in-natura, l-ambjent u l-azzjoni klimatika*", "category": "press_eu", "subcategory": "POLICY_AREA=CLIMACTION,ENVIRO,PR-GREENDEAL", "date": "Wed, 24 Nov 2021 23:00:00 GMT", "text": ["Illum, il-Kummissjoni approvat pakkett ta' investiment ta' aktar minn \u20ac290 miljun g\u0127al 132 pro\u0121ett \u0121did ta\u0127t il-programm LIFE, g\u0127all-ambjent u l-azzjoni klimatika.", "Dan il-finanzjament tal-UE se jimmobilizza investiment totali ta' \u20ac562 miljun, bi pro\u0121etti kwa\u017ci fl-Istati Membri kollha.", "Il-pro\u0121etti LIFE \u0121odda se jg\u0127inu biex l-Ewropa ssir kontinent newtrali g\u0127all-klima sal-2050,biex il-bijodiversit\u00e0 tal-Ewropa titqieg\u0127ed fit-triq tal-irkupru sal-2030, u biex jinkiseb l-irkupru ekolo\u0121iku tal-UE wara l-Covid-19.", "Frans Timmermans, il-Vi\u010bi President E\u017cekuttiv g\u0127all-Patt Ekolo\u0121iku Ewropew qal: \u201cIl-kri\u017cijiet tal-klima u tal-bijodiversit\u00e0 huma tassew kri\u017cijiet e\u017cistenzjali u m'hemmx \u0127in x'nitilfu.", "Is-summit COP26 ta' Glasgow irrikonoxxa l-\u0127tie\u0121a li nkomplu na\u010b\u010belleraw l-azzjonijiet tag\u0127na f'dan id-de\u010bennju.", "Permezz tal-Patt Ekolo\u0121iku Ewropew, l-Unjoni Ewropea qed ta\u0127dem biex jitnaqqsu l-emissjonijiet, ti\u0121i restawrata n-natura, u ji\u0121i \u017cgurat l-u\u017cu sostenibbli tar-ri\u017corsi.", "Nistg\u0127u nirnexxu biss jekk na\u0127dmu flimkien, fis-setturi kollha.", "Il-pro\u0121etti LIFE huma e\u017cempju perfett: ilaqqg\u0127u flimkien li\u010b-\u010bittadini, il-korpi pubbli\u010bi, l-industrija u l-NGOs biex ja\u0127dmu g\u0127all-klima u l-ambjent.\u201d", "Virginijus Sinkevi\u010dius, il-Kummissarju g\u0127all-Ambjent, l-O\u010beani u s-Sajd, \u017cied jg\u0127id: \u201cIl-kri\u017cijiet interkonnessi tat-tibdil fil-klima, it-telf tal-bijodiversit\u00e0 u t-tni\u0121\u0121is huma l-isfidi ewlenin ta' \u017cminijietna.", "Biex nindirizzawhom, ne\u0127tie\u0121u trasformazzjoni profonda tas-so\u010bjetajiet u l-ekonomiji tag\u0127na, niksbu futur newtrali f'termini ta' emissjonijiet tal-karbonju u nitg\u0127allmu ng\u0127ixu fil-limiti tal-pjaneta tag\u0127na.", "Il-pro\u0121etti LIFE juru kif dan jista' jsir.", "Dawn g\u0127andhom impatt qawwi fuq il-post, li juri l-valur mi\u017cjud tal-kooperazzjoni Ewropea.\u201d", "B'dan il-pakkett \u0121did, il-Kummissjoni assenjat madwar \u20ac223 miljun g\u0127al pro\u0121etti dwar l-ambjent u l-effi\u010bjenza fir-ri\u017corsi, in-natura u l-bijodiversit\u00e0, u l-governanza u l-informazzjoni ambjentali.", "Hemm ukoll investiment ta' \u20ac70 miljun f'firxa ta' pro\u0121etti dwar il-mitigazzjoni tat-tibdil fil-klima, l-adattament u l-governanza u l-informazzjoni.", "E\u017cempji ta' pro\u0121etti minn madwar l-Ewropa", "Pro\u0121ett transnazzjonali kbir se jirrestawra torbieri degradati fil-Bel\u0121ju, il-\u0120ermanja, l-Irlanda, in-Netherlands u l-Polonja.", "L-azzjonijiet previsti jinkludu r-restawr tal-funzjoni ta' bir tal-karbonju tat-torbieri, li jikkontribwixxi g\u0127all-ambizzjoni tal-UE li tkun newtrali g\u0127all-klima sal-2050.", "Il-pro\u0121ett se jg\u0127olli wkoll il-livelli tal-ilma ta' ta\u0127t l-art u jg\u0127in fil-konservazzjoni tal-ispe\u010bijiet u l-\u0127abitats protetti skont id-Direttivi tal-UE dwar l-G\u0127asafar u l-\u0126abitats.", "Pro\u0121ett ie\u0127or se jara lil xi koki Taljani jippromwovu dieti intelli\u0121enti fil-livell klimatiku, nutrittivi u affordabbli, li jnaqqsu l-\u0127ela tal-ikel permezz ta' kampanji ta' sensibilizzazzjoni, komunikazzjoni u edukazzjoni, immirati lejn il-klijenti, il-persunal u o\u0127rajn.", "Dan il-pro\u0121ett jikkontribwixxi, fost l-o\u0127rajn, g\u0127all-Istrate\u0121ija \u201cMill-G\u0127alqa sal-Platt\u201d, g\u0127all-Pjan ta' Azzjoni g\u0127al Ekonomija \u010airkolari u g\u0127ad-Direttiva Qafas dwar l-Iskart.", "Tim ta' pro\u0121ett Bulgaru se jipprote\u0121i l-popolazzjonijiet ta' spe\u010bijiet ta' g\u0127asafar li jg\u0127ammru, iqattg\u0127u x-xitwa u jemigraw billi jnaqqas l-imwiet mill-infrastruttura tal-elettriku.", "Huma se jidentifikaw l-aktar linji tal-elettriku riskju\u017ci b'vulta\u0121\u0121 medju u jissostitwixxu l-linji tal-elettriku fl-ajru b'kejbils ta\u0127t l-art fl-aktar sezzjonijiet importanti.", "Dan il-pro\u0121ett jikkontribwixxi g\u0127all-implimentazzjoni fuq il-post tad-Direttiva tal-UE dwar l-G\u0127asafar.", "Pro\u0121ett Pollakk se juri l-fattibbilt\u00e0 tal-u\u017cu tal-ener\u0121ija rinnovabbli g\u0127at-tkessi\u0127 tal-bini pubbliku u pro\u0121ett minn Franza se jistabbilixxi sistema innovattiva biex ji\u0121i ottimizzat l-u\u017cu tar-ri\u017corsi u ji\u0121i rkuprat l-iskart mill-kostruzzjoni u mix-xog\u0127lijiet pubbli\u010bi lokali.", "I\u017c-\u017cew\u0121 pro\u0121etti jappo\u0121\u0121aw il-Mew\u0121a ta' Rinnovazzjoni, imnedija f'Ottubru tas-sena li g\u0127addiet.", "\u0126arsa aktar mill-qrib lejn in-numri", "Sfond", "Il-programm LIFE huwa l-istrument ta' finanzjament tal-UE g\u0127all-ambjent u l-azzjoni klimatika.", "Ilu g\u0127addej mill-1992 u kkofinanzja iktar minn 5,500 pro\u0121ett fl-UE kollha u f'pajji\u017ci barra mill-UE.", "Il-finanzjament tal-programm LIFE g\u0127all-perjodu 2021 \u2013 2027 jammonta g\u0127al \u20ac5.4 biljun.", "LIFE g\u0127andu erba' sottoprogrammi \u0121odda: in-natura u l-bijodiversit\u00e0, l-ekonomija \u010birkolari u l-kwalit\u00e0 tal-\u0127ajja, il-mitigazzjoni tat-tibdil fil-klima u l-adattament g\u0127alih, it-tran\u017cizzjoni lejn ener\u0121ija nadifa; Il-pro\u0121etti approvati llum u l-erba' sottoprogrammi se jibdew jir\u010bievu l-finanzjament mill-2022.", "G\u0127al Aktar Informazzjoni", "Sommarji tal-pro\u0121etti", "Il-programm LIFE", "*: updated on 26/11/2021 - 12.15"]}
{"url": "https://ec.europa.eu/commission/presscorner/detail/mt/QANDA_21_6269", "title": "Mistoqsijiet u Twe\u0121ibiet: Il-Kummissjoni tadotta Lista tas-Sikurezza tal-Ajru tal-UE \u0121dida", "category": "press_eu", "subcategory": "POLICY_AREA=TRANSPORT", "date": "Wed, 24 Nov 2021 23:00:00 GMT", "text": ["X'inhi l-Lista tas-Sikurezza tal-Ajru tal-UE?", "Il-Lista tas-Sikurezza tal-Ajru tal-UE(ASL) hija lista ta' trasportaturi tal-ajru minn pajji\u017ci li mhumiex fl-UE, li ma jissodisfawx l-istandards internazzjonali tas-sikurezza.", "It-trasportaturi fl-ASL huma pprojbiti milli joperaw lejn l-UE, fl-UE u mill-UE.", "Anki t-trasportaturi li ma joperawx lejn l-UE jistg\u0127u jitpo\u0121\u0121ew fl-ASL, sabiex il-pubbliku li jkun qed jivvja\u0121\u0121a barra mill-UE ji\u0121i mwissi dwar is-sikurezza tag\u0127hom.", "Jekk l-awtoritajiet tas-sikurezza ta' pajji\u017c terz ma jkunux jistg\u0127u jissodisfaw l-obbligi internazzjonali tag\u0127hom tas-sorveljanza tas-sikurezza, it-trasportaturi kollha tat-tali pajji\u017c jistg\u0127u jitpo\u0121\u0121ew fl-ASL.", "Filwaqt li mhijiex apprezzata mill-pajji\u017ci u mit-trasportaturi milquta, l-ASL \u017cviluppat f'g\u0127odda b'sa\u0127\u0127itha u rikonoxxuta f'livell internazzjonali li tg\u0127in fit-titjib tas-sikurezza tal-avjazzjoni internazzjonali.", "Dan japplika kemm g\u0127al-avjazzjoni lejn l-UE i\u017cda wkoll g\u0127all-avjazzjoni barra mill-UE.", "L-ASL titqies ukoll b\u0127ala g\u0127odda preventiva b'sa\u0127\u0127itha, min\u0127abba li meta pajji\u017c ikun jinsab ta\u0127t skrutinju, ikollu t-tendenza li jtejjeb is-sorveljanza tas-sikurezza tieg\u0127u biex jevita li t-trasportaturi tal-ajru tieg\u0127u jitpo\u0121\u0121ew fil-lista.", "Liema trasportaturi jinsabu fil-Lista tas-Sikurezza tal-Ajru tal-UE b\u0127alissa?", "Wara l-a\u0121\u0121ornament ta' Novembru 2021, it-38 a\u0121\u0121ornament, 97 trasportatur tal-ajru huma pprojbiti milli jtiru fl-ajru tal-UE:", "\u017bew\u0121 linji tal-ajru o\u0127ra huma so\u0121\u0121etti g\u0127al restrizzjonijiet fuq l-operat, u jistg\u0127u jtiru lejn l-UE biss b'tipi ta' in\u0121enji tal-ajru spe\u010bifi\u010bi: Iran Air (l-Iran) u Air Koryo (il-Korea ta' Fuq).", "Min hu responsabbli g\u0127all-a\u0121\u0121ornament tal-Lista tas-Sikurezza tal-Ajru tal-UE?", "Meta ta\u0121\u0121orna l-lista, il-Kummissjoni ti\u0121i meg\u0127juna mill-Kumitat g\u0127al-UE tas-Sikurezza tal-Ajru (ASC), li huwa mag\u0127mul minn esperti tas-sikurezza tal-avjazzjoni mill-Istati Membri kollha tal-UE u ppresedut mill-Kummissjoni, bl-appo\u0121\u0121 tal-A\u0121enzija tas-Sikurezza tal-Avjazzjoni tal-Unjoni Ewropea (EASA).", "Filwaqt li ja\u0121ixxi fuq proposta mill-Kummissjoni, l-ASC jadotta l-opinjoni tieg\u0127u permezz ta' ma\u0121\u0121oranza kwalifikata, u din imbag\u0127ad ti\u0121i sottomessa lill-Parlament Ewropew qabel l-adozzjoni finali mill-Kummissjoni u l-pubblikazzjoni sussegwenti f'Il-\u0120urnal Uffi\u010bjali.", "Sal-lum, id-de\u010bi\u017cjonijiet kollha me\u0127uda mill-Kummissjoni biex timponi jew tne\u0127\u0127i r-restrizzjonijiet dejjem intla\u0127qu bl-appo\u0121\u0121 unanimu tal-ASC u tal-Kumitat tat-Trasport tal-Parlament Ewropew.", "X'inhi l-pro\u010bedura g\u0127all-a\u0121\u0121ornament tal-Lista tas-Sikurezza tal-Ajru tal-UE?", "L-Istati Membri kollha u l-EASA g\u0127andhom l-obbligu li jikkomunikaw lill-Kummissjoni informazzjoni li tista' tkun rilevanti g\u0127al-a\u0121\u0121ornament tal-ASL.", "Il-Kummissjoni Ewropea u l-ASC ju\u017caw diversi sorsi ta' informazzjoni biex jivvalutaw jekk l-istandards internazzjonali tas-sikurezza humiex rispettati.", "Dawn jinkludu sorsi b\u0127ar-rapporti tal-Organizzazzjoni tal-Avjazzjoni \u010aivili Internazzjonali (ICAO), tal-Amministrazzjoni Federali tal-Avjazzjoni tal-Istati Uniti, tal-EASA, tal-SAFA[2] u tat-TCOs[3] kif ukoll informazzjoni mi\u0121bura minn Stati Membri individwali tal-UE u mill-Kummissjoni nnifisha.", "Huwa importanti li wie\u0127ed jinnota li din il-valutazzjoni ssir skont l-istandards internazzjonali tas-sikurezza (u mhux skont l-istandards tas-sikurezza tal-UE, li xi kultant huma aktar stretti), u l-aktar l-istandards promulgati mill-ICAO.", "G\u0127al min tapplika?", "Ir-regoli li jistabbilixxu l-lista ta' trasportaturi pprojbiti japplikaw g\u0127at-trasportaturi tal-ajru kollha, irrispettivament min-nazzjonalit\u00e0 tag\u0127hom \u2013 kemm jekk huma mill-UE, kif ukoll jekk le.", "Japplikaw g\u0127at-trasport kummer\u010bjali bl-ajru biss, ji\u0121ifieri g\u0127at-trasport bl-ajru ta' passi\u0121\u0121ieri u ta' merkanzija g\u0127al remunerazzjoni jew kiri.", "Ir-regoli ma japplikawx g\u0127al titjiriet privati u mhux kummer\u010bjali (e\u017c. it-titjiriet ta' po\u017cizzjonament g\u0127al skopijiet ta' manutenzjoni).", "Kemm ti\u0121i a\u0121\u0121ornata ta' spiss il-lista u x'inhi l-iskeda ta' \u017cmien g\u0127all-a\u0121\u0121ornament?", "Hemm riskju li ssir obsoleta malajr?", "L-ASL tista' ti\u0121i a\u0121\u0121ornata kull meta l-Kummissjoni tqis li dan huwa me\u0127tie\u0121, jew fuq talba ta' Stat Membru tal-UE.", "Normalment l-ASC jiltaqa' darbtejn jew tliet darbiet fis-sena, kif me\u0127tie\u0121.", "F'emer\u0121enzi, hemm fis-se\u0127\u0127 pro\u010bedura spe\u010bifika.", "Linja tal-ajru kif tista' ting\u0127ata approvazzjoni u titne\u0127\u0127a mil-lista?", "Jekk il-linja tal-ajru tqis li je\u0127tie\u0121 titne\u0127\u0127a mil-lista min\u0127abba li tikkonforma mal-istandards rilevanti tas-sikurezza, tista' tindirizza talba lill-Kummissjoni jew direttament jew permezz tal-awtorit\u00e0 tal-avjazzjoni \u010bivili tag\u0127ha.", "Sabiex titne\u0127\u0127a projbizzjoni, trid ti\u0121i pprovduta evidenza suffi\u010bjenti lill-UE li turi li l-kapa\u010bit\u00e0 tal-linja tal-ajru u tal-awtorit\u00e0 ta' sorveljanza tag\u0127ha biex jimplimentaw l-istandards internazzjonali tas-sikurezza huma ta' livell suffi\u010bjenti.", "Is-servizzi tal-Kummissjoni mbag\u0127ad jivvalutaw l-evidenza ppre\u017centata mil-linja tal-ajru u/jew mill-awtorit\u00e0 ta' sorveljanza tag\u0127ha biex jissostanzjaw it-talba tag\u0127ha.", "Jekk ir-ri\u017cultat tal-valutazzjoni jkun po\u017cittiv, il-Kummissjoni tag\u0127mel proposta lill-ASC.", "Minkejja l-ka\u017c tat-trasportaturi tal-ajru individwali, jekk ir-ra\u0121uni sottostanti biex trasportatur tal-ajru jkun fl-ASL tkun livell baxx ta' konformit\u00e0 mal-istandards tal-ICAO mill-awtoritajiet ta' sorveljanza tas-sikurezza tieg\u0127u, l-Istat ikun me\u0127tie\u0121 jindirizza n-nuqqasijiet sinifikanti fil-konformit\u00e0 qabel ma dak it-trasportatur tal-ajru jkun jista' jitne\u0127\u0127a mil-lista.", "F'termini pratti\u010bi, dan jinvolvi li t-trasportatur tal-ajru u l-Istat tieg\u0127u jipprovdu informazzjoni bil-miktub, jattendu laqg\u0127at mal-Kummissjoni u mal-Istati Membri tal-UE, u li xi kultant ikunu so\u0121\u0121etti g\u0127al \u017cjara fuq il-post immexxija mill-Kummissjoni u jie\u0127du sehem f'seduti ta' smig\u0127 quddiem l-ASC.", "Xi jwassal biex linja tal-ajru titpo\u0121\u0121a fil-lista?", "Jekk il-Kummissjoni jew l-Istat Membru tal-UE jiksbu u jikkonfermaw evidenza li tindika nuqqasijiet serji tas-sikurezza min-na\u0127a ta' linja tal-ajru jew mill-awtorit\u00e0 ta' sorveljanza tag\u0127ha fi kwalunkwe post fid-dinja, il-lista ti\u0121i a\u0121\u0121ornata biex tinkludi dik il-linja tal-ajru jew il-linji tal-ajru kollha tal-pajji\u017c inkwistjoni.", "L-inklu\u017cjoni ta' linja tal-ajru fil-Lista tas-Sikurezza tal-Ajru tal-UE dejjem tfisser li l-linja tal-ajru ma jkollhiex permess ittir fl-Ewropa?", "Iva.", "Sakemm it-trasportatur tal-ajru jkun so\u0121\u0121ett g\u0127al projbizzjoni totali, ma jistax jopera bl-in\u0121enju tal-ajru u bil-persunal tieg\u0127u fl-ispazju tal-ajru tal-Unjoni.", "Il-linja tal-ajru ti\u0121i inklu\u017ca fl-Anness A tar-Regolament.", "Bl-istess mod, sakemm trasportatur tal-ajru jkun so\u0121\u0121ett g\u0127al projbizzjoni parzjali jista' biss jopera bl-in\u0121enju tal-ajru stipulat fir-Regolament.", "Il-linja tal-ajru ti\u0121i inklu\u017ca fl-Anness B tar-Regolament.", "Madankollu, il-linji tal-ajru pprojbiti jistg\u0127u ju\u017caw l-in\u0121enju tal-ajru u l-persunal ta' linji tal-ajru o\u0127rajn li mhumiex fl-ASL, abba\u017ci ta' kuntratti msej\u0127a \u201cftehimiet tal-kiri bl-ekwipa\u0121\u0121\u201d.", "B'dan il-mod, il-passi\u0121\u0121ieri u l-merkanzija xorta jkunu jistg\u0127u ji\u0121u ttrasportati abba\u017ci ta' biljetti mibjug\u0127a minn linja tal-ajru pprojbita u t-titjira tkun operata minn linji tal-ajru li jikkonformaw bis-s\u0127i\u0127 mar-regoli dwar is-sikurezza.", "Barra minn hekk, l-in\u0121enji tal-ajru li jintu\u017caw g\u0127al skopijiet governattivi jew statali (e\u017c. it-trasport tal-kapijiet tal-Istat u/jew tal-gvern, titjiriet umanitarji), ma jaqg\u0127ux ta\u0127t ir-rekwi\u017citi ta' sikurezza tal-ICAO.", "In\u0121enji tal-ajru ta' dan it-tip jitqiesu li qed joperaw \u201ctitjiriet statali\u201d u jistg\u0127u jtiru fl-UE anke jekk ikun hemm projbizzjoni fuq it-titjiriet kummer\u010bjali.", "Madankollu, titrijiet b\u0127al dawn je\u0127tie\u0121u awtorizzazzjoni spe\u010bjali (\u201cawtorizzazzjoni diplomatika\u201d) mill-Istati Membri kollha li minn fuqhom itir l-in\u0121enju tal-ajru tal-Istat, kif ukoll mill-Istat tad-destinazzjoni.", "Essenzjalment, il-linji tal-ajru pprojbiti ma jistg\u0127u jid\u0127lu fl-ispazju tal-ajru sovran ta' ebda Stat Membru tal-UE u l-anqas ma jistg\u0127u jtiru fuq it-territorju tag\u0127hom waqt li jkunu pprojbiti (bis-s\u0127i\u0127 jew b'mod parzjali).", "Il-lista tipprevjeni lill-Istati Membri tal-UE milli jie\u0127du mi\u017curi individwali ta' sikurezza fil-livell nazzjonali?", "Le.", "Il-prin\u010bipju \u0121enerali huwa li kull mi\u017cura li titqies fil-livell nazzjonali trid ti\u0121i e\u017caminata wkoll fil-livell tal-Unjoni Ewropea.", "Meta trasportatur tal-ajru jitqies mhux sikur u g\u0127alhekk ji\u0121i pprojbit fi Stat Membru wie\u0127ed tal-UE, hemm obbligu li din il-mi\u017cura ti\u0121i e\u017caminata fil-livell tal-UE bil-\u0127sieb li ti\u0121i applikata fl-Unjoni Ewropea kollha.", "Madankollu, anki meta projbizzjoni ma ti\u0121ix esti\u017ca g\u0127all-UE, hemm lok biex l-Istati Membri tal-UE jkomplu ja\u0121ixxu fil-livell nazzjonali f'\u010berti ka\u017cijiet e\u010b\u010bezzjonali, b'mod partikolari f'emer\u0121enzi jew b'rispons g\u0127al kwistjoni ta' sikurezza li taffettwahom b'mod spe\u010bifiku.", "X'inhuma \u201cd-drittijiet tad-difi\u017ca\u201d tal-linji tal-ajru?", "Il-linji tal-ajru li \u0121ew ipprojbiti, jew li qed ji\u0121u investigati bil-\u0127sieb li potenzjalment ji\u0121u projbiti, g\u0127andhom id-dritt li jesprimu l-opinjonijiet tag\u0127hom, li jissottomettu kwalunkwe dokument li huma jqisu xieraq g\u0127ad-difi\u017ca tag\u0127hom, u li jag\u0127mlu pre\u017centazzjonijiet bil-fomm u bil-miktub lill-ASC u lill-Kummissjoni.", "Dan ifisser li jistg\u0127u jissottomettu kummenti bil-miktub, i\u017cidu punti \u0121odda fis-sett ta' dokumenti tag\u0127hom, u jitolbu li jinstemg\u0127u mill-Kummissjoni jew li jattendu seduta ta' smig\u0127 quddiem l-ASC, li mbag\u0127ad jifformula l-opinjoni tieg\u0127u abba\u017ci ta' dawn il-pro\u010bedimenti u tal-materjal ippre\u017centat qabel jew matul is-seduta ta' smig\u0127.", "L-appro\u010b\u010b tal-Kummissjoni huwa wie\u0127ed punittiv?", "L-uniku g\u0127an tal-Kummissjoni huwa li ttejjeb is-sikurezza tal-avjazzjoni, li huwa fl-interess ta' kul\u0127add, u bl-ebda mod li taffettwa l-i\u017cvilupp ekonomiku jew so\u010bjali ta' xi pajji\u017c.", "Il-pajji\u017ci affettwati jistg\u0127u jistabbilixxu mi\u017curi ta' assistenza teknika biex jg\u0127inu lil-linji tal-ajru jiksbu livell sodisfa\u010benti ta' sikurezza tal-avjazzjoni.", "Filwaqt li fil-passat il-Kummissjoni kienet tiffoka fuq li tpo\u0121\u0121i pajji\u017ci u trasportaturi fl-ASL, issa qed ta\u0127dem ukoll mal-Istati affettwati biex tg\u0127inhom itejbu s-sitwazzjoni tas-sikurezza tag\u0127hom, sabiex ikunu jistg\u0127u jitne\u0127\u0127ew mil-ASL ladarba jintla\u0127qu l-livelli ta' sikurezza me\u0127tie\u0121a.", "Il-pubbliku kif ji\u0121i infurmat dwar il-Lista tas-Sikurezza tal-Ajru tal-UE?", "L-aktar ver\u017cjoni re\u010benti tal-lista hija disponibbli online fuq https://transport.ec.europa.eu/transport-themes/eu-air-safety-list_en.", "Il-Kummissjoni tikkoordina wkoll mill-qrib mal-asso\u010bjazzjonijiet Ewropej u internazzjonali tal-a\u0121enti tal-ivvja\u0121\u0121ar kull darba li jsir xi tibdil fil-lista sabiex dawn ikunu fl-a\u0127jar po\u017cizzjoni possibbli biex jg\u0127inu lill-klijenti tag\u0127hom \u2013 il-passi\u0121\u0121ieri \u2013 jie\u0127du de\u010bi\u017cjonijiet infurmati meta jkunu qeg\u0127din jag\u0127mlu l-arran\u0121amenti tal-ivvja\u0121\u0121ar.", "Barra minn hekk, ir-Regolament dwar l-ASL jobbliga wkoll lill-awtoritajiet nazzjonali tal-avjazzjoni \u010bivili, lill-EASA u lill-ajruporti fit-territorju tal-Istati Membri tal-UE jinfurmaw lill-passi\u0121\u0121ieri dwar l-ASL, kemm permezz tas-siti web tag\u0127hom u, fejn rilevanti, fil-binjiet tag\u0127hom.", "Il-Lista tas-Sikurezza tal-Ajru tal-UE b'liema mod tipprovdi drittijiet lill-vja\u0121\u0121aturi Ewropej?", "Ir-Regolament dwar l-ASL jistabbilixxi d-dritt g\u0127al kull passi\u0121\u0121ier li jkun jaf l-identit\u00e0 ta' kull linja tal-ajru li jkun qed itir mag\u0127ha matul il-vja\u0121\u0121 tieg\u0127u.", "G\u0127al dan l-g\u0127an, it-trasportatur kontraenti huwa me\u0127tie\u0121 li jinforma lill-passi\u0121\u0121ieri dwar l-identit\u00e0 tat-trasportatur tal-ajru jew tat-trasportaturi tal-ajru li joperaw meta jkunu qed jag\u0127mlu ri\u017cervazzjoni, ikun xi jkun il-mod li bih tkun saret il-prenotazzjoni.", "Il-passi\u0121\u0121ieri jridu wkoll jin\u017cammu infurmati rigward kwalunkwe bidla tat-trasportatur li jopera, fir-re\u0121istrazzjoni jew, l-aktar tard, meta jkunu qed jitilg\u0127u abbord.", "Ir-Regolament jag\u0127ti wkoll lill-passi\u0121\u0121ieri d-dritt g\u0127al rimbor\u017c jew g\u0127al riprogrammar tar-rotta jekk it-trasportatur li mieg\u0127u tkun saret prenotazzjoni sussegwentement ji\u0121i mi\u017cjud fl-ASL u b'hekk it-titjira kkon\u010bernata ti\u0121i kkan\u010bellata.", "Il-pubblikazzjoni tal-Lista tas-Sikurezza tal-Ajru tal-UE b'liema mod tg\u0127in li\u010b-\u010bittadini tal-UE li jkunu qed jivvja\u0121\u0121aw lil hinn mit-territorju tal-UE?", "L-ASL ma tipprojbixxix biss il-linji tal-ajru mhux sikuri milli joperaw lejn l-UE, mill-UE u fl-UE.", "Il-pubblikazzjoni tal-lista tipprovdi wkoll informazzjoni utli lin-nies li jixtiequ jivvja\u0121\u0121aw barra mill-Unjoni Ewropea, sabiex jekk jixtiequ jkunu jistg\u0127u jevitaw li jtiru ma' dawn il-linji tal-ajru.", "Il-lista tissalvagwardja wkoll id-drittijiet tal-konsumaturi li jkunu xtraw vja\u0121\u0121 ming\u0127and a\u0121ent tal-ivvja\u0121\u0121ar, li jinkludi titjira operata minn linja tal-ajru fl-ASL.", "X'inhi d-differenza bejn din il-Lista tas-Sikurezza tal-Ajru tal-UE u r-Regolament il-\u0121did tal-UE li tni\u017c\u017cel fuq lista sewda t-trasportaturi li jinvolvu ru\u0127hom fit-traffikar jew fil-fa\u010bilitazzjoni ta' d\u0127ul klandestin ta' persuni fl-UE?", "Id-de\u010bi\u017cjonijiet me\u0127uda mill-Kummissjoni rigward il-Lista tas-Sikurezza tal-Ajru huma purament immexxija minn kunsiderazzjonijiet tekni\u010bi tas-sikurezza u jirri\u017cultaw biss min-nuqqas li tintwera l-konformit\u00e0 mal-istandards internazzjonali tas-sikurezza.", "Il-mi\u017cura li g\u0127adha kif t\u0127abbret kontra t-trasportaturi involuti fit-traffikar tal-bnedmin jew fil-kuntrabandu ta' immigrazzjoni illegali fit-territorju tal-UE g\u0127andha l-g\u0127an li tipprote\u0121i l-\u0127ajjiet u s-sikurezza tan-nies, anke meta tkun strumentalizzata g\u0127al finijiet politi\u010bi, u li tissalvagwardja s-sigurt\u00e0 tal-fruntieri esterni tal-UE.", "Dawn jistg\u0127u jittie\u0127du kontra kwalunkwe operatur tal-in\u0121enji tal-ajru involut f'attivitajiet ta' dan it-tip, irrispettivament mill-istatus tag\u0127hom fir-rigward tal-lista tas-sikurezza tal-ajru.", "Il-mi\u017cura l-\u0121dida tapplika wkoll g\u0127al operaturi f'modi o\u0127ra ta' trasport, u mhux biss l-avjazzjoni.", "Stqarrija g\u0127all-istampa: Il-Kummissjoni tadotta Lista tas-Sikurezza tal-Ajru tal-UE \u0121dida", "Lista ta' linji tal-ajru pprojbiti fl-UE", "Pro\u0121etti ta' Kooperazzjoni Teknika tal-EASA", "[1] L-Afganistan, l-Angola (bl-e\u010b\u010bezzjoni ta' \u017cew\u0121 linji tal-ajru), l-Armenja, Il-Kongo (Brazzaville), ir-Repubblika Demokratika tal-Kongo, il-Djibouti, il-Guinea Ekwatorjali, l-Eritrea, il-Kirgistan, il-Liberja, il-Libja, in-Nepal, S\u00e3o Tom\u00e9 u Pr\u00edncipe, Sierra Leone u s-Sudan."]}
{"url": "https://ec.europa.eu/commission/presscorner/detail/mt/IP_21_6185", "title": "Il-coronavirus: Il-Kummissjoni tipproponi qafas a\u0121\u0121ornat g\u0127all-ivvja\u0121\u0121ar minn barra l-UE, bi prijorit\u00e0 g\u0127all-vja\u0121\u0121aturi mlaqqma u b'salvagwardji b'sa\u0127\u0127ithom", "category": "press_eu", "subcategory": "POLICY_AREA=HOMEAFF", "date": "Wed, 24 Nov 2021 23:00:00 GMT", "text": ["Illum il-Kummissjoni qed tipproponi li ta\u0121\u0121orna r-rakkomandazzjoni tal-Kunsill dwar l-ivvja\u0121\u0121ar mhux essenzjali minn barra l-UE, biex tissimplifika l-qafas u tirrifletti l-i\u017cviluppi re\u010benti.", "Il-vja\u0121\u0121aturi mlaqqma se jing\u0127ataw prijorit\u00e0.", "L-Istati Membri g\u0127andhom jer\u0121g\u0127u jift\u0127u b'mod sistematiku g\u0127al dawk li jkunu tlaqqmu b'va\u010b\u010bin li jkun g\u0127adda mill-pro\u010bess tad-WHO u jkun tqieg\u0127ed fuq il-lista g\u0127all-u\u017cu ta' emer\u0121enza, kif ukoll jer\u0121g\u0127u jift\u0127u g\u0127al dawk li tlaqqmu b'va\u010b\u010bini approvati mill-UE, kif inhu l-ka\u017c fil-pre\u017cent.", "B\u0127ala salvagwardja essenzjali, dejjem se jkun me\u0127tie\u0121 test PCR negattiv g\u0127all-vja\u0121\u0121aturi kollha li tlaqqmu b'va\u010b\u010bin approvat mid-WHO i\u017cda li mhuwiex approvat mill-A\u0121enzija Ewropea g\u0127all-Medi\u010bini, kif ukoll g\u0127all-vja\u0121\u0121aturi li jkunu rkupraw.", "Barra minn hekk, dawn l-a\u0121\u0121ornamenti jintrodu\u010bu limitu ta' 9 xhur biex ji\u0121u a\u010b\u010bettati \u010b-\u010bertifikati tat-tilqim wara s-sensiela tat-tilqim primarju.", "Dan iqis il-gwida tal-ECDC rigward l-amministrazzjoni ta' do\u017ci booster minn 6 xhur wara t-tlestija tas-sensiela tat-tilqim primarju u jipprovdi perjodu addizzjonali ta' 3 xhur biex ji\u017cgura li l-kampanji tat-tilqim nazzjonali jkunu jistg\u0127u jadattaw u n-nies ikun jista' jkollhom a\u010b\u010bess g\u0127all-amministrazzjoni tal-boosters.", "L-a\u0121\u0121ornamenti jinkludu wkoll l-a\u010b\u010bettazzjoni ta\u010b-\u010bertifikat tat-tilqim ma\u0127ru\u0121a wara do\u017ca addizzjonali (\u201cbooster\u201d).", "Barra minn hekk, min\u0127abba \u017c-\u017cieda fir-rata tat-tilqim madwar id-dinja, il-Kummissjoni tipproponi li tieqaf tintu\u017ca l-lista ta' pajji\u017ci li minnhom il-vja\u0121\u0121aturi kollha jit\u0127allew jivvja\u0121\u0121aw, irrispettivament mill-istatus tat-tilqim, mill-1 ta' Marzu tas-sena d-die\u0127la.", "Issa l-Kunsill se jqis din il-proposta.", "B'mod parallel, il-Kummissjoni llum qed tipproponi wkoll a\u0121\u0121ornamenti g\u0127ar-rakkomandazzjoni tal-Kunsill dwar il-moviment liberu fl-UE.", "Ftu\u0127 mill-\u0121did ulterjuri g\u0127all-vja\u0121\u0121aturi mlaqqma u dawk li jkunu rkupraw bil-kundizzjoni ta' salvagwardji b'sa\u0127\u0127ithom", "L-Istati Membri g\u0127andhom ikomplu jilqg\u0127u lill-vja\u0121\u0121aturi mlaqqma b'va\u010b\u010bini approvati mill-UE.", "Mill-10 ta' Jannar 2022, bl-istess mod g\u0127andhom jer\u0121g\u0127u jift\u0127u l-fruntieri g\u0127al dawk kollha li jkunu tlaqqmu b'va\u010b\u010bini li jkunu g\u0127addew mill-pro\u010bess tad-WHO u jkunu tqieg\u0127du fuq il-lista g\u0127all-u\u017cu ta' emer\u0121enza (huma liberi li jag\u0127\u017clu jekk ja\u010b\u010bettawx il-va\u010b\u010bini tad-WHO skont ir-regoli attwali).", "Dan l-a\u0121\u0121ornament se ji\u017cgura regoli aktar sempli\u010bi u koerenti fl-UE, u b'hekk jag\u0127milha aktar fa\u010bli g\u0127all-vja\u0121\u0121aturi mlaqqma biex jippjanaw il-vja\u0121\u0121 tag\u0127hom.", "Dawk li jkunu rkupraw mill-COVID-19 fi \u017cmien 180 \u0121urnata qabel il-vja\u0121\u0121 tag\u0127hom u li jkollhom jew \u010aertifikat COVID Di\u0121itali tal-UE jew \u010bertifikat meqjus ekwivalenti wkoll g\u0127andhom ikunu jistg\u0127u jivvja\u0121\u0121aw lejn l-UE mill-10 ta' Jannar 2022.", "Dan bil-kundizzjoni ta' salvagwardji b'sa\u0127\u0127ithom: il-vja\u0121\u0121aturi li jkunu tlaqqmu b'va\u010b\u010bin approvat mid-WHO i\u017cda li mhuwiex approvat mill-A\u0121enzija Ewropea g\u0127all-Medi\u010bini, kif ukoll il-vja\u0121\u0121aturi li jkunu rkupraw, b'mod sistematiku g\u0127andhom juru prova ta' test PCR negattiv me\u0127ud qabel ma jsiefru.", "Dan ji\u017cgura li l-ftu\u0127 mill-\u0121did isir b'mod sikur, min\u0127abba li xi kultant il-virus jista' jeg\u0127leb l-immunit\u00e0.", "Barra minn hekk, il-vja\u0121\u0121aturi mlaqqma kollha g\u0127andhom jew ikunu lestew is-sensiela tat-tilqim primarju inqas minn 9 xhur ilu, jew ikunu r\u010bevew do\u017ca addizzjonali.", "Dan ukoll japplikaw mill-10 ta' Jannar 2022.", "Il-perjodu ta' a\u010b\u010bettazzjoni ta' 9 xhur iqis il-gwida ta\u010b-\u010aentru Ewropew g\u0127all-Prevenzjoni u l-Kontroll tal-Mard (European Centre for Disease Prevention and Control ECDC) rigward l-amministrazzjoni ta' do\u017ci booster minn 6 xhur, u jipprovdi perjodu addizzjonali ta' 3 xhur biex ji\u017cgura li l-kampanji tat-tilqim nazzjonali jkunu jistg\u0127u jadattaw u n-nies ikun jista' jkollhom a\u010b\u010bess g\u0127all-amministrazzjoni tal-boosters.", "L-Istati Membri g\u0127andhom ja\u010b\u010bettaw \u010bertifikati ta' tilqim u rkupru mhux tal-UE li jitqiesu ekwivalenti g\u0127a\u010b-\u010aertifikat COVID Di\u0121itali tal-UE.", "G\u0127all-pajji\u017ci fejn m'hemmx din l-ekwivalenza, l-Istati Membri jistg\u0127u jkomplu ja\u010b\u010bettaw, skont il-li\u0121i nazzjonali tag\u0127hom, provi ta' ttestjar u ta' tilqim ma\u0127ru\u0121a minn pajji\u017ci mhux tal-UE, filwaqt li jqisu l-\u0127tie\u0121a li jkunu jistg\u0127u jivverifikaw l-awtenti\u010bit\u00e0, il-validit\u00e0 u l-integrit\u00e0 tag\u0127hom.", "Fl-a\u0127\u0127ar nett, ir-regoli riveduti ji\u010b\u010baraw li t-tfal bejn il-6 snin u s-17-il sena g\u0127andhom ikunu jistg\u0127u jivvja\u0121\u0121aw lejn l-UE b'test PCR negattiv li jsir qabel ma jsiefru anki jekk ma jkunux tlaqqmu.", "Jista' jkun li l-Istati Membri jitolbu lill-vja\u0121\u0121aturi jag\u0127mlu testijiet addizzjonali, joqog\u0127du kwarantina jew ji\u017colaw ru\u0127hom wara li jaslu.", "L-ittestjar u t-tilqim mhumiex me\u0127tie\u0121a g\u0127at-tfal ta\u0127t il-6 snin.", "Livelli limiti a\u0121\u0121ornati g\u0127at-tne\u0127\u0127ija tar-restrizzjonijiet", "B\u0127alissa, l-ivvja\u0121\u0121ar mhux essenzjali huwa permess minn biss 20 pajji\u017c b'sitwazzjoni epidemjolo\u0121ika tajba, irrispettivament mill-istatus tat-tilqim individwali.", "Din il-lista hija de\u010bi\u017ca mill-Kunsill abba\u017ci tal-kriterji epidemjolo\u0121i\u010bi li jinsabu fir-rakkomandazzjoni attwali tal-Kunsill.", "Il-Kummissjoni qed tipproponi li temenda xi w\u0127ud mil-livelli limiti attwali li jiddeterminaw il-pajji\u017ci fil-lista mill-10 ta' Jannar 2022, u sakemm tibda l-applikazzjoni tal-qafas il-\u0121did issimplifikat:", "Appro\u010b\u010b issimplifikat mill-1 ta' Marzu 2022", "Fid-dawl tal-progress mistenni fil-kampanji tat-tilqim madwar id-dinja, il-Kummissjoni tipproponi appro\u010b\u010b issimplifikat mill-1 ta' Marzu 2022, li jiddependi g\u0127alkollox fuq l-istatus tal-vja\u0121\u0121atur u mhux fuq il-pajji\u017c li jsiefer minnu.", "L-Istati Membri g\u0127andhom ida\u0127\u0127lu biss il-vja\u0121\u0121aturi mlaqqma, li jkunu rkupraw, jew dawk essenzjali.", "Il-lista ta' pajji\u017ci f'sitwazzjoni epidemjolo\u0121ika tajba bi\u017c\u017cejjed, li minnhom g\u0127andu jit\u0127alla jsir kull tip ta' vvja\u0121\u0121ar, g\u0127andha tieqaf tintu\u017ca.", "Kien diffi\u010bli g\u0127all-vja\u0121\u0121aturi biex jippjanaw il-vja\u0121\u0121i tag\u0127hom min\u0127abba l-a\u0121\u0121ornamenti frekwenti.", "Ir-regoli l-\u0121odda se jipprovdu aktar \u010barezza u vi\u017cibbilt\u00e0 g\u0127all-vja\u0121\u0121aturi u se jag\u0127mlu s-sistema aktar fattibbli.", "Min\u0127abba \u017c-\u017cieda fir-rata tat-tilqim madwar id-dinja, jag\u0127mel sens ukoll li jitne\u0127\u0127ew ir-restrizzjonijiet fuq l-ivvja\u0121\u0121ar skont l-istatus ta' persuna aktar mili skont il-pajji\u017c li tkun \u0121ejja minnu.", "Din il-bidla tapplika biss mill-1 ta' Marzu 2022 biex il-pajji\u017ci mhux tal-UE jkollhom \u010bans i\u017cidu r-rati tat-tilqim tag\u0127hom.", "Barra minn hekk, din tiddependi fuq valutazzjoni minn qabel tas-sitwazzjoni tat-tilqim barra mill-UE.", "Sfond", "L-Istati Membri tal-UE la\u0127qu ftehim dwar appro\u010b\u010b komuni g\u0127all-ivvja\u0121\u0121ar lejn l-Unjoni Ewropea matul il-pandemija tal-COVID-19, li huwa stabbilit f'rakkomandazzjoni tal-Kunsill.", "Skont dan l-appro\u010b\u010b, matul l-a\u0127\u0127ar xhur l-Istati Membri bil-mod il-mod re\u0121g\u0127u fet\u0127u l-fruntieri tag\u0127hom g\u0127all-vja\u0121\u0121aturi mlaqqma.", "Barra minn hekk, il-Kunsill i\u017comm u ja\u0121\u0121orna regolarment lista ta' pajji\u017ci f'sitwazzjoni epidemjolo\u0121ika tajba bi\u017c\u017cejjed li minnhom g\u0127andu jit\u0127alla jsir kull tip ta' vvja\u0121\u0121ar, irrispettivament mill-istatus tat-tilqim.", "Dawk li g\u0127andhom ra\u0121uni essenzjali biex jid\u0127lu fl-Ewropa wkoll g\u0127andhom jit\u0127allew jivvja\u0121\u0121aw.", "Il-kategoriji ta' vja\u0121\u0121aturi b'funzjoni jew \u0127tie\u0121a essenzjali huma elenkati fir-Rakkomandazzjoni tal-Kunsill (Anness II).", "I\u010b-\u010bittadini tal-UE u r-residenti fit-tul, kif ukoll il-membri tal-familja tag\u0127hom, g\u0127andhom jit\u0127allew jid\u0127lu fl-UE.", "Ir-rakkomandazzjoni tal-Kunsill tinkludi wkoll mekkani\u017cmu ta' \u201cbrejk ta' emer\u0121enza\u201d, li jippermetti lill-Istati Membri ja\u0121ixxu malajr u b'mod koordinat biex jillimitaw ir-riskju li l-varjanti tal-coronavirus jid\u0127lu fl-UE.", "Ir-Rakkomandazzjoni tal-Kunsill tkopri l-Istati Membri kollha (\u0127lief l-Irlanda), kif ukoll l-4 Stati mhux tal-UE li ssie\u0127bu fi\u017c-\u017cona Schengen: l-I\u017clanda, il-Liechtenstein, in-Norve\u0121ja u l-I\u017cvizzera.", "G\u0127all-fini tar-restrizzjoni fuq l-ivvja\u0121\u0121ar, dawn il-pajji\u017ci huma koperti b'mod simili b\u0127all-Istati Membri.", "Fil-konklu\u017cjonijiet tieg\u0127u tal-21\u201322 ta' Ottubru 2021, il-Kunsill Ewropew appella g\u0127al aktar koordinazzjoni biex ji\u0121i ffa\u010bilitat l-ivvja\u0121\u0121ar lejn l-UE kif ukoll il-moviment liberu fl-UE fid-dawl tal-i\u017cvilupp tas-sitwazzjoni epidemjolo\u0121ika u talab revi\u017cjoni tar-rakkomandazzjonijiet rilevanti tal-Kunsill.", "Tista' ssib l-aktar informazzjoni re\u010benti dwar ir-regoli tal-ivvja\u0121\u0121ar, kif ikkomunikati mill-Istati Membri, fis-sit web Re-open EU.", "Il-passi li jmiss", "Issa huwa f'idejn il-Kunsill biex iqis din il-proposta.", "L-ewwel diskussjoni hija skedata g\u0127al waqt laqg\u0127a tal-Kunsill g\u0127ar-Rispons Politiku Integrat f'Sitwazzjonijiet ta' Kri\u017ci li se ssir illum waranofsinhar.", "Ladarba l-proposta ti\u0121i adottata mill-Kunsill, ikun f'idejn l-Istati Membri biex jimplimentaw il-mi\u017curi stabbiliti fir-rakkomandazzjoni.", "G\u0127al Aktar Informazzjoni", "Proposta g\u0127al rakkomandazzjoni emendata tal-Kunsill dwar l-ivvja\u0121\u0121ar minn barra l-UE", "Skeda informattiva \u2014 Mi\u017curi tal-ivvja\u0121\u0121ar u tas-sa\u0127\u0127a fl-UE", "L-ivvja\u0121\u0121ar matul il-pandemija tal-coronavirus"]}
{"url": "https://ec.europa.eu/commission/presscorner/detail/mt/IP_21_6186", "title": "Il-coronavirus: Il-Kummissjoni tipproponi li ssa\u0127\u0127a\u0127 il-koordinazzjoni tal-ivvja\u0121\u0121ar sikur fl-UE", "category": "press_eu", "subcategory": "POLICY_AREA=JFRC", "date": "Wed, 24 Nov 2021 23:00:00 GMT", "text": ["Illum, il-Kummissjoni Ewropea pproponiet a\u0121\u0121ornament g\u0127ar-regoli dwar il-koordinazzjoni tal-moviment sikur u liberu fl-UE, li dda\u0127\u0127lu b'reazzjoni g\u0127all-pandemija tal-COVID-19.", "Mis-sajf 'l hawn, ir-rata tat-tilqim \u017cdiedet b'mod sinifikanti u \u010b-\u010aertifikat COVID Di\u0121itali tal-UE \u0121ie introdott b'su\u010b\u010bess, b'aktar minn 650 miljun \u010bertifikat ma\u0127ru\u0121a sal-lum.", "Fl-istess \u0127in, is-sitwazzjoni epidemjolo\u0121ika fl-UE qed tkompli ti\u017cviluppa, b'xi Stati Membri jie\u0127du mi\u017curi addizzjonali tas-sa\u0127\u0127a pubblika, inklu\u017c l-g\u0127oti ta' va\u010b\u010bini booster.", "Wara li kkunsidrat dawn il-fatturi kollha, il-Kummissjoni qed tipproponi iffukar aktar qawwi fuq appro\u010b\u010b \u201cibba\u017cat fuq il-persuna\u201d g\u0127all-mi\u017curi tal-ivvja\u0121\u0121ar u perjodu ta' a\u010b\u010bettazzjoni standard ta' 9 xhur g\u0127a\u010b-\u010bertifikati tat-tilqim mis-sensiela ta' tilqim primarja.", "Il-perjodu ta' 9 xhur iqis il-gwida ta\u010b-\u010aentru Ewropew g\u0127all-Prevenzjoni u l-Kontroll tal-Mard (ECDC) dwar l-amministrazzjoni ta' do\u017ci booster minn 6 xhur wara, u jipprevedi perjodu addizzjonali ta' 3 xhur biex ji\u0121i \u017cgurat li l-kampanji nazzjonali tat-tilqim ikunu jistg\u0127u ja\u0121\u0121ustaw ru\u0127hom u \u010b-\u010bittadini jkun jista' jkollhom a\u010b\u010bess g\u0127all-boosters.", "Il-Kummissjoni qed tipproponi wkoll a\u0121\u0121ornamenti tal-mappa tal-UE bil-kuluri tas-sinjali tat-traffiku; kif ukoll pro\u010bedura simplifikata ta' \u201cbrejk ta' emer\u0121enza\u201d.", "Illum il-Kummissjoni qed tipproponi wkoll li ta\u0121\u0121orna r-regoli dwar l-ivvja\u0121\u0121ar estern lejn l-UE [stqarrija g\u0127all-istampa disponibbli mis-14:15].", "Didier Reynders, il-Kummissarju g\u0127all-\u0120ustizzja, qal: \u201cMill-bidu tal-pandemija, il-Kummissjoni kienet kompletament attiva biex issib soluzzjonijiet li jiggarantixxu l-moviment liberu sikur tal-persuni b'mod ikkoordinat.", "Fid-dawl tal-a\u0127\u0127ar \u017cviluppi u evidenza xjentifika, qed nipproponu rakkomandazzjoni \u0121dida biex ti\u0121i adottata mill-Kunsill.", "Abba\u017ci tal-g\u0127odda komuni tag\u0127na, i\u010b-\u010aertifikat COVID Di\u0121itali tal-UE, li sar standard reali, se mmorru g\u0127al appro\u010b\u010b \u201cibba\u017cat fuq il-persuna\u201d.", "L-g\u0127an ewlieni tag\u0127na huwa li nevitaw mi\u017curi diver\u0121enti madwar l-UE.", "Dan japplika wkoll g\u0127all-kwistjoni tal-boosters, li se jkunu essenzjali g\u0127all-\u0121lieda kontra l-virus.", "Fost mi\u017curi o\u0127rajn, illum qed nipproponu li l-Kunsill jaqblu dwar perjodu ta' validit\u00e0 standard g\u0127a\u010b-\u010bertifikati tat-tilqim ma\u0127ru\u0121in wara s-sensiela primarja.", "Il-qbil dwar din il-proposta se jkun kru\u010bjali g\u0127ax-xhur li \u0121ejjin u g\u0127all-protezzjoni tal-moviment liberu sikur g\u0127a\u010b-\u010bittadini.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari \u017ciedet tg\u0127id: \u201cI\u010b-\u010aertifikat COVID Di\u0121itali tal-UE u l-appro\u010b\u010b ikkoordinat tag\u0127na g\u0127all-mi\u017curi tal-ivvja\u0121\u0121ar ikkontribwew bil-kbir g\u0127all-moviment liberu sikur, bil-protezzjoni tas-sa\u0127\u0127a pubblika b\u0127ala l-prijorit\u00e0 tag\u0127na.", "Laqqamna aktar minn 65 % tal-popolazzjoni totali tal-UE, i\u017cda dan mhuwiex bi\u017c\u017cejjed.", "G\u0127ad hemm wisq nies li mhumiex protetti.", "Biex kul\u0127add jivvja\u0121\u0121a u jg\u0127ix bl-aktar mod sikur possibbli, je\u0127tie\u0121 li nil\u0127qu rati ta' tilqim ferm og\u0127la \u2013 b'mod ur\u0121enti.", "Ne\u0127tie\u0121u wkoll nsa\u0127\u0127u l-immunit\u00e0 tag\u0127na b'va\u010b\u010bini booster.", "Wara li kkunsidrajna l-gwida mill-ECDC, u biex l-Istati Membri jkunu jistg\u0127u ja\u0121\u0121ustaw il-kampanji ta' tilqim tag\u0127hom u biex i\u010b-\u010bittadini jkollhom a\u010b\u010bess g\u0127all-boosters, qed nipproponu perjodu ta' a\u010b\u010bettazzjoni standard g\u0127a\u010b-\u010bertifikati tat-tilqim.", "Fl-istess \u0127in, irridu nkomplu n\u0127e\u0121\u0121u bil-kbir lil kul\u0127add biex inkomplu nirrispettaw il-mi\u017curi tas-sa\u0127\u0127a pubblika.", "G\u0127alissa rridu nibqg\u0127u bil-maskri.\u201d", "L-a\u0121\u0121ornamenti ewlenin g\u0127all-appro\u010b\u010b komuni g\u0127all-mi\u017curi tal-ivvja\u0121\u0121ar fl-UE proposti mill-Kummissjoni huma:", "Sabiex jit\u0127alla bi\u017c\u017cejjed \u017cmien biex ji\u0121i implimentat l-appro\u010b\u010b ikkoordinat, il-Kummissjoni qed tipproponi li dawn l-a\u0121\u0121ornamenti japplikaw mill-10 ta' Jannar 2022.", "Sfond", "Fit-3 ta' Settembru 2020, il-Kummissjoni g\u0127amlet proposta g\u0127al Rakkomandazzjoni tal-Kunsill biex ti\u017cgura li kwalunkwe mi\u017cura me\u0127uda mill-Istati Membri li tirrestrin\u0121i l-moviment liberu min\u0127abba l-pandemija tal-coronavirus ti\u0121i kkoordinata u kkomunikata b'mod \u010bar fil-livell tal-UE.", "Fit-13 ta' Ottubru 2020, l-Istati Membri tal-UE impenjaw ru\u0127hom li ji\u017cguraw aktar koordinazzjoni u kondivi\u017cjoni a\u0127jar tal-informazzjoni billi adottaw ir-Rakkomandazzjoni tal-Kunsill.", "Fl-1 ta' Frar 2021, il-Kunsill adotta l-ewwel a\u0121\u0121ornament tar-Rakkomandazzjoni tal-Kunsill, li introdu\u010ba kulur \u0121did, \u201ca\u0127mar skur\u201d, g\u0127all-immappjar ta\u017c-\u017coni ta' riskju u ppre\u017centa mi\u017curi aktar stretti applikati g\u0127al vja\u0121\u0121aturi minn \u017coni ta' riskju g\u0127oli.", "Fl-20 ta' Mejju 2021, il-Kunsill emenda r-Rakkomandazzjoni tal-Kunsill biex jippermetti vja\u0121\u0121ar mhux essenzjali g\u0127al persuni kompletament imlaqqmin, kif ukoll biex isa\u0127\u0127a\u0127 il-mi\u017curi biex titra\u017c\u017can il-firxa ta' varjanti ta' t\u0127assib.", "Fl-14 ta' \u0120unju 2021, il-Parlament u l-Kunsill adottaw ir-Regolament li jistabbilixxi l-qafas ta\u010b-\u010aertifikat COVID Di\u0121itali tal-UE.", "Biex isir l-a\u0127jar u\u017cu mi\u010b-\u010aertifikat COVID Di\u0121itali tal-UE, il-Kunsill adotta, fl-istess jum, it-tieni a\u0121\u0121ornament g\u0127ar-Rakkomandazzjoni tal-Kunsill, li jipprevedi e\u017cenzjonijiet minn restrizzjonijiet fuq l-ivvja\u0121\u0121ar g\u0127all-persuni kompletament imlaqqmin u li fiequ.", "Minn \u0120unju 2021 'il quddiem, l-introduzzjoni ta\u010b-\u010aertifikat COVID Di\u0121itali tal-UE avvanzat b'pass mg\u0127a\u0121\u0121el.", "Fit-18 ta' Ottubru 2021, il-Kummissjoni \u0127ar\u0121et l-ewwel rapport dwar i\u010b-\u010aertifikat COVID Di\u0121itali tal-UE, g\u0127odda disponibbli b'mod wiesa' u a\u010b\u010bettata b'mod affidabbli biex ji\u0121i ffa\u010bilitat il-moviment liberu matul il-pandemija tal-COVID-19.", "Fid-dawl ta' dawn l-i\u017cviluppi, l-appro\u010b\u010b komuni stabbilit fir-Rakkomandazzjoni tal-Kunsill (UE) 2020/1475 g\u0127andu ji\u0121i adattat ulterjorment, li kienet ukoll talba mag\u0127mula mill-Kunsill Ewropew fil-konklu\u017cjonijiet tieg\u0127u tat-22 ta' Ottubru 2021 .", "B'mod parallel, kif sar g\u0127ar-Regolament tal-UE dwar id-DCC, illum il-Kummissjoni adottat proposta biex tkopri wkoll \u010bittadini ta' pajji\u017ci terzi li jirrisjedu legalment fl-UE u \u010bittadini ta' pajji\u017ci terzi li jkunu da\u0127lu legalment fit-territorju ta' Stat Membru, li jistg\u0127u ji\u010b\u010baqalqu liberament fit-territorji tal-Istati Membri l-o\u0127rajn kollha matul mhux aktar minn 90 jum fi kwalunkwe perjodu ta' 180 jum.", "L-a\u0127\u0127ar informazzjoni dwar ir-regoli tal-ivvja\u0121\u0121ar kif ikkomunikati mill-Istati Membri tinsab fis-sit Re-open EU.", "Aktar informazzjoni", "Mistoqsijiet u Twe\u0121ibiet dwar il-proposta l-\u0121dida tal-Kummissjoni g\u0127al Rakkomandazzjoni tal-Kunsill biex ji\u0121i ffa\u010bilitat il-moviment liberu sikur matul il-pandemija tal-COVID-19", "Skeda informattiva dwar il-proposta tal-Kummissjoni li ssa\u0127\u0127a\u0127 il-koordinazzjoni tal-ivvja\u0121\u0121ar sikur fl-UE", "Skeda informattiva COVID-19: Mi\u017curi ta' vvja\u0121\u0121ar u sa\u0127\u0127a fl-UE", "Proposta g\u0127al Rakkomandazzjoni tal-Kunsill dwar appro\u010b\u010b ikkoordinat biex ji\u0121i ffa\u010bilitat il-moviment liberu sikur matul il-pandemija tal-COVID-19 u li tissostitwixxi r-Rakkomandazzjoni (UE) 2020/1475", "I\u010b-\u010aertifikat Di\u0121itali tal-COVID tal-UE. standard globali b'aktar minn 591 miljun \u010bertifikat", "ReopenEU"]}
{"url": "https://ec.europa.eu/commission/presscorner/detail/mt/IP_21_6245", "title": "G\u0127ajnuna mill-Istat: il-Kummissjoni tadotta regoli riveduti dwar l-g\u0127ajnuna mill-Istat g\u0127al Pro\u0121etti Importanti ta' Interess Ewropew Komuni", "category": "press_eu", "subcategory": "POLICY_AREA=COMPETY,STATAID", "date": "Wed, 24 Nov 2021 23:00:00 GMT", "text": ["Il-Kummissjoni Ewropea adottat Komunikazzjoni riveduta dwar ir-regoli tal-g\u0127ajnuna mill-Istat g\u0127al Pro\u0121etti Importanti ta' Interess Ewropew Komuni (\u201cil-Komunikazzjoni IPCEI\u201d).", "Il-Komunikazzjoni IPCEI riveduta se tapplika mill-1 ta' Jannar 2022.", "Din tistabbilixxi l-kriterji g\u0127all-Kummissjoni biex tivvaluta l-appo\u0121\u0121 mill-Istati Membri g\u0127all-IPCEIs transfruntieri li jeg\u0127lbu l-falliment tas-suq u jippermettu l-innovazzjoni rivoluzzjonarja fis-setturi u t-teknolo\u0121iji ewlenin u fl-investimenti ta' infrastruttura, b'effetti kollaterali po\u017cittivi g\u0127all-ekonomija tal-UE b'mod \u0121enerali.", "Il-Vi\u010bi President E\u017cekuttiv Margrethe Vestager, inkarigata mill-politika tal-kompetizzjoni, qalet: \u201cIr-regoli dwar l-g\u0127ajnuna mill-Istat g\u0127al Pro\u0121ett importanti ta' interess Ewropew komuni jippermettu lill-Istati Membri u lill-industrija biex jinvestu b'mod kon\u0121unt f'innovazzjoni rivoluzzjonarja u fl-infrastruttura.", "Jag\u0127mlu hekk meta s-suq wa\u0127du ma jag\u0127tix ri\u017cultati, min\u0127abba li r-riskji jkunu kbar wisq g\u0127al Stat Membru wie\u0127ed jew kumpanija wa\u0127da.", "Barra minn hekk, dan irid ikun ta' benefi\u010b\u010bju g\u0127all-ekonomija tal-UE b'mod \u0121enerali.", "Wara pro\u010bess ta' konsultazzjoni estensiv, a\u0127na wettaqna bidliet immirati g\u0127ar-regoli tag\u0127na biex inkomplu nsa\u0127\u0127u t-trasparenza tal-IPCEIs u niffa\u010bilitaw il-parte\u010bipazzjoni ta' intrapri\u017ci \u017cg\u0127ar u ta' daqs medju.\u201d", "Il-Kummissjoni adottat il-Komunikazzjoni IPCEI riveduta wara evalwazzjoni tar-regoli attwali mwettqa fl-2019 b\u0127ala parti mill-Kontroll tal-Idoneit\u00e0 g\u0127all-g\u0127ajnuna mill-Istat u wara konsultazzjoni estensiva mal-partijiet interessati kollha dwar it-test rivedut propost tal-Komunikazzjoni.", "Dan kien jinkludi Stati Membri, asso\u010bjazzjonijiet ta' impri\u017ci, gruppi ta' interess, kumpaniji individwali, NGOs, u \u010bittadini.", "Ir-rie\u017cami jirrifletti wkoll l-esperjenza tal-Kummissjoni li tirri\u017culta mill-prattika tal-ka\u017cijiet tag\u0127ha, b'mod partikolari t-tliet de\u010bi\u017cjonijiet tag\u0127ha li japprovaw l-IPCEIs biex jippermettu innovazzjoni rivoluzzjonarja fil-mikroelettronika (f'Di\u010bembru 2018), u fil-katina tal-valur tal-batteriji (f'Di\u010bembru 2019 u Jannar 2021), kif ukoll id-de\u010bi\u017cjoni tag\u0127ha rigward l-approvazzjoni ta' IPCEI ta' infrastruttura, ji\u0121ifieri l-konnessjoni fissa tat-trasport bil-ferrovija u bit-triq tal-Fehmarn Belt (f'Marzu 2020).", "Il-Komunikazzjoni IPCEI riveduta tinkludi g\u0127add ta' a\u0121\u0121ustamenti mmirati biex tirrifletti l-esperjenza miksuba mill-applikazzjoni tal-Komunikazzjoni IPCEI tal-2014 u biex tallinja r-regoli rilevanti mal-prijoritajiet attwali tal-UE.", "B'mod partikolari, il-Komunikazzjoni riveduta:", "Fl-istess \u0127in, il-Komunikazzjoni IPCEI riveduta tikkonferma r-rekwi\u017cit li l-IPCEIs iwasslu effetti kollaterali, po\u017cittivi u sinifikanti fl-UE kollha, filwaqt li \u017c\u017comm salvagwardji b'sa\u0127\u0127ithom biex ti\u017cgura li l-g\u0127ajnuna tkun limitata g\u0127al dak li huwa me\u0127tie\u0121 u tipprevjeni distorsjonijiet bla b\u017conn tal-kompetizzjoni.", "Abba\u017ci ta' dan, il-Kummissjoni se tkompli tappo\u0121\u0121a l-isforzi kontinwi mill-Istati Membri biex b'mod kon\u0121unt ifasslu l-IPCEIs li jeg\u0127lbu l-fallimenti tas-suq billi jippermettu innovazzjoni rivoluzzjonarja u investimenti fl-idro\u0121enu, fil-cloud, fis-sa\u0127\u0127a u fil-mikroelettronika.", "Sfond", "L-IPCEIs huma pro\u0121etti ta' innovazzjoni rivoluzzjonarja u ta' infrastruttura li huma ambizzju\u017ci, transfruntieri u mmexxija mill-Istati Membri, li jistg\u0127u jikkontribwixxu b'mod sinifikanti biex jinkisbu tal-istrate\u0121iji tal-UE, inklu\u017c il-Patt Ekolo\u0121iku Ewropew u l-Istrate\u0121ija Di\u0121itali, filwaqt li ji\u0121\u0121eneraw effetti kollaterali po\u017cittivi li jkunu ta' benefi\u010b\u010bju g\u0127all-ekonomija tal-UE u \u010b-\u010bittadini tag\u0127ha b'mod \u0121enerali lil hinn mill-Istati Membri li jipparte\u010bipaw.", "Peress li l-IPCEIs huma ffinanzjati mill-ba\u0121its nazzjonali, l-Istati Membri jinsabu f'po\u017cizzjoni ewlenija biex jidentifikaw il-kamp ta' applikazzjoni tal-pro\u0121ett, biex jag\u0127\u017clu (preferibbilment wara sej\u0127iet miftu\u0127a) l-kumpaniji li jipparte\u010bipaw fih, u biex jaqblu dwar il-governanza tal-pro\u0121ett.", "L-appo\u0121\u0121 pubbliku mill-Istati Membri g\u0127all-pro\u0121etti u l-kumpaniji li jipparte\u010bipaw ta\u0127t l-IPCEI, li jikkostitwixxi g\u0127ajnuna mill-Istat skont ir-regoli tal-UE, irid ji\u0121i nnotifikat lill-Kummissjoni g\u0127all-valutazzjoni u l-approvazzjoni.", "Il-Kummissjoni tinsab lesta li tappo\u0121\u0121a l-pjanijiet tal-Istati Membri u l-industrija, tipprovdi gwida u tikkoordina l-isforzi, fejn me\u0127tie\u0121; hija wkoll impenjata li twettaq valutazzjoni rapida tal-pro\u0121etti rilevanti hekk kif ti\u0121i nnotifikata.", "Ladarba ti\u0121i nnotifikata formalment, il-Kummissjoni tivvaluta l-pro\u0121etti proposti skont il-Komunikazzjoni IPCEI.", "Il-Komunikazzjoni IPCEI tistabbilixxi l-kriterji li skonthom l-Istati Membri jistg\u0127u jappo\u0121\u0121aw pro\u0121etti transnazzjonali ta' sinifikat strate\u0121iku g\u0127all-UE ta\u0127t l-Artikolu 107(3)(b) tat-Trattat dwar il-Funzjonament tal-Unjoni Ewropea.", "Dan il-qafas g\u0127andu l-g\u0127an li j\u0127e\u0121\u0121e\u0121 lill-Istati Membri jappo\u0121\u0121aw pro\u0121etti li jag\u0127tu kontribuzzjoni \u010bara g\u0127all-g\u0127anijiet strate\u0121i\u010bi tal-UE.", "Sabiex jikkwalifika g\u0127all-appo\u0121\u0121 skont il-Komunikazzjoni IPCEI riveduta, pro\u0121ett irid:", "Barra minn hekk, il-Komunikazzjoni tistabbilixxi kriterji spe\u010bifi\u010bi g\u0127all-eli\u0121ibbilt\u00e0 ta' pro\u0121etti ta' innovazzjoni rivoluzzjonarji (li jkopru kemm l-istadju tar-ri\u010berka, l-i\u017cvilupp u l-innovazzjoni (R\u017bI), kif ukoll l-istadju tal-ewwel u\u017cu industrijali, bl-esklu\u017cjoni tal-produzzjoni tal-massa u l-attivitajiet kummer\u010bjali) jew ta' pro\u0121etti infrastrutturali kbar li jkunu ta' importanza kbira g\u0127all-UE f'setturi differenti.", "Il-Komunikazzjoni IPCEI tikkomplementa r-regoli l-o\u0127ra dwar l-g\u0127ajnuna mill-Istat, b\u0127ar-Regolament g\u0127all-E\u017cenzjoni \u0120enerali S\u0127i\u0127a u l-Qafas g\u0127ar-ri\u010berka u l-i\u017cvilupp u l-innovazzjoni, li jippermettu l-appo\u0121\u0121 g\u0127al pro\u0121etti innovattivi b'kundizzjonijiet \u0121eneru\u017ci."]}
{"url": "https://ec.europa.eu/commission/presscorner/detail/mt/IP_21_6118", "title": "Id-Demokrazija Ewropea: il-Kummissjoni tistabbilixxi li\u0121ijiet \u0121odda dwar ir-reklamar politiku, id-drittijiet elettorali u l-finanzjament tal-partiti", "category": "press_eu", "subcategory": "POLICY_AREA=JFRC,PR-DEMOC", "date": "Wed, 24 Nov 2021 23:00:00 GMT", "text": ["Illum il-Kummissjoni Ewropea ppre\u017centat proposta dwar it-trasparenza u l-immirar tar-reklamar politiku, b\u0127ala parti mill-mi\u017curi bil-g\u0127an li ti\u0121i protetta l-integrit\u00e0 elettorali u jing\u0127ata bidu g\u0127al dibattitu demokratiku.", "Ir-regoli proposti je\u0127tie\u0121u li kwalunkwe reklam politiku jkun immarkat b'mod \u010bar b\u0127ala tali u jinkludi informazzjoni b\u0127al min \u0127allas g\u0127alih u kemm.", "It-tekniki ta' mmirar u amplifikazzjoni politi\u010bi g\u0127andhom ji\u0121u spjegati pubblikament f'livell ta' dettall bla pre\u010bedent u g\u0127andhom ji\u0121u pprojbiti meta data personali sensittiva tintu\u017ca ming\u0127ajr il-kunsens espli\u010bitu tal-individwu.", "Il-Kummissjoni tipproponi wkoll li ji\u0121u a\u0121\u0121ornati r-regoli attwali tal-UE dwar \u201c\u010bittadini mobbli\u201d tal-UE u dwar id-dritt tag\u0127hom li jivvutaw fl-elezzjonijiet Ewropej u muni\u010bipali kif ukoll dwar il-partiti u l-fondazzjonijiet politi\u010bi Ewropej.", "Il-Vi\u010bi President g\u0127all-Valuri u t-Trasparenza, V\u011bra Jourov\u00e1 qalet: \u201cL-elezzjonijiet m'g\u0127andhomx ikunu kompetizzjoni ta' prattiki opaki u mhux trasparenti.", "In-nies iridu jkunu jafu g\u0127aliex qed jaraw reklam, min \u0127allas g\u0127alih, kemm \u0127allas, liema kriterji ta' mikromira ntu\u017caw.", "It-teknolo\u0121iji l-\u0121odda g\u0127andhom ikunu g\u0127odod g\u0127all-eman\u010bipazzjoni, mhux g\u0127all-manipulazzjoni.", "Din il-proposta ambizzju\u017ca se \u0121\u0121ib livell bla pre\u010bedent ta' trasparenza fil-kampanji politi\u010bi u tillimita t-tekniki ta' mmirar opaki.\u201d", "Il-Kummissarju g\u0127all-\u0120ustizzja, Didier Reynders, qal: \u201cElezzjonijiet \u0121usti u trasparenti huma parti integrali minn so\u010bjet\u00e0 vibranti u li tiffunzjona.", "Huwa g\u0127alhekk li je\u0127tie\u0121 li nappo\u0121\u0121aw il-parte\u010bipazzjoni inklu\u017civa u ugwali fl-elezzjonijiet tal-2024 tal-Parlament Ewropew u fl-elezzjonijiet muni\u010bipali madwar l-UE.", "Bil-proposta dwar ir-reklamar politiku, qed ni\u017cguraw l-u\u017cu ta' data personali fil-kuntest ta' mmirar politiku, filwaqt li nipprote\u0121u l-pro\u010bess demokratiku.", "Flimkien, qed nag\u0127mlu progress fil-\u0127idma komuni tag\u0127na g\u0127ad-demokrazija.\u201d", "Regoli \u010bari dwar it-trasparenza u l-immirar tar-reklamar politiku", "Bit-tran\u017cizzjoni di\u0121itali li g\u0127addejja, in-nies iridu jkunu jistg\u0127u jiddistingwu fa\u010bilment jekk humiex qed jaraw kontenut politiku m\u0127allas \u2013 offline u online, u jridu jkunu jistg\u0127u jipparte\u010bipaw f'dibattiti miftu\u0127a, \u0127ielsa minn di\u017cinformazzjoni, interferenza u manipulazzjoni.", "In-nies g\u0127andhom ikunu jistg\u0127u jaraw b'mod \u010bar min sponsorja reklam politiku u g\u0127aliex.", "Il-mi\u017curi ewlenin stabbiliti fir-Regolament propost dwar it-trasparenza u l-immirar ta' reklami politi\u010bi jinkludu:", "A\u0121\u0121ornament tar-regoli tal-UE dwar il-partiti politi\u010bi u l-fondazzjonijiet tal-UE u dwar id-drittijiet elettorali", "Fl-a\u0127\u0127ar nett, il-Kummissjoni pproponiet li tirrevedi r-regoli tal-UE dwar il-finanzjament tal-partiti u l-fondazzjonijiet politi\u010bi Ewropej.", "Il-qafas attwali kellu g\u0127add ta' lakuni, li jipprevjenu lill-partiti u lill-fondazzjonijiet milli jwettqu l-missjoni tag\u0127hom li jg\u0127inu biex jin\u0127oloq spazju politiku Ewropew.", "L-a\u0121\u0121ornamenti tar-Regolament g\u0127andhom l-g\u0127an li jiffa\u010bilitaw l-interazzjonijiet tal-partiti politi\u010bi Ewropej mal-partiti membri nazzjonali tag\u0127hom u bejn il-fruntieri, i\u017cidu t-trasparenza, b'mod partikolari fir-rigward tar-reklamar u d-donazzjonijiet politi\u010bi, inaqqsu l-pi\u017c amministrattiv e\u010b\u010bessiv u j\u017cidu l-vijabbilt\u00e0 finanzjarja tal-partiti u l-fondazzjonijiet politi\u010bi Ewropej.", "Fl-a\u0127\u0127ar nett, il-Kummissjoni pproponiet li ta\u0121\u0121orna r-regoli attwali dwar l-elezzjonijiet Ewropej u muni\u010bipali g\u0127a\u010b-\u010bittadini tal-UE li jg\u0127ixu fi Stat Membru differenti mill-istat tan-nazzjonalit\u00e0 tag\u0127hom (\u201c\u010bittadini mobbli tal-UE\u201d).", "Filwaqt li hemm madwar 13,5 miljun \u010bittadin b\u0127al dan, ftit li xejn minnhom je\u017cer\u010bitaw id-dritt tag\u0127hom li jivvutaw fl-elezzjonijiet Ewropej u muni\u010bipali.", "Sabiex ti\u0121i \u017cgurata parte\u010bipazzjoni inklu\u017civa qabel l-elezzjonijiet Ewropej fl-2024, il-Kummissjoni tipproponi emendi mmirati tad-Direttivi e\u017cistenti dwar id-drittijiet elettorali inklu\u017c, fost l-o\u0127rajn, l-obbligu li dawn i\u010b-\u010bittadini ji\u0121u infurmati b'mod proattiv dwar id-drittijiet elettorali tag\u0127hom, l-u\u017cu ta' mudelli standardizzati g\u0127ar-re\u0121istrazzjoni b\u0127ala votanti jew kandidati kif ukoll l-u\u017cu ta' lingwa mitkellma b'mod wiesa' mi\u010b-\u010bittadini mobbli tal-UE li jirrisjedu fit-territorju.", "Il-proposta tinkludi wkoll salvagwardji g\u0127a\u010b-\u010bittadini mobbli tal-UE biex ma jitne\u0127\u0127ewx mir-re\u0121istru elettorali fil-pajji\u017c ta' ori\u0121ini tag\u0127hom.", "Il-passi li jmiss", "Il-proposti issa se ji\u0121i diskussi fil-Parlament Ewropew u fil-Kunsill.", "Biex ji\u0121i \u017cgurat li l-elezzjonijiet tal-2024 g\u0127all-Parlament Ewropew isiru skont l-og\u0127la standards demokrati\u010bi, l-g\u0127an huwa li r-regoli l-\u0121odda jid\u0127lu fis-se\u0127\u0127 u ji\u0121u implimentati bis-s\u0127i\u0127 mill-Istati Membri sar-rebbieg\u0127a tal-2023, ji\u0121ifieri sena qabel l-elezzjonijiet.", "Sfond", "B\u0127ala parti mill-prijorit\u00e0 tag\u0127ha g\u0127al spinta \u0121dida g\u0127ad-demokrazija Ewropea, fil-linji gwida politi\u010bi tag\u0127ha l-President von der Leyen \u0127abbret proposti le\u0121i\u017clattivi biex ti\u017cgura aktar trasparenza dwar ir-reklamar politiku m\u0127allas u regoli aktar \u010bari dwar il-finanzjament tal-partiti politi\u010bi Ewropej.", "Fil-Pjan ta' Azzjoni g\u0127ad-Demokrazija Ewropea, adottat f'Di\u010bembru 2020, il-Kummissjoni ppre\u017centat l-ewwel valutazzjoni tag\u0127ha tal-isfidi fir-rigward tar-reklamar politiku u kwistjonijiet marbuta ma' tekniki \u0121odda u\u017cati biex jimmiraw ir-reklamar abba\u017ci tad-data personali tal-utenti.", "Irrispettivament minn jekk id-data nkisbitx kif suppost jew le, dawn it-tekniki jistg\u0127u jintu\u017caw \u0127a\u017cin biex jisfruttaw il-vulnerabbiltajiet ta\u010b-\u010bittadini.", "I\u010b-\u010bittadini tal-UE g\u0127andhom id-dritt li jir\u010bievu informazzjoni o\u0121\u0121ettiva, miftu\u0127a u pluralista.", "Dan huwa partikolarment pertinenti, peress li st\u0127arri\u0121 re\u010benti tal-Ewrobarometru wera li kwa\u017ci erbg\u0127a minn kull g\u0127axar Ewropej \u0121ew esposti g\u0127al kontenut fejn ma setg\u0127ux jiddeterminaw fa\u010bilment jekk kienx reklamar politiku jew le.", "Ir-Regolament propost jibni fuq id-dritt rilevanti tal-UE u jikkomplementah, inklu\u017c ir-Regolament \u0120enerali dwar il-Protezzjoni tad-Data (\u201cGDPR\u201d) u l-proposta tal-Att dwar is-Servizzi Di\u0121itali (\u201cDSA\u201d) li, ladarba ji\u0121i adottat, se jistabbilixxi regoli komprensivi dwar it-trasparenza, ir-responsabbilt\u00e0 u t-tfassil tas-sistemi g\u0127ar-reklamar fuq pjattaformi online, anke fir-rigward tar-reklamar politiku.", "L-a\u0121\u0121ornament tal-Kodi\u010bi ta' Prattika awtoregolatorju dwar id-Di\u017cinformazzjoni, ibba\u017cat fuq il-gwida tal-Kummissjoni ippubblikata dan l-a\u0127\u0127ar, se jikkomplementa wkoll ir-Regolament propost.", "Ir-Regolament dwar l-istatut u l-finanzjament tal-partiti politi\u010bi Ewropej u l-fondazzjonijiet politi\u010bi Ewropej huwa att le\u0121i\u017clattiv re\u010benti, applikat biss fl-elezzjonijiet tal-2019 tal-Parlament Ewropew.", "Madankollu, \u0121ew identifikati g\u0127add ta' lakuni fil-qafas regolatorju attwali li jipprevjenu lill-partiti u lill-fondazzjonijiet politi\u010bi Ewropej milli jwettqu l-missjoni tag\u0127hom biex jg\u0127inu fil-\u0127olqien ta' spazju politiku Ewropew.", "G\u0127alhekk, illum il-Kummissjoni qed tressaq proposta g\u0127ar-riformulazzjoni ta' dak ir-Regolament.", "I\u010b-\u010bittadini tal-UE li jg\u0127ixu fi Stat Membru differenti minn dak tal-ori\u0121ini tag\u0127hom \u2013 i\u010b-\u010bittadini mobbli tal-UE \u2013 g\u0127andhom id-dritt li jivvutaw u jo\u0127or\u0121u b\u0127ala kandidati fl-elezzjonijiet tal-Parlament Ewropew u fl-elezzjonijiet muni\u010bipali fl-Istat Membru ta' residenza tag\u0127hom.", "Madankollu, il-parte\u010bipazzjoni tag\u0127hom hija aktar baxxa minn dik ta' \u010bittadini li jkollhom in-nazzjonalit\u00e0 tal-Istat Membru ospitanti.", "Dan huwa parzjalment dovut g\u0127al pro\u010bessi kkumplikati ta' re\u0121istrazzjoni fi Stat Membru ta' residenza jew nuqqas ta' informazzjoni \u010bara dwar id-drittijiet tag\u0127hom.", "Dan jag\u0127milha aktar diffi\u010bli g\u0127a\u010b-\u010bittadini mobbli tal-UE li je\u017cer\u010bitaw id-drittijiet tal-vot tag\u0127hom u b'hekk idg\u0127ajjef d-drittijiet demokrati\u010bi tag\u0127hom.", "Biex ji\u0121i indirizzat dan it-t\u0127assib, qed ji\u0121i propost a\u0121\u0121ornament tal-qafas legali rilevanti, ji\u0121ifieri d-Direttiva dwar id-dritt g\u0127all-vot u g\u0127all-kandidatura fl-elezzjonijiet g\u0127all-Parlament Ewropew u d-Direttiva dwar l-e\u017cer\u010bizzju tad-dritt tal-vot u tal-kandidatura f'elezzjonijiet muni\u010bipali.", "G\u0127al Aktar Informazzjoni", "Mistoqsijiet u Twe\u0121ibiet dwar it-Tis\u0127i\u0127 tad-demokrazija u tal-integrit\u00e0 tal-pakkett tal-elezzjonijiet", "Skeda informattiva dwar id-demokrazija Ewropea: regoli \u0121odda ta' trasparenza dwar ir-reklamar politiku u l-immirar", "Pa\u0121na web dwar id-drittijiet elettorali \u2013 il-fajls legali u l-annessi kollha", "Pjan ta' Azzjoni g\u0127ad-Demokrazija Ewropea"]}
{"url": "https://ec.europa.eu/commission/presscorner/detail/mt/IP_21_6268", "title": "Is-sikurezza tal-avjazzjoni: il-Kummissjoni tadotta Lista tas-Sikurezza tal-Ajru tal-UE \u0121dida", "category": "press_eu", "subcategory": "POLICY_AREA=TRANSPORT", "date": "Wed, 24 Nov 2021 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum il-Kummissjoni Ewropea a\u0121\u0121ornat il-Lista tas-Sikurezza tal-Ajru tal-UE, li hija l-lista tal-linji tal-ajru li huma so\u0121\u0121etti g\u0127al projbizzjoni jew restrizzjonijiet fuq l-operat fi \u0127dan l-Unjoni Ewropea billi ma jissodisfawx l-istandards internazzjonali tas-sikurezza.", "L-i\u017cgurar tal-og\u0127la livell ta' sikurezza tal-ajru g\u0127all-Ewropej u g\u0127all-passi\u0121\u0121ieri l-o\u0127ra kollha li jivvja\u0121\u0121aw lejn l-Unjoni Ewropea u fiha huwa fil-qalba tal-politika tal-Kummissjoni dwar is-sikurezza tal-avjazzjoni.", "Bl-a\u0121\u0121ornament tal-lum, il-linji tal-ajru kollha \u010b\u010bertifikati fil-Moldova tne\u0127\u0127ew mil-Lista tas-Sikurezza tal-Ajru tal-UE, wara li fil-pajji\u017c se\u0127\u0127 titjib fis-sikurezza tal-avjazzjoni.", "Madankollu, kumpanija tat-trasport bl-ajru Russa \u0121iet mi\u017cjuda mal-Lista, min\u0127abba t\u0127assib dwar il-kapa\u010bit\u00e0 tag\u0127ha li tikkonforma mal-istandards internazzjonali.", "Il-Kummissarju g\u0127at-Trasport, Adina V\u0103lean, qalet: \u201cI\u017c-\u017camma tal-og\u0127la livell ta' sikurezza g\u0127all-vja\u0121\u0121aturi bl-ajru u l-persunal kollha hija prijorit\u00e0 ewlenija.", "Il-lista tas-Sikurezza tal-Ajru tal-UE tibqa' wa\u0127da mill-aktar g\u0127odod effettivi tag\u0127na biex niksbu dan l-objettiv.", "Ninsab partikolarment kuntenta li wara sentejn ta' xog\u0127ol intensiv, illum nistg\u0127u nne\u0127\u0127u mil-lista l-kumpaniji tat-trasport bl-ajru kollha tal-Moldova, u b'hekk nift\u0127ulhom il-bieb biex jer\u0121g\u0127u jtiru lejn l-UE.", "Dan juri li l-\u0127idma \u0127awtiela u l-kooperazzjoni mill-qrib jag\u0127tu l-frott.\u201d", "Il-Lista tas-Sikurezza tal-Ajru tal-UE mhux biss tg\u0127in biex jin\u017cammu livelli g\u0127oljin ta' sikurezza fl-UE, i\u017cda tg\u0127in ukoll lil-linji tal-ajru u lill-pajji\u017ci kkon\u010bernati jtejbu l-livelli tag\u0127hom.", "Barra minn hekk, il-Lista tas-Sikurezza tal-Ajru tal-UE saret g\u0127odda sinifikanti ta' prevenzjoni, billi t\u0127e\u0121\u0121e\u0121 lill-pajji\u017ci biex jie\u0127du azzjoni bikrija qabel ma tkun me\u0127tie\u0121a l-projbizzjoni tag\u0127hom fl-istess Lista.", "Wara l-a\u0121\u0121ornament tal-lum, 97 linja tal-ajru huma pprojbiti milli jtiru fl-ajru tal-UE:", "\u017bew\u0121 linji tal-ajru o\u0127ra huma so\u0121\u0121etti g\u0127al restrizzjonijiet fuq l-operat, u jistg\u0127u jtiru sal-UE biss b'tipi ta' in\u0121enji tal-ajru spe\u010bifi\u010bi: Iran Air (l-Iran) u Air Koryo (il-Korea ta' Fuq).", "L-a\u0121\u0121ornament tal-lum tal-Lista tas-Sikurezza tal-Ajru tal-UE jissejjes fuq l-opinjoni unanima ta' esperti fis-sikurezza tal-avjazzjoni mill-Istati Membri, li ltaqg\u0127u bejn id-9 u l-11 ta' Novembru 2021, ta\u0127t l-awspi\u010bji tal-Kumitat g\u0127as-Sikurezza tal-Ajru tal-UE, b'vidjokonferenza.", "Dan il-Kumitat huwa ppresedut mill-Kummissjoni Ewropea, bl-appo\u0121\u0121 tal-A\u0121enzija tas-Sikurezza tal-Avjazzjoni tal-Unjoni Ewropea.", "L-a\u0121\u0121ornament tal-lista g\u0127andu wkoll l-appo\u0121\u0121 tal-Kumitat g\u0127at-Trasport tal-Parlament Ewropew.", "Il-valutazzjoni ssir b'referenza g\u0127al standards internazzjonali tas-sikurezza, u b'mod spe\u010bifiku g\u0127all-istandards ippromulgati mill-Organizzazzjoni tal-Avjazzjoni \u010aivili Internazzjonali (ICAO).", "Il-Kummissjoni l-\u0127in kollu tfittex modi kif ittejjeb is-sikurezza tal-avjazzjoni, spe\u010bifikament permezz ta' sforzi kollaborattivi ma' awtoritajiet tal-avjazzjoni tad-dinja kollha.", "Mistoqsijiet u twe\u0121ibiet dwar il-Lista tas-Sikurezza tal-Ajru tal-UE", "Lista ta' linji tal-ajru pprojbiti fl-UE", "Pro\u0121etti ta' Kooperazzjoni Teknika tal-EASA", "[1] L-Afganistan, l-Angola (g\u0127ajr \u017cew\u0121 linji tal-ajru), l-Armenja, il-Kongo (Brazzaville), ir-Repubblika Demokratika tal-Kongo, il-Djibouti, il-Guinea Ekwatorjali, l-Eritrea, il-Kirgistan, il-Liberja, il-Libja, in-Nepal, S\u00e3o Tom\u00e9 u Pr\u00edncipe, Sierra Leone u s-Sudan."]}
{"url": "https://ec.europa.eu/commission/presscorner/detail/mt/IP_21_6251", "title": "Unjoni tas-Swieq Kapitali: il-Kummissjoni tipproponi mi\u017curi \u0121odda biex tag\u0127ti spinta lis-swieq kapitali tal-Ewropa", "category": "press_eu", "subcategory": "POLICY_AREA=FINSTAB,PR-ECOM", "date": "Wed, 24 Nov 2021 23:00:00 GMT", "text": ["Illum il-Kummissjoni Ewropea adottat pakkett ta' mi\u017curi biex ittejjeb il-kapa\u010bit\u00e0 tal-kumpaniji li ji\u0121\u0121eneraw kapital fl-UE kollha u biex ti\u017cgura li l-Ewropej jkollhom l-a\u0127jar kundizzjonijiet possibbli g\u0127at-tfaddil u l-investimenti tag\u0127hom.", "Sena wara l-Pjan ta' Azzjoni tal-2020 g\u0127all-Bini ta' Unjoni tas-Swieq Kapitali, il-Kummissjoni qed twettaq l-impenji tag\u0127ha, u qed tipproponi mi\u017curi biex is-swieq kapitali Ewropej jing\u0127ataw spinta 'l quddiem.", "Dan se jg\u0127in l-irkupru ekonomiku tal-Ewropa mill-kri\u017ci tal-COVID-19, kif ukoll lit-tran\u017cizzjonijiet di\u0121itali u ekolo\u0121i\u010bi.", "Barra minn hekk, il-Kummissjoni ressqet Komunikazzjoni li tistabbilixxi l-azzjonijiet li se tie\u0127u s-sena d-die\u0127la biex tixpruna s-suq.", "Il-proposti tal-lum se ji\u017cguraw li l-investituri jkollhom a\u010b\u010bess a\u0127jar g\u0127ad-data dwar il-kumpaniji u l-kummer\u010b.", "Il-mi\u017curi se jinkora\u0121\u0121ixxu wkoll l-investiment fit-tul biex il-bejg\u0127 tal-fondi ta' investiment fuq livell transfruntier ikun iktar fa\u010bli u sikur.", "Kollox ma' kollox, il-proposti tal-lum se jipprovdu konnessjoni a\u0127jar bejn il-kumpaniji tal-UE u l-investituri, itejbu l-a\u010b\u010bess g\u0127all-finanzjament tal-kumpaniji, iwessg\u0127u l-opportunitajiet ta' investiment g\u0127all-investituri fil-livell tal-konsumatur, u jintegraw aktar is-swieq kapitali tal-UE.", "Il-proposti le\u0121i\u017clattivi adottati llum huma:", "L-ESAP se joffri punt ta' a\u010b\u010bess uniku g\u0127all-informazzjoni pubblika relatata mal-aspetti finanzjarji u ta' sostenibbilt\u00e0, apparti informazzjoni dwar il-kumpaniji tal-UE u l-prodotti ta' investiment tal-UE.", "Dan se jag\u0127ti lill-kumpaniji aktar vi\u017cibbilt\u00e0 quddiem l-investituri, filwaqt li jifta\u0127 aktar sorsi ta' finanzjament.", "Dan huwa partikolarment importanti g\u0127all-kumpaniji \u017c-\u017cg\u0127ar fi swieq kapitali ta' dimensjoni \u017cg\u0127ira peress li jkunu jistg\u0127u ji\u0121u nnutati aktar fa\u010bilment fl-UE, u wkoll mill-investituri internazzjonali.", "L-ESAP se jkun fih ukoll informazzjoni relatata mas-sostenibbilt\u00e0 ppubblikata mill-kumpaniji, li se tappo\u0121\u0121a l-objettivi tal-Patt Ekolo\u0121iku Ewropew.", "B\u0127ala spazju komuni tad-data, l-ESAP huwa s-sisien tal-Istrate\u0121ija Di\u0121itali tal-UE u tal-Istrate\u0121ija g\u0127all-Finanzi Di\u0121itali.", "Ir-rie\u017cami tal-lum se j\u017cid l-attraenza tal-ELTIFs g\u0127all-investituri u r-rwol tag\u0127hom b\u0127ala sors komplementari ta' finanzjament g\u0127all-kumpaniji tal-UE.", "Se jag\u0127milha wkoll aktar fa\u010bli g\u0127all-investituri fil-livell tal-konsumatur biex jinvestu fl-ELTIFs, b'mod partikolari billi jitne\u0127\u0127a l-limitu minimu ta' investiment ta' \u20ac10,000, filwaqt li ti\u0121i \u017cgurata protezzjoni b'sa\u0127\u0127itha g\u0127all-investitur.", "Peress li l-ELTIFs huma mfassla biex jag\u0127tu direzzjoni lill-investimenti fit-tul, dawn jinsabu f'po\u017cizzjoni tajba biex jg\u0127inu fil-finanzjament tat-tran\u017cizzjonijiet ekolo\u0121i\u010bi u di\u0121itali.", "Il-bidliet tal-lum se jtejbu l-effi\u010bjenza u l-integrazzjoni tas-suq tal-Fondi ta' Investiment Alternattivi.", "Il-proposta tarmonizza r-regoli relatati mal-fondi li jag\u0127tu self lill-kumpaniji.", "Dan se jiffa\u010bilita s-self lill-ekonomija reali, filwaqt li jipprote\u0121i a\u0127jar lill-investituri u ji\u017cgura l-istabbilt\u00e0 finanzjarja.", "Ir-rie\u017cami ji\u010b\u010bara wkoll ir-regoli dwar id-delega.", "Ir-regoli tal-UE dwar id-delega jippermettu lill-mani\u0121ers tal-fondi jiksbu g\u0127arfien espert minn pajji\u017ci terzi.", "Ir-rie\u017cami tal-lum se ji\u017cgura li jkun hemm informazzjoni u koordinazzjoni adegwati fost is-supervi\u017curi tal-UE, li jipprote\u0121u a\u0127jar lill-investituri u l-istabbilt\u00e0 finanzjarja.", "L-a\u0121\u0121ustamenti tal-lum g\u0127ar-regoli kummer\u010bjali tal-UE se ji\u017cguraw aktar trasparenza fis-swieq kapitali.", "Huma se jintrodu\u010bu \u201ctape konsolidat Ewropew\u201d, li se jag\u0127ti lill-investituri a\u010b\u010bess g\u0127al data tan-negozjar kwa\u017ci f'\u0127in reali g\u0127all-istokks, il-bonds u d-derivati fil-postijiet kollha ta' negozjar fl-UE.", "Sa issa, dan l-a\u010b\u010bess kien limitat g\u0127al g\u0127add \u017cg\u0127ir ta' investituri professjonali.", "Ir-rie\u017cami tal-lum se jtejjeb ukoll il-kundizzjonijiet ekwivalenti bejn il-boro\u017c u l-banek tal-investiment.", "Barra minn hekk, se jippromwovi l-kompetittivit\u00e0 internazzjonali tal-postijiet ta' negozjar tal-UE billi jne\u0127\u0127i r-regola tal-a\u010b\u010bess miftu\u0127.", "Filwaqt li tibni fuq l-azzjonijiet im\u0127abbra fil-Pjan ta' Azzjoni tal-2020 g\u0127all-Bini ta' Unjoni tas-Swieq Kapitali (CMU, Capital Markets Union), il-Kummissjoni se tkompli ssegwi fl-2022 b'aktar azzjonijiet tas-CMU, inklu\u017ca proposta dwar l-elenkar, qafas ta' finanzjament miftu\u0127, inizjattiva dwar l-insolvenza korporattiva u qafas ta' litteri\u017cmu finanzjarju.", "Membri tal-Kulle\u0121\u0121 qalu:", "Valdis Dombrovskis, il-Vi\u010bi President E\u017cekuttiv g\u0127al Ekonomija g\u0127as-Servizz tan-Nies, qal: \u201cL-Ewropa te\u0127tie\u0121 swieq kapitali vibranti u integrati biex jag\u0127tu spinta lill-ekonomija reali u jirkupraw wara l-kri\u017ci tal-COVID-19.", "Il-proposti tal-lum iqarrbuna b'mod sinifikanti lejn il-\u0127olqien ta' Unjoni tas-Swieq Kapitali.", "Dan huwa importanti g\u0127at-tkabbir tal-ekonomija tal-UE.", "Nistg\u0127u inwettquh billi ntejbu l-a\u010b\u010bess g\u0127ad-data dwar il-kumpaniji u l-kummer\u010b, u norjentaw l-investimenti lejn is-sostenibbilt\u00e0 u l-prijoritajiet di\u0121itali tag\u0127na.", "Il-pakkett tal-lum jiffoka b'mod qawwi fuq l-g\u0127ajnuna lill-kumpaniji \u017cg\u0127ar fi swieq kapitali ta' dimensjoni \u017cg\u0127ira, u jag\u0127milha aktar fa\u010bli g\u0127all-SMEs biex isibu u ja\u010b\u010bessaw sorsi differenti ta' finanzjament.", "Se jtejjeb ukoll il-kompetittivit\u00e0 internazzjonali tal-UE b\u0127ala post g\u0127all-kummer\u010b.\u201d", "Mairead McGuinness, il-Kummissarju responsabbli mis-servizzi finanzjarji, l-istabbilt\u00e0 finanzjarja u l-Unjoni tas-Swieq Kapitali qalet, \u201cIs-swieq kapitali g\u0127andhom rwol essenzjali, flimkien mal-banek, fil-finanzjament tal-ekonomija tag\u0127na, i\u017cda huwa me\u0127tie\u0121 aktar progress biex l-Unjoni tas-Swieq Kapitali nlestuha.", "Illum qed nie\u0127du azzjoni f'diversi livelli: qed nag\u0127mlu s-swieq kapitali tag\u0127na aktar trasparenti, niffa\u010bilitaw l-a\u010b\u010bess g\u0127al data relatata mal-aspetti finanzjarji u ta' sostenibbilt\u00e0, u nag\u0127mlu l-prodotti ta' investiment b\u0127all-ELTIFs u fondi ta' investiment alternattivi o\u0127rajn aktar attraenti g\u0127all-investituri u l-mani\u0121ers tal-fondi.", "Dan se jaqdi a\u0127jar il-\u0127ti\u0121ijiet tal-kumpaniji li jkunu qed ifittxu finanzjament biex ikabbru n-negozju tag\u0127hom, li huwa kru\u010bjali g\u0127all-irkupru u biex jintla\u0127qu l-objettivi ekolo\u0121i\u010bi u di\u0121itali tag\u0127na.", "I\u017cda ma a\u0127niex se nieqfu hawn; illum qed in\u0127abbru wkoll inizjattivi aktar ambizzju\u017ci tas-CMU li se jidda\u0127\u0127lu fl-2022 dwar l-a\u010b\u010bess g\u0127all-kumpaniji g\u0127as-swieq pubbli\u010bi, il-finanzi miftu\u0127a, l-edukazzjoni finanzjarja u l-insolvenza.\u201d", "Il-passi li jmiss", "L-elementi kollha tal-pakkett le\u0121islattiv issa se ji\u0121u diskussi mill-Parlament Ewropew u mill-Kunsill.", "Fattur kru\u010bjali huwa l-\u0127in, u nistiednu lill-kole\u0121i\u017claturi biex jibdew il-\u0127idma fuq dawn il-proposti malajr kemm jista' jkun.", "Informazzjoni \u0121enerali", "L-g\u0127an tal-Unjoni tas-Swieq Kapitali (CMU) huwa li jin\u0127oloq suq verament uniku g\u0127all-kapital fl-UE kollha kemm hi.", "Hija g\u0127andha l-g\u0127an li \u0121\u0121ib fluss ta' investiment u tfaddil fl-Istati Membri kollha, li jkunu ta' benefi\u010b\u010bju g\u0127a\u010b-\u010bittadini, l-investituri u l-kumpaniji, irrispettivament minn fejn ikunu bba\u017cati fl-Unjoni Ewropea.", "Dan huwa aktar u aktar ur\u0121enti fid-dawl tal-kri\u017ci tal-COVID-19 u l-finanzjament li huwa me\u0127tie\u0121 biex ji\u0121u appo\u0121\u0121ati l-irkupru, it-tkabbir sostenibbli u t-tran\u017cizzjoni doppja ekolo\u0121ika u di\u0121itali.", "L-approfondiment tas-CMU huwa kompitu kumpless, u ma hemmx mi\u017cura wa\u0127da li twassal biex din titlesta.", "G\u0127aldaqstant je\u0127tie\u0121 li nag\u0127mlu progress fl-oqsma kollha fejn g\u0127adhom je\u017cistu ostakli g\u0127all-moviment liberu tal-kapital.", "L-erba' proposti le\u0121i\u017clattivi adottati llum huma pass importanti fl-implimentazzjoni tal-Pjan ta' Azzjoni tal-Kummissjoni tal-2020 g\u0127all-Bini ta' Unjoni tas-Swieq Kapitali.", "Huma jindirizzaw problemi f'firxa wiesg\u0127a ta' servizzi tas-suq kapitali u jg\u0127inu biex jintla\u0127qu l-objettivi ewlenin tas-CMU.", "G\u0127al aktar informazzjoni", "Mistoqsijiet u Twe\u0121ibiet", "Testi legali", "Skeda informattiva: Fondi Ewropej tal-Investiment fuq Terminu Twil (ELTIF)", "Skeda informattiva: Punt ta' A\u010b\u010bess Uniku Ewropew (ESAP)", "Skeda informattiva: tape konsolidat"]}
{"url": "https://ec.europa.eu/commission/presscorner/detail/mt/IP_21_6225", "title": "Im\u0127abbra r-rebbie\u0127a tal-Premju tal-UE g\u0127all-Innovaturi Nisa 2021", "category": "press_eu", "subcategory": "POLICY_AREA=RESINSC,PR-DIGITAL", "date": "Wed, 24 Nov 2021 23:00:00 GMT", "text": ["Fis-Summit tal-Kunsill Ewropew tal-Innovazzjoni li qed isir fi Brussell, il-Kummissjoni Ewropea \u0127abbret ir-rebbie\u0127a tal-edizzjoni ta' din is-sena tal-Premju tal-UE g\u0127all-Innovaturi Nisa.", "Il-premju jing\u0127ata lill-intraprendituri nisa bl-akbar talent minn madwar l-UE u mill-pajji\u017ci asso\u010bjati ma' Orizzont Ewropa, li waqqfu kumpanija ta' su\u010b\u010bess u \u0121abu l-innovazzjoni fis-suq.", "Il-Premju huwa ffinanzjat minn Orizzont Ewropa u \u0121estit mill-A\u0121enzija E\u017cekuttiva Ewropea g\u0127all-Kunsill Ewropew tal-Innovazzjoni u g\u0127all-SMEs (EISMEA).", "Ir-rebbie\u0127a, mag\u0127\u017cula minn \u0121urija ta' esperti, huma:", "Huma se jir\u010bievu premju ta' \u20ac100,000 kull wie\u0127ed.", "Barra minn hekk, il-premju Innovatur Emer\u0121enti (Rising Innovator) 2021, li jing\u0127ata lil innovatur e\u010b\u010bezzjonali ta\u0127t l-et\u00e0 ta' 30 sena, ing\u0127ata lil Ailbhe u Isabel Keane mill-Irlanda, fundaturi ta' Izzy Wheels.", "Il-kumpanija tag\u0127hom to\u0127loq g\u0127otjien tar-roti tal-moda g\u0127as-si\u0121\u0121ijiet tar-roti.", "Ailbhe u Isabel Keane se jir\u010bievu premju ta' \u20ac50,000.", "Margrethe Vestager, il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, stqarret: \u201cIl-premju tal-lum se jing\u0127ata lil \u0127ames nisa inkredibbli li qed ju\u017caw it-teknolo\u0121iji biex i\u0121ibu bidla po\u017cittiva fid-dinja li ng\u0127ixu fiha.", "Dan juri kemm l-innovazzjoni hija t-twe\u0121iba g\u0127all-aktar sfidi ur\u0121enti tal-\u0121ejjieni tag\u0127na.", "Dan jibg\u0127at ukoll messa\u0121\u0121 qawwi li g\u0127andna b\u017conn \u0127afna aktar nisa fil-qasam tat-teknolo\u0121ija.", "Awguri lir-rebbie\u0127a!\u201d", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cHuwa ta' privile\u0121\u0121 kbir li dan il-premju jing\u0127ata lil innovaturi tant e\u010b\u010bezzjonali.", "Ir-rebbie\u0127a ta' din is-sena huma t-tama li se tg\u0127in biex jinbidel wi\u010b\u010b l-innovazzjoni, u titwitta t-triq g\u0127al aktar nisa intraprendituri fil-\u0121ejjieni.\u201d", "Il-kisba ta' Unjoni ta' Ugwaljanza li tippromwovi l-ugwaljanza bejn il-\u0121eneri fl-oqsma kollha tal-\u0127ajja hija wa\u0127da mill-prijoritajiet ewlenin tal-Kummissjoni.", "Il-Kummissjoni qed ta\u0127dem mal-Istati Membri u mal-pajji\u017ci asso\u010bjati ma' Orizzont Ewropa sabiex teg\u0127leb l-ostakli g\u0127all-intraprenditorija tan-nisa u tg\u0127in fil-\u0127olqien ta' ekosistemi tal-innovazzjoni \u0121usti, inklu\u017civi u prosperu\u017ci fl-Ewropa.", "Il-Premju tal-UE g\u0127all-Innovaturi Nisa, li tnieda g\u0127all-ewwel darba fl-2011, ji\u010b\u010belebra l-intraprendituri nisa li huma l-mo\u0127\u0127 wara innovazzjonijiet rivoluzzjonarji.", "B'hekk, l-UE tfittex li to\u0127loq kuxjenza dwar il-\u0127tie\u0121a ta' aktar nisa innovaturi, u li to\u0127loq mudelli e\u017cemplari g\u0127an-nisa u g\u0127all-bniet kullimkien.", "Rapport tal-impatt tal-EIC u kisbiet ewlenin", "Premju tal-UE g\u0127all-Innovaturi Nisa", "Women TechEU", "Ugwaljanza bejn il-\u0121eneri fir-ri\u010berka u l-innovazzjoni", "*A\u0121\u0121ornata fis-26 ta' Novembru 2021"]}
{"url": "https://ec.europa.eu/commission/presscorner/detail/mt/IP_21_6217", "title": "Id-differenza bejn il-\u0121eneri fuq livell edukattiv qed tonqos, i\u017cda n-nisa g\u0127adhom sottorappre\u017centati fir-ri\u010berka u l-innovazzjoni", "category": "press_eu", "subcategory": "POLICY_AREA=ECMY,RESINSC", "date": "Tue, 23 Nov 2021 23:00:00 GMT", "text": ["L-g\u0127add ta' studenti u gradwati nisa fil-livelli ta' ba\u010bellerat, ta' master u ta' dottorat kiber b'mod kostanti tul dawn l-a\u0127\u0127ar snin.", "Madankollu, in-nisa g\u0127adhom sottorappre\u017centati fil-karrieri tar-ri\u010berka u l-innovazzjoni.", "Dawn huma w\u0127ud mis-sejbiet ewlenin tar-rapport She Figures tal-2021 tal-Kummissjoni Ewropea, li mill-2003 jimmonitorja l-livell ta' progress lejn l-ugwaljanza bejn il-\u0121eneri fir-ri\u010berka u l-innovazzjoni fl-Unjoni Ewropea u lil hinn.", "Sodisfatta bir-rapport ta' din is-sena, Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127 stqarret: \u201cL-a\u0127\u0127ar rapport ta' She Figures jenfasizza li l-ekonomija, il-laboratorji u l-akkademja tal-Ewropa di\u0121\u00e0 jiddependu fuq in-nisa.", "Madankollu, juri wkoll li g\u0127ad ne\u0127tie\u0121u nag\u0127mlu aktar sabiex nippromwovu l-ugwaljanza bejn il-\u0121eneri, b'mod partikolari biex nispiraw lill-bniet g\u0127al karriera fix-xjenza, it-teknolo\u0121ija, l-in\u0121inerija u l-matematika (STEM).", "Ma hemmx dubju li l-Ewropa te\u0127tie\u0121 il-kreattivit\u00e0 u l-potenzjal intraprenditorjali tan-nisa sabiex issawwar \u0121ejjieni aktar sostenibbli, ekolo\u0121iku u di\u0121itali.\u201d", "Il-pubblikazzjoni She Figures tal-2021 tenfasizza li, b\u0127ala medja, fuq livell ta' ba\u010bellerat u ta' master, in-nisa jaqb\u017cu l-ir\u0121iel b\u0127ala studenti (54 %) u b\u0127ala gradwati (59 %), u hemm kwa\u017ci bilan\u010b bejn is-sessi fil-livell ta' dottorat (48 %).", "Madankollu, id-disparitajiet bejn l-oqsma ta' studju jibqg\u0127u.", "Pere\u017cempju, in-nisa g\u0127adhom jirrappre\u017centaw inqas minn kwart tal-gradwati tad-dottorat fil-qasam tal-ICT (22 %), filwaqt li jirrappre\u017centaw 60 % jew aktar fl-oqsma tas-sa\u0127\u0127a u l-benessri u tal-edukazzjoni (60 % u 67 % rispettivament).", "Barra minn hekk, in-nisa jirrappre\u017centaw biss madwar terz tar-ri\u010berkaturi (33 %).", "In-nisa g\u0127adhom sottorappre\u017centati fl-og\u0127la livell tal-akkademja peress li jokkupaw daqs kwart mill-po\u017cizzjonijiet ta' kattedra s\u0127i\u0127a (26 %).", "Huwa inqas probabbli li n-nisa ji\u0121u impjegati b\u0127ala xjenzati u in\u0121iniera (41 %) u huma sottorappre\u017centati fost il-professjonisti li ja\u0127dmu g\u0127al rashom fix-xjenza u l-in\u0121inerija u fl-impjiegi tal-ICT (25 %).", "She Figures huwa studju ta' kull tliet snin li jimmonitorja l-ugwaljanza bejn il-\u0121eneri fir-ri\u010berka u l-innovazzjoni (R&I).", "Ippubblikat g\u0127all-ewwel darba fl-2003, dan l-istudju jsegwi l-vja\u0121\u0121 tar-ri\u010berkaturi nisa u r\u0121iel, minn meta jkunu qed jistudjaw u jiggradwaw, filwaqt li j\u0127ares lejn is-sehem tag\u0127hom fis-suq tax-xog\u0127ol b\u0127ala ri\u010berkaturi u l-kondizzjonijiet ta' impjieg tag\u0127hom, il-progress fil-karrieri tag\u0127hom u sehemhom fil-po\u017cizzjonijiet ta' te\u0127id ta' de\u010bi\u017cjonijiet u l-output tal-R&I (inklu\u017c il-kondizzjoni ta' inventur).", "Il-korrispondenti tal-istatistika mill-Istati Membri tal-UE u mill-Pajji\u017ci Asso\u010bjati jikkontribwixxu g\u0127all-\u0121bir tad-data.", "Bosta politiki u programmi ta' finanzjament tal-UE g\u0127andhom l-g\u0127an li jippromwovu l-ugwaljanza bejn il-\u0121eneri fir-ri\u010berka u l-innovazzjoni.", "Il-Komunikazzjoni tal-Kummissjoni dwar \u017bona Ewropea tar-Ri\u010berka \u0121dida tal-2020 \u0121eddet l-impenn tag\u0127ha g\u0127all-ugwaljanza bejn il-\u0121eneri u l-integrazzjoni tal-\u0121eneri fir-ri\u010berka permezz tal-espansjoni tal-prijoritajiet u tal-inizjattivi e\u017cistenti.", "Barra minn hekk, Orizzont Ewropa sa\u0127\u0127a\u0127 l-appo\u0121\u0121 g\u0127all-ugwaljanza bejn il-\u0121eneri fir-ri\u010berka u l-innovazzjoni, permezz ta':", "Il-Kummissjoni Ewropea approvat ukoll id-Dikjarazzjoni ta' Ljubljana dwar l-Ugwaljanza bejn il-\u0120eneri fir-Ri\u010berka u l-Innovazzjoni.", "Ugwaljanza bejn il-\u0121eneri fir-ri\u010berka u l-innovazzjoni", "rapport She Figures tal-2021", "Infografika: She Figures tal-2021", "Pa\u0121na web interattiva"]}
{"url": "https://ec.europa.eu/commission/presscorner/detail/mt/IP_21_6226", "title": "Kummer\u010b u sigurt\u00e0: Il-Kummissjoni tenfasizza l-\u0127idma g\u0127ad-difi\u017ca tal-interessi u l-valuri tal-UE", "category": "press_eu", "subcategory": "POLICY_AREA=TRADEPOL", "date": "Mon, 22 Nov 2021 23:00:00 GMT", "text": ["Illum il-Kummissjoni Ewropea qed tipprepara s-sejbiet ewlenin relatati mad-difi\u017ca tal-interessi tal-UE f'dak li g\u0127andu x'jaqsam mal-kontrolli tal-esportazzjonijiet u l-investimenti barranin fl-UE.", "Il-Kummissjoni e\u017caminat 400 investiment barrani minn meta da\u0127let fis-se\u0127\u0127 il-le\u0121i\u017clazzjoni l-\u0121dida tal-iskrinjar tal-Investiment Dirett Barrani (FDI, Foreign Direct Investment).", "Filwaqt li huwa ilu fis-se\u0127\u0127 biss minn sena 'l hawn, kien hemm u\u017cu konsiderevoli ta' dan il-mekkani\u017cmu, li jfisser li l-interessi tal-UE se jkunu protetti a\u0127jar fil-futur.", "Fl-istess \u0127in, aktar minn 30 000 talba g\u0127all-esportazzjoni ta' o\u0121\u0121etti b'u\u017cu militari potenzjali \u0121ew rie\u017caminati mill-Istati Membri fl-ambitu tar-re\u0121im tal-Kontroll tal-Esportazzjonijiet tal-UE, fejn 603 minn dawn l-esportazzjonijiet \u0121ew imblukkati.", "Dawn huma u\u0127ud mill-punti ewlenin im\u0127abbra fl-okka\u017cjoni tal-pubblikazzjoni tal-ewwel rapporti dwar l-iskrinjar tal-FDI u dwar il-kontrolli tal-esportazzjonijiet.", "Il-Vi\u010bi President E\u017cekuttiv u Kummissarju g\u0127all-Kummer\u010b, Valdis Dombrovskis, qal: \u201cL-UE tibqa' miftu\u0127a g\u0127all-kummer\u010b u l-investiment barrani \u2013 dan huwa pilastru tal-\u0127olqien tal-impjiegi u tat-tkabbir ekonomiku tag\u0127na.", "I\u017cda l-a\u010b\u010bess miftu\u0127 tag\u0127na mhuwiex inkondizzjonat u je\u0127tie\u0121 li jkun ibbilan\u010bjat b'g\u0127odod xierqa biex ji\u0121u salvagwardjati s-sigurt\u00e0 u l-ordni pubbliku tag\u0127na.", "L-iskrinjar tal-investiment barrani u l-kontroll tal-esportazzjonijiet ta' o\u0121\u0121etti b'u\u017cu doppju jg\u0127inu biex l-UE tin\u017camm sikura filwaqt li ji\u0121u protetti d-drittijiet tal-bniedem.", "Dawn huma elementi ewlenin tal-politika kummer\u010bjali miftu\u0127a, sostenibbli u assertiva tag\u0127na.", "Dawn i\u017c-\u017cew\u0121 rapporti jenfasizzaw kif dawn l-g\u0127odod jistg\u0127u jg\u0127inu lill-Kummissjoni u lill-awtoritajiet kompetenti tal-Istati Membri biex ja\u0121ixxu b'mod de\u010bi\u017civ meta s-sitwazzjoni titlob dan, filwaqt li jiddefendu l-interessi tag\u0127na u jippromwovu l-valuri tag\u0127na.\u201d", "Dan ir-rapport dwar l-iskrinjar tal-FDI huwa l-ewwel wie\u0127ed li \u0121ie ppubblikat minn meta da\u0127al fis-se\u0127\u0127 ir-regolament il-\u0121did tal-UE dwar l-iskrinjar tal-FDI sena ilu.", "Skont dan ir-regolament, l-Istati Membri u l-Kummissjoni ja\u0127dmu flimkien mill-qrib biex ji\u017cguraw li kwalunkwe investiment dirett barrani li jista' jo\u0127loq riskju g\u0127as-sigurt\u00e0 g\u0127all-Istati Membri tal-UE jew g\u0127all-assi kriti\u010bi tal-UE, ji\u0121i skrinjat b'mod effettiv.", "F'termini ta' sejbiet ewlenin, ir-rapport jenfasizza li:", "Ir-rapport jikkonferma li l-UE tibqa' miftu\u0127a g\u0127all-investiment barrani, filwaqt li ti\u017cgura l-protezzjoni tas-sigurt\u00e0 u l-ordni pubbliku tal-UE.", "Il-mekkani\u017cmu ta' kooperazzjoni g\u0127all-iskrinjar tal-FDI ja\u0127dem b'mod effettiv u ma jo\u0127loqx dewmien bla b\u017conn g\u0127at-tran\u017cazzjonijiet.", "G\u0127add dejjem jikber ta' Stati Membri, b\u0127alissa 18, adottaw il-mekkani\u017cmu tal-iskrinjar tag\u0127hom stess.", "Il-Kummissjoni Ewropea tistenna li l-Istati Membri kollha jadottaw mekkani\u017cmi nazzjonali ta' skrinjar.", "Dan se jkompli jtejjeb l-effettivit\u00e0 tas-sistema ta' skrinjar u ji\u017cgura appro\u010b\u010b komprensiv tal-UE biex ji\u0121u indirizzati r-riskji relatati mas-sigurt\u00e0 jew l-ordni pubbliku.", "Dan huwa l-a\u0127\u0127ar rapport dwar il-kontrolli tal-esportazzjonijiet qabel id-d\u0127ul fis-se\u0127\u0127 tar-Regolament a\u0121\u0121ornat dwar il-Kontrolli tal-Esportazzjonijiet.", "Ir-rapport sab li l-esportazzjonijiet ta' o\u0121\u0121etti b'u\u017cu doppju jirrappre\u017centaw madwar 2,3 % tal-esportazzjonijiet totali tal-UE.", "Minn g\u0127add totali ta' 30 292 applikazzjoni g\u0127al esportazzjonijiet u notifiki ta' esportazzjonijiet so\u0121\u0121etti g\u0127al li\u010benzji, 603 tran\u017cazzjoni (esportazzjonijiet) \u0121ew mi\u010b\u0127uda (fl-2019), li jirrappre\u017centa madwar 0,02 % tal-esportazzjonijiet totali.", "Dan ipo\u0121\u0121i l-valur tal-kummer\u010b ta' o\u0121\u0121etti b'u\u017cu doppju g\u0127al EUR 119 biljun fl-2019.", "Ir-Regolament il-\u0121did li da\u0127al fis-se\u0127\u0127 fid-9 ta' Settembru ta' din is-sena jkompli jsa\u0127\u0127a\u0127 il-kontrolli tal-esportazzjonijiet billi:", "Memorandum dwar il-Kontrolli ta' U\u017cu Doppju 9 ta' Settembru 2021.", "L-iskrinjar tal-FDI u l-kontrolli tal-esportazzjonijiet huma parti mill-istrate\u0121ija kummer\u010bjali m\u0121edda tal-UE, li tfittex li tinforza d-drittijiet tal-UE u tiddefendi l-valuri tag\u0127ha b'mod aktar assertiv.", "Inizjattivi u azzjonijiet o\u0127ra fl-ambitu ta' din l-istrate\u0121ija jinkludu:", "Rapport dwar l-iskrinjar tal-investimenti diretti barranin fl-Unjoni", "Dokument ta' akkumpanjament tar-rapport dwar l-FDI", "Rapport dwar il-kontroll tal-esportazzjonijiet, tas-senserija, tal-assistenza teknika, tat-transitu u tat-trasferiment ta' o\u0121\u0121etti b'u\u017cu doppju", "Skeda informattiva", "Fuljett"]}
{"url": "https://ec.europa.eu/commission/presscorner/detail/mt/IP_21_6094", "title": "Il-Kummissjoni tipproponi lista \u0121dida ta' Pro\u0121etti ta' Interess Komuni g\u0127al suq tal-ener\u0121ija iktar integrat u re\u017ciljenti", "category": "press_eu", "subcategory": "POLICY_AREA=ENERGY", "date": "Thu, 18 Nov 2021 23:00:00 GMT", "text": ["Illum, il-Kummissjoni Ewropea adottat il-\u0127ames lista ta' Pro\u0121etti ta' Interess Komuni (PCIs) fil-qasam tal-ener\u0121ija.", "Dawn huma pro\u0121etti transfruntiera ewlenin tal-infrastruttura tal-ener\u0121ija biex jinbena suq intern tal-ener\u0121ija tal-UE iktar integrat u re\u017ciljenti u biex jintla\u0127qu l-g\u0127anijiet tag\u0127na dwar l-ener\u0121ija u l-klima.", "Din il-\u0127ames lista tal-PCIs tinkludi 98 pro\u0121ett: 67 pro\u0121ett fit-tra\u017cmissjoni u fil-\u0127\u017cin tal-elettriku, 20 pro\u0121ett fil-gass, sitt pro\u0121etti tan-network tas-CO2 u \u0127ames pro\u0121etti ta' grilji intelli\u0121enti.", "Il-pro\u0121etti kollha tal-PCIs huma so\u0121\u0121etti g\u0127al pro\u010beduri regolatorji u ta' g\u0127oti ta' permessi ssimplifikati u huma eli\u0121ibbli g\u0127al appo\u0121\u0121 finanzjarju mill-Fa\u010bilit\u00e0 Nikkollegaw l-Ewropa (FNE) tal-UE.", "Is-67 pro\u0121ett tat-tra\u017cmissjoni u tal-\u0127\u017cin tal-elettriku fil-lista tal-PCIs se jag\u0127tu kontribut importanti biex ti\u017cdied l-ambizzjoni dwar l-ener\u0121ija rinnovabbli skont il-Patt Ekolo\u0121iku Ewropew, filwaqt li l-\u0127ames pro\u0121etti ta' grilji intelli\u0121enti se jtejbu l-effi\u010bjenza tan-networks, il-koordinazzjoni transfruntiera tad-data u l-\u0121estjoni iktar sikura tal-grilja.", "Ma hemm l-ebda pro\u0121ett \u0121did tal-infrastruttura tal-gass li qed ji\u0121i appo\u0121\u0121at b'din il-proposta.", "Il-ftit pro\u0121etti mag\u0127\u017cula tal-gass, li di\u0121\u00e0 kienu fir-raba' lista tal-PCIs, huma pro\u0121etti li huma me\u0127tie\u0121a biex ti\u0121i \u017cgurata s-sigurt\u00e0 tal-provvista tal-ener\u0121ija g\u0127all-Istati Membri kollha.", "Valutazzjoni msa\u0127\u0127a tas-sostenibbilt\u00e0 wasslet biex g\u0127add ta' pro\u0121etti tal-gass jitne\u0127\u0127ew mil-lista.", "Il-lista tal-lum hija stabbilita skont ir-Regolament dwar in-Network Trans-Ewropew tal-Ener\u0121ija (TEN-E) e\u017cistenti.", "F'Di\u010bembru 2020, il-Kummissjoni pproponiet revi\u017cjoni tar-Regolament TEN-E li ttemm l-eli\u0121ibbilt\u00e0 ta' pro\u0121etti tal-infrastruttura ta\u017c-\u017cejt u tal-gass g\u0127al listi tal-PCIs futuri u li to\u0127loq obbligu g\u0127all-pro\u0121etti kollha li jissodisfaw il-kriterji ta' sostenibbilt\u00e0 obbligatorji kif ukoll li jsegwu l-prin\u010bipju \u201ctag\u0127milx \u0127sara sinifikanti\u201d kif stabbilit fil-Patt Ekolo\u0121iku.", "Il-passi li jmiss", "Wara l-adozzjoni tieg\u0127u mill-Kummissjoni llum, l-Att Delegat bil-\u0127ames lista tal-PCIs se ji\u0121i ppre\u017centat lill-Parlament Ewropew u lill-Kunsill.", "I\u017c-\u017cew\u0121 kole\u0121i\u017claturi g\u0127andhom xahrejn biex jew ja\u010b\u010bettaw jew jirrifjutaw il-lista \u2014 pro\u010bess li jista' ji\u0121i esti\u017c b'xahrejn o\u0127ra, jekk ikun me\u0127tie\u0121.", "Abba\u017ci tad-dispo\u017cizzjonijiet legali applikabbli, il-kole\u0121i\u017claturi ma g\u0127andhomx il-possibbilt\u00e0 li jemendaw l-abbozz tal-lista.", "G\u0127al iktar informazzjoni", "Regolament Delegat dwar il-\u0127ames lista ta' Pro\u0121etti ta' Interess Komuni", "Anness dwar il-\u0127ames lista ta' Pro\u0121etti ta' Interess Komuni (il-\u0127ames lista tal-PCIs)", "Dokument ta' \u0126idma tal-Persunal dwar il-\u0127ames lista ta' Pro\u0121etti ta' Interess Komuni", "Mistoqsijiet u Twe\u0121ibiet dwar il-\u0127ames lista ta' Pro\u0121etti ta' Interess Komuni", "Pa\u0121na web tal-Pro\u0121etti ta' Interess Komuni", "Mappa interattiva tal-PCIs", "Il-Fa\u010bilit\u00e0 Nikkollegaw l-Ewropa (FNE)"]}
{"url": "https://ec.europa.eu/commission/presscorner/detail/mt/QANDA_21_6093", "title": "Mistoqsijiet u Twe\u0121ibiet dwar il-\u0127ames lista ta' Pro\u0121etti ta' Interess Komuni(PCIs) fil-qasam tal-ener\u0121ija", "category": "press_eu", "subcategory": "POLICY_AREA=ENERGY", "date": "Thu, 18 Nov 2021 23:00:00 GMT", "text": ["Il-pro\u0121etti ta' interess komuni (PCIs) huma pro\u0121etti infrastrutturali ewlenin li g\u0127andhom l-g\u0127an li jikkompletaw is-suq intern Ewropew tal-ener\u0121ija sabiex jg\u0127inu lill-UE til\u0127aq l-objettivi tal-politika tag\u0127ha dwar l-ener\u0121ija u l-klima: iwasslu l-ener\u0121ija affordabbli, sigura u sostenibbli g\u0127all-Ewropej kollha u jikkontribwixxu g\u0127al ekonomija newtrali g\u0127all-klima sal-2050.", "Il-5 lista ta' PCI tinkludi 98 pro\u0121ett: 67 pro\u0121ett ta' tra\u017cmissjoni u \u0127\u017cin tal-elettriku, 20 pro\u0121ett tal-gass (elenkati pre\u010bedentement fir-raba' lista ta' PCI), sitt pro\u0121etti tan-network tas-CO2 u \u0127ames pro\u0121etti ta' grilji intelli\u0121enti.", "Il-lista s-s\u0127i\u0127a tal-pro\u0121etti tinsab hawn.", "Skont ir-Regolament TEN-E attwali, biex pro\u0121ett isir PCI, dan jen\u0127tie\u0121 li jkun infrastruttura tan-network tal-ener\u0121ija li jkollha impatt sinifikanti fuq mill-inqas \u017cew\u0121 Stati Membri tal-UE u tikkontribwixxi g\u0127al mill-inqas wie\u0127ed mill-objettivi ta' politika li \u0121ejjin:", "a) ittejjeb l-integrazzjoni tas-suq u tikkontribwixxi g\u0127all-integrazzjoni tan-networks tal-Istati Membri,", "b) i\u017c\u017cid il-kompetizzjoni fis-swieq tal-ener\u0121ija billi toffri alternattivi lill-konsumaturi,", "c) ittejjeb is-sigurt\u00e0 tal-provvista,", "d) tikkontribwixxi g\u0127all-objettiv tas-sostenibbilt\u00e0, e\u017c. billi tappo\u0121\u0121a l-\u0121enerazzjoni rinnovabbli u t-tnaqqis tas-CO2.", "F'konformit\u00e0 mar-Regolament e\u017cistenti dwar in-networks trans-Ewropej tal-ener\u0121ija (TEN-E), huma biss dawk il-pro\u0121etti tal-elettriku u tal-gass li huma inklu\u017ci fl-a\u0127\u0127ar Pjanijiet ta' G\u0127axar Snin g\u0127all-I\u017cvilupp tan-Network (TYNDPs) im\u0127ejjija min-Network Ewropew g\u0127all-Operaturi tas-Sistemi ta' Tra\u017cmissjoni tal-gass u tal-elettriku (ENTSOG u ENTSO-E) li jistg\u0127u jsiru PCIs, peress li dawn il-Pjanijiet jenfasizzaw il-benefi\u010b\u010bji so\u010bjoekonomi\u010bi tal-pro\u0121etti g\u0127as-sistema tal-ener\u0121ija tal-UE.", "Il-Kummissjoni pproponiet ir-revi\u017cjoni tar-Regolament TEN-E li teskludi l-appo\u0121\u0121 g\u0127all-infrastruttura ta\u017c-\u017cejt u tal-gass fil-listi futuri tal-PCIs, u to\u0127loq obbligu g\u0127all-pro\u0121etti kollha li jissodisfaw kriterji obbligatorji ta' sostenibbilt\u00e0 kif ukoll li jsegwu l-prin\u010bipju \u201cla tag\u0127milx \u0127sara sinifikanti\u201d kif stabbilit fil-Patt Ekolo\u0121iku.", "Madankollu, dan ir-Regolament g\u0127adu g\u0127addej mill-pro\u010bess le\u0121i\u017clattiv fil-Parlament Ewropew u fil-Kunsill, g\u0127alhekk il-Kummissjoni hija marbuta li tu\u017ca l-ba\u017ci legali e\u017cistenti g\u0127all-\u0127ames lista ta' PCI.", "Il-PCIs jibbenefikaw minn g\u0127add ta' vanta\u0121\u0121i:", "a) pro\u010beduri simplifikati g\u0127all-g\u0127oti tal-permessi (limitu ta' \u017cmien vinkolanti ta' tliet snin u nofs);", "b) valutazzjoni ambjentali mtejba, im\u0127affa u ssimplifikata iktar;", "c) awtorit\u00e0 kompetenti nazzjonali wa\u0127da (punt uniku ta' servizz) li tikkordina l-pro\u010beduri kollha g\u0127all-g\u0127oti tal-permessi;", "d) pro\u010bedura li tippermetti l-allokazzjoni ta' kostijiet tal-investiment (kostruzzjoni) fost l-Istati Membri li jibbenefikaw mill-PCI;", "e) eli\u0121ibbilt\u00e0 li jir\u010bievu g\u0127ajnuna finanzjarja fil-kuntest tal-Fa\u010bilit\u00e0 Nikkollegaw l-Ewropa (FNE) fil-forma ta' g\u0127otjiet ta' flus u strumenti finanzjarji innovattivi.", "Ta' min jinnota li ma hemm l-ebda garanzija ta' finanzjament mill-UE g\u0127al pro\u0121etti fuq il-lista tal-PCI.", "Il-\u0127ames lista ta' PCI tirrifletti l-prijoritajiet ta' politika li qed jevolvu relatati mal-il\u0127uq tal-g\u0127anijiet tan-newtralit\u00e0 klimatika tal-UE u mat-tran\u017cizzjoni lejn ener\u0121ija nadifa: ma fihiex pro\u0121etti \u0121odda ta' infrastruttura tal-gass, u l-ebda pro\u0121ett ta\u017c-\u017cejt u, g\u0127alhekk, tittrasferixxi b'mod qawwi l-prijorit\u00e0 g\u0127all-infrastruttura li tappo\u0121\u0121a l-aktar l-g\u0127anijiet ta' dekarbonizzazzjoni tal-UE.", "Fir-rigward tal-elettriku, il-lista fiha 61 pro\u0121ett ta' tra\u017cmissjoni u sitt pro\u0121etti ta' \u0127\u017cin.", "Il-pro\u0121etti ntg\u0127a\u017clu bil-g\u0127an li jimlew il-lakuni infrastrutturali li fadal u jippermettu tran\u017cizzjoni lejn in-newtralit\u00e0 klimatika bla xkiel.", "L-g\u0127add aktar baxx meta mqabbel mal-100 pro\u0121ett inklu\u017ci fir-raba' lista ta' PCI jista' ji\u0121i spjegat mit-tlestija (jew kwa\u017ci tlestija) ta' 14-il pro\u0121ett ta' interkonnessjoni u mill-bidla fl-istatus tar-Renju Unit minn Stat Membru g\u0127al pajji\u017c terz, li wassal g\u0127all-ineli\u0121ibbilt\u00e0 ta' 12-il pro\u0121ett li kienu fuq ir-raba' lista.", "L-interkonnessjonijiet tal-elettriku huma essenzjali biex jintla\u0127qu l-miri tal-2030 u l-objettiv tan-newtralit\u00e0 klimatika bl-inqas kost g\u0127as-so\u010bjet\u00e0.", "Il-Kummissjoni po\u0121\u0121iet enfasi akbar fuq it-tra\u017cmissjoni tal-elettriku fil-proposta g\u0127al Regolament TEN-E rivedut, b'mod partikolari permezz ta' dispo\u017cizzjonijiet spe\u010bifi\u010bi li jippermettu \u017cieda ambizzju\u017ca tas-sistemi ta' distribuzzjoni fil-ba\u0127ar madwar il-ba\u010biri tal-ba\u0127ar fl-Ewropa.", "Ladarba r-regoli l-\u0121odda jid\u0127lu fis-se\u0127\u0127, nistennew li naraw aktar minn dawn il-pro\u0121etti fil-listi futuri tal-PCI.", "L-g\u0127add ta' PCIs tal-gass huwa mnaqqas minn 32 pro\u0121ett fil-lista pre\u010bedenti g\u0127al 20.", "Dawn il-pro\u0121etti huma me\u0127tie\u0121a biex ti\u0121i \u017cgurata sigurt\u00e0 tal-provvista g\u0127all-Istati Membri kollha.", "Ladarba jitlestew dawn il-pro\u0121etti avvanzati, ma jibqax il-b\u017conn li l-pro\u0121etti tal-gass ji\u0121u appo\u0121\u0121ati bi status ta' PCI.", "Ma hemm l-ebda pro\u0121etti \u0121odda tal-infrastruttura tal-gass li qed ji\u0121u appo\u0121\u0121jati bil-proposta tal-lum.", "Dan jissottolinja r-robustezza u r-re\u017ciljenza tal-grilja tal-gass e\u017cistenti tal-UE, kif ukoll ir-rieda tal-UE li gradwalment telimina l-appo\u0121\u0121 g\u0127all-infrastruttura tal-fjuwils fossili.", "L-g\u0127add baxx ta' pro\u0121etti tal-gass fil-lista huwa wkoll ir-ri\u017cultat tal-valutazzjoni msa\u0127\u0127a tas-sostenibbilt\u00e0 applikata g\u0127all-PCIs kandidati fil-qasam tal-gass.", "Il-lista tinkludi \u0127ames pro\u0121etti ta' grilji intelli\u0121enti u sitt pro\u0121etti tan-network tas-CO2.", "L-importanza relattiva tag\u0127hom b\u0127ala sehem mill-pro\u0121etti kollha fil-lista tal-PCIs hija mistennija li tikber u dawn il-pro\u0121etti huma mistennija li jkollhom rwol dejjem akbar fil-futur.", "Il-Kummissjoni hija impenjata li tallinja l-le\u0121i\u017clazzjoni kollha tag\u0127ha dwar l-ener\u0121ija u l-klima mal-objettivi tal-Patt Ekolo\u0121iku.", "F'Di\u010bembru li g\u0127adda, ippre\u017centajna proposta g\u0127ar-revi\u017cjoni tar-Regolament TEN-E, li ma jibqax jippermetti li l-infrastruttura ta\u017c-\u017cejt u tal-gass naturali ssir Pro\u0121etti ta' Interess Komuni (PCIs).", "Din il-bidla fil-politika tirrifletti l-kisbiet tal-politika TEN-E fl-i\u017cgurar ta' infrastruttura robusta u re\u017ciljenti g\u0127ax-xokkijiet u l-u\u017cu ta' gassijiet rinnovabbli.", "Din tobbliga wkoll il-pro\u0121etti futuri kollha fuq il-lista tal-PCIs biex jissodisfaw il-kriterji obbligatorji ta' sostenibbilt\u00e0.", "Sadanittant, il-Kummissjoni hija obbligata bil-li\u0121i li tippre\u017centa l-\u0127ames lista ta' pro\u0121etti PCI sal-a\u0127\u0127ar ta' din is-sena abba\u017ci tar-Regolament TEN-E attwali, li jinkludi fil-kamp ta' applikazzjoni tieg\u0127u l-infrastruttura tal-gass naturali.", "Il-gass naturali huwa fjuwil ta' tran\u017cizzjoni u ne\u0127tie\u0121u ni\u017cguraw li l-infrastruttura li tittrasporta l-gass naturali llum taqdina wkoll biex nil\u0127qu l-g\u0127anijiet tal-Patt Ekolo\u0121iku u tas-sigurt\u00e0 tal-ener\u0121ija tag\u0127na fil-futur.", "Illum qed jissostitwixxi fjuwils li jni\u0121\u0121su aktar minnu u b'aktar intensit\u00e0 ta'CO2 b\u0127all-fa\u0127am, ix-shale bituminu\u017c u l-pit.", "Iservi wkoll b\u0127ala fornitur ta' flessibbilt\u00e0 fis-sistema tal-ener\u0121ija tal-UE, jappo\u0121\u0121a l-produzzjoni tal-ener\u0121ija rinnovabbli u jikkontribwixxi g\u0127as-sigurt\u00e0 tal-ener\u0121ija.", "Sakemm jid\u0127lu fis-se\u0127\u0127 ir-regoli l-\u0121odda tat-TEN-E, sa fejn il-qafas attwali jippermetti dan, il-Kummissjoni stinkat biex ti\u017cgura l-allinjament tal-5 lista tal-PCIs mal-objettivi tal-Patt Ekolo\u0121iku.", "Il-valutazzjoni stretta tal-\u0127ti\u0121ijiet tal-infrastruttura madwar l-UE u l-valutazzjoni msa\u0127\u0127a tas-sostenibbilt\u00e0 applikata g\u0127all-PCIs kandidati fil-qasam tal-gass wasslu g\u0127al tnaqqis ulterjuri tal-pro\u0121etti tal-gass fil-lista, minn 32 g\u0127al 20.", "Il-lista ma fiha l-ebda pro\u0121ett \u0121did dwar il-gass naturali, il-pro\u0121etti kollha inklu\u017ci kienu di\u0121\u00e0 fir-raba' lista ta' PCI.", "Il-Kummissjoni \u0127admet mill-qrib \u0127afna mal-partijiet ikkon\u010bernati kollha fil-pro\u010bess, inklu\u017ci ENTSO-G, ACER, u l-membri tal-Grupp Re\u0121jonali TEN-E, biex issa\u0127\u0127a\u0127 il-valutazzjoni tas-sostenibbilt\u00e0 tal-pro\u0121etti kandidati fl-infrastruttura tal-gass u tallinja l-pro\u010bess mal-objettivi tag\u0127na tal-Patt Ekolo\u0121iku.", "L-Istudju g\u0127all-Kummissjoni dwar l-impatt tas-sostenibbilt\u00e0 tal-infrastruttura tal-gass \u0121ie ffinalizzat f'\u0120unju 2020.", "Dan l-istudju \u0127ares lejn in-nuqqasijiet tal-indikatur tas-sostenibbilt\u00e0 tal-ENTSO-G e\u017cistenti u ppropona modi g\u0127at-titjib tieg\u0127u.", "Il-Kummissjoni u\u017cat ir-rakkomandazzjonijiet ta' dan l-istudju biex ittejjeb il-metodolo\u0121ija ta' valutazzjoni tal-PCI g\u0127all-valutazzjoni tal-pro\u0121etti tal-gass g\u0127all-\u0127ames lista ta' PCI.", "Il-pro\u0121etti kandidati kollha tal-gass \u0121ew so\u0121\u0121etti g\u0127al din il-valutazzjoni.", "L-ewwel nett, il-metodolo\u0121ija tippermetti valutazzjoni tal-impatt nett po\u017cittiv jew negattiv fuq l-emissjonijiet tas-CO2.", "Il-pro\u0121ett jista' juri iffrankar po\u017cittiv ta' CO2 meta l-gass jissostitwixxi l-fa\u0127am jew i\u017c-\u017cejt.", "Madankollu, jekk l-effett ewlieni tal-pro\u0121ett huwa li jwassal g\u0127al \u017cieda fil-konsum tal-gass naturali minflok l-eliminazzjoni gradwali ta' sorsi li jni\u0121\u0121su l-aktar, dan jirri\u017culta f'valutazzjoni negattiva.", "It-tieni, l-allokazzjoni tal-iffrankar tas-CO2 (jekk ikun hemm) g\u0127al pro\u0121etti individwali tal-gass hija bba\u017cata fuq il-flussi tal-gass attwali u l-u\u017cu tal-infrastruttura.", "Il-metodu jag\u0127ti prijorit\u00e0 lill-u\u017cu tal-infrastruttura di\u0121\u00e0 e\u017cistenti fuq l-assi l-\u0121odda.", "Jekk i\u017c-\u017cieda fid-domanda g\u0127all-gass tista' ti\u0121i ssodisfata mill-infrastruttura e\u017cistenti, il-pro\u0121ett inkwistjoni ma juri l-ebda benefi\u010b\u010bju g\u0127as-sostenibbilt\u00e0.", "L-indikatur tas-sostenibbilt\u00e0 jiffoka fuq l-impatt tas-CO2 i\u017cda jinkludi wkoll valutazzjoni tal-impatt ta' pro\u0121ett dwar il-kwalit\u00e0 tal-arja (ji\u0121ifieri l-emissjonijiet mhux tal-gassijiet serra, b\u0127all-NOx, l-SOx u l-materja partikolata).", "Il-proposta tal-Kummissjoni g\u0127al Regolament TEN-E rivedut, imressqa f'Di\u010bembru li g\u0127adda, tag\u0127mel il-valutazzjoni tas-sostenibbilt\u00e0 obbligatorja g\u0127all-pro\u0121etti kollha, li jfisser li l-ebda pro\u0121ett ma jkun eli\u0121ibbli g\u0127all-istatus tal-PCIs sakemm ma jkunx jista' jag\u0127ti prova ta' kontribut sinifikanti g\u0127al dan il-kriterju.", "Il-pro\u0121etti mag\u0127\u017cula b\u0127ala PCIs jistg\u0127u jibbenefikaw awtomatikament minn \u0127afna vanta\u0121\u0121i li jirri\u017cultaw mir-Regolament TEN-E, inklu\u017c l-g\u0127oti a\u010b\u010bellerat tal-permessi u trattament regolatorju mtejjeb.", "Madankollu, filwaqt li l-istatus tal-PCIs huwa prekundizzjoni g\u0127al g\u0127otjiet ta\u0127t il-Fa\u010bilit\u00e0 Nikkollegaw l-Ewropa (FNE), dan ma jiggarantixxix l-g\u0127oti ta' g\u0127otja tal-FNE.", "Il-PCIs kollha jistg\u0127u japplikaw g\u0127al g\u0127otjiet biex jappo\u0121\u0121jaw l-istudji.", "Madankollu, f'dak li g\u0127andu x'jaqsam ma' g\u0127otjiet g\u0127al xog\u0127lijiet, xi pro\u0121etti inklu\u017ci fil-lista tal-PCIs biss se jkunu je\u0127tie\u0121u - u se jkunu eli\u0121ibbli g\u0127al - assistenza finanzjarja; \u0127afna minnhom jistg\u0127u ji\u0121u implimentati fuq ba\u017ci kummer\u010bjali ming\u0127ajr fondi tal-UE jew sussidji pubbli\u010bi o\u0127ra.", "Il-pro\u0121etti mag\u0127\u017cula b\u0127ala PCIs, malli jissodisfaw kriterji addizzjonali spe\u010bifi\u010bi, se jkunu jistg\u0127u japplikaw g\u0127all-appo\u0121\u0121 tal-FNE fi pro\u010bedura separata.", "Is-sej\u0127a li jmiss g\u0127al proposti g\u0127al PCIs biex jir\u010bievu g\u0127otjiet ta\u0127t il-Fa\u010bilit\u00e0 Nikkollegaw l-Ewropa (FNE) hija ppjanata g\u0127all-ewwel nofs tal-2022.", "Il-promoturi tal-pro\u0121etti se jkunu jistg\u0127u japplikaw g\u0127al g\u0127otjiet g\u0127al studji u g\u0127al xog\u0127lijiet ta' kostruzzjoni.", "Madankollu, l-g\u0127otjiet g\u0127al xog\u0127lijiet se jkunu disponibbli biss g\u0127al dawk il-PCIs li mhumiex kummer\u010bjalment vijabbli minkejja l-impatti po\u017cittivi tag\u0127hom, b\u0127as-solidarjet\u00e0, is-sigurt\u00e0 tal-provvista jew l-innovazzjoni teknolo\u0121ika.", "Anali\u017ci o\u0121\u0121ettiva tal-kost benefi\u010b\u010bji se tintu\u017ca biex ji\u0121u ddeterminati dawn il-parametri.", "Minbarra l-finanzjament tal-FNE, il-PCIs jistg\u0127u japplikaw ukoll g\u0127al appo\u0121\u0121 ta\u0127t programmi o\u0127ra tal-UE, b\u0127all-Fond Ewropew g\u0127all-Investimenti Strate\u0121i\u010bi (FEIS), u l-Fondi Strutturali u ta' Investiment Ewropej (FSIE), b'mod partikolari l-Fond Ewropew g\u0127all-I\u017cvilupp Re\u0121jonali (FE\u017bR).", "Fil-perjodu ba\u0121itarju 2014\u20132020, 107 PCI ibbenefikaw mill-programm FNE.", "L-g\u0127otjiet allokati g\u0127al xog\u0127lijiet u l-istudji g\u0127andhom valur totali ta' \u20ac4.7 biljun.", "Meta allokat l-assistenza finanzjarja tal-FNE g\u0127all-Ener\u0121ija, il-Kummissjoni qieset b'mod partikolari l-pro\u0121etti tal-elettriku, bil-g\u0127an li l-parti l-kbira tal-assistenza finanzjarja tal-FNE Ener\u0121ija tkun disponibbli g\u0127al dawn il-pro\u0121etti matul il-perjodu 2014 - 2020.", "S'issa, il-ma\u0121\u0121oranza tal-assistenza finanzjarja tal-FNE \u0121iet allokata g\u0127al pro\u0121etti tal-elettriku (inklu\u017ci grilji intelli\u0121enti), li jirrappre\u017centaw madwar 65 % tal-finanzjament totali, id-doppju tal-ammont iddedikat g\u0127all-infrastruttura tal-gass.", "Ir-Regolament TEN-E jistipula li l-Kummissjoni tadotta kull sentejn il-lista tal-Unjoni ta' PCIs fil-forma ta' att delegat.", "So\u0121\u0121ett g\u0127all-konklu\u017cjoni f'waqtha tal-pro\u010bess ta' kole\u0121i\u017clazzjoni, ir-Regolament TEN-E rivedut se jkun il-ba\u017ci legali g\u0127all-adozzjoni tas-sitt lista tal-Unjoni tal-PCIs, li hija ppjanata li ssir sa tmiem l-2023.", "Il-proposta tal-Kummissjoni g\u0127ar-Regolament TEN-E rivedut i\u017c\u017comm id-dispo\u017cizzjoni legali li l-lista tal-Unjoni tal-PCIs ti\u0121i adottata kull sentejn.", "Fl-ewwel stadju, il-promoturi jissottomettu l-pro\u0121etti tag\u0127hom g\u0127all-g\u0127a\u017cla b\u0127ala PCIs.", "Wara dan, l-hekk imsej\u0127a Gruppi Re\u0121jonali (ippreseduti mill-Kummissjoni u li jinkludu rappre\u017centanti mill-Istati Membri, operaturi tas-sistema ta' tra\u017cmissjoni u n-networks Ewropej tag\u0127hom, promoturi ta' pro\u0121etti, awtoritajiet regolatorji nazzjonali, kif ukoll l-A\u0121enzija g\u0127all-Kooperazzjoni tar-Regolaturi tal-Ener\u0121ija (ACER)) jivvalutaw il-konformit\u00e0 tal-pro\u0121etti mal-kriterji u l-valur mi\u017cjud Ewropew tag\u0127hom.", "Il-partijiet ikkon\u010bernati huma mistiedna jie\u0127du sehem f'dawn il-laqg\u0127at u jwasslu l-g\u0127arfien tag\u0127hom dwar il-punti ta' kon\u0121estjoni fl-infrastruttura u dwar il-PCIs kandidati.", "Abba\u017ci ta' din il-valutazzjoni, il-Gruppi Re\u0121jonali jipproponu listi re\u0121jonali ta' kandidati g\u0127all-PCI.", "Il-Kummissjoni mbag\u0127ad tadotta l-abbozz tal-lista finali tal-PCIs, fil-forma ta' regolament delegat.", "Il-lista tal-PCIs, ippubblikata b\u0127ala att delegat, se ti\u0121i ppre\u017centata mill-Kummissjoni lill-Parlament Ewropew u lill-Kunsill, li g\u0127andhom xahrejn biex jidde\u010biedu jekk ja\u010b\u010bettawx jew jo\u0121\u0121ezzjonawx g\u0127al-lista.", "Dan il-perjodu ta' xahrejn jista' ji\u0121i esti\u017c b'xahrejn addizzjonali fuq talba tag\u0127hom.", "Jekk f'dan il-perjodu ta' \u017cmien la l-Parlament u lanqas il-Kunsill ma jirrifjutaw il-lista, din tid\u0127ol fis-se\u0127\u0127.", "Ta' min jinnota li l-Parlament jew il-Kunsill jistg\u0127u ja\u010b\u010bettaw jew jirrifjutaw il-lista kif inhi, i\u017cda ma jistg\u0127ux jitolbu emendi g\u0127aliha."]}
{"url": "https://ec.europa.eu/commission/presscorner/detail/mt/IP_21_6049", "title": "G\u0127ajnuna mill-Istat: Il-Kummissjoni tistieden il-kummenti dwar ir-revi\u017cjoni proposta tar-regoli dwar l-g\u0127ajnuna mill-Istat tal-UE g\u0127all-implimentazzjoni tan-networks tal-broadband", "category": "press_eu", "subcategory": "POLICY_AREA=COMPETY,STATAID", "date": "Thu, 18 Nov 2021 23:00:00 GMT", "text": ["Illum, il-Kummissjoni Ewropea nediet konsultazzjoni pubblika mmirata, li tistieden lill-partijiet interessati kollha jikkummentaw dwar revi\u017cjoni proposta tal-Linji Gwida dwar ir-regoli dwar l-g\u0127ajnuna mill-Istat g\u0127an-networks tal-broadband (il-\u201cLinji Gwida dwar il-Broadband\u201d).", "Il-partijiet interessati jistg\u0127u jirrispondu g\u0127all-konsultazzjoni sal-11 ta' Frar 2022.", "Il-Vi\u010bi President E\u017cekuttiv, Margrethe Vestager, li hija responsabbli mill-politika tal-kompetizzjoni, qalet: \u201cIssa nistiednu lill-partijiet interessati kollha biex jaqsmu l-fehmiet tag\u0127hom dwar il-bidliet immirati proposti tag\u0127na fil-Linji Gwida dwar il-Broadband.", "Irridu nag\u0127mluha aktar fa\u010bli g\u0127all-Istati Membri biex irawmu l-implimentazzjoni ta' networks tal-broadband inklu\u017ci n-networks tal-Gigabits u tal-5G.", "I\u017cda wkoll biex jillimitaw id-distorsjonijiet tal-kompetizzjoni meta s-suq ma jag\u0127tix ri\u017cultati.\u201d", "Il-Linji Gwida dwar il-Broadband g\u0127andhom l-g\u0127an li jiffa\u010bilitaw l-implimentazzjoni u l-adozzjoni ta' networks tal-broadband f'\u017coni li jbatu minn servizzi ta' konnettivit\u00e0 insuffi\u010bjenti, b\u0127al re\u0121juni tal-UE remoti u b'popolazzjoni sparsa.", "Huma jippermettu lill-Istati Membri, b'\u010berti kundizzjonijiet, li jappo\u0121\u0121aw infrastrutturi moderni li jkunu kapa\u010bi jipprovdu servizzi ta' konnettivit\u00e0 ta' kwalit\u00e0 g\u0127olja u affordabbli lill-utenti finali u jnaqqsu d-distakk di\u0121itali meta l-operaturi kummer\u010bjali ma jkollhom l-ebda in\u010bentiv biex jinvestu.", "Fl-istess \u0127in, il-Linji Gwida g\u0127andhom ukoll l-g\u0127an li jipprote\u0121u l-investimenti privati billi jipprovdu li ma jkun jista' jsir l-ebda intervent pubbliku meta l-operaturi privati jinvestu u li jrawmu kompetizzjoni \u0121usta permezz ta' pro\u010beduri tal-g\u0127a\u017cla kompetittivi, tan-newtralit\u00e0 teknolo\u0121ika u tar-rekwi\u017citi ta' a\u010b\u010bess miftu\u0127.", "Il-Kummissjoni wettqet evalwazzjoni tal-Linji Gwida attwali dwar il-Broadband.", "L-evalwazzjoni \u017cvelat li l-Linji Gwida attwali ja\u0127dmu sew, huma \u0121eneralment adattati g\u0127all-iskop tag\u0127hom u taw kontribut importanti g\u0127all-implimentazzjoni tan-networks tal-broadband.", "Fl-istess \u0127in, l-evalwazzjoni wriet li xi a\u0121\u0121ustamenti mmirati tar-regoli e\u017cistenti huma me\u0127tie\u0121a biex jirriflettu l-a\u0127\u0127ar \u017cviluppi teknolo\u0121i\u010bi u tas-suq u l-b\u017connijiet ta' konnettivit\u00e0 li qed jevolvu malajr kif riflessi fil-prijoritajiet attwali tal-UE.", "F'dan il-kuntest, il-Kummissjoni qed tipproponi g\u0127add ta' bidliet immirati.", "B'mod aktar spe\u010bifiku, ir-revi\u017cjoni proposta tinkludi:", "L-abbozz tal-Linji Gwida dwar il-Broadband u dettalji ulterjuri dwar il-konsultazzjoni pubblika jinsabu online.", "Il-passi li jmiss", "Minbarra l-konsultazzjoni li tnediet illum, se ji\u0121i diskuss ukoll it-test propost tal-Linji Gwida dwar il-Broadband waqt laqg\u0127a bejn il-Kummissjoni u l-Istati Membri li se ssir lejn tmiem il-perjodu ta' konsultazzjoni.", "Dan il-pro\u010bess se ji\u017cgura li kemm l-Istati Membri kif ukoll partijiet ikkon\u010bernati o\u0127rajn ikollhom bi\u017c\u017cejjed opportunitajiet biex jikkummentaw dwar l-abbozz tal-proposta tal-Kummissjoni.", "L-adozzjoni tal-Linji Gwida l-\u0121odda dwar il-Broadband hija prevista g\u0127al nofs l-2022.", "Sfond", "Il-Linji Gwida e\u017cistenti tal-2013 dwar l-G\u0127ajnuna mill-Istat g\u0127all-Broadband jippermettu investimenti pubbli\u010bi meta jkun hemm falliment tas-suq u meta dawn l-investimenti j\u0121ibu mag\u0127hom titjib sinifikanti.", "Dan huwa so\u0121\u0121ett ukoll g\u0127al \u010berti parametri o\u0127ra biex ji\u0121u protetti l-kompetizzjoni u l-in\u010bentivi ta' investiment privat.", "Id-dispo\u017cizzjonijiet tal-Linji Gwida dwar il-Broadband huma kkomplementati mir-Regolament g\u0127all-E\u017cenzjoni \u0120enerali S\u0127i\u0127a (\u201cGBER\u201d), li jistabbilixxi kundizzjonijiet ta' kompatibbilt\u00e0 ex ante li abba\u017ci tag\u0127hom l-Istati Membri jistg\u0127u jimplimentaw mi\u017curi ta' g\u0127ajnuna mill-Istat ming\u0127ajr ma jav\u017caw lill-Kummissjoni minn qabel.", "Bejn l-2014 u l-2019, l-Istati Membri nefqu madwar EUR 30 biljun f'finanzjament pubbliku, f'konformit\u00e0 mar-regoli tal-UE dwar l-g\u0127ajnuna mill-Istat, biex jimlew il-lakuni fl-investiment fl-implimentazzjoni tal-infrastruttura tal-broadband u biex jintla\u0127qu l-objettivi stabbiliti g\u0127all-2020 mill-A\u0121enda Di\u0121itali g\u0127all-Ewropa.", "Skont l-Indi\u010bi tal-Ekonomija u s-So\u010bjet\u00e0 Di\u0121itali, sa nofs l-2020, 87.2 % tal-unitajiet domesti\u010bi fl-Ewropa di\u0121\u00e0 kellhom a\u010b\u010bess g\u0127al broadband velo\u010bi b'velo\u010bit\u00e0 g\u0127ad-downloads ta' mill-inqas 30 megabit is-sekonda (Mbps), u 59.3 % kellhom il-possibilit\u00e0 li jaqbdu ma' networks li kapa\u010bi jifla\u0127 velo\u010bitajiet ta' Gigabits.", "Sal-a\u0127\u0127ar ta' \u0120unju 2020, kwa\u017ci l-unitajiet domesti\u010bi tal-UE kollha (99.6 %) kienu koperti minn networks mobbli 4G LTE u 13.9 % kienu koperti minn networks 5G.", "Fil-Komunikazzjoni tag\u0127ha dwar is-So\u010bjet\u00e0 tal-Gigabits, il-Kummissjoni identifikat il-\u0127ti\u0121ijiet ta' konnettivit\u00e0 li jridu jinkisbu sal-2025 biex tinbena so\u010bjet\u00e0 Ewropea tal-Gigabits, ji\u0121ifieri: (i) jen\u0127tie\u0121 li l-unitajiet domesti\u010bi Ewropej kollha jkollhom konnettivit\u00e0 mal-internet b'velo\u010bit\u00e0 g\u0127ad-downloads ta' mill-inqas 100 Mbps, li jistg\u0127u jittellg\u0127u g\u0127al 1 Gbps, (ii) jen\u0127tie\u0121 li l-muturi so\u010bjoekonomi\u010bi b\u0127all-iskejjel, l-isptarijiet, u l-amministrazzjoni pubblika kif ukoll l-intrapri\u017ci di\u0121italment intensivi jibbenefikaw minn konnettivit\u00e0 tal-Gigabits (uploads u downloads b'1 Gbps); (iii) jen\u0127tie\u0121 li \u017c-\u017coni urbani kollha u r-rotot ewlenin kollha tat-trasport terrestri jkunu koperti minn network 5G ming\u0127ajr interruzzjoni.", "Fi Frar 2020, il-Kummissjoni ppubblikat il-prijoritajiet di\u0121itali tal-UE fosthom il-Komunikazzjoni: Insawru l-futur di\u0121itali tal-Ewropa u fakkret li l-konnettivit\u00e0 biex jintla\u0127qu l-objettivi tal-UE 2025 tibqa' l-aktar element kostitwenti fundamentali tat-trasformazzjoni di\u0121itali tal-Ewropa.", "Il-Komunikazzjoni dwar il-Kumpass Di\u0121itali tipprevedi li, sal-2030, jen\u0127tie\u0121 li l-unitajiet domesti\u010bi kollha tal-Unjoni jkunu koperti minn network tal-Gigabits, u jen\u0127tie\u0121 li \u017c-\u017coni popolati kollha jkunu koperti mill-5G.", "Il-proposta tal-Programm ta' Politika dwar id-De\u010bennju Di\u0121itali tenfasizza li l-\u0127ti\u0121ijiet tas-so\u010bjet\u00e0 g\u0127al bandwidth g\u0127all-uploads u d-downloads qed ji\u017cdiedu b'mod kostanti.", "Hija tg\u0127id li sal-2030, jen\u0127tie\u0121 li n-networks b'velo\u010bitajiet tal-Gigabits isiru disponibbli b'kundizzjonijiet a\u010b\u010bessibbli g\u0127al kull min je\u0127tie\u0121u jew jixtiequ jkollhom networks b'tali kapa\u010bit\u00e0."]}
{"url": "https://ec.europa.eu/commission/presscorner/detail/mt/IP_21_6092", "title": "G\u0127ajnuna mill-Istat: Il-Kummissjoni tistabbilixxi l-futur tal-Qafas Temporanju biex tappo\u0121\u0121a l-irkupru ekonomiku fil-kuntest tat-tifqig\u0127a tal-coronavirus", "category": "press_eu", "subcategory": "POLICY_AREA=COMPETY", "date": "Wed, 17 Nov 2021 23:00:00 GMT", "text": ["Illum, il-Kummissjoni Ewropea dde\u010bidiet li testendi sat-30 ta' \u0120unju 2022 il-Qafas Temporanju dwar l-G\u0127ajnuna mill-Istat (li b\u0127alissa g\u0127andu jiskadi sal-31 ta' Di\u010bembru 2021).", "Sabiex jit\u0127affef aktar l-irkupru, il-Kummissjoni dde\u010bidiet ukoll li tintrodu\u010bi \u017cew\u0121 mi\u017curi \u0121odda biex jin\u0127olqu in\u010bentivi diretti g\u0127al investiment privat li j\u0127ares \u2018il quddiem u mi\u017curi ta' appo\u0121\u0121 g\u0127as-solvenza, g\u0127al tul limitat ta' \u017cmien addizzjonali.", "Il-Vi\u010bi President E\u017cekuttiv Margrethe Vestager, inkarigata mill-politika tal-kompetizzjoni, qalet \u201cMinn meta bdiet il-pandemija, il-Qafas Temporanju tal-g\u0127ajnuna mill-Istat ippermetta lill-Istati Membri jipprovdu appo\u0121\u0121 immirat u proporzjonat lin-negozji fil-b\u017conn, filwaqt li stabbilixxa salvagwardji biex jippreserva l-kundizzjonijiet ekwi fis-Suq Uniku.", "Illum, estendejna l-applikazzjoni tieg\u0127u g\u0127al sitt xhur, sal-a\u0127\u0127ar ta' \u0120unju tas-sena d-die\u0127la.", "L-estensjoni limitata tag\u0127ti l-opportunit\u00e0 g\u0127al tne\u0127\u0127ija gradwali progressiva u kkoordinata tal-mi\u017curi ta' kri\u017ci, ming\u0127ajr ma to\u0127loq effetti ta' pre\u010bipizju, u tirrifletti l-irkupru qawwi previst tal-ekonomija Ewropea b'mod \u0121enerali.", "Min-na\u0127a l-o\u0127ra, se nkomplu nimmonitorjaw mill-qrib i\u017c-\u017cieda fl-infezzjonijiet tal-COVID-19 u riskji o\u0127ra g\u0127all-irkupru ekonomiku.", "U biex nappo\u0121\u0121aw aktar l-irkupru, introdu\u010bejna \u017cew\u0121 g\u0127odod \u0121odda biex nag\u0127tu spinta lill-ekonomija u ni\u0121bru l-investiment privat g\u0127al irkupru aktar rapidu, aktar ekolo\u0121iku u aktar di\u0121itali.\u201d", "Fid-dawl tal-irkupru ekonomiku osservat, il-Kummissjoni adottat estensjoni limitata ta' 6 xhur tal-Qafas Temporanju, sat-30 ta' \u0120unju 2022.", "Dan se jippermetti lill-Istati Membri, fejn me\u0127tie\u0121, jestendu l-iskemi ta' appo\u0121\u0121 tag\u0127hom u ji\u017cguraw li n-negozji li g\u0127adhom affettwati mill-kri\u017ci ma jinqatg\u0127ux f'daqqa mill-appo\u0121\u0121 me\u0127tie\u0121.", "Fl-istess \u0127in, il-Kummissjoni se tkompli timmonitorja mill-qrib l-i\u017cviluppi tal-pandemija tal-COVID-19 u riskji o\u0127ra g\u0127all-irkupru ekonomiku.", "Barra minn hekk, il-Kummissjoni introdu\u010biet g\u0127add ta' a\u0121\u0121ustamenti mmirati, inklu\u017ci \u017cew\u0121 g\u0127odod \u0121odda biex tappo\u0121\u0121a l-irkupru li g\u0127addej tal-ekonomija Ewropea b'mod sostenibbli:", "Barra minn hekk, fost emendi o\u0127ra, il-Kummissjoni: i) tawlet mit-30 ta' \u0120unju 2022 sat-30 ta' \u0120unju 2023 il-possibbilt\u00e0 g\u0127all-Istati Membri li jikkonvertu strumenti ripagabbli (e\u017c. garanziji, self, avvanzi ripagabbli) mog\u0127tija ta\u0127t il-Qafas Temporanju f'forom o\u0127ra ta' g\u0127ajnuna, b\u0127al g\u0127otjiet diretti; ii) adattat proporzjonalment g\u0127at-tul ta' \u017cmien esti\u017c l-ammonti massimi ta' \u010berti tipi ta' g\u0127ajnuna; iii) i\u010b\u010barat l-u\u017cu tad-dispo\u017cizzjonijiet ta' flessibbilt\u00e0 e\u010b\u010bezzjonali tal-Linji Gwida ta' Salvata\u0121\u0121 u Ristrutturar tal-Kummissjoni; u iv) tawlet il-lista a\u0121\u0121ustata ta' pajji\u017ci b'riskju mhux kummer\u010bjabbli, fil-kuntest tal-assigurazzjoni tal-kreditu g\u0127all-esportazzjoni fuq perjodu qasir (STEC), g\u0127al 3 xhur addizzjonali (mill-31 ta' Di\u010bembru 2021 sal-31 ta' Marzu 2022).", "Sfond", "Il-Qafas Temporanju g\u0127all-g\u0127ajnuna mill-Istat \u0121ie adottat fid-19 ta' Marzu 2020 u \u0121ie emendat g\u0127all-ewwel darba fit-3 ta' April 2020 biex ji\u017cdiedu l-possibbiltajiet g\u0127all-appo\u0121\u0121 pubbliku g\u0127ar-ri\u010berka, l-ittestjar u l-produzzjoni ta' prodotti rilevanti biex ti\u0121i mi\u0121\u0121ielda t-tifqig\u0127a tal-coronavirus, biex jit\u0127arsu l-impjiegi u biex ti\u0121i sostnuta aktar l-ekonomija.", "Fit-8 ta' Mejju 2020, il-Kummissjoni adottat it-tieni emenda li testendi l-kamp ta' applikazzjoni tal-Qafas Temporanju g\u0127al mi\u017curi ta' rikapitalizzazzjoni u tad-dejn subordinat.", "Fid-29 ta' \u0120unju 2020, il-Kummissjoni adottat it-tielet emenda li testendi l-kamp ta' applikazzjoni tal-Qafas Temporanju biex ikomplu ji\u0121u appo\u0121\u0121ati l-kumpaniji mikro, \u017cg\u0127ar u n-negozji l-\u0121odda, u ji\u0121u in\u010bentivati l-investimenti privati.", "Fit-13 ta' Ottubru 2020, il-Kummissjoni estendiet il-Qafas Temporanju sat-30 ta' \u0120unju 2021 (bl-e\u010b\u010bezzjoni tal-mi\u017curi ta' rikapitalizzazzjoni li setg\u0127u jing\u0127ataw sat-30 ta' Settembru 2021) u ppermettiet li l-Istati Membri jkopru parti mill-ispejje\u017c fissi mhux koperti tal-kumpaniji affettwati mill-kri\u017ci.", "Fit-28 ta' Jannar 2021, il-Kummissjoni adottat il-\u0127ames emenda li espandiet il-kamp ta' applikazzjoni tal-Qafas Temporanju billi \u017ciedet il-limiti massimi stabbiliti fih u billi ppermettiet, sa tmiem l-2022, il-konver\u017cjoni ta' \u010berti strumenti ripagabbli f'g\u0127otjiet diretti."]}
{"url": "https://ec.europa.eu/commission/presscorner/detail/mt/QANDA_21_5918", "title": "Mistoqsijiet u Twe\u0121ibiet dwar ir-regoli l-\u0121odda tal-UE dwar il-vje\u0121\u0121i tal-iskart", "category": "press_eu", "subcategory": "POLICY_AREA=ENVIRO,PR-GREENDEAL", "date": "Tue, 16 Nov 2021 23:00:00 GMT", "text": ["G\u0127aliex l-UE qed tirrevedi r-regoli dwar il-vje\u0121\u0121i tal-iskart?", "L-iskart jista' jkun ri\u017corsa prezzju\u017ca i\u017cda g\u0127andu jintu\u017ca b'attenzjoni.", "Meta l-iskart li jin\u0121arr bejn il-fruntieri ma jkunx ikkontrollat sew u \u0121estit b'mod sostenibbli fil-pajji\u017ci tad-destinazzjoni, dan jista' jag\u0127mel il-\u0127sara lis-sa\u0127\u0127a tal-bniedem u lill-ambjent.", "Min-na\u0127a l-o\u0127ra, tali skart jista' jkollu valur ekonomiku po\u017cittiv u j\u0121ib ukoll benefi\u010b\u010bji ambjentali.", "Dan huwa l-ka\u017c meta ji\u0121i rri\u010biklat u jintu\u017ca b\u0127ala materjal sekondarju, u b'hekk jissostitwixxi l-materjali ver\u0121ni u jikkontribwixxi g\u0127al ekonomija aktar \u010birkolari.", "Il-kummer\u010b internazzjonali fl-iskart qed ji\u017cdied, u l-UE g\u0127andha rwol sinifikanti fih.", "Ir-Regolament dwar Vje\u0121\u0121i ta' Skart li huwa attwalment fis-se\u0127\u0127 imur lura g\u0127all-2006.", "Mill-adozzjoni tieg\u0127u, l-esportazzjonijiet tal-iskart mill-UE lejn il-pajji\u017ci terzi \u017cdiedu b'mod konsiderevoli, partikolarment lejn pajji\u017ci li mhumiex membri tal-OECD.", "In-nuqqas ta' dispo\u017cizzjonijiet dettaljati biex ji\u0121i \u017cgurat li l-iskart ji\u0121i \u0121estit b'mod sostenibbli fil-pajji\u017ci tad-destinazzjoni wassal g\u0127al infurzar dg\u0127ajjef u g\u0127al sfidi ambjentali u sfidi tas-sa\u0127\u0127a pubblika f'dawk il-pajji\u017ci.", "Fl-2020, l-UE esportat madwar 33 miljun tunnellata ta' skart lejn pajji\u017ci mhux tal-UE u importat madwar 16-il miljun tunnellata.", "Barra minn hekk, kull sena ji\u0121u ttrasportati madwar 70 miljun tunnellata ta' skart bejn il-pajji\u017ci tal-UE.", "Il-pro\u010beduri amministrattivi jillimitaw i\u010b-\u010birkolazzjoni tal-iskart bejn l-Istati Membri tal-UE, u dan, min-na\u0127a tieg\u0127u, qed inaqqas il-pass tal-i\u017cvilupp ta' ekonomija \u010birkolari fuq l-iskala tal-UE.", "Problema sinifikanti o\u0127ra hija li ta' spiss il-kummer\u010bjanti illegali jduru mar-regoli e\u017cistenti, u dan jirri\u017culta f'reati ambjentali fl-UE u fil-pajji\u017ci terzi.", "Il-gruppi kriminali organizzati qed jiffukaw dejjem aktar fuq il-kriminalit\u00e0 tal-iskart li t\u0127alli \u0127afna qlig\u0127, bl-u\u017cu ta' strutturi kummer\u010bjali legali biex iwettqu l-attivitajiet tag\u0127hom.", "Kampanji ta' infurzar ikkoordinati jindikaw li bejn 15 % u 30 % tal-vje\u0121\u0121i tal-iskart jistg\u0127u jkunu illegali, u dawn jammontaw g\u0127al EUR 9,5 biljun ta' d\u0127ul annwali mis-suq tal-iskart ille\u010bitu fl-UE.", "Kollox ma' kollox, dawn l-i\u017cviluppi esponew il-fra\u0121ilit\u00e0 ta' mudell kummer\u010bjali fejn l-esportazzjoni tal-iskart barra mill-UE saret mod komuni ta' kif ji\u0121u ttrattati xi flussi tal-iskart i\u0121\u0121enerati fl-UE.", "Biex ji\u0121u indirizzati dawn il-kwistjonijiet kollha, din il-proposta g\u0127al Regolament \u0121did tipproponi appro\u010b\u010b \u0121did biex ji\u0121u indirizzati l-vje\u0121\u0121i tal-iskart tal-UE, u li jimplimenta l-impenji tal-Patt Ekolo\u0121iku Ewropew, tal-Pjan ta' Azzjoni \u0121did g\u0127al Ekonomija \u010airkolari u tal-Pjan ta' Azzjoni ta' Tni\u0121\u0121is \u017bero u tal-Istrate\u0121ija l-\u0121dida tal-UE biex ti\u0121i indirizzata l-Kriminalit\u00e0 Organizzata 2021\u20132025.", "Il-Kummissjoni x'tixtieq tikseb b'din il-proposta?", "Ir-Regolament il-\u0121did dwar il-Vje\u0121\u0121i tal-Iskart g\u0127andu tliet g\u0127anijiet: li ji\u0121i \u017cgurat li l-UE ma tesportax l-isfidi tag\u0127ha fir-rigward tal-iskart lejn il-pajji\u017ci terzi; li ji\u0121i ffa\u010bilitat it-trasport tal-iskart g\u0127ar-ri\u010bikla\u0121\u0121 u l-u\u017cu mill-\u0121did fl-UE; u li ji\u0121u indirizatti a\u0127jar il-vje\u0121\u0121i illegali tal-iskart.", "Dan se ji\u017cgura li l-UE ma tesportax it-tni\u0121\u0121is tag\u0127ha barra mill-UE u li l-iskart ji\u0121i ttrattat b'mod sostenibbli, fl-UE u barra minnha, filwaqt li jappo\u0121\u0121a l-bidla g\u0127al ekonomija \u010birkolari innovattiva.", "Il-mi\u017curi proposti se jimponu standards g\u0127oljin g\u0127all-\u0121estjoni tal-iskart f'pajji\u017ci terzi li jimportaw l-iskart mill-UE, u dan jista' jsarraf f'benefi\u010b\u010bji ambjentali u ekonomi\u010bi g\u0127al dawn il-pajji\u017ci.", "Dawn il-mi\u017curi se jnaqqsu wkoll l-emissjonijiet tal-gassijiet serra u se jikkontribwixxu biex jintla\u0127qu l-miri klimati\u010bi, peress li se j\u0127e\u0121\u0121u l-u\u017cu ta' materjali rri\u010biklati fl-UE, li g\u0127andhom impronta tal-karbonju \u0127afna aktar baxxa mill-materja prima primarja (b\u0127all-fa\u0127am, il-mineral tal-\u0127adid, il-boksajt, il-polpa u \u017c-\u017cejt) li b\u0127alissa qed tintu\u017ca mill-industrija tal-UE.", "Ra\u0121uni ewlenija g\u0127ad-dipendenza tal-UE fuq l-esportazzjonijiet ta' xi skart hija li l-UE ti\u0121\u0121enera wisq skart.", "Din il-proposta dwar il-vje\u0121\u0121i tal-iskart taqbel mal-objettiv \u0121enerali tal-UE fil-Patt Ekolo\u0121iku Ewropew li titnaqqas il-\u0121enerazzjoni tal-iskart.", "Fix-xhur li \u0121ejjin, il-Kummissjoni se tipproponi regoli \u0121odda addizzjonali biex jintla\u0127aq dan l-objettiv, inklu\u017c ir-regolamentazzjoni tad-disinn tal-imballa\u0121\u0121 u ta' prodotti o\u0127ra biex ji\u0121i \u017cgurat li ma jirri\u017cultawx fi skart li ma jistax jintu\u017ca mill-\u0121did jew li ma jistax ji\u0121i rri\u010biklat.", "X'inhuma l-mi\u017curi ewlenin tal-proposta dwar l-esportazzjoni tal-iskart?", "Sabiex ji\u0121i \u017cgurat li l-esportazzjoni tal-iskart mill-UE lejn il-pajji\u017ci terzi ti\u0121i \u0121estita b'mod sostenibbli, qed ji\u0121u proposti l-mi\u017curi li \u0121ejjin:", "X'inhuma l-mi\u017curi ewlenin dwar il-vje\u0121\u0121i tal-iskart bejn l-Istati Membri tal-UE?", "Il-mi\u017curi li \u0121ejjin huma proposti dwar il-vje\u0121\u0121i ta' skart bejn l-Istati Membri tal-UE biex ji\u0121i sfruttat il-potenzjal tas-suq tal-iskart tal-UE u ting\u0127ata spinta lill-ekonomija \u010birkolari:", "X'inhuma l-mi\u017curi ewlenin biex ji\u0121u indirizzati l-vje\u0121\u0121i illegali tal-iskart?", "Il-mi\u017curi li \u0121ejjin huma proposti biex ji\u0121u indirizzati l-vje\u0121\u0121i illegali tal-iskart u jitnaqqsu r-reati ambjentali:", "Liema flussi tal-iskart huma koperti mill-proposta?", "Il-proposta tkopri t-tipi kollha tal-iskart.", "Il-proposta tag\u0127milha aktar fa\u010bli biex ji\u0121i rri\u010biklat u u\u017cat mill-\u0121did l-iskart perikolu\u017c u skart \u201cnotifikat\u201d ie\u0127or (skart mhux perikolu\u017c so\u0121\u0121ett g\u0127al skrutinju partikolari, b\u0127al skart muni\u010bipali m\u0127allat u skart tal-plastik mhux isseparat) fi \u0127dan l-UE.", "Mhux se jkun hemm bidliet kbar fir-regoli attwali dwar l-esportazzjonijiet tal-UE ta' skart b\u0127al dan.", "Il-proposta fiha bidliet importanti dwar l-esportazzjoni ta' skart fuq \u201cil-lista l-\u0127adra\u201d.", "Dan l-iskart mhuwiex perikolu\u017c i\u017cda t-trattament tieg\u0127u xorta wa\u0127da jista' jikkaw\u017ca tni\u0121\u0121is ambjentali kbir u jag\u0127mel \u0127sara lis-sa\u0127\u0127a pubblika.", "L-evalwazzjoni tar-regoli attwali dwar il-vje\u0121\u0121i tal-iskart uriet li huma me\u0127tie\u0121a regoli \u0121odda biex ji\u0121i evitat li l-iskart fuq il-lista l-\u0127adra ji\u0121i esportat mill-UE lejn pajji\u017ci u fa\u010bilitajiet li mhumiex mg\u0127ammra g\u0127all-\u0121estjoni ekolo\u0121ika tieg\u0127u.", "Il-proposta ma tistabbilixxix regoli \u0121odda li japplikaw g\u0127all-vje\u0121\u0121i tal-iskart fuq il-lista l-\u0127adra fl-UE.", "Madankollu, tipproponi li dan l-iskart g\u0127andu jkun jista' ji\u0121i rintra\u010b\u010bat aktar fa\u010bilment; b'mod partikolari d-dokumentazzjoni li takkumpanja \u010b-\u010birkolazzjoni tieg\u0127u g\u0127andha ti\u0121i di\u0121italizzata.", "X'se ji\u0121ri mill-iskart li, min\u0127abba r-regoli l-\u0121odda proposti, se jibqa' fl-UE minflok ji\u0121i esportat?", "L-g\u0127an tal-proposta huwa li ti\u017cgura li l-esportazzjoni sse\u0127\u0127 biss meta jkun hemm garanziji li l-iskart ji\u0121i \u0121estit b'mod ekolo\u0121iku.", "Il-mi\u017curi l-\u0121odda dwar l-esportazzjoni tal-iskart se japplikaw tliet snin wara d-d\u0127ul fis-se\u0127\u0127 tar-Regolament il-\u0121did, u g\u0127alhekk se j\u0127allu bi\u017c\u017cejjed \u017cmien g\u0127at-t\u0127ejjija ta' trattamenti iktar sostenibbli g\u0127all-flussi tal-iskart, i\u017cda wkoll g\u0127at-tran\u017cizzjoni lejn mudelli kummer\u010bjali \u0121odda u g\u0127a\u017c-\u017cieda tal-kapa\u010bit\u00e0 \u0121enerali tal-UE biex tittratta l-iskart i\u0121\u0121enerat fl-UE.", "G\u0127alhekk huwa mistenni li t-trattament tal-iskart addizzjonali fl-UE mhux biss se jkun ta' benefi\u010b\u010bju g\u0127all-ambjent, i\u017cda se jirrappre\u017centa wkoll opportunitajiet biex tittejjeb il-kompetittivit\u00e0 tal-industrija tal-UE u ji\u0121i appo\u0121\u0121at il-\u0127olqien ta' impjiegi \u0121odda fl-ekonomija \u010birkolari.", "B'mod partikolari, il-valutazzjoni tal-impatt li tirfed il-proposta turi li ma g\u0127andux ikun hemm sfidi kbar g\u0127all-industrija tal-UE biex tippro\u010bessa kwantitajiet addizzjonali ta' metall ferru\u017c, metall mhux ferru\u017c u skart tal-karti, li jirrappre\u017centaw l-og\u0127la sehem ta' skart li b\u0127alissa qed ji\u0121i esportat barra mill-UE.", "L-industriji li jippro\u010bessaw dan it-tip ta' skart (l-industrija tal-azzar, tal-aluminju, tar-ram u dik tal-karti) di\u0121\u00e0 qed jirri\u010biklaw volumi sostanzjali u g\u0127andhom il-kapa\u010bit\u00e0 li jittrattaw kwantitajiet addizzjonali fl-UE.", "\u0126afna industriji qed jippjanaw ukoll investimenti biex i\u017cidu l-u\u017cu tal-iskart fil-pro\u010bessi tal-produzzjoni tag\u0127hom, u dan huwa karatteristika ewlenija tal-istrate\u0121ija tad-dekarbonizzazzjoni tag\u0127hom.", "Is-suq tal-UE g\u0127ar-ri\u010bikla\u0121\u0121 tal-iskart tal-plastik g\u0127addej minn tran\u017cizzjoni fundamentali.", "Dan huwa xprunat minn politiki ambizzju\u017ci tal-UE u nazzjonali mfassla biex inaqqsu t-tni\u0121\u0121is mill-plastik u j\u017cidu l-kontenut ri\u010biklat, u minn investimenti sinifikanti fis-settur tar-ri\u010bikla\u0121\u0121 tal-plastik, appo\u0121\u0121ati mill-Fa\u010bilit\u00e0 tal-UE g\u0127all-Irkupru u r-Re\u017ciljenza u l-Fondi tal-Politika ta' Koe\u017cjoni.", "Dawn l-isforzi g\u0127andhom iwasslu g\u0127al \u017cieda sostanzjali fil-kapa\u010bit\u00e0 tar-ri\u010bikla\u0121\u0121 tal-plastik fis-snin li \u0121ejjin, li tippermetti li ji\u0121i rri\u010biklat skart tal-plastik addizzjonali.", "L-ammont ta' skart tat-tessuti \u0121\u0121enerat fl-UE, u l-esportazzjoni ta' tali skart, kienu qed ji\u017cdiedu f'dawn l-a\u0127\u0127ar snin.", "B\u0127alissa hemm ri\u010bikla\u0121\u0121 limitat tal-iskart tat-tessuti fl-UE i\u017cda dan x'aktarx li se jinbidel fil-futur.", "F'konformit\u00e0 mal-Patt Ekolo\u0121iku Ewropew u l-Pjan ta' Azzjoni g\u0127al Ekonomija \u010airkolari, il-Kummissjoni qed tippjana li tadotta Strate\u0121ija komprensiva dwar it-Tessuti fl-2022 biex is-settur tat-tessuti u l-katina tal-valur kollha tieg\u0127u jing\u0127ataw direzzjoni aktar sostenibbli u \u010birkolari.", "Din l-Istrate\u0121ija se tikkunsidra l-mi\u017curi regolatorji biex i\u017c\u017cid il-kapa\u010bit\u00e0 ta' ri\u010bikla\u0121\u0121 tal-UE.", "Dan, flimkien mar-ri\u010berka u l-investimenti li g\u0127addejjin f'teknolo\u0121iji \u0121odda g\u0127ar-ri\u010bikla\u0121\u0121 tat-tessuti, g\u0127andu jtejjeb l-istandards u l-prattiki tat-trattament tal-iskart fl-UE.", "L-UE kif se ta\u0127dem mas-s\u0127ab internazzjonali biex tindirizza l-problema globalment?", "L-UE ser tmexxi l-isforzi fil-livelli multilaterali, re\u0121jonali u bilaterali biex il-kummer\u010b globali fl-iskart isir aktar sostenibbli, kif ukoll biex tippromwovi prattiki a\u0127jar tal-\u0121estjoni tal-iskart u l-adozzjoni ta' mudelli aktar \u010birkolari fl-ekonomiji tal-pajji\u017ci s\u0127ab tag\u0127na.", "L-UE ser tmexxi l-inizjattivi g\u0127al dan il-g\u0127an fl-organizzazzjonijiet multilaterali, li jibdew mill-Assemblea Ambjentali tan-NU fi Frar 2022 u l-Konferenza tal-Partijiet g\u0127all-Konvenzjoni ta' Basel f'\u0120unju 2022.", "L-UE se tippromwovi b'mod spe\u010bjali l-adozzjoni ta' ftehim internazzjonali \u0121did dwar il-plastik, u se tappo\u0121\u0121a azzjonijiet biex jitnaqqas it-tni\u0121\u0121is mill-iskart elettroniku, mill-vetturi u\u017cati u mill-iskart tat-tessuti, li jo\u0127olqu sfidi ambjentali partikolari madwar id-dinja.", "G\u0127al aktar informazzjoni", "Stqarrija g\u0127all-istampa", "Skeda informattiva dwar il-proposta g\u0127al Regolament \u0121did dwar il-vje\u0121\u0121i tal-iskart", "Proposta g\u0127al Regolament \u0121did dwar il-vje\u0121\u0121i tal-iskart", "Komunikazzjoni li takkumpanja l-proposta", "Il-valutazzjoni tal-impatt li takkumpanja l-proposta", "Il-pa\u0121na web tal-Kummissjoni Ewropea dwar il-vje\u0121\u0121i tal-iskart"]}
{"url": "https://ec.europa.eu/commission/presscorner/detail/mt/QANDA_21_5917", "title": "Mistoqsijiet u Twe\u0121ibiet dwar l-Istrate\u0121ija tal-UE g\u0127all-\u0126amrija", "category": "press_eu", "subcategory": "POLICY_AREA=ENVIRO,PR-GREENDEAL", "date": "Tue, 16 Nov 2021 23:00:00 GMT", "text": ["G\u0127aliex g\u0127andna b\u017conn na\u0121ixxu fil-kuntest tal-\u0127amrija?", "Il-\u0127amrija hija l-ba\u017ci tal-ktajjen alimentari kollha kif ukoll tal-bijodiversit\u00e0 fuq l-art.", "\u0126amrija f'sa\u0127\u0127itha hija soluzzjoni g\u0127all-isfidi ewlenin indirizzati mill-Patt Ekolo\u0121iku Ewropew, fosthom in-newtralit\u00e0 klimatika, ekonomija nadifa u \u010birkolari, it-tre\u0121\u0121ig\u0127 lura tat-telf tal-bijodiversit\u00e0, il-provvista ta' ikel tajjeb g\u0127as-sa\u0127\u0127a, is-salvagwardja tas-sa\u0127\u0127a tal-bniedem, it-twaqqif tad-de\u017certifikazzjoni u tad-degradazzjoni tal-art.", "Madankollu, madwar 60 sa 70 % tal-\u0127amrija fl-UE mhijiex f'sa\u0127\u0127itha.", "Kull sena madwar biljun tunnellata ta' \u0127amrija tin\u0121arr bl-ero\u017cjoni fl-UE, u dan jikkaw\u017ca t-telf ta' produzzjoni agrikola fl-UE kull sena, stmat g\u0127al \u20ac1.25 biljun.", "Il-\u0127amrija tbati wkoll it-tnaqqis fil-materja organika, it-tni\u0121\u0121is, it-telfien tal-bijodiversit\u00e0, is-salinizzazzjoni u l-issi\u0121illar, li jori\u0121inaw mill-u\u017cu u mill-immani\u0121\u0121jar mhux sostenibbli tal-art, mill-isfruttament \u017cejjed u mill-emissjonijiet ta' inkwinanti.", "Ma nistg\u0127ux nibqg\u0127u ninjoraw ir-riskju li \u0121\u0121ib mag\u0127ha s-sitwazzjoni tal-\u0127amrija Ewropea li sejra g\u0127all-ag\u0127ar.", "Ne\u0127tie\u0121u trasformazzjoni biex il-protezzjoni, l-immani\u0121\u0121jar sostenibbli u r-restawr tal-\u0127amrija jkunu parti mill-mudell so\u010bjoekonomiku.", "L-Istrate\u0121ija g\u0127all-Bijodiversit\u00e0 g\u0127all-2030 \u0127abbret Strate\u0121ija \u0121dida g\u0127all-\u0126amrija biex il-\u0127amrija Ewropea ter\u0121a' ti\u0121i f'sa\u0127\u0127itha, u din se tistinka biex tinkiseb in-newtralit\u00e0 fir-rigward tad-degradazzjoni tal-art sal-2030, wie\u0127ed mill-G\u0127anijiet ta' \u017bvilupp Sostenibbli li l-UE impenjat ru\u0127ha g\u0127alih.", "Kemm hi serja l-problema tad-degradazzjoni tal-\u0127amrija?", "Kull sena, min\u0127abba l-ero\u017cjoni, qed tin\u0121arr madwar biljun tunnellata ta' \u0127amrija, dan huwa ekwivalenti g\u0127al fond ta' metru f'\u017cona ugwali g\u0127ad-daqs ta' Berlin.", "L-istokkijiet tal-karbonju fil-\u0127amrija qed jonqsu: fil-passat \u0121ew skulati bejn 45.000 u 55.000km\u00b2 ta' torbieri g\u0127all-u\u017cu agrikolu u dawn qed jirrilaxxaw il-karbonju fl-atmosfera.", "2.8 miljun sit huma potenzjalment imni\u0121\u0121sa min\u0127abba l-attivitajiet ta' riskju industrijali.", "Kull sena jittie\u0127du aktar minn 400 km\u00b2 ta' art fuq ba\u017ci netta minn \u017coni urbani u mill-infrastruttura, u b'mod predominanti hija l-art agrikola li qed tintilef.", "L-immani\u0121\u0121jar intensiv tal-art u l-bidla fl-u\u017cu tal-art i\u0127allu mpatt negattiv fuq il-bijodiversit\u00e0 tal-\u0127amrija b\u0127all-\u0127niex, l-ispringtails u l-akari.", "Is-salinizzazzjoni kkaw\u017cata mill-bniedem taffettwa 3.8 miljun ettaru fl-UE, b'salinit\u00e0 severa tal-\u0127amrija tul il-kosta, b'mod partikolari fil-Mediterran.", "Fl-Ewropa tan-Nofsinhar, l-Ewropa \u010aentrali u l-Ewropa tal-Lvant, 25 %, ji\u0121ifieri madwar 411 000 km\u00b2, tal-\u0127amrija qed turi riskju kbir jew kbir \u0127afna ta' de\u017certifikazzjoni.", "X'inhuma l-azzjonijiet ewlenin biex ji\u0121i indirizzat it-tni\u0121\u0121is tal-\u0127amrija?", "L-Istrate\u0121ija g\u0127all-\u0126amrija tibni fuq l-azzjonijiet di\u0121\u00e0 proposti fl-Istrate\u0121ija dwar is-Sustanzi Kimi\u010bi u l-Pjan ta' Azzjoni ta' Tni\u0121\u0121is \u017bero.", "B'konformit\u00e0 mal-ambizzjoni ta' tni\u0121\u0121is \u017cero, sal-2050 it-tni\u0121\u0121is tal-\u0127amrija g\u0127andu jitnaqqas g\u0127al livelli li ma jkunux ta' \u0127sara g\u0127an-nies u g\u0127all-ambjent.", "Biex ji\u0121i evitat it-tni\u0121\u0121is tal-\u0127amrija, il-Kummissjoni se tirrevedi d-Direttiva dwar l-U\u017cu Sostenibbli tal-Pesti\u010bidi u tevalwa d-Direttiva tal-\u0126ama tad-Drena\u0121\u0121, tirrestrin\u0121i sustanzi b\u0127all-mikroplasti\u010bi u l-PFAS skont ir-Regolament REACH , ittejjeb il-metodolo\u0121iji tal-valutazzjoni tar-riskju u tirrevedi l-applikazzjoni tar-Regolament dwar il-Prodotti Fertilizzanti.", "Il-Kummissjoni se tikkunsidra l-g\u0127a\u017cliet g\u0127all-proposta ta' dispo\u017cizzjonijiet legalment vinkolanti biex is-siti kkontaminati ji\u0121u identifikati, rre\u0121istrati u rrimedjati.", "Barra minn hekk, il-Kummissjoni se ti\u017cviluppa lista ta' prijorit\u00e0 tal-UE g\u0127all-kontaminanti tal-\u0127amrija, tirrevedi d-Direttiva dwar l-Emissjonijiet Industrijali, tevalwa d-Direttiva dwar ir-Responsabbilt\u00e0 Ambjentali u tivvaluta l-fattibbilt\u00e0 tal-introduzzjoni ta' \u010bertifikat tas-sa\u0127\u0127a tal-\u0127amrija g\u0127at-tran\u017cazzjonijiet tal-art.", "Il-Kummissjoni se tipproponi le\u0121i\u017clazzjoni dwar il-\u0127amrija?", "Il-\u0127amrija jist\u0127oqqilha u te\u0127tie\u0121 l-istess livell ta' protezzjoni legali b\u0127all-arja, l-ilma u l-ambjent tal-ba\u0127ar fil-livell tal-UE.", "Il-Kummissjoni issa se ta\u0127dem mill-qrib \u0127afna mal-Istati Membri, mal-esperti u mal-partijiet ikkon\u010bernati u, wara l-vi\u017cjoni stabbilita f'din l-Istrate\u0121ija, se twettaq valutazzjoni tal-impatt.", "G\u0127aldaqstant, il-Kummissjoni se tipproponi inizjattiva le\u0121i\u017clattiva \u0121dida dwar is-sa\u0127\u0127a tal-\u0127amrija biex jintla\u0127qu l-objettivi tal-Istrate\u0121ija g\u0127all-\u0126amrija.", "Din il-proposta se tindirizza l-impatt transkonfinali tad-degradazzjoni tal-\u0127amrija u se tistabbilixxi mi\u017curi fl-UE, filwaqt li tibni fuq il-prin\u010bipju tas-sostenibbilt\u00e0 u tapplika r-regoli ta' regolamentazzjoni a\u0127jar.", "Filwaqt li \u0127afna problemi se je\u0127tie\u0121u appro\u010b\u010b Ewropew komuni, il-Kummissjoni se twettaq anali\u017ci bir-reqqa tas-sussidjarjet\u00e0.", "Minbarra li tistabbilixxi l-kamp ta' applikazzjoni u l-livell ta' ambizzjoni, din l-anali\u017ci se ti\u017cgura wkoll li s-soluzzjonijiet nazzjonali u re\u0121jonali jistg\u0127u ji\u0121u applikati fejn ikunu l-i\u017cjed rilevanti.", "Il-Parlament Ewropew di\u0121\u00e0 talab li jkun hemm dan it-tip ta' qafas legali komuni g\u0127all-UE kollha, dwar il-\u0127amrija.", "Il-Kumitat tar-Re\u0121juni, il-Qorti Ewropea tal-Awdituri, kif ukoll diversi partijiet kkon\u010bernati tennew din it-talba.", "Kif se tg\u0127in, il-protezzjoni tal-\u0127amrija, kontra t-tibdil fil-klima?", "\u0126amrija f'sa\u0127\u0127itha ssa\u0127\u0127a\u0127 ir-re\u017ciljenza tal-UE u tnaqqas il-vulnerabbilt\u00e0 tag\u0127ha g\u0127at-tibdil fil-klima.", "Il-\u0127amrija ti\u0121bor fiha l-akbar \u0127a\u017cna ta' karbonju terrestri fuq il-pjaneta.", "Ta\u0127\u017cen aktar karbonju mill-atmosfera u mill-bijomassa kollha f'daqqa.", "Min\u0127abba r-rwol kru\u010bjali tal-\u0127amrija fi\u010b-\u010biklu tal-ilma, hija wkoll alleat indispensabbli g\u0127all-adattament g\u0127at-tibdil fil-klima.", "Kapa\u010bit\u00e0 g\u0127olja ta' \u017camma tal-ilma fil-\u0127amrija tnaqqas l-effetti tal-g\u0127arg\u0127ar u tnaqqas l-impatt negattiv tan-nixfiet.", "Biex tinkiseb Ewropa newtrali g\u0127all-klima sal-2050, u newtralit\u00e0 fuq l-art sal-2035, huwa kru\u010bjali li jitwaqqfu l-emissjonijiet minn torbieri skulati u li ji\u017cdied il-karbonju ma\u0127\u017cun f'\u0127amrija o\u0127ra.", "Ir-restawr tat-torbieri biss jista' jnaqqas b'mod sinifikanti l-emissjonijiet tas-CO2, u dan i\u0121ib mieg\u0127u bosta benefi\u010b\u010bji addizzjonali fosthom g\u0127an-natura, g\u0127all-bijodiversit\u00e0 u g\u0127all-protezzjoni tal-ilma.", "Il-Kummissjoni se tniedi inizjattiva tas-sekwestru tal-karbonju fl-art agrikola u se ting\u0127aqad mal-inizjattiva globali \u201c4 g\u0127al kull 1000\u201d biex ji\u017cdied il-kontenut tal-karbonju organiku fil-\u0127amrija fl-art agrikola.", "Appo\u0121\u0121ata minn xjenza konkreta, din l-inizjattiva tistieden lis-s\u0127ab kollha jiddikjaraw jew jimplimentaw azzjonijiet pratti\u010bi dwar il-\u0127\u017cin tal-karbonju fil-\u0127amrija u t-tip ta' prattiki li se ju\u017caw biex dan jinkiseb (e\u017cempju l-agroekolo\u0121ija, l-agroforestrija, l-agrikoltura ta' konservazzjoni, il-\u0121estjoni tal-pajsa\u0121\u0121, e\u010b\u010b.).", "L-ambizzjoni tal-inizjattiva hija li t\u0127e\u0121\u0121e\u0121 lill-partijiet ikkon\u010bernati biex jaqilbu lejn agrikoltura produttiva u re\u017ciljenti \u0127afna, imsejsa fuq l-immani\u0121\u0121jar xieraq tal-artijiet u tal-\u0127amrija.", "Sabiex l-immani\u0121\u0121jar sostenibbli tal-\u0127amrija isir in-normalit\u00e0 l-\u0121dida, se ji\u0121i stabbilit sett ta' prattiki u prin\u010bipji li se ji\u0121u promossi permezz ta' network ta' prattikanti, laboratorji \u0127ajjin u \u010bentri fanali (lighthouses).", "Sal-2023, il-Kummissjoni se tipproponi qafas le\u0121i\u017clattiv g\u0127al sistema tal-ikel tal-UE sostenibbli.", "X'azzjonijiet hemm ippjanati biex ting\u0127ata spinta lill-kontribut tal-\u0127amrija g\u0127all-ekonomija \u010birkolari?", "L-applikazzjoni sikura ta' kompost nadif, ta' di\u0121estat, ta' \u0127ama tad-drana\u0121\u0121 u ta' demel ippro\u010bessat se tg\u0127in biex jing\u0127alqu \u010b-\u010bikli tan-nutrijenti u tal-karbonju.", "Meta l-u\u017cu \u010birkolari tal-art jing\u0127ata prijorit\u00e0 qabel l-i\u017cvilupp ta' \u017coni ver\u0121ni, dan jillimita l-pressjoni akuta li hemm b\u0127alissa fuq il-foresti, l-art agrikola u n-natura mill-issi\u0121illar tal-\u0127amrija u mit-te\u0127id tal-art.", "Biex il-\u0127amrija skavata ter\u0121a' tintu\u017ca b'mod sikur, u biex il-\u0127amrija kkontaminata ti\u0121i sseparata minn dik nadifa, je\u0127tie\u0121 li l-monitora\u0121\u0121 tul il-katina tal-valur jissa\u0127\u0127a\u0127, u li jkun hemm tra\u010b\u010babbilt\u00e0 u kontroll tal-kwalit\u00e0 mis-sit tal-iskavar sal-a\u0127\u0127ar tal-pro\u010bess.", "Il-Kummissjoni se tkompli tinvestiga l-flussi \u0121\u0121enerati ta' \u0127amrija skavata, ittrattata u u\u017cata mill-\u0121did fl-UE, u se tu\u017ca s-sitwazzjoni tas-suq fl-Istati Membri sal-2023 b\u0127ala punt ta' referiment.", "Il-Kummissjoni se tivvaluta wkoll il-\u0127tie\u0121a u l-potenzjal li jitfasslu dispo\u017cizzjonijiet legalment vinkolanti g\u0127al \u201cpassaport g\u0127all-\u0127amrija skavata\u201d b\u0127ala parti mill-i\u017cvilupp tal-Li\u0121i dwar is-Sa\u0127\u0127a tal-\u0126amrija u se tipprovdi gwida msejsa fuq l-esperjenzi tal-Istati Membri biex ti\u0121i stabbilita sistema b\u0127al din.", "Biex jintla\u0127aq l-g\u0127an tal-UE li sal-2050 ma jsir l-ebda te\u0127id nett tal-art, sal-2023, l-Istati Membri g\u0127andhom jistabbilixxu l-miri ambizzju\u017ci nazzjonali, re\u0121jonali u lokali tag\u0127hom g\u0127all-2030 u japplikaw din il-\u201c\u0121erarkija tat-te\u0127id tal-art\u201d: l-evitar, l-u\u017cu mill-\u0121did, il-minimizzazzjoni u l-kumpens, minflok l-issi\u0121illar ta' art naturali jew agrikola \u0121dida.", "B\u0127ala parti mill-valutazzjoni tal-impatt fuq il-Li\u0121i dwar is-Sa\u0127\u0127a tal-\u0126amrija, il-Kummissjoni se tikkunsidra l-g\u0127a\u017cliet g\u0127all-monitora\u0121\u0121 u r-rapportar dwar il-progress lejn il-mira li ma jsir l-ebda te\u0127id nett tal-art, u se tipprovdi gwida lill-awtoritajiet pubbli\u010bi u lill-kumpaniji privati dwar kif jista' jitnaqqas l-issi\u0121illar tal-\u0127amrija.", "Xi jfissru \u201cte\u0127id tal-art\u201d u \u201cebda te\u0127id nett tal-art\u201d?", "Il-Li\u0121i dwar is-Sa\u0127\u0127a tal-\u0126amrija se tipprovdi d-definizzjoni, wara valutazzjoni tal-impatt u konsultazzjoni mal-Istati Membri, l-esperti u l-partijiet ikkon\u010bernati.", "Il-letteratura xjentifika tiddefinixxi t-te\u0127id tal-art b'mod \u0121enerali b\u0127ala t-telf ta' art agrikola, ta' foresti u ta' artijiet o\u0127ra seminaturali u naturali g\u0127all-i\u017cvilupp urban u g\u0127al \u017cviluppi artifi\u010bjali o\u0127ra tal-art.", "Dan jinkludi \u017c-\u017coni ssi\u0121illati mill-kostruzzjoni u mill-infrastruttura urbana kif ukoll mi\u017c-\u017coni ekolo\u0121i\u010bi urbani u l-fa\u010bilitajiet sportivi u ta' divertiment.", "Sa mill-\u0127amsinijiet, il-bi\u010b\u010ba l-kbira tal-issi\u0121illar tal-art kienet xprunata mit-tifrix urban.", "L-issi\u0121illar ta' art agrikola u ta' spazji miftu\u0127a g\u0127andu kemm jista' jkun ji\u0121i evitat u g\u0127andha ting\u0127ata importanza lill-bini fuq l-art li di\u0121\u00e0 hija ssi\u0121illata.", "Dan jista' jirrikjedi aktar investiment, pere\u017cempju biex ti\u0121i \u017cviluppata mill-\u0121did art li qabel kienet tintu\u017ca b\u0127ala sit industrijali (inklu\u017c id-dekontaminazzjoni).", "Meta tittie\u0127ed l-art, l-aspirazzjoni hija li ji\u0121i \u017cgurat li dan ma jkunx aktar milli jista' ji\u0121i kkumpensat xi mkien ie\u0127or \u2014 \u201cl-ebda te\u0127id nett ta' art\u201d.", "Pere\u017cempju, l-art li mhux qed tintu\u017ca tista' tintradd lura g\u0127all-kultivazzjoni jew ti\u0121i rinaturalizzata biex tkun tista' tipprovdi mill-\u0121did is-servizzi tal-ekosistema ta' \u0127amrija mhux issi\u0121illata.", "L-Istrate\u0121ija kif tindirizza d-de\u017certifikazzjoni?", "Id-de\u017certifikazzjoni hija forma ta' degradazzjoni tal-art li tirrendiha niexfa.", "Hija theddida li qed tikber fl-UE u li aggravat permezz tat-tibdil fil-klima.", "L-effetti tag\u0127ha se jin\u0127assu \u0127afna partikolarment fil-Portugall, fi Spanja, f-Italja, fil-Gre\u010bja, f'\u010aipru, fil-Bulgarija u fir-Rumanija.", "L-Istrate\u0121ija g\u0127all-\u0126amrija tindirizza r-rakkomandazzjonijiet li saru mill-Qorti Ewropea tal-Awdituri fir-rapport tag\u0127ha dwar id-de\u017certifikazzjoni.", "Il-Kummissjoni se tistabbilixxi metodolo\u0121ija biex tidentifika u tivvaluta d-de\u017certifikazzjoni u d-degradazzjoni tal-art fl-UE, u tirrapporta regolarment dwar l-andament.", "Il-Kummissjoni tipproponi wkoll li l-UE ti\u0121i ddikjarata b\u0127ala parti affettwata mid-de\u017certifikazzjoni skont il-Konvenzjoni tan-NU g\u0127all-\u0120lieda kontra d-De\u017certifikazzjoni (UNCCD), u tkompli t\u0127e\u0121\u0121e\u0121 lill-Istati Membri jipparte\u010bipaw fil-Programm tag\u0127ha dwar l-Istabbiliment tal-Mira g\u0127an-Newtralit\u00e0 fir-rigward tad-Degradazzjoni tal-Art.", "L-Istrate\u0121ija xi tfisser g\u0127all-bdiewa?", "Il-bdiewa kuljum ja\u0127dmu l-art.", "L-g\u0127ajxien tag\u0127hom u l-\u0121ejjieni tag\u0127na jiddependu mis-sa\u0127\u0127a fit-tul tal-\u0127amrija li fiha jkabbru l-g\u0127elejjel tag\u0127hom jew li fuqha jirg\u0127u l-bhejjem tag\u0127hom.", "Il-Kummissjoni se tassisti lill-Istati Membri biex jistabbilixxu l-inizjattiva \u201cittestja l-\u0127amrija tieg\u0127ek ming\u0127ajr \u0127las\u201d, li tippermetti lill-bdiewa u lil atturi o\u0127ra jsiru jafu aktar dwar is-sa\u0127\u0127a tal-\u0127amrija tag\u0127hom.", "Permezz ta' mudelli \u0121odda tas-sekwestru tal-karbonju fl-art agrikola u ta' skemi privati ta' investiment sostenibbli, il-bdiewa se ji\u0121u ppremjati talli ja\u0127\u017cnu l-karbonju u jwasslu s-servizzi tal-ekosistema.", "Il-\u0127idma biex jintla\u0127aq stat li fih ma jsir ebda te\u0127id nett tal-art u l-applikazzjoni ta' \u0121erarkija biex ji\u017cdied l-u\u017cu \u010birkolari tal-art se jg\u0127inu biex ti\u0121i \u017cgurata bi\u017c\u017cejjed art g\u0127all-produzzjoni tal-ikel anke fil-futur.", "Il-Politika Agrikola Komuni hija g\u0127odda indispensabbli biex tappo\u0121\u0121a lill-bdiewa fl-isforzi tag\u0127hom biex jie\u0127du \u0127sieb il-\u0127amrija.", "Il-Politika Agrikola Komuni kif ukoll is-servizzi ta' konsulenza g\u0127all-azjendi agrikoli se jkollhom rwol ewlieni biex jappo\u0121\u0121jaw aktar u\u017cu mill-bdiewa ta' prattiki sostenibbli g\u0127all-immani\u0121\u0121jar tal-\u0127amrija.", "Il-bdiewa se jkunu wkoll involuti mill-qrib u se jibbenefikaw minn investimenti fl-iskambju tal-g\u0127arfien u l-i\u017cvilupp.", "Bl-involviment tas-settur tal-agrikoltura, il-Missjoni ta' Orizzont Ewropa \u201cPatt dwar il-\u0126amrija g\u0127all-Ewropa\u201d se twaqqaf 100 laboratorju \u0127aj u \u010bentru fanal biex titrawwem it-tran\u017cizzjoni lejn l-immani\u0121\u0121jar sostenibbli tal-\u0127amrija fl-art agrikola.", "X'inhuma l-ispejje\u017c u l-benefi\u010b\u010bji tal-Istrate\u0121ija?", "L-impatt tad-degradazzjoni tal-art u tal-\u0127amrija huwa enormi, u j\u0121ib mieg\u0127u spi\u017ca ta' \u20ac50 biljun kull sena g\u0127all-UE.", "Fil-kuntest tal-produttivit\u00e0 agrikola, l-ero\u017cjoni tal-\u0127amrija wa\u0127edha tiswa lill-Ewropa \u20ac1.25 biljun f'telf annwali .", "Id-degradazzjoni tal-\u0127amrija taffettwana kollha ekonomikament: 54 % tal-ispi\u017ca tirrappre\u017centa t-telf ta' servizzi tal-ekosistema b\u0127as-sekwestru tal-karbonju, il-kontroll idrolo\u0121iku, i\u010b-\u010bikla\u0121\u0121 tan-nutrijenti, l-ilqug\u0127 tal-bijodiversit\u00e0 tal-\u0127amrija u l-provvista tar-rikreazzjoni.", "In-nofs l-ie\u0127or tal-ispi\u017ca spiss isir g\u0127ad-detriment ta' partijiet privati u sidien tal-art min\u0127abba tnaqqis fis-servizzi ta' provi\u017cjonament b\u0127all-bijomassa u l-materja prima.", "L-ispi\u017ca biex tittie\u0127ed azzjoni hija \u0127afna i\u017cg\u0127ar mill-ispi\u017ca tan-nuqqas ta' azzjoni.", "It-twaqqif u t-tre\u0121\u0121ig\u0127 lura tax-xejriet attwali tad-degradazzjoni tal-\u0127amrija jistg\u0127u ji\u0121\u0121eneraw sa \u20ac1.2 triljun f'benefi\u010b\u010bji ekonomi\u010bi kull sena globalment.", "L-investiment fil-prevenzjoni u r-restawr tal-\u0127amrija jag\u0127mel \u0127afna sens ekonomikament, peress li l-\u0127amrija f'sa\u0127\u0127itha hija l-aqwa assigurazzjoni li g\u0127andna biex nippreservaw il-benesseri tag\u0127na fuq medda twila ta' \u017cmien.", "X'opportunitajiet ta' finanzjament hemm disponibbli fil-livell tal-UE?", "L-UE tipprovdi \u0127afna finanzjament g\u0127al pro\u0121etti u inizjattivi li jag\u0127mlu l-\u0127amrija aktar f'sa\u0127\u0127itha:", "L-UE kif se ta\u0127dem mas-s\u0127ab internazzjonali tag\u0127ha biex tipprote\u0121i l-\u0127amrija madwar id-dinja?", "Il-\u0127amrija f'sa\u0127\u0127itha hija essenzjali biex jinkisbu l-G\u0127anijiet ta' \u017bvilupp Sostenibbli u n-newtralit\u00e0 fir-rigward tad-degradazzjoni tal-art (SDG 15.3).", "Il-Kummissjoni se tissie\u0127eb fl-inizjattiva globali \u201c4 g\u0127al kull 1000\u201d, se tipproponi li l-UE ti\u0121i ddikjarata b\u0127ala parti affettwata skont l-UNCCD u se tkompli tappo\u0121\u0121a s-S\u0127ubija Globali g\u0127all-\u0126amrija u pro\u0121etti internazzjonali o\u0127ra fil-promozzjoni tal-immani\u0121\u0121jar sostenibbli tal-\u0127amrija madwar id-dinja.", "L-UE se timmira li jkun hemm miri aktar ambizzju\u017ci fil-qafas tal-Konvenzjoni dwar id-Diversit\u00e0 Bijolo\u0121ika (CBD) u Qafas Globali tal-Bijodiversit\u00e0 g\u0127al wara l-2020 li jirrikonoxxi l-importanza tal-bijodiversit\u00e0 tal-\u0127amrija u l-immani\u0121\u0121jar sostenibbli tal-\u0127amrija.", "Barra minn hekk, il-Kummissjoni se tappo\u0121\u0121a l-istabbiliment tal-Osservatorju Globali tal-Bijodiversit\u00e0 tal-\u0126amrija kif propost mis-S\u0127ubija Globali tal-FAO g\u0127all-\u0126amrija.", "L-Istrate\u0121ija kif timmira li \u017c\u017cid l-g\u0127arfien dwar il-\u0127amrija?", "Il-Kummissjoni se ssa\u0127\u0127a\u0127 l-u\u017cu tal-g\u0127odod di\u0121itali u se sserra\u0127 fuq l-A\u0121enzija Ewropea g\u0127all-Ambjent (EEA) biex tkompli ti\u017cviluppa s-Sistema ta' Informazzjoni dwar l-Art g\u0127all-Ewropa (LISE), imsejsa fuq il-Portal ta' Monitora\u0121\u0121 tal-Art ta' Copernicus.", "Il-promozzjoni tal-g\u0127arfien xjentifiku u l-\u0121bir tad-data dwar il-\u0127amrija se jing\u0127ataw spinta sostanzjali permezz ta' inizjattivi spe\u010bifi\u010bi, b\u0127all-Missjoni ta' Orizzont Ewropa \u201cPatt dwar il-\u0126amrija g\u0127all-Ewropa\u201d, l-Osservatorju tal-UE tal-\u0126amrija, l-Ist\u0127arri\u0121 Qafas dwar l-U\u017cu tal-Art/i\u017c-\u017bona ta' Kopertura (LUCAS) u d-Dinja Di\u0121itali.", "Il-Kummissjoni se tniedi wkoll inizjattivi tal-litteri\u017cmu tal-\u0127amrija u tas-sensibilizzazzjoni dwar il-\u0127amrija, u se ti\u017cgura li jkun hemm bi\u017c\u017cejjed finanzjament pubbliku u privat disponibbli g\u0127all-finanzjament tat-tran\u017cizzjoni.", "G\u0127al aktar informazzjoni", "Stqarrija g\u0127all-istampa", "Skeda informattiva dwar l-Istrate\u0121ija g\u0127all-\u0126amrija"]}
{"url": "https://ec.europa.eu/commission/presscorner/detail/mt/IP_21_6051", "title": "Tnedija tal-Forum tal-Villa\u0121\u0121i Start-up: li jwassal il-vi\u017cjoni g\u0127a\u017c-\u017coni rurali tal-UE", "category": "press_eu", "subcategory": "POLICY_AREA=AGRURAL,RESINSC,PR-DEMOC,STRUREF", "date": "Mon, 15 Nov 2021 23:00:00 GMT", "text": ["Illum, il-Kummissjoni nediet il-Forum tal-Villa\u0121\u0121i Start-up biex ti\u0121bor g\u0127arfien dwar l-isfidi u l-potenzjal tan-negozji rurali \u0121odda.", "B\u0127ala parti mill-vi\u017cjoni fit-tul g\u0127a\u017c-\u017coni rurali tal-UE ta' \u0120unju 2021 u l-Pjan ta' Azzjoni tal-Kummissjoni g\u0127a\u017c-\u017coni rurali, il-Forum annwali tal-Villa\u0121\u0121i Start-up jikkontribwixxi biex ting\u0127ata spinta lir-ri\u010berka u l-innovazzjoni fil-komunitajiet rurali u jg\u0127in biex tinbena intraprenditorija aktar innovattiva li tattira aktar persuni \u017cg\u0127a\u017cag\u0127 u b'talent.", "Il-Forum g\u0127andu l-g\u0127an li jsir spazju miftu\u0127 fejn l-istituzzjonijiet lokali, re\u0121jonali, nazzjonali u Ewropej u l-partijiet ikkon\u010bernati jkunu jistg\u0127u jiltaqg\u0127u, jiddiskutu u jsawru l-azzjoni g\u0127al innovazzjoni xprunata minn negozji \u0121odda fi\u017c-\u017coni rurali.", "Il-Forum g\u0127all-innovazzjoni rurali se jg\u0127aqqad l-atturi tal-innovazzjoni rurali madwar l-UE u jtejjeb l-i\u017cvilupp tal-ekosistemi tal-innovazzjoni rurali.", "Il-Forum tal-Villa\u0121\u0121i Start-up jfittex li jipprovdi g\u0127arfien dwar negozji \u0121odda rurali innovattivi, it-tipi ta' innovazzjonijiet li huma involuti fihom, il-lakuni fis-servizzi li jistennew mill-ekosistemi tal-innovazzjoni u kif dawn jistg\u0127u jissa\u0127\u0127u fil-futur.", "L-avveniment ta' tnedija g\u0127andu jikkontribwixxi wkoll biex jinforma lill-intraprendituri u lill-atturi tal-innovazzjoni rurali dwar l-opportunitajiet e\u017cistenti li jistg\u0127u jibbenefikaw minnhom, fil-kuntest tal-programmi tal-UE g\u0127all-i\u017cvilupp rurali u tal-Politika ta' Koe\u017cjoni.", "Se jipprovdi wkoll fehim komuni tal-kun\u010bett ta' Villa\u0121\u0121 Start-up, kif dan jirrelata mal-kun\u010bett ta' Villa\u0121\u0121i Intelli\u0121enti, u jwitti t-triq g\u0127al aktar edizzjonijiet fis-snin li \u0121ejjin.", "L-objettivi aktar \u0121enerali tal-Forum tal-Villa\u0121\u0121i Start-up huma li:", "Dubravka \u0160uica, il-Vi\u010bi President g\u0127ad-Demokrazija u d-Demografija, qalet: \u201cIt-tnedija tal-lum ta' Forum tal-Villa\u0121\u0121i Start-up hija bidu \u0121did g\u0127a\u017c-\u017coni rurali.", "Hija riflessjoni tal-importanza li l-Kummissjoni tag\u0127ti lill-appo\u0121\u0121 ta\u017c-\u017coni rurali, billi huwa fi\u017c-\u017coni rurali li t-tran\u017cizzjoni demografika hija l-aktar vi\u017cibbli.", "Permezz tal-Forum tal-Villa\u0121\u0121i Start-up irridu li l-a\u0127jar u l-aktar nies brillanti tal-Ewropa jibqg\u0127u f'dawn il-postijiet u jikkontribwixxu biex jibnu l-prosperit\u00e0 filwaqt li jkabbru n-negozji \u0121odda tag\u0127hom f'muturi reali fit-tul g\u0127all-ekonomija tag\u0127na, filwaqt li ju\u017caw il-potenzjal naturali ta\u017c-\u017coni rurali tal-Ewropa.\u201d", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cIn-natura u s-sorsi tal-innovazzjoni qed jinbidlu.", "L-innovazzjoni qed ti\u0121i dejjem aktar minn sorsi minbarra r-ri\u010berka, kemm jekk ti\u0121i minn intraprendituri so\u010bjali, utenti finali, \u010bittadini, jew \u017cg\u0127a\u017cag\u0127 u kemm jekk permezz ta' xejriet kollaborattivi.", "Huwa importanti aktar minn qatt qabel li ng\u0127aqqdu l-atturi kollha, kull fejn ikunu, inklu\u017ci \u017c-\u017coni rurali.", "Mela ejjew nie\u0127du din l-opportunit\u00e0, il-Forum tal-Villa\u0121\u0121i Start-up, biex nibdew no\u0127olqu l-futur komuni tag\u0127na flimkien.", "Ejjew nissinkronizzaw l-isforzi tag\u0127na fil-livelli territorjali u fl-oqsma ta' politika biex nag\u0127tu s-setg\u0127a lin-negozji rurali tag\u0127na llum u fis-snin li \u0121ejjin.\u201d", "Janusz Wojciechowski, il-Kummissarju g\u0127all-Agrikoltura, qal: \u201cIllum, i\u017c-\u017coni rurali joffru g\u0127add kbir ta' opportunitajiet, kif stabbilit fil-vi\u017cjoni fit-tul g\u0127a\u017c-\u017coni rurali.", "It-trawwim tal-innovazzjoni rurali g\u0127andu jikkontribwixxi g\u0127at-tran\u017cizzjoni ekolo\u0121ika u di\u0121itali u jkun ta' benefi\u010b\u010bju g\u0127all-komunitajiet rurali tag\u0127na, g\u0127all-bdiewa tag\u0127na u g\u0127as-so\u010bjet\u00e0 kollha kemm hi.", "Il-Forum tal-Villa\u0121\u0121i Start-up g\u0127andu rwol importanti, billi jg\u0127aqqad in-negozji l-\u0121odda, l-atturi rurali u l-awtoritajiet pubbli\u010bi biex jaqsmu l-g\u0127arfien u l-esperjenzi.", "Nistenna bil-\u0127erqa d-diskussjonijiet ta' din is-sena u l-edizzjonijiet li \u0121ejjin.\u201d", "Elisa Ferreira, il-Kummissarju g\u0127all-Koe\u017cjoni u r-Riformi, qalet: \u201cIl-Politika ta' Koe\u017cjoni g\u0127andha rwol kru\u010bjali fil-bini tal-ekosistema tal-innovazzjoni rurali permezz ta' investimenti f'istituzzjonijiet akkademi\u010bi u tar-ri\u010berka, investimenti fil-broadband u biex tg\u0127in lin-negozji rurali jinnovaw, jisfruttaw id-di\u0121italizzazzjoni, u jibnu fuq il-vanta\u0121\u0121i ta\u017c-\u017coni rurali u remoti b\u0127ala parti mill-istrate\u0121iji tag\u0127hom ta' spe\u010bjalizzazzjoni intelli\u0121enti.", "Dawn l-investimenti jsa\u0127\u0127u wkoll ir-rwol ta\u017c-\u017coni rurali fit-tran\u017cizzjoni lejn Ewropa ekolo\u0121ika u sostenibbli.\u201d", "Villa\u0121\u0121i Intelli\u0121enti | Innovazzjoni Rurali (EPRI)", "Vi\u017cjoni fit-tul g\u0127a\u017c-\u017coni rurali tal-UE", "Politika ta' Koe\u017cjoni li tappo\u0121\u0121a \u017c-\u017coni u l-komunitajiet rurali | Data | Fondi Strutturali u ta' Investiment Ewropej (europa.eu)"]}
{"url": "https://www.consilium.europa.eu/mt/press/press-releases/2021/12/13/mali-eu-sets-up-autonomous-framework-for-sanctions-against-those-obstructing-the-political-transition/", "date": "2021-12-13 12:00:00", "category": "European Union, European Council of Ministers, press release", "text": ["Illum il-Kunsill emenda r-re\u0121im ta' sanzjonijiet tieg\u0127u fid-dawl tas-sitwazzjoni fil-Mali, filwaqt li stabbilixxa kriterji \u0121odda li ser jippermettu lill-UE timponi b'mod awtonomu mi\u017curi restrittivi fuq individwi u entitajiet responsabbli li jheddu l-pa\u010bi, is-sigurt\u00e0 jew l-istabbilt\u00e0 tal-Mali, jew li jostakolaw l-implimentazzjoni tat-tran\u017cizzjoni politika tieg\u0127u .", "S'issa l-UE setg\u0127et biss tittrasponi s-sanzjonijiet de\u010bi\u017ci min-Nazzjonijiet Uniti fil-le\u0121i\u017clazzjoni tal-UE.", "Id-de\u010bi\u017cjoni tal-lum tkompli fuq il-ftehim mil\u0127uq mill-Kunsill Affarijiet Barranin fil-15 ta' Novembru 2021 biex ji\u0121i stabbilit qafas iddedikat g\u0127al mi\u017curi restrittivi kontra l-Mali, b'appo\u0121\u0121 g\u0127ad-de\u010bi\u017cjoni me\u0127uda fis-7 ta' Novembru 2021 mill-Komunit\u00e0 Ekonomika tal-Istati tal-Afrika tal-Punent (ECOWAS) sabiex ji\u0121u imposti sanzjonijiet fuq l-awtoritajiet ta' tran\u017cizzjoni kollha tal-Mali u l-istituzzjonijiet l-o\u0127ra ta' tran\u017cizzjoni.", "Tali mi\u017curi restrittivi ser jinkludu projbizzjoni fuq l-ivvja\u0121\u0121ar g\u0127al individwi, u l- iffri\u017car ta' fondi li jappartjenu kemm g\u0127al individwi kif ukoll g\u0127al entitajiet.", "Barra minn hekk, persuni u entitajiet fl-UE mhux ser jit\u0127allew jqieg\u0127du fondi g\u0127ad-dispo\u017cizzjoni ta' dawk elenkati , kemm b'mod dirett kif ukoll indirett.", "Id-de\u010bi\u017cjoni tal-lum sempli\u010biment tistabbilixxi qafas \u0121did g\u0127al mi\u017curi awtonomi tal-UE; l-ebda individwu jew entit\u00e0 mhuma qed ji\u0121u elenkati f'dan l-istadju, f'konformit\u00e0 mal-appro\u010b\u010b gradwali tal-UE.", "L-UE tibqa' vi\u010bin il-poplu tas-Sa\u0127el u tafferma mill-\u0121did l-impenn s\u0127i\u0127 tag\u0127ha favur ir-rispett rigoru\u017c tal-istat tad-dritt, id-drittijiet tal-bniedem u d-dritt umanitarju internazzjonali fil-Mali.", "Informazzjoni \u0121enerali u l-passi li jmiss Fl-24 u l-25 ta' Mejju 2021, il- Kunsill Ewropew adotta konklu\u017cjonijiet fejn ikkundanna bil-qawwa l-kolp ta' stat li se\u0127\u0127 fil-Mali fl-24 ta' Mejju 2021 bid-detenzjoni tal-President tat-Tran\u017cizzjoni tal-Mali u tal-Prim Ministru, u ddikjara li l-UE kienet lesta tikkunsidra mi\u017curi mmirati kontra mexxejja politi\u010bi u militari li jxekklu t-tran\u017cizzjoni tal-Mali.", "Fid-29 ta' \u0120unju 2021, il- Kunsill tas-Sigurt\u00e0 tan-Nazzjonijiet Uniti adotta r-Ri\u017coluzzjoni 2584 (2021), fejn ikkundanna ulterjorment l-avvenimenti tal-24 ta' Mejju 2021 u appella lill-partijiet ikkon\u010bernati kollha tal-Mali biex jiffa\u010bilitaw it-twettiq s\u0127i\u0127 tat- tran\u017cizzjoni politika u t-trasferiment tas-setg\u0127a lill-awtoritajiet \u010bivili eletti matul il-perjodu ta' tran\u017cizzjoni ta' 18-il xahar .", "Huwa appella wkoll lill-Gvern Tran\u017cizzjonali tal-Mali biex jorganizza elezzjonijiet presidenzjali u le\u0121i\u017clattivi \u0127ielsa u \u0121usti, skedati g\u0127as-27 ta' Frar 2022, flimkien ma' elezzjonijiet re\u0121jonali u lokali u referendum kostituzzjonali, kif xieraq, f'dak il-perjodu ta' 18-il xahar.", "Fis-7 ta' Novembru 2021, l- ECOWAS qalet li ddeplorat \u0127afna n-nuqqas ta' progress li sar fit-t\u0127ejjijiet g\u0127all-elezzjonijiet, idde\u010bidiet li timponi sanzjonijiet b'effett immedjat kontra individwi u gruppi identifikati, inklu\u017c l-awtoritajiet ta' tran\u017cizzjoni kollha u l-istituzzjonijiet ta' tran\u017cizzjoni l-o\u0127ra, u appellat lis-s\u0127ab internazzjonali biex japprovaw u jappo\u0121\u0121aw l-implimentazzjoni tas-sanzjonijiet.", "Konklu\u017cjonijiet tal-Kunsill Ewropew dwar ir-Russja, ir-Renju Unit, il-Lvant Nofsani u l-Mali, 24 ta' Mejju 2021", "Mali: Dikjarazzjoni mir-Rappre\u017centant G\u0127oli f'isem l-Unjoni Ewropea, 4 ta' \u0120unju 2021", "Delegazzjoni tal-UE g\u0127all-Mali", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/13/economic-and-monetary-union-president-donohoe-s-report-to-the-president-of-the-euro-summit/", "date": "2021-12-13 12:00:00", "category": "European Union, European Council of Ministers, press release", "text": ["Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:"]}
{"url": "https://www.consilium.europa.eu/mt/press/press-releases/2021/12/13/civilian-csdp-compact-council-conclusions-commend-progress/", "date": "2021-12-13 12:00:00", "category": "European Union, European Council of Ministers, press release", "text": ["Illum il-Kunsill adotta konklu\u017cjonijiet dwar il-Patt dwar id-Dimensjoni \u010aivili tal-PSDK li jaffermaw mill-\u0121did l-impenn tieg\u0127u li jsa\u0127\u0127a\u0127 il-ferg\u0127a \u010bivili tal-Politika ta' Sigurt\u00e0 u ta' Difi\u017ca Komuni.", "Il-konklu\u017cjonijiet jenfasizzaw il- kontribut ewlieni tal-missjonijiet \u010bivili kollha tal-PSDK g\u0127all-pa\u010bi u s-sigurt\u00e0 internazzjonali , b\u0127ala parti essenzjali mill-appro\u010b\u010b integrat tal-UE g\u0127all-konflitti u l-kri\u017cijiet esterni.", "Barra minn hekk, il-konklu\u017cjonijiet jissottolinjaw il-kontribut li d-dimensjoni \u010bivili tal-PSDK tista' tag\u0127ti b'rispons g\u0127al theddid u sfidi \u0121odda u emer\u0121enti, inklu\u017c dawk marbuta ma' theddid ibridu, i\u010b-\u010bibersigurt\u00e0, it-terrori\u017cmu u r-radikalizzazzjoni, id-di\u017cinformazzjoni u l-manipulazzjoni tal-informazzjoni, il-kriminalit\u00e0 organizzata, il-\u0121estjoni tal-fruntieri u s-sigurt\u00e0 marittima, u l-prevenzjoni u l-\u0121lieda kontra l-estremi\u017cmu vjolenti .", "Il-konklu\u017cjonijiet ifakkru wkoll fil-kontribut tal-missjonijiet \u010bivili tal-PSDK g\u0127at-tis\u0127i\u0127 tar- re\u017ciljenza tal-pajji\u017ci s\u0127ab.", "Il-Kunsill jilqa' l-impenn muri mill-partijiet ikkon\u010bernati kollha fil- Konferenza ta' Rie\u017cami Annwali tal-Patt dwar id-Dimensjoni \u010aivili tal-PSDK , li saret fid- 19 ta' Novembru 2021 , u l-punti direzzjonali li ser jiggwidaw it-triq 'il quddiem biex ti\u0121i \u017cgurata l-implimentazzjoni s\u0127i\u0127a u koerenti tal-impenji kollha fil-Patt sa mhux aktar tard mill- bidu tas-sajf tal-2023 .", "Il-Kunsill ifa\u0127\u0127ar ukoll il-progress \u0121enerali fl-implimentazzjoni tal-Patt dwar id-Dimensjoni \u010aivili tal-PSDK, kemm fil-livell nazzjonali mill-istati membri kif ukoll fil-livell tal-UE mis-SEAE u s-servizzi tal-Kummissjoni.", "L-g\u0127add ta' esperti tal-istati membri fil-missjonijiet \u010bivili tal-PSDK \u017cdied u l-kooperazzjoni bejn il-PSDK u l-atturi tal-\u0120ustizzja u l-Affarijiet Interni (\u0120AI) fil-livell tal-UE u tal-istati membri ssa\u0127\u0127et, b'enfasi fuq ir-rabta qawwija bejn is-sigurt\u00e0 esterna u interna.", "Is-SEAE u l-Kummissjoni ser jappo\u0121\u0121aw lill-istati membri fl-i\u017cvilupp u l-forniment tal-possibilitajiet, il-kapa\u010bitajiet u l-kompetenzi me\u0127tie\u0121a biex titwettaq il-firxa s\u0127i\u0127a ta' missjonijiet \u010bivili tal-PSDK, u lkoll ser jistinkaw biex i\u017cidu l-komplementarjet\u00e0 u s-siner\u0121iji.", "Il-Kunsill ifakkar li l- Boxxla Strate\u0121ika , ladarba jintla\u0127aq qbil dwarha, ser tkompli tiggwida l- livell ta' ambizzjoni u tiddefinixxi l-orjentazzjonijiet ta' politika u l-g\u0127anijiet u l-objettivi spe\u010bifi\u010bi fis-sigurt\u00e0 u d-difi\u017ca, inklu\u017c g\u0127all-PSDK \u010bivili.", "Informazzjoni \u0121enerali u l-passi li jmiss Il-Patt \u0121ie stabbilit wara l-konklu\u017cjonijiet li \u0121ew adottati mill-istati membri fil-laqg\u0127a tal-Kunsill Affarijiet Barranin tad- 19 ta' Novembru 2018 .", "Permezz tal-Patt l-UE bi\u0127siebha ssa\u0127\u0127a\u0127 il-kapa\u010bit\u00e0 tag\u0127ha li tniedi u ssostni missjonijiet \u010bivili g\u0127all-mani\u0121\u0121ar ta' kri\u017cijiet.", "Dawn il-missjonijiet g\u0127andhom l-g\u0127an li jsa\u0127\u0127u l-pulizija, l-istat tad-dritt u l-amministrazzjoni \u010bivili f'kuntesti fra\u0121li u ta' kunflitt.", "B\u0127alissa l-UE g\u0127andha 11-il missjoni \u010bivili g\u0127addejjin , fl-Ukrajna, il-Georgia, il-Kosovo*, il-Libja, it-Territorji Palestinjani (Ramallah u Rafah), ir-Repubblika \u010aentru-Afrikana, in-Ni\u0121er, il-Mali, is-Somalja u l-Iraq.", "Konklu\u017cjonijiet tal-Kunsill dwar il-Patt dwar id-Dimensjoni \u010aivili tal-PSDK", "Mani\u0121\u0121ar \u010aivili ta' Kri\u017cijiet tal-UE: l-UE torganizza t-tielet Konferenza ta' Rie\u017cami Annwali tal-Patt dwar id-Dimensjoni \u010aivili tal-PSDK (SEAE)", "Konklu\u017cjonijiet tal-Kunsill u tar-Rappre\u017centanti tal-Gvernijiet tal-Istati Membri, imlaqqg\u0127in fi \u0127dan il-Kunsill, dwar l-istabbiliment ta' Patt dwar id-Dimensjoni \u010aivili tal-PSDK, 19 ta' Novembru 2018", "Il-Politika ta' Sigurt\u00e0 u ta' Difi\u017ca Komuni (sit web tas-SEAE)", "* Dan l-isem huwa ming\u0127ajr pre\u0121udizzju g\u0127all-po\u017cizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QI\u0120 dwar id-dikjarazzjoni tal-indipendenza tal-Kosovo.", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/13/press-briefing-ahead-the-european-council-meeting-of-16-december-2021/", "date": "2021-12-13 12:00:00", "category": "European Union, European Council of Ministers, press release", "text": ["Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/13/council-approves-conclusions-on-new-plan-to-safeguard-europe-s-food-supply/", "date": "2021-12-13 12:00:00", "category": "European Union, European Council of Ministers, press release", "text": ["Il-ministri g\u0127all-biedja llum approvaw konklu\u017cjonijiet dwar pjan biex ti\u0121i protetta s-sistema tal-provvista tal-ikel tal-UE kontra theddid futur .", "Il-pjan ta' kontin\u0121enza g\u0127all-provvista tal-ikel u s-sigurt\u00e0 tal-ikel, \u017cviluppat mill-Kummissjoni b\u0127ala parti mill-istrate\u0121ija mill-g\u0127alqa sal-platt, ser jg\u0127in lill-UE tiffa\u010b\u010ba l-isfidi inklu\u017c avvenimenti estremi tat-temp, kwistjonijiet tas-sa\u0127\u0127a tal-pjanti u tal-annimali, u n-nuqqas ta' kontributi ewlenin b\u0127all-fertilizzanti, l-ener\u0121ija u x-xog\u0127ol.", "Fil-konklu\u017cjonijiet tieg\u0127u, il-Kunsill jilqa' l-pjan ta' kontin\u0121enza propost u jirrikonoxxi l-\u0127tie\u0121a li s-sistema tal-ikel tal-Ewropa tibqa' valida fil-futur kontra riskji potenzjali.", "Filwaqt li l-mekkani\u017cmi e\u017cistenti rnexxielhom itaffu l-ag\u0127ar effetti tal-pandemija re\u010benti, il-ministri jaqblu li t- tag\u0127limiet me\u0127uda mill-COVID-19 g\u0127andhom jinfurmaw l-appro\u010b\u010b tal-UE g\u0127al di\u017castri futuri fil-\u0121ejjieni.", "B'mod partikolari, l-istati membri jenfasizzaw l-importanza tas-suq intern, u jsostnu li l- mobbilt\u00e0 transkonfinali tal-persuni, il-merkanzija, is-servizzi u l-kapital g\u0127andha tin\u017camm f'ka\u017c ta' kri\u017ci.", "Barra minn hekk, huma jappo\u0121\u0121aw il-\u0127olqien ta' mekkani\u017cmu permanenti li jissorvelja l-livell ta' t\u0127ejjija tal-Ewropa g\u0127at-theddid g\u0127as-sigurt\u00e0 tal-ikel.", "Il-ministri jirrikonoxxu wkoll il-\u0127tie\u0121a li jissa\u0127\u0127u u ji\u0121u \u017cviluppati l-g\u0127odod e\u017cistenti g\u0127at-trattament ta' kwistjonijiet ta' sigurt\u00e0 alimentari, pjuttost milli s-sovrappo\u017cizzjoni tag\u0127hom, u li ji\u0121u rispettati l-kompetenzi nazzjonali f'konformit\u00e0 mal-prin\u010bipju tas-sussidjarjet\u00e0.", "Fl-a\u0127\u0127ar nett, huma jenfasizzaw l-importanza ta' komunikazzjoni effettiva mal-partijiet ikkon\u010bernati u l-pubbliku \u0121enerali biex ti\u0121i mi\u0121\u0121ielda d-di\u017cinformazzjoni u tin\u017camm il-fidu\u010bja tal-pubbliku.", "Dawn il-konklu\u017cjonijiet jirriflettu l-impenn tal-istati membri biex jissalvagwardjaw il-provvista tal-ikel tal-Ewropa kontra theddid potenzjali.", "Billi nibnu fuq it-tag\u0127limiet me\u0127uda matul il-pandemija, nistg\u0127u ni\u017cguraw li r-rispons tag\u0127na g\u0127al kri\u017cijiet futuri jkun ikkoordinat fil-livell tal-UE u jippermetti moviment kontinwu u transkonfinali ta' persuni, o\u0121\u0121etti u servizzi b'mod .", "Kuntest Il-bidu tal-pandemija tal-COVID-19 \u017cvela l-vulnerabbilt\u00e0 tal-katina alimentari tal-Ewropa g\u0127al sfidi kbar fil-provvista.", "Filwaqt li l-mi\u017curi e\u017cistenti ta\u0127t il-politika agrikola komuni u politiki rilevanti o\u0127ra tal-UE g\u0127enu biex jittaffew l-ag\u0127ar nuqqasijiet u jit\u0127affef l-irkupru, il-\u0127tie\u0121a li jsir ippjanar g\u0127al kri\u017cijiet futuri malajr saret evidenti.", "Bil-pubblikazzjoni tal-istrate\u0121ija mill-g\u0127alqa sal-platt, il-Kummissjoni \u0127abbret l-intenzjoni tag\u0127ha li tadotta mi\u017curi spe\u010bifi\u010bi biex tipprote\u0121i l-provvista tal-ikel tal-UE kontra theddid b\u0127all-pandemija re\u010benti, l-avvenimenti estremi tat-temp, il-mard tal-annimali, in-nuqqas ta' ener\u0121ija, jew it-tfixkil fir-relazzjonijiet kummer\u010bjali.", "L-g\u0127an ta' dawn il-mi\u017curi huwa li ji\u017cguraw li l-Ewropej ikollhom a\u010b\u010bess g\u0127al ikel sikur, varjat u nutrittiv f'kull \u0127in, inklu\u017c matul perjodu ta' kri\u017ci.", "Fit-12 ta' Novembru 2021 il-Kummissjoni ppubblikat komunikazzjoni li tiddeskrivi l-passi li g\u0127andha tie\u0127u biex ji\u0121i stabbilit pjan ta' kontin\u0121enza biex ti\u0121i \u017cgurata s-sigurt\u00e0 tal-ikel fl-Ewropa.", "Dawn jinkludu l-\u0127olqien ta' mekkani\u017cmu Ewropew ta' t\u0127ejjija u rispons g\u0127all-kri\u017cijiet tas-sigurt\u00e0 tal-ikel (EFSCM), li g\u0127andu ji\u0121i attivat f'ka\u017c ta' kri\u017ci.", "Grupp ta' esperti mag\u0127mul minn spe\u010bjalisti tal-istati membri, partijiet ikkon\u010bernati rilevanti u rappre\u017centanti ta' pajji\u017ci mhux tal-UE b'rabtiet mill-qrib mal-katina alimentari tal-UE ser jiltaqa' perjodikament biex ji\u017cgura li l-UE tkun im\u0127ejjija bis-s\u0127i\u0127 g\u0127al sfidi potenzjali fil-provvista tal-ikel.", "Konklu\u017cjonijiet tal-Kunsill dwar il-pjan ta' kontin\u0121enza g\u0127all-i\u017cgurar tal-provvista tal-ikel u s-sigurt\u00e0 tal-ikel fi \u017cminijiet ta' kri\u017ci", "Komunikazzjoni tal-Kummissjoni: Pjan ta' kontin\u0121enza g\u0127all-i\u017cgurar tal-provvista tal-ikel u s-sigurt\u00e0 tal-ikel fi \u017cminijiet ta' kri\u017ci", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/13/eu-imposes-restrictive-measures-against-the-wagner-group/", "date": "2021-12-13 12:00:00", "category": "European Union, European Council of Ministers, press release", "text": ["Illum il-Kunsill adotta sett ta' mi\u017curi restrittivi kontra l-Grupp Wagner, entit\u00e0 militari privata mhux inkorporata bba\u017cata fir-Russja.", "Il-mi\u017curi huma mmirati kontra il- grupp Wagner innifsu , u tmien individwi u tliet entitajiet marbuta mieg\u0127u.", "Il-grupp Wagner irrekluta, \u0127arre\u0121 u bag\u0127at operaturi militari privati f'\u017coni ta' kunflitt madwar id-dinja biex jinstigaw il-vjolenza , jinfexxu jisirqu r-ri\u017corsi naturali u jintimidaw lill-popolazzjoni \u010bivili bi ksur tad-dritt internazzjonali, inklu\u017c id-dritt internazzjonali dwar id-drittijiet tal-bniedem.", "L-individwi elenkati mill-UE huma involuti f' abbu\u017ci serji tad-drittijiet tal-bniedem , inklu\u017c tortura u e\u017cekuzzjonijiet u qtil extra\u0121udizzjarji, sommarji jew arbitrarji, jew f' attivitajiet destabbilizzanti f'xi w\u0127ud mill-pajji\u017ci li joperaw fihom, inklu\u017c il-Libja, is-Sirja, l-Ukrajna (Donbas) u r-Repubblika \u010aentru-Afrikana.", "Il-grupp qed ixerred ukoll l-influwenza malinja tieg\u0127u x'imkien ie\u0127or, b'mod partikolari fir- re\u0121jun tas-Sa\u0127el .", "G\u0127al dawn ir-ra\u0121unijiet il-grupp jikkostitwixxi theddida g\u0127an-nies fil-pajji\u017ci fejn jinsab pre\u017centi, ir-re\u0121jun usa' u g\u0127all-Unjoni Ewropea.", "L-g\u0127an tad-de\u010bi\u017cjoni tal-lum huwa li nirrestrin\u0121u l-attivitajiet sovversivi tal-Grupp Wagner.", "Juri d-determinazzjoni qawwija tal-UE li tiddefendi l-interessi u l-valuri tag\u0127ha fil-vi\u010binat tag\u0127ha u lil hinn minnu, u li tie\u0127u azzjoni tan\u0121ibbli kontra dawk li jheddu l-pa\u010bi u s-sigurt\u00e0 internazzjonali, u li jiksru d-dritt internazzjonali.", "Il-mi\u017curi restrittivi imposti llum \u0121ew miftiehma ta\u0127t erba' re\u0121imi ta' sanzjonijiet differenti : ir-Re\u0121im Globali ta' Sanzjonijiet tal-UE b'rabta mad-Drittijiet tal-Bniedem, u re\u0121imi ta' sanzjonijiet relatati mas-sitwazzjoni fil-Libja u fis-Sirja, kif ukoll g\u0127al azzjonijiet li jdg\u0127ajfu l-integrit\u00e0 territorjali tal-Ukrajna.", "L-individwi u l-entitajiet elenkati issa ser ikunu so\u0121\u0121etti g\u0127al iffri\u017car tal-assi fl-UE.", "Barra minn hekk, l-individwi elenkati ser ikunu so\u0121\u0121etti g\u0127al projbizzjoni fuq l-ivvja\u0121\u0121ar lejn l-UE.", "Barra minn hekk, persuni u entitajiet fl-UE ser ji\u0121u pprojbiti milli jag\u0127mlu fondi disponibbli, direttament jew indirettament, lil dawk elenkati.", "L-atti legali rilevanti, inklu\u017c l-ismijiet tal-persuni u tal-entitajiet ikkon\u010bernati, \u0121ew ippubblikati fil-\u0120urnal Uffi\u010bjali.", "Atti legali, inklu\u017c l-ismijiet tal-persuni u l-entitajiet elenkati", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/13/fourteenth-meeting-of-the-accession-conference-with-montenegro-at-ministerial-level/", "date": "2021-12-13 12:00:00", "category": "European Union, European Council of Ministers, press release", "text": ["L-erbatax-il laqg\u0127a tal-Konferenza dwar l-Ade\u017cjoni mal-Montenegro fil-livell Ministerjali saret illum fi Brussell.", "Din hija t-tieni Konferenza Intergovernattiva minn meta l-Kunsill approva l-metodolo\u0121ija riveduta tat-tkabbir, li ppermettiet skambju politiku interessanti kif ukoll orjentazzjoni tar-riformi.", "Id-delegazzjoni tal-Unjoni Ewropea kienet immexxija mis-Sur Ga\u0161per Dov\u017ean, Segretarju tal-Istat fil-Ministeru g\u0127all-Affarijiet Barranin, f'isem il-Presidenza Slovena tal-Kunsill tal-Unjoni Ewropea.", "Id-delegazzjoni Montenegrina kienet immexxija minn Jakov Milatovi\u0107, Ministru g\u0127all-I\u017cvilupp Ekonomiku tal-Montenegro.", "A\u0127na nilqg\u0127u l-progress li sar mill-Montenegro.", "Fid-diskussjoni tag\u0127na ssottolinjajna li l-progress fin-negozjati ser jiddependi mill-progress tal-Montenegro fit-t\u0127ejjijiet tieg\u0127u g\u0127all-ade\u017cjoni, spe\u010bjalment fir-rigward tal-parametri referenzjarji interim dwar l-Istat tad-Dritt.", "Ga\u0161per Dov\u017ean, Segretarju tal-Istat fil-Ministeru g\u0127all-Affarijiet Barranin tas-Slovenja", "Il-metodolo\u0121ija riveduta tat-tkabbir g\u0127andha l-g\u0127an li tag\u0127ti \u0127ajja \u0121dida lill-pro\u010bess tal-ade\u017cjoni.", "Din tinkludi: enfasi aktar qawwija fuq ir-riformi fundamentali; direzzjoni politika aktar b'sa\u0127\u0127itha; dinami\u017cmu akbar; u pro\u010bess aktar prevedibbli, ibba\u017cat fuq kriterji o\u0121\u0121ettivi u kondizzjonalit\u00e0 po\u017cittiva u negattiva rigoru\u017ca.", "Wie\u0127ed mill-elementi ewlenin tal-metodolo\u0121ija riveduta tat-tkabbir huwa li l-pro\u010bess tal-ade\u017cjoni jing\u0127ata direzzjoni politika aktar b'sa\u0127\u0127itha mill-Konferenzi Intergovernattivi.", "Il-laqg\u0127a g\u0127alhekk serviet biex issa\u0127\u0127a\u0127 id-djalogu bejn l-istati membri u l-Montenegro, b'fokus fuq riformi ewlenin me\u0127tie\u0121a biex jippermettu progress ulterjuri fil-pro\u010bess tal-ade\u017cjoni.", "L-UE laqg\u0127et l-isforzi tal-Montenegro f'dan ir-rigward u l-ambizzjoni tieg\u0127u li jil\u0127aq il-parametri referenzjarji interim dwar l-istat tad-dritt, u nnotat li l-avvanz tan-negozjati ser ikompli ji\u0121i ggwidat mill-progress tal-Montenegro fit-t\u0127ejjija g\u0127all-ade\u017cjoni, kif stabbilit fil-Qafas ta' Negozjar.", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/14/thirteenth-meeting-of-the-accession-conference-with-serbia-at-ministerial-level/", "date": "2021-12-14 12:00:00", "category": "European Union, European Council of Ministers, press release", "text": ["It-tlettax-il laqg\u0127a tal-Konferenza dwar l-Ade\u017cjoni mas-Serbja fil-livell Ministerjali saret illum fi Brussell.", "Din hija t-tieni Konferenza Intergovernattiva minn meta l-Kunsill approva l-metodolo\u0121ija riveduta tat-tkabbir, li rri\u017cultat ukoll fil-ftu\u0127 tal-\u0120abra ta' Kapitoli 4 - A\u0121enda ekolo\u0121ika u konnettivit\u00e0 sostenibbli.", "Din il-\u0121abra ta' kapitoli hija mag\u0127mula minn erba' kapitoli ta' negozjar: il-kapitolu 14 dwar il-politika tat-trasport, il-kapitolu 15 dwar l-ener\u0121ija, il-kapitolu 21 dwar in-networks trans-Ewropej u l-kapitolu 27 dwar l-ambjent u t-tibdil fil-klima.", "Id-delegazzjoni tal-Unjoni Ewropea kienet immexxija mis-Sur Ga\u0161per Dov\u017ean, Segretarju tal-Istat fil-Ministeru g\u0127all-Affarijiet Barranin, f'isem il-Presidenza Slovena tal-Kunsill tal-Unjoni Ewropea.", "Id-delegazzjoni Serba kienet immexxija mill-Prim Ministru Ana Brnabi\u0107.", "It-tmexxija 'l quddiem tat-tkabbir kienet wa\u0127da mill-prijoritajiet ewlenin tal-Presidenza tag\u0127na, u ninsabu partikolarment kuntenti li naraw l-implimentazzjoni prattika tal-metodolo\u0121ija tat-tkabbir riveduta bl-ewwel ftu\u0127 li qatt sar ta' \u0121abra ta' kapitoli ta' negozjar.", "Dan iwassal g\u0127al aktar dinami\u017cmu fin-negozjati tal-ade\u017cjoni bil-ftu\u0127 simultanju ta' erba' kapitoli ta' negozjar.", "Ga\u0161per Dov\u017ean, Segretarju tal-Istat fil-Ministeru g\u0127all-Affarijiet Barranin tas-Slovenja", "Il-metodolo\u0121ija riveduta tat-tkabbir g\u0127andha l-g\u0127an li tag\u0127ti \u0127ajja \u0121dida lill-pro\u010bess tal-ade\u017cjoni.", "Din tinkludi: enfasi aktar qawwija fuq ir-riformi fundamentali; direzzjoni politika aktar b'sa\u0127\u0127itha; dinami\u017cmu akbar; u pro\u010bess aktar prevedibbli, ibba\u017cat fuq kriterji o\u0121\u0121ettivi u kondizzjonalit\u00e0 po\u017cittiva u negattiva rigoru\u017ca.", "Wie\u0127ed mill-elementi ewlenin tal-metodolo\u0121ija riveduta tat-tkabbir huwa li l-pro\u010bess tal-ade\u017cjoni jing\u0127ata direzzjoni politika aktar b'sa\u0127\u0127itha mill-Konferenzi Intergovernattivi.", "G\u0127alhekk, il-laqg\u0127a serviet biex issa\u0127\u0127a\u0127 id-djalogu bejn l-Istati Membri u s-Serbja filwaqt li kien hemm enfasi fuq riformi ewlenin li g\u0127andhom jippermettu l-progress ulterjuri fil-pro\u010bess ta' ade\u017cjoni.", "L-avvanz tan-negozjati ser ikompli jkun iggwidat mill-progress tas-Serbja fit-t\u0127ejjija g\u0127all-ade\u017cjoni, kif stabbilit fil-Qafas ta' Negozjar.", "Il-progress rigward il-kapitoli dwar l-istat tad-dritt u d-drittijiet fundamentali, kif ukoll fir-rigward tan-normalizzazzjoni tar-relazzjonijiet tas-Serbja mal-Kosovo* kif stabbilit fil-Qafas ta' Negozjar, ikompli jkun essenzjali u ser jiddetermina l-pass tan-negozjati g\u0127all-ade\u017cjoni b'mod \u0121enerali.", "* Dan l-isem huwa ming\u0127ajr pre\u0121udizzju g\u0127all-po\u017cizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QI\u0120 dwar id-dikjarazzjoni tal-indipendenza tal-Kosovo.", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/14/council-agrees-fishing-opportunities-for-2022/", "date": "2021-12-14 12:00:00", "category": "European Union, European Council of Ministers, press release", "text": ["Il-ministri la\u0127qu ftehim dwar l-opportunitajiet tas-sajd fl-Atlantiku, fil-Ba\u0127ar tat-Tramuntana, fil-Mediterran u fil-Ba\u0127ar l-Iswed g\u0127all-2022 .", "Il-ftehim, konklu\u017c illum fil-laqg\u0127a tal-Kunsill Agrikoltura u Sajd, jistabbilixxi l-limiti ta' qbid g\u0127al aktar minn 200 stokk ta' \u0127ut kummer\u010bjali .", "Peress li l-konsultazzjonijiet mar-Renju Unit dwar l-istokkijiet tal-\u0127ut kondivi\u017ci g\u0127adhom g\u0127addejjin, ser ji\u0121u applikati limiti provi\u017corji ta' qbid g\u0127all-ispe\u010bijiet ikkon\u010bernati g\u0127all-ewwel tliet xhur tal-2022, sakemm jintla\u0127aq ftehim finali.", "Dawn \u0121ew stabbiliti g\u0127al 25% tal-limiti tas-sena l-o\u0127ra g\u0127all-bi\u010b\u010ba l-kbira tal-ispe\u010bijiet, filwaqt li tqiesu l-ispe\u010bifi\u010bitajiet tas-sajd sta\u0121jonali.", "Il-ftehim tal-lum huwa r-ri\u017cultat ta' \u0127idma iebsa u rieda tajba min-na\u0127at kollha.", "Dan ser jippermettilna n\u017commu l-istokkijiet tal-\u0127ut f'livelli sostenibbli filwaqt li nipprote\u0121u wkoll l-g\u0127ajxien tal-flotot tas-sajd Ewropej.", "Atlantiku u Ba\u0127ar tat-Tramuntana Saru l-bidliet li \u0121ejjin fil-qabdiet totali permissibbli (TACs) li l-UE ti\u0121\u0121estixxi b'mod awtonomu: it-TAC g\u0127al- lingwata tnaqqset b'36% fi\u017c-\u017coni tal-ba\u0127ar fit-tramuntana u dawk \u010bentrali tal-Golf tal-Biskalja, u \u0121iet prorogata fil-Punent tal-Irlanda u l-Porcupine Bank it-TACs g\u0127all- pollakkju iswed fil-Golf tal-Biskalja u fl-ilmijiet Portugi\u017ci \u0121ew prorogati wkoll it-TAC g\u0127all- merluzz tan-nofsinhar tnaqqset bi 8% il- projbizzjoni fuq is-sajd immirat g\u0127all-merluzz in\u017cammet, bit-TAC g\u0127all-qabdiet a\u010b\u010bessorji tal-merluzz fil-Kattegat titnaqqas b'21% (japplikaw dispo\u017cizzjonijiet spe\u010bjali g\u0127all-bastimenti li jipparte\u010bipaw fi provi dwar il-monitora\u0121\u0121 elettroniku mill-bog\u0127od) it-TAC g\u0127all- iskampu fl-unit\u00e0 funzjonali 31 \u017cdied b'2000% Karatteristi\u010bi ewlenin o\u0127ra tal-proposta jinkludu: proroga tal-mi\u017curi g\u0127as- sallura , b'g\u0127eluq ta' tliet xhur, li jippermetti li jsiru konsultazzjonijiet mal-istati membri u l-partijiet ikkon\u010bernati dwar l-a\u0127jar mod kif ji\u0121i \u0121estit dan l-istokk b'rispons g\u0127al parir xjentifiku inkwetanti mi\u017curi mmirati lejn il- protezzjoni tal-istokk tal-bakkaljaw li qed jonqos fil-Ba\u0127ar \u010aeltiku filwaqt li jippermettu wkoll lill-bastimenti tal-UE jkomplu jistadu g\u0127al spe\u010bijiet li l-g\u0127add tag\u0127hom qed ji\u017cdied, b\u0127all-merlangu Mediterran u Ba\u0127ar l-Iswed Il-Kunsill qabel li jnaqqas l-isforz tas-sajd g\u0127all- istokkijiet demersali fil-punent tal-Mediterran b'6%, f'konformit\u00e0 mal-obbligu legali tal-UE li tikseb ir-rendiment massimu sostenibbli g\u0127al din l-ispe\u010bi sal-2025.", "It-tnaqqis ser japplika g\u0127all-bastimenti tat-tkarkir; g\u0127all-bastimenti tas-sajd bil-konz, l-isforz tas-sajd massimu ser ikun ibba\u017cat fuq l-g\u0127add ta' jiem ta' sajd bejn l-1 ta' Jannar 2015 u l-31 ta' Di\u010bembru 2017.", "Il-ministri qablu wkoll li jintrodu\u010bu limiti massimi ta' qbid g\u0127all-istokkijiet ta' gamblu blu u a\u0127mar u gamblu a\u0127mar kbir .", "Fil- Ba\u0127ar l-Iswed , il-Kunsill ittraspona l-kwota tal-UE g\u0127all- barbun imperjali stabbilita skont il-pjan ta' \u0121estjoni pluriennali rivedut, u \u017camm il-limiti ta' qbid g\u0127al- la\u010b\u010ba ka\u0127la stabbiliti s-sena ta' qabel.", "Informazzjoni \u0120enerali F'Di\u010bembru ta' kull sena, il-Kunsill Agrikoltura u Sajd jiltaqa' biex jistabbilixxi l-limiti ta' qbid tas-sena ta' wara \u2013 mag\u0127rufa wkoll b\u0127ala qabdiet totali permissibbli (TACs) \u2013 g\u0127all-bi\u010b\u010ba l-kbira tal-istokkijiet tal-\u0127ut kummer\u010bjali, flimkien mal-kwoti nazzjonali g\u0127al kull spe\u010bi.", "L-istokkijiet ikkon\u010bernati huma dawk li l-UE timmani\u0121\u0121a wa\u0127edha, b'mod kon\u0121unt ma' pajji\u017ci \u0121irien li mhumiex fl-UE, jew permezz ta' ftehimiet mil\u0127uqa ta\u0127t l-organizzazzjonijiet re\u0121jonali tal-\u0121estjoni tas-sajd (RFMOs).", "Sal-2020, l-opportunitajiet tas-sajd fil-Ba\u0127ar Mediterran u fil-Ba\u0127ar l-Iswed \u0121ew ittrattati b\u0127ala parti mill-ftehim \u0121enerali dwar l-ilmijiet tal-UE u mhux tal-UE; sa mill-2020 huma kienu s-su\u0121\u0121ett ta' regolament separat.", "Id-de\u010bi\u017cjoni tal-Kunsill hija bba\u017cata fuq proposta mfassla mill-Kummissjoni Ewropea, filwaqt li tqis l-aqwa parir xjentifiku disponibbli, l-g\u0127anijiet tal- politika komuni tas-sajd (PKS) u r- rendiment massimu sostenibbli (MSY) stabbiliti g\u0127al kull spe\u010bi.", "Il-passi li jmiss Ir-regolamenti ser ji\u0121u ffinalizzati mill-\u0121uristi lingwisti tal-Kunsill, u wara dan ser ji\u0121u adottati formalment permezz ta' pro\u010bedura bil-miktub fil-Kunsill f'laqg\u0127a li jmiss u ppubblikati fil-\u0120urnal Uffi\u010bjali.", "Id-dispo\u017cizzjonijiet ser japplikaw b'mod retroattiv mill-1 ta' Jannar 2022.", "Il-\u0121estjoni tal-istokkijiet tal-\u0127ut tal-UE", "Proposta g\u0127al regolament tal-Kunsill li jistabbilixxi g\u0127all-2022 l-opportunitajiet tas-sajd g\u0127al \u010berti stokkijiet tal-\u0127ut u \u010berti gruppi ta' stokkijiet tal-\u0127ut, applikabbli fl-ilmijiet tal-Unjoni u, g\u0127al bastimenti tas-sajd tal-Unjoni, f'\u010berti ilmijiet mhux tal-Unjoni", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/14/invitation-letter-by-president-charles-michel-to-the-members-of-the-european-council-ahead-of-their-meeting-on-16-december-2021/", "date": "2021-12-14 12:00:00", "category": "European Union, European Council of Ministers, press release", "text": ["Nhar l-Erbg\u0127a 15 ta' Di\u010bembru ser niltaqg\u0127u fi Brussell g\u0127as-Summit tas-S\u0127ubija tal-Lvant.", "Din ser tkun l-okka\u017cjoni biex intennu l-importanza strate\u0121ika tas-S\u0127ubija tal-Lvant, mhux l-inqas fid-dawl tal-isfidi attwali.", "L-g\u0127ada, ser ikollna l-laqg\u0127a regolari tag\u0127na tal-Kunsill Ewropew u Summit tal-Euro f'format inklu\u017civ.", "Il-COVID ser jibqa' bla dubju fi\u010b-\u010bentru tal-attenzjoni tag\u0127na.", "Il-fe\u0121\u0121 ta' varjanti \u0121odda jfakkarna li \u0127add mhu \u0127ieles mill-periklu qabel ma kul\u0127add ikun \u0127ieles mill-periklu.", "Aktar minn qatt qabel, it-tilqim, inklu\u017c it-tielet do\u017ca, jibqa' l-a\u0127jar arma tag\u0127na fil-\u0121lieda kontra l-pandemija.", "G\u0127andna nag\u0127mlu kull sforz biex neg\u0127lbu l-e\u017citazzjoni g\u0127at-tilqim u ni\u0121\u0121ieldu d-di\u017cinformazzjoni.", "Il-koordinazzjoni tal-mi\u017curi tag\u0127na, ibba\u017cati fuq l-a\u0127jar evidenza xjentifika disponibbli, hija kritika spe\u010bjalment biex nippreservaw il-mobbilt\u00e0.", "Ser nindirizzaw ukoll il-kooperazzjoni globali, inklu\u017c kif nistg\u0127u n\u017cidu l-isforzi tag\u0127na u nne\u0127\u0127u l-kon\u0121estjonijiet fil-kondivi\u017cjoni u l-amministrazzjoni tat-tilqim.", "Ser immorru lura g\u0127al \u0127idmietna biex insa\u0127\u0127u t-t\u0127ejjija kollettiva, il-kapa\u010bit\u00e0 ta' rispons u r-re\u017ciljenza tag\u0127na g\u0127al kri\u017cijiet futuri.", "Wara d-diskussjoni tag\u0127na f'Ottubru, ser nindirizzaw l-g\u0127oli fil-prezzijiet tal-ener\u0121ija u l-impatt tieg\u0127u fuq i\u010b-\u010bittadini u n-negozji tag\u0127na.", "Id-diskussjoni tag\u0127na ser tkun ibba\u017cata fuq rapporti preliminari dwar il-funzjonament tas-swieq tal-gass u tal-elettriku u dwar is-Sistema tal-UE g\u0127all-Iskambju ta' Kwoti tal-Emissjonijiet, kif ukoll fuq proposti re\u010benti tal-Kummissjoni.", "G\u0127al din il-kwistjoni kru\u010bjali, ser ikun essenzjali li ni\u017cguraw segwitu effettiv.", "Dwar l-aspetti esterni tal-migrazzjoni, ser nindirizzaw ir-rotot migratorji kollha u nivvalutaw l-operazzjonalizzazzjoni tal-pjanijiet ta' azzjoni ma' pajji\u017ci terzi ta' prijorit\u00e0 kif ukoll il-finanzjament tag\u0127hom.", "Fid-dawl ta' tnaqqis fl-istabbilt\u00e0 globali, qbilna li je\u0127tie\u0121 li l-UE tie\u0127u aktar responsabbilt\u00e0 g\u0127as-sigurt\u00e0 tag\u0127ha.", "Kif iddiskutejna f'Brdo, ser nipprovdu gwida g\u0127al Boxxla Strate\u0121ika ambizzju\u017ca, li ser tistabbilixxi vi\u017cjoni strate\u0121ika komuni g\u0127all-g\u0127axar snin li jmiss.", "Ser niddiskutu wkoll kif nistg\u0127u nkomplu nsa\u0127\u0127u l-kooperazzjoni mill-qrib tag\u0127na man-NATO, li g\u0127al dawk l-Istati li huma membri tag\u0127ha tibqa' s-sisien tad-difi\u017ca kollettiva tag\u0127hom.", "Ser ner\u0121g\u0127u lura wkoll g\u0127as-sitwazzjoni fil-Belarussja u kif l-a\u0127jar ni\u0121\u0121ieldu l-attakk ibridu mniedi mir-re\u0121im b'rispons determinat, filwaqt li nindirizzaw id-dimensjonijiet kollha tal-kri\u017ci f'konformit\u00e0 mad-drittijiet fundamentali.", "Ser nindirizzaw ukoll i\u017c-\u017cieda fil-pre\u017cenza militari Russa tul il-fruntiera mal-Ukrajna.", "Kwalunkwe aggressjoni militari ulterjuri kontra l-Ukrajna ser ikollha konsegwenzi enormi u spejje\u017c gravi b\u0127ala rispons.", "B'\u0127arsa 'l quddiem lejn is-sena d-die\u0127la, ser in\u0127ejju s-Summit bejn l-Unjoni Ewropea u l-Unjoni Afrikana li g\u0127andu jsir fi Brussell fis-17 u t-18 ta' Frar 2022, bil-g\u0127an li no\u0127olqu Alleanza ta' prosperit\u00e0 u stabbilt\u00e0 appo\u0121\u0121ata minn pakkett ta' investiment trasformattiv.", "Fl-a\u0127\u0127ar nett, matul is-Summit tal-Euro, ser nivvalutaw is-sitwazzjoni ekonomika kif ukoll l-a\u0127\u0127ar \u017cviluppi b'rabta mal-Unjoni Bankarja u l-Unjoni tas-Swieq Kapitali.", "Ninsab \u0127erqan li narakom fi Brussell.", "Ittra ta' stedina", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/02/covid-19-council-removes-jordan-and-namibia-from-the-list-of-countries-for-which-travel-restrictions-should-be-lifted/", "date": "2021-12-02 12:00:00", "category": "European Union, European Council of Ministers, press release", "text": ["Wara revi\u017cjoni skont ir-rakkomandazzjoni dwar it-tne\u0127\u0127ija gradwali tar-restrizzjonijiet temporanji fuq l-ivvja\u0121\u0121ar mhux essenzjali lejn l-UE, il-Kunsill a\u0121\u0121orna l-lista ta' pajji\u017ci, re\u0121juni amministrattivi spe\u010bjali u entitajiet u awtoritajiet territorjali o\u0127ra li g\u0127alihom g\u0127andhom jitne\u0127\u0127ew ir-restrizzjonijiet fuq l-ivvja\u0121\u0121ar.", "B'mod partikolari, il-\u0120ordan u n-Namibja tne\u0127\u0127ew mil-lista.", "Din ir-revi\u017cjoni hija pro\u010bess regolari, filwaqt li jitqies sett definit ta' kriterji li \u0121ew a\u0121\u0121ornati l-a\u0127\u0127ar fl-20 ta' Mejju 2021.", "Huma jkopru s-sitwazzjoni epidemjolo\u0121ika u r-rispons \u0121enerali g\u0127all-COVID-19, kif ukoll l-affidabbilt\u00e0 tal-informazzjoni disponibbli u s-sorsi tad-data.", "Ir-re\u010bipro\u010bit\u00e0 g\u0127andha titqies ukoll skont il-ka\u017c.", "Kif stipulat fir-rakkomandazzjoni tal-Kunsill, din il-lista ser tkompli ti\u0121i riveduta kull \u0121imag\u0127tejn u ti\u0121i a\u0121\u0121ornata skont il-ka\u017c.", "Skont il-kriterji u l-kondizzjonijiet mog\u0127tija fir-rakkomandazzjoni, mit-2 ta' Di\u010bembru 2021 l-istati membri g\u0127andhom ine\u0127\u0127u gradwalment ir-restrizzjonijiet fuq l-ivvja\u0121\u0121ar fil-fruntieri esterni g\u0127ar-residenti tal-pajji\u017ci terzi li \u0121ejjin: Ar\u0121entina Awstralja il-Bahrain Kanada \u010ail\u00ec Kolombja Indone\u017cja Kuwajt New Zealand Per\u00f9 il-Qatar ir-Rwanda Arabja Sawdija Korea t'Isfel Emirati G\u0127arab Mag\u0127quda Urugwaj \u010aina, so\u0121\u0121ett g\u0127al konferma ta' re\u010bipro\u010bit\u00e0 Ir-restrizzjonijiet fuq l-ivvja\u0121\u0121ar g\u0127andhom jitne\u0127\u0127ew gradwalment g\u0127ar-re\u0121juni amministrattivi spe\u010bjali ta\u010b-\u010aina - Hong Kong u Macao.", "Fil-kategorija ta' entitajiet u awtoritajiet territorjali li mhumiex rikonoxxuti b\u0127ala stati minn tal-inqas stat membru wie\u0127ed, ir-restrizzjonijiet fuq l-ivvja\u0121\u0121ar g\u0127at-Tajwan g\u0127andhom ukoll jitne\u0127\u0127ew gradwalment.", "G\u0127all-finijiet ta' din ir-rakkomandazzjoni, ir-residenti ta' Andorra, Monaco, San Marino u l-Vatikan g\u0127andhom jitqiesu b\u0127ala residenti tal-UE.", "Il-pajji\u017ci asso\u010bjati ma' Schengen (l-I\u017clanda, il-Liechtenstein, in-Norve\u0121ja, l-I\u017cvizzera) ukoll qed jie\u0127du sehem f'din ir-rakkomandazzjoni.", "Kuntest Fit-30 ta' \u0120unju 2020, il-Kunsill adotta rakkomandazzjoni dwar it-tne\u0127\u0127ija gradwali tar-restrizzjonijiet temporanji fuq l-ivvja\u0121\u0121ar mhux essenzjali lejn l-UE.", "Din ir-rakkomandazzjoni inkludiet lista inizjali ta' pajji\u017ci li g\u0127alihom l-istati membri g\u0127andhom jibdew ine\u0127\u0127u r-restrizzjonijiet fuq l-ivvja\u0121\u0121ar fil-fruntieri esterni.", "Il-lista ti\u0121i riveduta kull \u0121imag\u0127tejn u ti\u0121i a\u0121\u0121ornata skont il-ka\u017c.", "Fl-20 ta' Mejju, il-Kunsill adotta rakkomandazzjoni emendatorja li twie\u0121eb g\u0127all-kampanji ta' tilqim li g\u0127addejjin b\u0127alissa billi tintrodu\u010bi \u010berti e\u017cenzjonijiet g\u0127all-persuni mlaqqma u tillaxka l-kriterji biex jitne\u0127\u0127ew ir-restrizzjonijiet g\u0127al pajji\u017ci terzi.", "Fl-istess \u0127in, l-emendi jqisu r-riskji possibbli ma\u0127luqa minn varjanti \u0121odda billi jistipulaw mekkani\u017cmu ta' brejk ta' emer\u0121enza biex jirrea\u0121ixxi malajr f'ka\u017c li jfe\u0121\u0121 varjant ta' interess jew t\u0127assib f'pajji\u017c terz.", "Fis-26 ta' Novembru, il-pajji\u017ci tal-UE, f'diskussjoni madwar mejda dwar l-IPCR ta' livell g\u0127oli ta' emer\u0121enza biex jikkoordinaw ir-rispons tal-UE g\u0127all-emer\u0121enza ta' varjant \u0121did tal-COVID-19 Omicorn, qablu li jattivaw il-brejk ta' emer\u0121enza u li jimponu restrizzjonijiet temporanji fuq l-ivvja\u0121\u0121ar kollu lejn l-UE mill-Botswana, Eswatini, il-Lesoto, il-Mozambique, in-Namibja, l-Afrika t'Isfel u \u017c-\u017bimbabwe.", "Ir-rakkomandazzjoni tal-Kunsill mhix strument li jorbot legalment.", "L-awtoritajiet tal-istati membri g\u0127adhom responsabbli g\u0127all-implimentazzjoni tal-kontenut tar-rakkomandazzjoni.", "Jistg\u0127u, bi trasparenza s\u0127i\u0127a, ine\u0127\u0127u r-restrizzjonijiet fuq l-ivvja\u0121\u0121ar lejn il-pajji\u017ci fil-lista b'mod progressiv biss.", "Stat membru m'g\u0127andux jidde\u010biedi li jne\u0127\u0127i r-restrizzjonijiet fuq l-ivvja\u0121\u0121ar g\u0127al pajji\u017ci terzi li mhumiex fil-lista qabel ma dan ji\u0121i de\u010bi\u017c b'mod koordinat.", "Rakkomandazzjoni tal-Kunsill li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vja\u0121\u0121ar mhux essenzjali lejn l-UE u t-tne\u0127\u0127ija possibbli ta' tali restrizzjoni", "COVID-19: il-Kunsill ja\u0121\u0121orna r-rakkomandazzjoni dwar ir-restrizzjonijiet fuq l-ivvja\u0121\u0121ar minn pajji\u017ci terzi (stqarrija g\u0127all-istampa 20 ta' Mejju 2021)", "COVID-19: ivvja\u0121\u0121ar lejn l-UE (informazzjoni \u0121enerali)", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/07/council-reaches-agreement-on-updated-rules-for-vat-rates/", "date": "2021-12-07 12:00:00", "category": "European Union, European Council of Ministers, press release", "text": ["Illum il-Kunsill la\u0127aq qbil dwar proposta biex ji\u0121u a\u0121\u0121ornati r-regoli tal-UE dwar ir-rati tat-taxxa fuq il-valur mi\u017cjud (VAT).", "Ir-regoli l-\u0121odda jirriflettu l-\u0127ti\u0121ijiet attwali tal-istati membri u l-objettivi ta' politika attwali tal-UE, li nbidlu b'mod konsiderevoli minn meta \u0121ew stabbiliti r-regoli l-antiki.", "L-a\u0121\u0121ornamenti ji\u017cguraw li l-istati membri ji\u0121u ttrattati b'mod ugwali u jag\u0127tuhom aktar flessibbilt\u00e0 biex japplikaw rati tal-VAT imnaqqsa u \u017cero.", "Barra minn hekk, ir-regoli ser jeliminaw gradwalment it-trattamenti preferenzjali g\u0127al o\u0121\u0121etti li jag\u0127mlu \u0127sara lill-ambjent.", "Illum qbilna dwar il-proposta g\u0127al direttiva tal-Kunsill dwar ir-rati tat-taxxa fuq il-valur mi\u017cjud.", "Dan il-fajl ilu ji\u0121i diskuss fil-Kunsill g\u0127al \u017cmien twil, u ninsab kuntent li sibna mod kif nikkonkluduh.", "Andrej \u0160ircelj, Ministru g\u0127all-Finanzi tas-Slovenja", "Il-Kunsill a\u0121\u0121orna u mmodernizza l-lista ta' o\u0121\u0121etti u servizzi li g\u0127alihom huma permessi rati mnaqqsa tal-VAT (l-Anness III tad-direttiva tal-VAT), filwaqt li kkunsidra t-trasformazzjoni di\u0121itali tal-ekonomija.", "L-a\u0121\u0121ornament tal-lista kien xprunat minn g\u0127add ta' prin\u010bipji, b\u0127all-benefi\u010b\u010bju tal-konsumatur finali u l-interess \u0121enerali.", "Madankollu, sabiex ti\u0121i evitata l-proliferazzjoni ta' rati mnaqqsa, il-Kunsill idde\u010bieda li jillimita n-numru ta' o\u0121\u0121etti li g\u0127alihom jistg\u0127u ji\u0121u applikati rati mnaqqsa.", "Il-Kunsill idde\u010bieda wkoll li ji\u017cgura li l-istati membri kollha ji\u0121u ttrattati bl-istess mod.", "Biex jinkiseb dan, id-derogi e\u017cistenti li ppermettew lil xi stati membri japplikaw rati preferenzjali g\u0127al \u010berti prodotti nfet\u0127u g\u0127all-istati membri kollha, dment li jkunu kompatibbli mal-prin\u010bipji maqbula.", "\u017bdiedet ukoll dispo\u017cizzjoni \u0121dida fid-direttiva tal-VAT biex ji\u0121u indirizzati kri\u017cijiet futuri possibbli u biex l-istati membri jkunu jistg\u0127u jirrea\u0121ixxu malajr g\u0127al \u010birkostanzi e\u010b\u010bezzjonali, b\u0127al pandemiji, kri\u017cijiet umanitarji jew di\u017castri naturali.", "Il-Kunsill qabel li sal-1 ta' Jannar 2030 jitne\u0127\u0127ew gradwalment ir-rati mnaqqsa tal-VAT jew l-e\u017cenzjonijiet fuq il-fjuwils fossili u o\u0121\u0121etti o\u0127ra b'impatt simili fuq l-emissjonijiet ta' gassijiet serra.", "Ir-rati mnaqqsa u l-e\u017cenzjonijiet g\u0127all-fertilizzanti kimi\u010bi u l-pesti\u010bidi kimi\u010bi ser jintemmu sal-1 ta' Jannar 2032, biex il-bdiewa b'azjendi agrikoli \u017cg\u0127ar jing\u0127ataw aktar \u017cmien biex jadattaw.", "Barra minn hekk, il-Kunsill introdu\u010ba o\u0121\u0121etti u servizzi li ma jag\u0127mlux \u0127sara lill-ambjent fil-lista ta' o\u0121\u0121etti u servizzi li g\u0127alihom huma permessi rati mnaqqsa, b\u0127al pannelli solari, roti elettri\u010bi u servizzi ta' ri\u010bikla\u0121\u0121 tal-iskart.", "Informazzjoni \u0121enerali u l-passi li jmiss Fit-18 ta' Jannar 2018, il-Kummissjoni \u0127ar\u0121et il-proposta tag\u0127ha biex temenda direttiva tal-Kunsill dwar is-sistema komuni ta' taxxa fuq il-valur mi\u017cjud fir-rigward tar-rati tat-taxxa fuq il-valur mi\u017cjud.", "Ladarba l-Parlament jag\u0127ti l-opinjoni tieg\u0127u dwar il-proposta, il-Kunsill ser jadotta d-direttiva formalment.", "Appro\u010b\u010b \u0121enerali tal-Kunsill dwar il-proposta biex ji\u0121u a\u0121\u0121ornati r-rati tat-taxxa fuq il-valur mi\u017cjud", "Proposta g\u0127al DIRETTIVA TAL-KUNSILL li temenda d-Direttiva 2006/112/KE fir-rigward tar-rati tat-taxxa fuq il-valur mi\u017cjud", "Ara l-pa\u0121na tal-laqg\u0127a"]}
{"url": "https://www.consilium.europa.eu/mt/press/press-releases/2021/12/07/press-statement-following-the-4th-meeting-of-the-eu-kosovo-stabilisation-and-association-council-brussels-7-december-2021/", "date": "2021-12-07 12:00:00", "category": "European Union, European Council of Ministers, press release", "text": ["Il-membri tal-Kunsill ta' Stabbilizzazzjoni u ta' Asso\u010bjazzjoni (Kunsill SA), imlaqqg\u0127in fi Brussell, irrie\u017caminaw il-progress tal-Kosovo fil-perkors Ewropew tieg\u0127u wara l-pubblikazzjoni tar-Rapport tal-2021 tal-Kummissjoni Ewropea dwar il-Kosovo.", "Il-partijiet iddiskutew l-a\u0127\u0127ar \u017cviluppi relatati mal-issodisfar tal-kriterji politi\u010bi, kif ukoll is-sitwazzjoni attwali fir-rigward tal-kriterji ekonomi\u010bi, il-kooperazzjoni finanzjarja u l-implimentazzjoni tal-Ftehim ta' Stabbilizzazzjoni u Asso\u010bjazzjoni.", "Il-partijiet laqg\u0127u l-impenn im\u0121edded tal-Kosovo g\u0127all-perkors Ewropew tieg\u0127u.", "Huma qablu dwar il-\u0127tie\u0121a li jitkomplew ir-riformi, inklu\u017c permezz tal-implimentazzjoni tat-tieni fa\u017ci tal-A\u0121enda Ewropea g\u0127ar-Riforma, u abba\u017ci tal-kisbiet tal-Kosovo sal-lum.", "Dan je\u0127tie\u0121 fokus akbar mill-atturi politi\u010bi kollha, it-tis\u0127i\u0127 tal-kapa\u010bitajiet amministrattivi u struttura effettiva ta' koordinazzjoni fi \u0127dan l-istituzzjonijiet tal-Kosovo.", "Il-partijiet tennew l-importanza tal-liberalizzazzjoni tal-vi\u017ca g\u0127a\u010b-\u010bittadini tal-Kosovo.", "Id-de\u010bi\u017cjoni dwar il-proposta g\u0127adha qed ti\u0121i kkunsidrata fil-Kunsill.", "Il-partijiet \u0127adu nota wkoll tal-i\u017cviluppi po\u017cittivi fit-tkabbir ekonomiku tal-Kosovo, fid-dawl tal-projezzjonijiet re\u010benti ta' 9.9% g\u0127all-2021 mill-istituzzjonijiet tal-Kosovo.", "Il-partijiet iddiskutew il-prijoritajiet ta' riforma fl-oqsma fundamentali, u \u0127adu nota tal-impenn tal-gvern li jsa\u0127\u0127a\u0127 l-istat tad-dritt, il-\u0121lieda kontra l-korruzzjoni u l-kriminalit\u00e0 organizzata, ir-rispett g\u0127ad-drittijiet fundamentali; ir-riforma tal-amministrazzjoni pubblika; l-i\u017cvilupp ekonomiku; kif ukoll l-edukazzjoni u l-impjiegi.", "Rigward l-Awli Spe\u010bjalizzati, il-partijiet apprezzaw il-kooperazzjoni li ntweriet mill-awtoritajiet tal-Kosovo.", "Il-partijiet qablu dwar il-\u0127tie\u0121a g\u0127al impenn kontinwu mill-Kosovo, f'konformit\u00e0 s\u0127i\u0127a mal-qafas legali tieg\u0127u stess u mal-obbligi internazzjonali tieg\u0127u, bi sforzi \u0121enwini biex ji\u0121u garantiti l-istat tad-dritt, il-libertajiet fundamentali, il-\u0121ustizzja u \u0127idma fuq ir-rikon\u010biljazzjoni.", "Il-laqg\u0127a ssottolinjat l-importanza ta' impenn kostruttiv fid-Djalogu ffa\u010bilitat mill-UE biex ji\u0121i nnegozjat u jinkiseb ftehim ta' normalizzazzjoni komprensiv u legalment vinkolanti mas-Serbja.", "Dan huwa kru\u010bjali sabiex il-Kosovo u s-Serbja javvanzaw fil-perkorsi Ewropej rispettivi tag\u0127hom.", "Il-ftehimiet kollha tal-passat je\u0127tie\u0121 li ji\u0121u rispettati u implimentati b'mod s\u0127i\u0127.", "Il-partijiet qablu dwar l-importanza tal-parte\u010bipazzjoni attiva u kostruttiva tal-Kosovo fil-mekkani\u017cmi ta' kooperazzjoni re\u0121jonali, b'mod partikolari s-Suq Re\u0121jonali Komuni u l-A\u0121enda Ekolo\u0121ika g\u0127all-Balkani tal-Punent kif approvati fis-Summit ta' Sofija tal-2020, u li l-Kosovo jisfrutta bis-s\u0127i\u0127 il-Pjan Ekonomiku u ta' Investiment, li ser isa\u0127\u0127a\u0127 l-i\u017cvilupp fit-tul, l-irkupru sostenibbli, ir-re\u017ciljenza tas-sa\u0127\u0127a u t-tran\u017cizzjoni ekolo\u0121ika u di\u0121itali tar-re\u0121jun, u jg\u0127inu javvanza fil-perkors Ewropew.", "Il-Kosovo g\u0127arraf l-intenzjoni tieg\u0127u li japplika g\u0127as-s\u0127ubija.", "Il-laqg\u0127a kienet ippreseduta mill-Prim Ministru tal-Kosovo, is-Sur Albin Kurti.", "Id-delegazzjoni tal-Kosovo inkludiet il-Vi\u010bi Prim Ministru Besnik Bislimi u l-Ministru Donika Gervalla, il-Ministru Hekuran Murati, il-Ministru Xhelal Svecla, il-Ministru Liburn Aliu, u l-Vi\u010bi Ministru Nita Shala.", "Id-delegazzjoni tal-UE kienet immexxija mir-Rappre\u017centant G\u0127oli g\u0127all-Affarijiet Barranin u l-Politika ta' Sigurt\u00e0, is-Sur Josep Borrell, u inkludiet il-Kummissarju g\u0127all-Politika tal-Vi\u010binat u n-Negozjati g\u0127at-Tkabbir, is-Sur Oliv\u00e9r V\u00e1rhelyi, li rrappre\u017centa lill-Kummissjoni Ewropea.", "* Dan l-isem huwa ming\u0127ajr pre\u0121udizzju g\u0127all-po\u017cizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QI\u0120 dwar id-dikjarazzjoni tal-indipendenza tal-Kosovo.", "Ara l-pa\u0121na tal-laqg\u0127a"]}
{"url": "https://www.europarl.europa.eu/news/mt/headlines/eu-affairs", "date": "2021-12-15 13:59:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/ir-rispons-tal-ue-ghall-coronavirus/20210211STO97615/il-coronavirus-kronologija-tal-azzjoni-tal-ue-fl", "date": "2021-12-10 15:45:00", "category": "European Union, European Parliament, press release", "text": ["Ag\u0127ti \u0127arsa lejn il-kronolo\u0121ija tag\u0127na biex issir taf kif l-UE qed tindirizza l-impatt tal-pandemija tal-coronavirus fl-2021.", "Skopri x'azzjoni qed tie\u0127u l-UE fl-2021 g\u0127all-varar ta' va\u010b\u010bini u trattament, biex tag\u0127ti spinta lill-ekonomija, l-impjiegi, is-so\u010bjet\u00e0, l-ivvja\u0121\u0121ar u t-trasport u biex tg\u0127in lis-s\u0127ab tag\u0127ha madwar id-dinja fil-\u0121lieda kontra l-COVID-19.", "Tista' wkoll tag\u0127ti \u0127arsa lejn il-kronolo\u0121ija tal-coronavirus 2020 tag\u0127na.", "Il-kronolo\u0121ija tal-COVID-19 g\u0127all-2021", "Segwi l-avvenimenti tal-2021", "VA\u010a\u010aINI U T-TRATTAMENT", "IMPJIEGI U S-SO\u010aJET\u00c0", "IVVJA\u0120\u0120AR U T-TRASPORT", "REAZZJONI GLOBALI TAL-UE", "Koordinazzjoni a\u0127jar tal-ivvja\u0121\u0121ar", "Il-Kummissjoni tipproponi l-a\u0121\u0121ornament tar-regoli dwar il-moviment sikur u liberu fl-UE, billi tistabbilixxi perjodu ta' a\u010b\u010bettazzjoni standard ta' 9 xhur g\u0127a\u010b-\u010bertifikati COVID-19 wara s-serje ta' tilqim primarju u tirrakkomanda li ma jkun hemm l-ebda restrizzjoni addizzjonali g\u0127al dawk b'\u010bertifikat validu.", "Naqqas", "Aqra iktar dwar dan", "Moviment sikur u \u0127ieles fl-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Ivvja\u0121\u0121ar minn barra l-UE", "Il-Kummissjoni tipproponi li ta\u0121\u0121orna r-rakkomandazzjoni dwar l-ivvja\u0121\u0121ar mhux essenzjali minn barra l-UE, bi prijorit\u00e0 mog\u0127tija lill-vja\u0121\u0121aturi li jkunu r\u010bevew tilqim approvat mill-UE.", "L-UE hija miftu\u0127a wkoll g\u0127al vja\u0121\u0121aturi b'tilqim approvat mid-WHO, i\u017cda dawn il-vja\u0121\u0121aturi u l-vja\u0121\u0121aturi li jkunu rkupraw mill-COVID-19 se jkollhom b\u017conn ukoll prova ta' test PCR negattiv.", "Naqqas", "Aqra iktar dwar dan", "Vja\u0121\u0121ar mhux essenzjali minn barra l-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Fondi addizzjonali g\u0127all-irkupru u t-tilqim fil-ba\u0121it tal-UE g\u0127all-2022", "Il-Parlament ji\u017cgura \u20ac479.1 miljun addizzjonali g\u0127all-prijoritajiet tal-2022 tieg\u0127u, inklu\u017c il-finanzjament g\u0127all-irkupru ta' wara l-pandemija u l-finanzjament ta' 200 miljun do\u017ca permezz tal-mekkani\u017cmu COVAX g\u0127al tilqim globali.", "Naqqas", "Aqra iktar dwar dan", "Ba\u0121it tal-UE g\u0127all-2022", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Appo\u0121\u0121 g\u0127all-irkupru ekonomiku", "Il-Kummissjoni ttawwal il-Qafas Temporanju tal-g\u0127ajnuna mill-Istat sat-30 ta' \u0120unju 2022 biex il-pajji\u017ci tal-UE jkunu jistg\u0127u jestendu l-iskemi ta' appo\u0121\u0121.", "Tintrodu\u010bi wkoll g\u0127odod \u0121odda biex tg\u0127in lill-istati jindirizzaw id-diskrepanza fl-investiment u mi\u017curi biex jag\u0127mlu disponibbli fondi privati g\u0127all-investiment f'intrapri\u017ci \u017cg\u0127ar u ta' daqs medju.", "Naqqas", "Aqra iktar dwar dan", "Appo\u0121\u0121 g\u0127all-ekonomija", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Pjan g\u0127all-provvista tal-ikel fi \u017cminijiet ta' kri\u017ci", "Sabiex ji\u0121i evitat in-nuqqas ta' ikel matul il-kri\u017cijiet, il-Kummissjoni tadotta pjan ta' kontin\u0121enza li jidentifika n-nuqqasijiet e\u017cistenti u jipproponi azzjoni biex tittejjeb it-t\u0127ejjija fil-livell tal-UE.", "Naqqas", "Aqra iktar dwar dan", "Prevenzjoni ta' skarsezzi ta' ikel waqt kri\u017cijiet", "Tag: IMPJIEGI U S-SO\u010aJET\u00c0", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Approvazzjoni g\u0127al \u017cew\u0121 prodotti terapewti\u010bi \u0121odda kontra l-COVID-19", "L-EMA tag\u0127ti opinjoni po\u017cittiva dwar \u017cew\u0121 trattamenti kontra l-COVID-19, Ronapreve u Regkirona, g\u0127all-u\u017cu fl-istadji bikrija tal-infezzjoni.", "Naqqas", "Aqra iktar dwar dan", "\u017bew\u0121 terapiji \u0121odda tal-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Kuntratt ma' Valneva", "L-UE tiffirma kuntratt \u0121did mal-kumpanija farma\u010bewtika Valneva biex tixtri tilqima potenzjali kontra l-COVID-19.", "Dan joffri l-possibbilt\u00e0 g\u0127all-pajji\u017ci tal-UE li jixtru kwa\u017ci 27 miljun do\u017ca fl-2022 u sa 33 miljun do\u017ca fl-2023.", "Naqqas", "Aqra iktar dwar dan", "Kuntratt \u0121did g\u0127at-tilqim", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac90 miljun g\u0127all-Albanija", "L-UE tipprovdi \u20ac90 miljun biex tg\u0127in lill-Albanija tirrispondi g\u0127all-impatt ekonomiku tal-pandemija tal-COVID-19.", "Naqqas", "Aqra iktar dwar dan", "G\u0127ajnuna g\u0127all-Albanija", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Tis\u0127i\u0127 tar-rwol tal-EMA", "Il-Parlament u l-Kunsill jil\u0127qu ftehim provi\u017corju biex jag\u0127mlu lill-A\u0121enzija Ewropea g\u0127all-Medi\u010bini aktar effettiva biex tindirizza nuqqas ta' medi\u010bini u apparati medi\u010bi.", "Naqqas", "Aqra iktar dwar dan", "Ftehim dwar rwol aktar b'sa\u0127\u0127tu g\u0127ar-regolatur tal-medi\u010bini tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tipprovdi \u20ac600 miljun lill-Ukrajna", "L-UE trid tg\u0127in lill-Ukrajna tillimita l-impatt ekonomiku tal-pandemija b'\u20ac600 miljun.", "Naqqas", "Aqra iktar dwar dan", "\u20ac600 miljun g\u0127all-Ukrajna fil-\u0121lieda kontra l-impatt tal-Covid-19", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tistabbilixxi portafoll tal-aktar g\u0127axar trattamenti promettenti g\u0127all-COVID-19", "Abba\u017ci ta' parir xjentifiku indipendenti, il-Kummissjoni tistabbilixxi portafoll ta' terapiji potenzjali tal-Covid-19 li x'aktarx dalwaqt se ji\u0121u awtorizzati u jkunu disponibbli fis-suq Ewropew, wara l-konferma tal-EMA.", "Naqqas", "Aqra iktar dwar dan", "L-aktar g\u0127axar trattamenti promettenti g\u0127all-Covid-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-PE jrid aktar politiki trasparenti dwar il-va\u010b\u010bini", "Il-Parlament jappella g\u0127al le\u0121i\u017clazzjoni li trendi l-pro\u010bess tal-i\u017cvilupp, ix-xiri u d-distribuzzjoni tal-va\u010b\u010bini fl-UE aktar trasparenti.", "Il-Membri tal-PE jsostnu li aktar informazzjoni tista' tg\u0127in fil-\u0121lieda kontra l-e\u017citazzjoni u d-di\u017cinformazzjoni g\u0127al dak li jikkon\u010berna l-va\u010b\u010bini.", "Huma jridu wkoll jg\u0127inu lill-pajji\u017ci mhux tal-UE u jag\u0127mlu l-va\u010b\u010bini aktar disponibbli madwar id-dinja.", "Naqqas", "Aqra iktar dwar dan", "Aktar trasparenza fl-i\u017cvilupp, ix-xiri u d-distribuzzjoni tal-va\u010b\u010bini", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Membri tal-PE jridu jiffukaw fuq l-irkupru tal-Covid-19 fil-ba\u0121it tal-UE tal-2022", "Il-Membri tal-PE jridu aktar fondi fil-ba\u0121it tal-UE g\u0127all-2022 biex ji\u0121i appo\u0121\u0121jat l-irkupru mill-pandemija, ting\u0127ata spinta lill-investiment, ji\u0121i indirizzat il-qg\u0127ad u titwitta t-triq g\u0127al Unjoni aktar re\u017ciljenti u sostenibbli.", "Huma jridu \u017cieda fil-finanzjament g\u0127all-programmi u l-politiki li jqisu li jikkontribwixxu g\u0127all-irkupru ta' wara l-pandemija.", "Naqqas", "Aqra iktar dwar dan", "Il-Membri tal-PE jridu jiffukaw fuq l-irkupru mill-kri\u017ci tal-COVID-19:", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "In\u0127ar\u0121u aktar minn 591 miljun \u010bertifikat Covid Di\u0121itali tal-UE", "In\u0127ar\u0121u aktar minn 591 miljun \u010bertifikat Covid Di\u0121itali tal-UE u \u0127afna pajji\u017ci barra l-blokk huma konnessi mas-sistema, u dan jg\u0127in biex jing\u0127ata appo\u0121\u0121 lit-turi\u017cmu.", "Naqqas", "Aqra iktar dwar dan", "Su\u010b\u010bess ta\u010b-\u010aertifikat COVID Di\u0121itali tal-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac36.4 miljun biex ti\u0121i indirzzata s-sitwazzjoni tal-COVID-19 fir-Repubblika tal-Moldova", "L-UE tag\u0127ti g\u0127otja ta' \u20ac36.4 miljun lill-Moldova biex tindirizza l-pandemija u tirriforma l-forza tal-pulizija.", "Naqqas", "Aqra iktar dwar dan", "L-UE tipprovdi \u20ac36.4 miljun biex ti\u0121i indirizzata s-sitwazzjoni tal-COVID-19 fir-Repubblika tal-Moldova", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-Istati Uniti u l-UE jikkooperaw dwar it-tilqim globali", "L-Istati Uniti u l-UE, mexxejja fil-pjattaformi tal-va\u010b\u010bin, ser jespandu l-kooperazzjoni g\u0127al azzjoni globali inti\u017ca sabiex nies madwar id-dinja jing\u0127ataw il-va\u010b\u010bin.", "Dawn se jg\u0127inu biex jespandu l-provvista, jag\u0127tu ri\u017cultati b'mod aktar koordinat u effi\u010bjenti u ji\u0121\u0121estixxu r-restrizzjonijiet g\u0127all-ktajjen tal-provvista.", "Naqqas", "Aqra iktar dwar dan", "A\u0121enda Stati Uniti-UE g\u0127at-Tis\u0127i\u0127 tal-Pandemija Globali", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Kummissjoni tiffirma kuntratt g\u0127all-provvista ta' trattament tal-antikorpi monoklonali", "L-UE tiffirma kuntratt qafas g\u0127all-provvista ta' trattament tal-antikorpi monoklonali mal-kumpanija farma\u010bewtika Eli Lilly.", "Il-medi\u010bina, li b\u0127alissa qieg\u0127da ta\u0127t ir-revi\u017cjoni tal-EMA, tintu\u017ca fit-trattament ta' pazjenti li ma je\u0127ti\u0121ux ossi\u0121nu i\u017cda li jinsabu f'riskju g\u0127oli ta' Covid-19 severa.", "Naqqas", "Aqra iktar dwar dan", "Kuntratt qafas ma' Eli Lilly", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tniedi l-Hera", "L-UE tniedi l-Awtorit\u00e0 tal-UE g\u0127at-T\u0127ejjija u g\u0127ar-Rispons f'Ka\u017c ta' Emer\u0121enza tas-Sa\u0127\u0127a (Hera), li se tanti\u010bipa t-theddid u l-kri\u017cijiet potenzjali tas-sa\u0127\u0127a u ti\u017cgura l-i\u017cvilupp, il-produzzjoni u d-distribuzzjoni ta' prodotti medi\u010bi.", "Naqqas", "Aqra iktar dwar dan", "Hera: In\u0127ejju ru\u0127na g\u0127all-emer\u0121enzi tas-sa\u0127\u0127a futuri:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac34 biljun \u017cbor\u017cati lill-pajji\u017ci s\u0127ab", "L-UE, l-Istati Membri u l-istituzzjonijiet finanzjarji Ewropej \u017cbor\u017caw \u20ac34 biljun biex jappo\u0121\u0121jaw lill-pajji\u017ci s\u0127ab fil-\u0121lieda kontra l-COVID-19 u l-konsegwenzi tieg\u0127u, li jaqb\u017cu l-pakkett ta' appo\u0121\u0121 ippjanat ta' \u20ac20 biljun", "Naqqas", "Aqra iktar dwar dan", "Tim Ewropa: \u20ac34 biljun \u017cbor\u017cati s'issa f'g\u0127ajnuna lill-pajji\u017ci s\u0127ab:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Unjoni Ewropea tas-Sa\u0127\u0127a: prevenzjoni a\u0127jar tal-mard u kooperazzjoni transfruntiera", "L-MEPs huma lesti jinnegozjaw mal-pajji\u017ci tal-UE biex isa\u0127\u0127u l-qafas tal-prevenzjoni u l-kontroll tal-mard u jindirizzaw b'mod kon\u0121unt it-theddid transfruntier g\u0127as-sa\u0127\u0127a.", "Huma jridu jestendu l-mandat ta\u010b-\u010aentru Ewropew g\u0127all-Prevenzjoni u l-Kontroll tal-Mard biex ikopri mard ma\u0121\u0121uri mhux komunikabbli, b\u0127al mard kardjovaskulari u respiratorju, il-kan\u010ber, id-dijabete u l-mard mentali, ti\u0121i appo\u0121\u0121jata l-kooperazzjoni bejn l-Istati Membri u ti\u0121i \u017cgurata aktar trasparenza fl-akkwist kon\u0121unt.", "Naqqas", "Aqra iktar dwar dan", "L-MEPs iridu prevenzjoni a\u0127jar tal-mard u kooperazzjoni transfruntiera:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "70% tal-popolazzjoni adulta tal-UE hija mlaqqma kompletament", "Aktar minn 256 miljun adult fl-UE huma mlaqqma kompletament.", "Naqqas", "Aqra iktar dwar dan", "70% tal-popolazzjoni adulta tal-UE vva\u010b\u010binata kompletament:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac41 miljun addizzjonali f'g\u0127ajnuna umanitarja g\u0127all-\u0121lieda kontra l-pandemija", "L-UE talloka \u20ac31 miljun biex tg\u0127in lill-pajji\u017ci fl-Amerika Latina u l-Karibew, il-Lvant Nofsani u l-Asja jindirizzaw il-konsegwenzi tal-pandemija u \u20ac10 miljun addizzjonali biex tappo\u0121\u0121ja lill-Unicef fl-g\u0127oti tat-tilqim lit-tfal.", "Naqqas", "Aqra iktar dwar dan", "L-UE tag\u0127mel disponibbli finanzjament umanitarju addizzjonali ta' \u20ac41 miljun g\u0127all-\u0121lieda kontra l-pandemija:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-pajji\u017ci tal-UE jg\u0127inu lit-Tune\u017cija", "Diversi pajji\u017ci tal-UE taw do\u017ci tal-va\u010b\u010bin, maskri tal-wi\u010b\u010b, testijiet tal-anti\u0121eni, ventilaturi, kon\u010bentraturi tal-ossi\u0121enu, sodod tal-infermerija u tag\u0127mir mediku vitali ie\u0127or biex jg\u0127inu lit-Tune\u017cija tla\u0127\u0127aq mas-sitwazzjoni inkwetanti tas-sa\u0127\u0127a.", "Naqqas", "Aqra iktar dwar dan", "Il-pajji\u017ci Ewropej jipprovdu assistenza ur\u0121enti lit-Tune\u017cija:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tg\u0127in biex t\u0127affef it-tilqim fil-pajji\u017ci tas-S\u0127ubija tal-Lvant", "L-UE \u017c\u017cid il-pakkett ta' assistenza tag\u0127ha minn \u20ac40 miljun g\u0127al \u20ac75 miljun biex tg\u0127in fid-distribuzzjoni ta' va\u010b\u010bini u t\u0127affef il-kampanji ta' tilqim fl-Armenja, l-A\u017cerbaj\u0121an, il-Belarussja, il-Georgia, il-Moldova u l-Ukrajna.", "Naqqas", "Aqra iktar dwar dan", "L-UE ssa\u0127\u0127a\u0127 l-appo\u0121\u0121 biex t\u0127affef it-tilqim fir-re\u0121jun tas-S\u0127ubija tal-Lvant:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Kuntratt \u0121did g\u0127al va\u010b\u010bin potenzjali tal-COVID-19 ma' Novavax", "L-UE tapprova ftehim \u0121did ta' xiri avvanzat biex ti\u017cgura x-xiri sa 100 miljun do\u017ca tat-tilqima Novavax, b'g\u0127a\u017cla ta' 100 miljun do\u017ca addizzjonali matul l-2021, l-2022 u l-2023, ladarba ti\u0121i riveduta u approvata mill-A\u0121enzija Ewropea g\u0127all-Medi\u010bini.", "Naqqas", "Aqra iktar dwar dan", "Kuntratt \u0121did ma' Novavax:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tissimplifika r-regoli dwar l-g\u0127ajnuna mill-Istat", "L-UE tissimplifika r-regoli li jippermettu lill-Istati Membri jimplimentaw \u010berti mi\u017curi ta' g\u0127ajnuna ming\u0127ajr skrutinju minn qabel mill-Kummissjoni Ewropea.", "Ir-regoli riveduti jikkon\u010bernaw l-g\u0127ajnuna mog\u0127tija mill-awtoritajiet nazzjonali g\u0127al pro\u0121etti ffinanzjati permezz ta' \u010berti programmi tal-UE \u0121estiti \u010bentralment u xi mi\u017curi li jappo\u0121\u0121jaw it-tran\u017cizzjoni ekolo\u0121ika u di\u0121itali li huma rilevanti g\u0127all-irkupru ekonomiku tal-pandemija.", "Naqqas", "Aqra iktar dwar dan", "G\u0127ajnuna mill-Istat: l-UE tissimplifika r-regoli:", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac120 miljun g\u0127al 11-il pro\u0121ett \u0121did ta' ri\u010berka", "L-UE tappo\u0121\u0121ja 11-il pro\u0121ett \u0121did b'\u20ac120 miljun g\u0127ar-ri\u010berka dwar il-coronavirus u l-varjanti tieg\u0127u.", "Naqqas", "Aqra iktar dwar dan", "Pro\u0121etti \u0121odda biex ji\u0121u indirizzati l-virus u l-varjanti tieg\u0127u:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tappo\u0121\u0121ja l-produzzjoni tal-va\u010b\u010bini fl-Afrika", "L-UE tappo\u0121\u0121ja investiment fuq skala kbira fil-produzzjoni tal-va\u010b\u010bini f'Dakar.", "L-impjant il-\u0121did tal-manifattura g\u0127andu jnaqqas id-dipendenza tal-Afrika (ta' 99 %) fuq l-importazzjonijiet tal-va\u010b\u010bini u jsa\u0127\u0127a\u0127 ir-re\u017ciljenza pandemika futura fil-kontinent.", "Naqqas", "Aqra iktar dwar dan", "Is-Senegal u Tim Ewropa jaqblu li jibnu impjant tal-manifattura biex jipprodu\u010bi va\u010b\u010bini kontra l-COVID-19:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "It-tis\u0127i\u0127 tal-mandat tal-A\u0121enzija Ewropea g\u0127all-Medi\u010bini", "Il-Parlament jadotta l-po\u017cizzjoni tieg\u0127u g\u0127an-negozjati mal-Kunsill dwar l-estensjoni tal-mandat tal-A\u0121enzija Ewropea g\u0127all-Medi\u010bini u t-tis\u0127i\u0127 tar-rwol tag\u0127ha.", "L-MEPs jappellaw g\u0127all-\u0127olqien ta' ba\u017ci tad-data tal-UE g\u0127all-monitora\u0121\u0121 u l-prevenzjoni tan-nuqqas ta' medi\u010bini u g\u0127al provi klini\u010bi kkoordinati, imfassla u trasparenti a\u0127jar.", "Naqqas", "Aqra iktar dwar dan", "It-tis\u0127i\u0127 tal-mandat g\u0127ar-regolatur tal-medi\u010bini tal-UE:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Jintu\u017ca \u010b-\u010aertifikat COVID Di\u0121itali tal-UE", "Jitneda \u010b-\u010aertifikat COVID Di\u0121itali tal-UE.", "I\u010b-\u010bittadini u r-residenti tal-UE issa jista' jkollhom i\u010b-\u010bertifikati tag\u0127hom ma\u0127ru\u0121a u vverifikati madwar l-UE.", "Naqqas", "Aqra iktar dwar dan", "Jid\u0127ol fis-se\u0127\u0127 fl-UE \u010b-\u010aertifikat COVID Di\u0121itali tal-UE:", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tg\u0127in fit-twassil tal-va\u010b\u010bini g\u0127all-Kosovo", "L-UE qed tg\u0127in lin-Norve\u0121ja biex twassal aktar minn 180,000 do\u017ca ta' va\u010b\u010bini tal-COVID-19 lill-Kosovo.", "Naqqas", "Aqra iktar dwar dan", "Twassil tat-tilqim g\u0127all-Kosovo:", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Qorti tordna lil AstraZeneca biex b'mod ur\u0121enti twassal 50 miljun do\u017ca tal-va\u010b\u010bin", "AstraZeneca g\u0127andha twassal 50 miljun do\u017ca ta' va\u010b\u010bin lill-UE sas-27 ta' Settembru 2021.", "Jekk ma tirrispettax id-de\u010bi\u017cjoni tal-qorti, AstraZeneca se jkollha t\u0127allas \u20ac10 g\u0127al kull do\u017ca mhux mog\u0127tija.", "Naqqas", "Aqra iktar dwar dan", "Qorti Bel\u0121jana tordna lil AstraZeneca biex twassal id-do\u017ci tal-va\u010b\u010bin lill-UE:", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Iffirmar tar-regolament dwar i\u010b-\u010aertifikat COVID Di\u0121itali tal-UE", "Il-President tal-Parlament David Sassoli u l-Prim Ministru Portugi\u017c Ant\u00f3nio Costa jiffirmaw ir-regolament dwar i\u010b-\u010aertifikat COVID Di\u0121itali tal-UE fil-pre\u017cenza tal-President tal-Kummissjoni Ewropea Ursula von der Leyen.", "Naqqas", "Aqra iktar dwar dan", "L-UE twitti t-triq g\u0127a\u010b-\u010aertifikat COVID Di\u0121itali tal-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Parlament jitlob deroga temporanja mill-privattiva tal-va\u010b\u010bini kontra l-COVID-19", "Biex tit\u0127affef d-distribuzzjoni globali tal-va\u010b\u010bini, il-Membri tal-PE jitolbu deroga temporanja tal-protezzjoni tad-drittijiet tal-proprjet\u00e0 intellettwali g\u0127all-va\u010b\u010bini kontra l-COVID-19.", "Naqqas", "Aqra iktar dwar dan", "Deroga mill-privattiva tal-va\u010b\u010bini kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Parlament japprova \u010b-\u010aertifikat COVID Di\u0121itali tal-UE", "Il-Membri tal-PE approvaw i\u010b-\u010aertifikat COVID Di\u0121itali tal-UE biex jiffa\u010bilitaw l-ivvja\u0121\u0121ar fi \u0127dan l-UE u jikkontribwixxu g\u0127all-irkupru ekonomiku.", "Naqqas", "Aqra iktar dwar dan", "Il-Parlament japprova \u010b-\u010aertifikat COVID Di\u0121itali tal-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Membri tal-PE jiddiskutu \u010b-\u010aertifikat COVID Di\u0121itali tal-UE", "F'dibattitu qabel il-votazzjoni dwar i\u010b-\u010aertifikat COVID Di\u0121itali tal-UE, il-Membri tal-PE j\u0127e\u0121\u0121u lill-pajji\u017ci tal-UE biex jimplimentawh sal-1 ta' Lulju.", "Filwaqt li \u010b-\u010bertifikat huwa meqjus minn \u0127afna b\u0127ala g\u0127odda biex ter\u0121a' tinkiseb il-libert\u00e0 tal-moviment, il-Membri tal-PE jis\u0127qu fuq l-importanza li jkun konformi mad-drittijiet tan-nies.", "Naqqas", "Aqra iktar dwar dan", "I\u010b-\u010aertifikat COVID Di\u0121itali tal-UE: kollox f'idejn il-pajji\u017ci tal-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE trid rispons kummer\u010bjali multilaterali b'sa\u0127\u0127tu g\u0127all-VA\u010a\u010aINI U TRATTAMENT pandemiku", "Bil-g\u0127an li tespandi l-produzzjoni tal-va\u010b\u010bini u t-trattamenti kontra l-Covid-19 u biex ti\u017cgura l-a\u010b\u010bess universali u \u0121ust g\u0127alihom, l-UE tippre\u017centa proposta li tfittex l-impenn tal-membri tal-Organizzazzjoni Dinjija tal-Kummer\u010b (WTO) g\u0127al pjan ta' azzjoni kummer\u010bjali multilaterali.", "Naqqas", "Aqra iktar dwar dan", "Rispons kummer\u010bjali multilaterali b'sa\u0127\u0127tu g\u0127all-pandemija tal-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Se tibda tit\u0127addem il-Gateway tal-UE g\u0127a\u010b-\u010aertifikat COVID Di\u0121itali tal-UE", "Se tibda tit\u0127addem is-sistema teknika fil-livell tal-UE, li se tippermetti l-verifika sigura ta\u010b-\u010bertifikati b'mod li jirrsipetta l-privatezza.", "Naqqas", "Aqra iktar dwar dan", "Il-Gateway tal-UE tibda tit\u0127addem", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "1.8 biljun do\u017ca addizzjonali tal-va\u010b\u010bin BioNTech-Pfizer", "L-UE ffirmat kuntratt \u0121did ma' BioNTech-Pfizer li ji\u017cgura l-g\u0127oti ta' 1.8 biljun do\u017ca ta' va\u010b\u010bin g\u0127all-2021-2023.", "Naqqas", "Aqra iktar dwar dan", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-Parlament lest g\u0127an-negozjati dwar i\u010b-\u010bertifikat COVID-19 tal-", "Il-Parlament irid jil\u0127aq ftehim mal-Kunsill dwar \u010bertifikat g\u0127al vja\u0121\u0121ar sikur aktar fa\u010bli matul il-pandemija qabel is-sajf.", "Il-MPE ma jridu l-ebda restrizzjoni addizzjonali g\u0127ad-detenturi ta\u010b-\u010bertifikati u talbu a\u010b\u010bess g\u0127al \"ittestjar universali, a\u010b\u010bessibbli, f'waqtu u ming\u0127ajr \u0127las\".", "Naqqas", "Aqra iktar dwar dan", "I\u010b-\u010bertifikat COVID-19 tal-UE jrid jiffa\u010bilita l-moviment liberu ming\u0127ajr diskriminazzjoni", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tipprovdi tag\u0127mir mediku lill-Indja", "Il-vapuri tal-UE je\u0127tie\u0121u b'mod ur\u0121enti l-ossi\u0121nu, il-medi\u010bina u t-tag\u0127mir lill-Indja.", "Naqqas", "Aqra iktar dwar dan", "L-UE tag\u0127ti appo\u0121\u0121 kritiku lill-Indja", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-Istati Membri qablu dwar l-ispe\u010bifikazzjonijiet tekni\u010bi g\u0127a\u010b-\u010bertifikat COVID-19 tal-UE", "L-Istati Membri qablu dwar l-ispe\u010bifikazzjonijiet tekni\u010bi ewlenin g\u0127a\u010b-\u010bertifikat COVID-19 tal-UE, kru\u010bjali g\u0127all-istabbiliment tal-infrastruttura me\u0127tie\u0121a.", "Naqqas", "Aqra iktar dwar dan", "Ftehim dwar l-ispe\u010bifikazzjonijiet tekni\u010bi g\u0127a\u010b-\u010bertifikat COVID-19 tal-UE", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tappo\u0121\u0121ja kampanji ta' va\u010b\u010binazzjoni fl-Afrika b'\u20ac100", "L-inizjattiva tal-UE biex tappo\u0121\u0121ja l-introduzzjoni rapida u sikura tal-va\u010b\u010bini tal-COVID-19 g\u0127all-Afrika g\u0127andha valur ta' \u20ac100 miljun.", "Se ji\u0121u investiti fondi f'attivitajiet b\u0127at-tis\u0127i\u0127 tal-kapa\u010bitajiet, il-lo\u0121istika u l-g\u0127oti tal-va\u010b\u010bini f'\u017coni ta' kunflitt u f'\u017coni li diffi\u010bli li jintla\u0127qu.", "Dan se ji\u0121i implimentat f'kooperazzjoni ma\u010b-\u010aentri Afrikani g\u0127all-Kontroll u l-Prevenzjoni tal-Mard u ma' s\u0127ab internazzjonali o\u0127ra.", "Naqqas", "Aqra iktar dwar dan", "L-UE tniedi inizjattiva umanitarja ta' \u20ac100 miljun biex tappo\u0121\u0121ja l-kampanji ta' va\u010b\u010binazzjoni kontra l-COVID-19 fl-Afrika", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tipprovdi va\u010b\u010bini lill-Balkani tal-Punent", "L-UE tipprovdi 651,000 do\u017ca BioNTech/Pfizer g\u0127all-Balkani tal-Punent bl-ewwel konsenja ssir f'Mejju.", "L-Awstrija se tg\u0127in fid-distribuzzjoni.", "Naqqas", "Aqra iktar dwar dan", "Il-Kummissjoni Ewropea u l-Awstrija ji\u017cguraw il-va\u010b\u010bini kontra l-COVID-19 g\u0127all-Balkani tal-Punent", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Ftehim dwar konsenja aktar rapida tal-", "Il-kumpanija farma\u010bewtika BioNTech-Pfizer qablet li t\u0127affef it-twassil tal-va\u010b\u010bini u tipprovdi 50 miljun do\u017ca addizzjonali fit-tieni kwart tal-2021.", "Id-do\u017ci kienu inizjalment previsti g\u0127ar-raba' kwart tal-2021.", "Naqqas", "Aqra iktar dwar dan", "Dikjarazzjoni mill-President tal-KE dwar l-i\u017cviluppi fl-Istrate\u0121ija g\u0127all-Va\u010b\u010bini", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "\u20ac123 miljun g\u0127ar-ri\u010berka dwar il-varjanti tal-coronavirus", "L-UE timmobilizza \u20ac123 miljun minn programm \u0121did ta' ri\u010berka u innovazzjoni Orizzont Ewropa g\u0127ar-ri\u010berka dwar il-varjanti tal-coronavirus.", "Naqqas", "Aqra iktar dwar dan", "\u20ac123 miljun g\u0127ar-ri\u010berka u l-innovazzjoni biex ti\u0121\u0121ieled it-theddida tal-varjanti", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "L-UE tg\u0127in lill-Moldova, lill-Montenegro u lill-Ma\u010bedonja ta' Fuq", "L-UE g\u0127enet lir-Rumanija biex twassal il-va\u010b\u010bin lill-Moldova u pprovdiet tag\u0127mir mediku lill-Ma\u010bedonja ta' Fuq u lill-Montenegro biex tg\u0127inhom ila\u0127\u0127qu mal-pandemija.", "Naqqas", "Aqra iktar dwar dan", "L-UE tg\u0127in biex twassal il-va\u010b\u010bin lill-Moldova u o\u0121\u0121etti medi\u010bi lill-Montenegro u lill-Ma\u010bedonja ta' Fuq", "Tag: REAZZJONI GLOBALI TAL-UE", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Strate\u0121ija \u0121dida g\u0127at-turi\u017cmu", "Il-MPE jridu li strate\u0121ija \u0121dida tal-UE biex it-turi\u017cmu jirkupra wara l-pandemija u jsir aktar ekolo\u0121iku, aktar sikur u aktar sostenibbli.", "Naqqas", "Aqra iktar dwar dan", "Il-MPE jridu turi\u017cmu aktar sikur u aktar sostenibbli wara l-COVID", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Proposta g\u0127al \u010bertifikat tal-ivvja\u0121\u0121ar", "Biex tippermetti moviment aktar fa\u010bli matul il-pandemija, il-Kummissjoni qed tipproponi \"\u010aertifikat A\u0127dar Di\u0121itali\", li jipprovdi prova tal-va\u010b\u010binazzjoni, test negattiv jew irkupru mill-COVID-19.", "Naqqas", "Aqra iktar dwar dan", "Il-Kummissjoni tipproponi \u010aertifikat A\u0127dar Di\u0121itali", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jistaqsu lill-esperti dwar il-varjanti tal-COVID-19", "Il-kumitat g\u0127as-sa\u0127\u0127a pubblika tal-Parlament iddiskuta l-mutazzjonijiet tal-coronavirus u l-effika\u010bja tal-va\u010b\u010bini e\u017cistenti ma' esperti mill-ECDC, l-EMA u d-WHO.", "Naqqas", "Aqra iktar dwar dan", "Il-varjanti tal-COVID-19: is-sitwazzjoni attwali u l-impatt fuq il-va\u010b\u010binazzjoni fl-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin Johnson & Johnson \u0121ie awtorizzat", "Il-va\u010b\u010bin kontra l-COVID-19, \u017cviluppat minn Johnson & Johnson, jing\u0127ata awtorizzazzjoni kondizzjonali g\u0127at-tqeg\u0127id fis-suq fl-UE.", "Dan huwa r-raba' va\u010b\u010bin awtorizzat, wara rakkomandazzjoni xjentifika po\u017cittiva mill-A\u0121enzija Ewropea g\u0127all-Medi\u010bini.", "Naqqas", "Aqra iktar dwar dan", "Il-Kummissjoni Ewropea tawtorizza r-raba' va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 4 miljun do\u017ca addizzjonali tal-va\u010b\u010bin BioNTech/Pfizer", "Il-pajji\u017ci tal-UE jistg\u0127u jixtru sa erba' miljun do\u017ca addizzjonali tal-va\u010b\u010bin BioNTech-Pfizer, li g\u0127andhom jaslu qabel l-a\u0127\u0127ar ta' Marzu.", "Id-do\u017ci ji\u017cdiedu mal-konsenji miftiehma.", "Naqqas", "Aqra iktar dwar dan", "Offerta ta' erba' miljun do\u017ca addizzjonali tal-va\u010b\u010bin BioNTech-Pfizer", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-programm il-\u0121did tas-sa\u0127\u0127a \u0121ie approvat", "Il-MPE adottaw il-programm il-\u0121did \"l-UE g\u0127as-Sa\u0127\u0127a\" biex jg\u0127in lill-UE ssa\u0127\u0127a\u0127 is-sistemi tas-sa\u0127\u0127a u j\u0127ejjihom biex jindirizzaw a\u0127jar il-kri\u017cijiet futuri potenzjali.", "Naqqas", "Aqra iktar dwar dan", "Theddidiet g\u0127as-sa\u0127\u0127a: Intejbu t-t\u0127ejjija u l-\u0121estjoni tal-kri\u017cijiet tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jistaqsu lis-CEOs tal-kumpaniji farma\u010bewti\u010bi dwar il-konsenja tal-", "F'diskussjoni ma' kumpaniji farma\u010bewti\u010bi, il-MPE talbu \u010barezza u insistew fuq il-fatt li l-kuntratti ji\u0121u rrispettati.", "Naqqas", "Aqra iktar dwar dan", "Il-MPE jiddiskutu modi kif tista' ti\u017cdied id-disponibbilt\u00e0 tal-va\u010b\u010bini mas-CEOs tal-kumpaniji farma\u010bewti\u010bi", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 300 miljun do\u017ca addizzjonali tal-va\u010b\u010bin Moderna", "L-Istati Membri tal-UE jistg\u0127u jixtru 150 miljun do\u017ca addizzjonali tal-va\u010b\u010bin Moderna fl-2021 b'opzjoni g\u0127al 150 miljun do\u017ca addizzjonali fl-2022.", "Naqqas", "Aqra iktar dwar dan", "Il-Kummissjoni tapprova t-tieni kuntratt ma' Moderna", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Pjan ta' t\u0127ejjija g\u0127all-varjanti l-\u0121odda tal-COVID-19", "Il-pjan tal-Inkubatur HERA tal-Kummissjoni g\u0127andu l-g\u0127an li ji\u017cgura \u017cvilupp, approvazzjoni u produzzjoni mg\u0127a\u0121\u0121la ta' va\u010b\u010bini g\u0127al varjanti \u0121odda tal-COVID-19.", "Naqqas", "Aqra iktar dwar dan", "Inkubatur HERA: Nanti\u010bipaw flimkien it-theddida tal-varjanti tal-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-MPE jappellaw g\u0127al mi\u017curi ur\u0121enti biex ti\u017cdied il-produzzjoni tal-va\u010b\u010bini", "Waqt id-dibattitu plenarju, il-MPE qalu li l-UE je\u0127ti\u0121ilha tkompli bl-isforzi kkoordinati tag\u0127ha fil-\u0121lieda kontra l-pandemija tal-COVID-19 u tie\u0127u mi\u017curi ur\u0121enti biex ti\u017cdied il-produzzjoni tal-va\u010b\u010bini u jintla\u0127qu l-aspettattivi ta\u010b-\u010bittadini.", "Naqqas", "Aqra iktar dwar dan", "It-tilqim kontra l-COVID-19: Il-MPE jappellaw g\u0127al solidarjet\u00e0 globali u tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-fa\u010bilit\u00e0 g\u0127all-irkupru u r-re\u017ciljenza adottata", "Il-Parlament jadotta s-EUR 672.5 biljun tal-\"fa\u010bilit\u00e0 g\u0127all-irkupru u r-re\u017ciljenza\", il-programm emblematiku fil-pjan ta' rkupru tal-COVID-19, biex jappo\u0121\u0121ja lill-pajji\u017ci tal-UE \u0127alli jtaffu l-konsegwenzi ekonomi\u010bi u so\u010bjali tal-pandemija u j\u0127ejju l-ekonomiji tal-UE g\u0127al futur di\u0121itali sostenibbli.", "Naqqas", "Aqra iktar dwar dan", "L-irkupru mill-COVID-19: kif se ja\u0127dem l-istrument ewlieni tal-UE", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Mi\u017curi ta' g\u0127ajnuna g\u0127all-avjazzjoni", "Il-Parlament jadotta ftehim mal-Istati Membri li jippermetti lil-linji tal-ajru ju\u017caw mill-inqas 50% tas-slots ippjanati g\u0127at-tlug\u0127 u l-in\u017cul tag\u0127hom g\u0127all-ista\u0121uni tas-sajf u tax-xitwa tal-2021, minflok it-80% me\u0127tie\u0121a qabel il-pandemija.", "Ir-regola \"tu\u017cah jew titilfu\" kienet di\u0121\u00e0 \u0121iet sospi\u017ca temporanjament f'Marzu 2020 biex ji\u0121i evitat li l-linji tal-ajru joperaw titjiriet vojta.", "Naqqas", "Aqra iktar dwar dan", "Il-MPE jestendu l-mi\u017curi ta' g\u0127ajnuna g\u0127as-settur tat-trasport", "Tag: IVVJA\u0120\u0120AR U T-TRASPORT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Trasparenza dwar il-provvisti tal-va\u010b\u010bini", "Il-kumitat g\u0127as-sa\u0127\u0127a pubblika tal-Parlament jappella g\u0127al data trasparenti dwar l-g\u0127add ta' do\u017ci ta' va\u010b\u010bini pprovduti u dwar l-iskedi tat-tilqim g\u0127al kull pajji\u017c fuq ba\u017ci ta' kull xahar, biex ti\u0121i evitata d-di\u017cinformazzjoni.", "Naqqas", "Aqra iktar dwar dan", "Il-MPE j\u0127e\u0121\u0121u lill-pajji\u017ci tal-UE biex ikunu trasparenti dwar il-provvisti tal-va\u010b\u010bini tag\u0127hom kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Mekkani\u017cmu g\u0127all-esportazzjonijiet tal-va\u010b\u010bini kontra l-COVID-19", "Il-kumpaniji li mag\u0127hom l-UE kkonkludiet Ftehimiet ta' Xiri bil-Quddiem g\u0127andhom jinnotifikaw lill-awtoritajiet tal-Istati Membri dwar kwalunkwe pjan g\u0127all-esportazzjoni ta' va\u010b\u010bini prodotti fl-Unjoni Ewropea.", "Naqqas", "Aqra iktar dwar dan", "Mekkani\u017cmu ta' trasparenza u ta' awtorizzazzjoni g\u0127all-esportazzjonijiet tal-va\u010b\u010bini kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin tal-AstraZeneca \u0121ie awtorizzat", "Il-va\u010b\u010bin kontra l-COVID-19 \u017cviluppat mill-AstraZeneca ng\u0127ata awtorizzazzjoni kundizzjonali g\u0127at-tqeg\u0127id fis-suq.", "Dan huwa t-tielet va\u010b\u010bin awtorizzat, wara rakkomandazzjoni xjentifika po\u017cittiva mill-EMA.", "Naqqas", "Aqra iktar dwar dan", "Il-Kummissjoni Ewropea tawtorizza t-tielet va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Linji gwida dwar prova ta' tilqim", "Il-pajji\u017ci tal-UE jadottaw linji gwida dwar prova ta' tilqim li tista' tintu\u017ca jekk jidde\u010biedu li ju\u017caw \u010bertifikati tat-tilqim sabiex jag\u0127mluhom interoperabbli", "Naqqas", "Aqra iktar dwar dan", "Linji gwida dwar prova ta' tilqim g\u0127al ra\u0121unijiet medi\u010bi", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Flessibbilt\u00e0 skont ir-regoli tal-g\u0127ajnuna mill-Istat", "Il-Kummissjoni tadotta mi\u017curi temporanji li jippermettu lill-pajji\u017ci tal-UE jipprovdu g\u0127otjiet, self u salvagwardji lill-kumpaniji biex jg\u0127inu fis-sostenn tal-ekonomija matul il-kri\u017ci.", "Naqqas", "Aqra iktar dwar dan", "Il-Kummissjoni tadotta regoli li jippermettu lill-Istati Membri jsostnu aktar lill-ekonomija matul it-tifqig\u0127a tal-COVID-19", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "G\u0127ajnuna g\u0127al min hu l-aktar fil-b\u017conn", "Il-Parlament jadotta ftehim biex jag\u0127mel disponibbli ri\u017corsi addizzjonali fl-2021 u l-2022 biex jipprovdi ikel u assistenza ba\u017cika lill-persuni l-aktar fil-b\u017conn.", "Naqqas", "Aqra iktar dwar dan", "Il-kri\u017ci tal-Corona: ni\u017cguraw g\u0127ajnuna u protezzjoni g\u0127al min hu l-aktar fil-b\u017conn", "Tag: IMPJIEGI U S-SO\u010aJET\u00c0", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sej\u0127a g\u0127al aktar solidarjet\u00e0 u trasparenza", "Il-MPE talbu g\u0127al aktar unit\u00e0 u \u010barezza waqt dibattitu dwar il-varar tal-va\u010b\u010bini u l-istrate\u0121ija tal-va\u010b\u010bini tal-UE.", "Naqqas", "Aqra iktar dwar dan", "It-tilqim kontra l-COVID-19: aktar solidarjet\u00e0 u trasparenza me\u0127tie\u0121a", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Sa 300 miljun do\u017ca addizzjonali tal-va\u010b\u010bin BioNTech/Pfizer", "L-Istati Membri tal-UE jistg\u0127u jixtru 200 miljun do\u017ca addizzjonali tal-va\u010b\u010bin kontra l-COVID-19 prodott minn BioNTech u Pfizer, bil-possibbilt\u00e0 li jakkwistaw 100 miljun do\u017ca o\u0127ra.", "Naqqas", "Aqra iktar dwar dan", "Il-Kummissjoni tipproponi li jinxtraw do\u017ci addizzjonali tal-va\u010b\u010bin BioNTech-Pfizer", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Il-va\u010b\u010bin Moderna \u0121ie awtorizzat", "Il-va\u010b\u010bin kontra l-COVID-19, \u017cviluppat minn Moderna, jing\u0127ata awtorizzazzjoni kondizzjonali g\u0127at-tqeg\u0127id fis-suq fl-UE.", "Dan huwa t-tieni va\u010b\u010bin awtorizzat, wara rakkomandazzjoni xjentifika po\u017cittiva mill-EMA.", "Naqqas", "Aqra iktar dwar dan", "Il-Kummissjoni Ewropea tawtorizza t-tieni va\u010b\u010bin sikur u effettiv kontra l-COVID-19", "Tag: VA\u010a\u010aINI U T-TRATTAMENT", "Aqsam din il-pa\u0121na fuq WhatsApp", "Aqsam din il-pa\u0121na fuq LinkedIn", "Aqsam din il-pa\u0121na fuq Facebook", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/society/20211118STO17609/statistika-agrikola-tal-ue-sussidji-impjiegi-produzzjoni-infografika", "date": "2021-12-07 15:34:00", "category": "European Union, European Parliament, press release", "text": ["Skopri fatti u \u010bifri dwar il-biedja fl-UE, inklu\u017c il-finanzjament skont il-pajji\u017c, l-impjiegi u l-produzzjoni.", "L-agrikoltura hija industrija importanti g\u0127all-pajji\u017ci kollha tal-UE u kollha kemm huma jir\u010bievu fondi tal-UE permezz tal-Politika Agrikola Komuni (PAK).", "Dawn il-fondi jappo\u0121\u0121aw b'mod dirett lill-bdiewa permezz tal-Fond Agrikolu Ewropew ta' Garanzija, u \u017c-\u017coni rurali, l-azzjoni klimatika u l-\u0121estjoni tar-ri\u017corsi naturali permezz tal-Fond Agrikolu Ewropew g\u0127all-I\u017cvilupp Rurali.", "Skopri kif il-Politika Agrikola Komuni tappo\u0121\u0121a lill-bdiewa", "Sussidji agrikoli tal-UE skont il-pajji\u017c", "Fl-2019, intefqu \u20ac38.2 biljun fuq pagamenti diretti lill-bdiewa u \u20ac13.8 biljun fuq l-i\u017cvilupp rurali. \u20ac2.4 biljun o\u0127ra appo\u0121\u0121aw is-suq g\u0127all-prodotti agrikoli.", "Ir-regoli li jirregolaw kif jintefqu l-fondi tal-Politika Agrikola Komuni huma determinati mill-ba\u0121it fit-tul tal-UE .", "Ir-regoli attwali jibqg\u0127u g\u0127addejjin sa Di\u010bembru 2022 , u wara se tid\u0127ol fis-se\u0127\u0127 l-a\u0127\u0127ar riforma tal-Politika Agrikola Komuni u din tibqa' g\u0127addejja sal-2027.", "It-tqassim tal-fondi tal-Politika Agrikola Komuni bejn il-pajji\u017ci tal-UE", "Statistika tal-UE dwar l-impjiegi fl-agrikoltura", "L-industrija agrikola fl-2019 appo\u0121\u0121at 9,476,600 impjieg u (fl-2018) 3,769,850 impjieg fil-produzzjoni tal-ikel u fl-2020 kienet tirrappre\u017centa 1.3% tal-prodott domestiku gross tal-UE.", "Fl-2019, ir-Rumanija kellha l-aktar nies impjegati fl-agrikoltura, filwaqt li fl-2018 il-\u0120ermanja kellha l-aktar nies impjegati fil-produzzjoni tal-ikel.", "G\u0127al kull euro li jintefaq, is-settur tal-biedja jo\u0127loq \u20ac0.76 addizzjonali g\u0127all-ekonomija tal-UE.", "Il-valur mi\u017cjud gross mill-biedja - id-differenza bejn il-valur ta' dak kollu li pprodu\u010ba s-settur agrikolu primarju tal-UE u l-ispi\u017ca tas-servizzi u l-o\u0121\u0121etti u\u017cati fil-pro\u010bess tal-produzzjoni - kien ta' \u20ac178.4 biljun fl-2020.", "Is-setturi tal-ikel u tal-agrikoltura fl-UE", "Prodotti agrikoli tal-Ewropa", "L-agrikoltura tal-UE tipprodu\u010bi varjet\u00e0 kbira ta' prodotti tal-ikel, mi\u010b-\u010bereali sal-\u0127alib.", "L-UE lle\u0121i\u017clat biex ti\u017cgura li l-ikel prodott u mibjug\u0127 fl-UE jkun tajjeb biex jittiekel.", "L-istrate\u0121ija tal-UE mill-g\u0127alqa sal-platt , im\u0127abbra fl-2020, g\u0127andha l-g\u0127an li ti\u017cgura li l-ikel ji\u0121i prodott ukoll b'mod aktar sostenibbli.", "Il-Membri tal-PE jridu jnaqqsu l-u\u017cu tal-pesti\u010bidi biex jipprote\u0121u a\u0127jar id-dakkara u l-bijodiversit\u00e0, itemmu l-u\u017cu tal-ga\u0121e\u0121 fit-trobbija tal-annimali u j\u017cidu l-u\u017cu tal-art g\u0127all-biedja organika sal-2030.", "Il-produzzjoni tal-ikel fl-UE", "Mad-daqqa t'g\u0127ajn (EN)", "Appo\u0121\u0121 medju tal-introjtu tal-Politika Agrikola Komuni g\u0127al kull abitant fl-2019", "Il-finanzjament g\u0127all-Agrikoltura (infiq g\u0127al kull \u017cona u g\u0127al kull pajji\u017c):", "Il-produzzjoni tal-ikel fl-UE", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20211202STO18646/premju-lux-tal-udjenza-2022-zvelati-n-nominati", "date": "2021-12-13 09:30:00", "category": "European Union, European Parliament, press release", "text": ["It-tliet films Ewropej nominati g\u0127all-Premju LUX tal-Udjenza 2022 huma: Flee, Great Freedom u Quo Vadis, Aida?", "Arahom u vvota g\u0127all-favorit tieg\u0127ek.", "Il-Premju LUX tal-Udjenza jappo\u0121\u0121a \u010b-\u010binema Ewropea u jispira diskussjoni dwar kwistjonijiet topi\u010bi.", "Is-sena l-o\u0127ra, il-Parlament Ewropew ing\u0127aqad mal-European Film Academy biex jorganizza l-Premju u jil\u0127aq udjenza usa'.", "Il-Premju LUX tal-Udjenza issa huwa miftu\u0127 g\u0127all-Ewropej kollha biex, flimkien mal-Membri tal-PE, isemmg\u0127u le\u0127inhom dwar min jirba\u0127 il-premju.", "Il-films kompetituri fl-edizzjoni tal-2022 t\u0127abbru f'\u010berimonja f'Berlin fil-11 ta' Di\u010bembru 2021.", "Dawn huma: \"Flee\" ta' Jonas Poher Rasmussen, \"Great Freedom\" ta' Sebastian Meise u \"Quo Vadis, Aida?\" ta' Jasmila \u017dbani\u0107.", "Ispirati minn avvenimenti veri, il-films mag\u0127\u017cula jitkellmu dwar il-vulnerabbilt\u00e0 u l-firda, i\u017cda wkoll dwar il-qawwa ta' fejqan tat-tolleranza u l-kompassjoni.", "FLEE \u2013 ta' Jonas Poher Rasmussen", "F'din l-animazzjoni, Amin jirrakkonta l-vja\u0121\u0121 tieg\u0127u b\u0127ala tifel rifu\u0121jat Afgan li wasal wa\u0127du d-Danimarka.", "Huwa jipprova jirrikon\u010bilja mal-passat i\u017cda wkoll mieg\u0127u nnifsu u s-sigrieti li kien qed ja\u0127bi.", "GREAT FREEDOM \u2013 ta' Sebastian Meise", "Fil-\u0120ermanja ta' wara l-gwerra, Hans die\u0127el u \u0127iere\u0121 il-\u0127abs g\u0127ax huwa omosesswali.", "B'mod sistematiku, ji\u0121i m\u010ba\u0127\u0127ad mil-libert\u00e0 talli kiser il-paragrafu 175 tal-Kodi\u010bi Kriminali \u0120ermani\u017c.", "L-unika \u0127a\u0121a kostanti f'\u0127ajtu hija ma' sie\u0127bu ta\u010b-\u010bella g\u0127al \u017cmien twil, Viktor, li huwa qattiel ikkundannat.", "Aida hija traduttri\u010bi g\u0127all-forzi ta\u017c-\u017camma tal-pa\u010bi fi Srebrenica matul is-sajf tal-1995.", "Il-familja tag\u0127ha hija fost l-eluf ta' persuni \u010bivili li qed ifittxu kenn fil-kamp tan-NU.", "Aida ssir taf x'destin terribbli hemm jistenna lil familtha u lil niesha, i\u017cda tista' tag\u0127mel xi \u0127a\u0121a biex twaqqfu?", "Ara u vvota", "Ir-rebbie\u0127 se ji\u0121i de\u010bi\u017c b'voti mill-udjenza u mill-Membri tal-PE, b'kull grupp ikollu pi\u017c ta' 50% fil-punte\u0121\u0121 finali.", "\u0126u sehem fl-akbar \u0121urija tal-films fl-Ewropa!", "Ara u vvota g\u0127all-film favorit tieg\u0127ek sal-25 ta' Mejju 2022.", "I\u010b-\u010berimonja tal-Premju LUX tal-Udjenza se ssir fit-8 ta' \u0120unju 2022 fil-Parlament Ewropew fi Strasburgu", "Skopri min reba\u0127 il- Premju LUX tal-Udjenza 2021", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/eu-affairs/20211209STO19125/il-premju-sakharov-2021-il-parlament-jonora-lil-alexei-navalny", "date": "2021-12-15 13:59:00", "category": "European Union, European Parliament, press release", "text": ["Waqt \u010berimonja fil-15 ta' Di\u010bembru, it-tifla ta' Alexei Navalny, Daria Navalnaya, ir\u010beviet il-Premju Sakharov tal-Parlament Ewropew f'isem missierha li huwa l-\u0127abs.", "Alexei Navalny, li b\u0127alissa qed jiskonta sentenza ta' \u0127abs f'kolonja ta' xog\u0127ol furzat fir-Russja, huwa g\u0127al aktar minn g\u0127axar snin figura ewlenija fl-oppo\u017cizzjoni tal-pajji\u017c, mag\u0127ruf g\u0127all-\u0121lieda tieg\u0127u kontra l-korruzzjoni u l-abbu\u017ci tad-drittijiet tal-bniedem mill-Kremlin.", "Fil-kliem introduttorju tieg\u0127u, il-President tal-Parlament David Sassoli fa\u0127\u0127ar il-kura\u0121\u0121 ta' Navalny: \"Huwa \u0121ie mhedded, ittorturat, avvelenat, arrestat, mitfu\u0127 fil-\u0127abs, i\u017cda ma setg\u0127ux iwaqqfuh milli jitkellem\u2026 Huwa kellu l-kura\u0121\u0121 jikkonfronta re\u0121im awtoritarju u abbu\u017civ u jesponi fid-dawl tax-xemx il-korruzzjoni u persuni korrotti.", "Alexei Navalny darba qal li l-korruzzjoni tiffjorixxi meta jkun hemm nuqqas ta' rispett g\u0127ad-drittijiet tal-bniedem.", "Nemmen li g\u0127andu ra\u0121un.", "Il-\u0121lieda kontra l-korruzzjoni hija wkoll \u0121lieda g\u0127ar-rispett tad-drittijiet universali tal-bniedem.", "Hija \u010bertament \u0121lieda g\u0127ad-dinjit\u00e0 tal-bniedem, g\u0127all-governanza tajba u g\u0127all-istat tad-dritt\", qal Sassoli, filwaqt li appella g\u0127all-\u0127elsien immedjat u ming\u0127ajr kundizzjonijiet tieg\u0127u.", "Hi hu ta\u010b\u010betta l-premju f'isem Navalny, Daria Navalnaya ikkritikat lil dawk li huma \u0127erqana li jakkomodaw lid-dittaturi fl-interess tal-pragmati\u017cmu, filwaqt li insistiet li l-Ewropa trid tibqa' leali lejn l-ideali tag\u0127ha: \"Meta ktibt lill-missieri u staqsejtu: X'tixtieq li ng\u0127id quddiem il-Parlament Ewropew? qalli: g\u0127id li \u0127add m'g\u0127andu jqis ir-Russja u l-Putin b\u0127la l-istess \u0127a\u0121a.", "Ir-Russja hija parti mill-Ewropa, u qed nistinkaw biex insiru parti minnha.", "I\u017cda rridu wkoll li l-Ewropa tistinka biex tibqa' leali g\u0127aliha nnifisha, g\u0127al dawk l-ideat tal-g\u0127a\u0121eb, li huma fil-qalba tag\u0127ha.", "A\u0127na nistinkaw g\u0127al Ewropa ta' ideat, i\u010b-\u010belebrazzjoni tad-drittijiet tal-bniedem, id-demokrazija u l-integrit\u00e0.\"", "Pre\u017centi wkoll fi\u010b-\u010berimonja fi Strasburgu kien Leonid Volkov, wie\u0127ed mill-konsulenti politi\u010bi tas-Sur Navalny li serva b\u0127ala kap tal-persunal matul il-kampanja elettorali presidenzjali ta' Navalny fl-2018.", "In-nisa Afgani li qed ji\u0121\u0121ieldu g\u0127ad-drittijiet tan-nisa f'pajji\u017chom, u l-politiku Bolivjan Jeanine \u00c1\u00f1ez kienu l- finalisti l-o\u0127ra g\u0127all-Premju Sakharov tal-Parlament fl-2021 .", "Alexei Navalny huwa r-rebbie\u0127 tal-Premju Sakharov ta' din is-sena, wara de\u010bi\u017cjoni mill-President tal-Parlament Ewropew David Sassoli u l-mexxejja tal-gruppi politi\u010bi fl-20 ta' Ottubru 2021.", "Huwa kiseb prominenza internazzjonali g\u0127all-organizzazzjoni ta' dimostrazzjonijiet kontra l-President Putin u l-gvern tieg\u0127u, kien kandidat fl-elezzjoni Presidenzjali, u appo\u0121\u0121a riformi kontra l-korruzzjoni.", "F'Awwissu 2020, Navalny \u0121ie avvelenat u qatta' xhur s\u0127a\u0127 jirkupra f'Berlin.", "Huwa \u0121ie arrestat mar-ritorn tieg\u0127u f'Moska f'Jannar 2021 u issa jinsab f'kolonja penali ta' sigurt\u00e0 g\u0127olja, fejn g\u0127andu aktar minn sentejn xi jservi.", "Navalny beda strajk tal-\u0121u\u0127 fl-a\u0127\u0127ar ta' Marzu 2021 biex jipprotesta kontra n-nuqqas ta' a\u010b\u010bess tieg\u0127u g\u0127all-kura medika.", "F'\u0120unju 2021, qorti Russa ikklassifikat l-organizzazzjoni ta' Alexei Navalny, il- Fondazzjoni Kontra l-Korruzzjoni , u l-uffi\u010b\u010bji re\u0121jonali tieg\u0127u b\u0127ala \"gruppi estremisti\".", "F' ri\u017coluzzjoni adottata f'Jannar 2021 , il-MPE talbu g\u0127all-\u0127elsien immedjat u ming\u0127ajr kundizzjonijiet ta\u2019 Alexei Navalny u l-persuni l-o\u0127ra kollha detenuti waqt li kienu qed jipprotestaw g\u0127all-\u0127elsien tieg\u0127u, u appellaw lill-pajji\u017ci tal-UE biex isa\u0127\u0127u b\u2019mod sinifikanti s-sanzjonijiet kontra r-Russja; sej\u0127a li tennew f\u2019April 2021 .", "Il-Premju Sakharov tal-Parlament Ewropew", "Il-Premju Sakharov g\u0127al-Libert\u00e0 tal-\u0126sieb jing\u0127ata kull sena mill-Parlament Ewropew.", "Dan twaqqfet fl-1988 biex tonora individwi u organizzazzjonijiet li jiddefendu d-drittijiet tal-bniedem u l-libertajiet fundamentali.", "Il-premju huwa msemmi wara l-fi\u017ciku Sovjetiku u d-dissident politiku Andrei Sakharov u jikkonsisti f\u2019\u010bertifikat u premju ta\u2019 EUR 50,000.", "Fl-2020, il-Parlament ta l-premju lill- oppo\u017cizzjoni demokratika tal-Belarussja .", "Skopri kif ir-rebbie\u0127 tal-Premju Sakharov jintg\u0127a\u017cel fl-infografika tag\u0127na.", "G\u0127al aktar informazzjoni", "Ara konferenza stampa mal-President tal-Parlament Sassoli, bint Alexei Navalny, Daria Navalnaya u l-konsulent ta\u2019 Navalny Leonid Volkov (15 ta\u2019 Di\u010bembru, 12:45 CET)", "Fuq il-midja so\u010bjali Facebook Live mal-konsulent politiku ta\u2019 Alexei Navalny, Leonid Volkov, nhar l-Erbg\u0127a 15 ta\u2019 Di\u010bembru fl-16:00 CET", "Il-websajt tal-Premju Sakharov", "Artikli dwar ir-rebbie\u0127a u l-persuni nominati ta\u2019 din is-sena", "Rebbie\u0127a pre\u010bedenti", "Materjali multimedjali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/headlines/priorities/taxes", "date": "2021-11-30 11:03:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Trasparenza fit-taxxa korporattiva: il-MPE approvaw regoli \u0121odda ta' rapportar pajji\u017c b'pajji\u017c (11/11/2021) L-UE je\u0127ti\u0121ilha tintensifika l-azzjoni tag\u0127ha kontra prattiki fiskali dannu\u017ci, jg\u0127id il-Parlament (7/10/2021)", "Il-Parlament jikkritika lill-gvernijiet tal-UE waqt id-dibattitu dwar il-Pandora Papers (6/10/2021)", "Il-MPE jqisu l-ftehim dwar ir-rata tat-taxxa korporattiva globali minima b\u0127ala wie\u0127ed storiku (9/06/2021)", "Il-MPE jistabbilixxu pjanijiet g\u0127al sistema tat-taxxa iktar \u0121usta, adattata g\u0127all-era di\u0121itali (29/04/2021)", "Kooperazzjoni a\u0127jar bejn l-awtoritajiet nazzjonali dwar it-tassazzjoni tal-kummer\u010b di\u0121itali (10/03/2021)", "Il-lista s-sewda tal-UE dwar ir-rifu\u0121ji fiskali mhix qed taqbad l-ag\u0127ar trasgressuri, jg\u0127id il-Parlament (21/01/2021)", "Il-Parlament jibqa' jinsisti biex l-ekonomija di\u0121itali ti\u0121i intaxxata b'mod aktar \u0121ust (18/12/2019)", "Il-MPE jg\u0127idu lill-Istati Membri biex ji\u017cvelaw fejn il-kumpaniji multinazzjonali j\u0127allsu t-taxxi (24/10/2019)", "Protezzjoni tal-informaturi (whistleblowers): \u0121ew approvati regoli \u0121odda g\u0127all-UE kollha (16/04/2019)", "Reati fiskali: il-MPE jridu forza tal-pulizija finanzjarja tal-UE u unit\u00e0 tal-intelli\u0121ence finanzjarja (26/03/2019)", "Regoli \u0121odda tal-UE biex ifixklu l-\u0127asil tal-flus u l-finanzjament tat-terrori\u017cmu (12/09/2018)", "Il-MPE japprovaw pjan \u0121did g\u0127at-taxxa korporattiva tal-UE li tinkludi a\u0127jar il-qasam di\u0121itali (15/03/2018)", "Aktar kumpaniji jgawdu minn sistema ta' pagament tal-VAT aktar sempli\u010bi, or\u0127os u aktar effettiva (30/11/2017)", "Il-kumitat sab li l-pajji\u017ci tal-UE qed jonqsu milli ji\u0121\u0121ieldu l-\u0127asil tal-flus u l-eva\u017cjoni tat-taxxa (18/10/2017)", "Il-\u0121lieda kontra l-frodi: il-\u0127olqien ta' kundizzjonijiet ekwi madwar l-Ewropa (5/07/2017)", "Il-MPE jag\u0127lqu l-lakuni fiskali tal-kumpaniji multinazzjonali (27/04/2017)", "I\u010b-\u010bittadini g\u0127andhom jiksbu a\u010b\u010bess g\u0127ad-data dwar is-sidien tal-kumpaniji g\u0127all-\u0121lieda kontra l-\u0127asil tal-flus (28/02/2017)", "Eva\u017cjoni tat-taxxa: il-MPE jappo\u0121\u0121jaw l-iskambju awtomatiku ta' data bankarja g\u0127at-tra\u010b\u010bar tas-sidien tal-kontijiet (22/11/2016)", "Il-MPE jappellaw g\u0127al lista sewda ta' rifu\u0121ji fiskali, regoli dwar is-sistemi ta' in\u010bentivi fiskali favur il-privattivi, BKKTK u aktar (6/07/2016)", "Taxxa korporattiva: il-MPE jilqg\u0127u l-pjan g\u0127all-kondivi\u017cjoni tal-informazzjoni mill-awtoritajiet nazzjonali (12/05/2016)", "Google, Apple, IKEA u McDonalds e\u017caminati mill-Kumitat dwar id-De\u010bi\u017cjonijiet tat-Taxxa II (16/03/2016)", "Il-Parlament jiddeskrivi l-passi legali g\u0127all-\u0121lieda kontra l-ippjanar fiskali aggressiv u l-eva\u017cjoni tat-taxxa min-na\u0127a tal-kumpaniji (16/12/2015)", "Il-Parlament jitlob li jkun hemm sistema ta' taxxa korporattiva (25/11/2015)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/konferenza-dwar-il-futur-tal-ewropa", "date": "2021-12-02 18:27:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Il-pjattaforma di\u0121itali tal-UE Materjal awdjovi\u017civ Konferenza dwar il-Futur tal-Ewropa: tintemm it-tieni sessjoni plenarja Materjali awdjovi\u017civi Avveniment tal-Grupp PPE Sit web tal-grupp S&D Stqarrija g\u0127all-istampa tal-Grupp Renew Europe", "Po\u017cizzjoni tal-Grupp Identit\u00e0 u Demokrazija", "Po\u017cizzjoni tal-Grupp Verts/ALE", "Sit web tal-Grupp tal-Konservattivi u r-Riformisti Ewropej", "Stqarrija g\u0127all-Istampa tal-Grupp The Left", "Dak li qed jg\u0127idu l-Membri tal-PE fuq il-midja so\u010bjali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/priorities/sakharov-2021", "date": "2021-12-16 09:37:00", "category": "European Union, European Parliament, press release", "text": ["Aqsam din il-pa\u0121na ma' \u0127addie\u0127or: Facebook Twitter LinkedIn Whatsapp Stqarrija g\u0127all-istampa: Il-Premju Sakharov 2021: pre\u017centazzjoni tal-finalisti (EN): Is-sit web tal-Premju Sakharov Kif jintg\u0127a\u017cel ir-rebbie\u0127 tal-Premju Sakharov Rebbie\u0127a pre\u010bedenti tal-Premju Sakharov Il-komunit\u00e0 tal-Premju Sakharov", "Materjal multimedjali", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/agenda", "date": "2021-12-10 12:08:04", "category": "European Union, European Parliament, press release", "text": ["Informazzjoni dwar il-prodott", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail"]}
{"url": "https://www.europarl.europa.eu/news/mt/headlines/society/20180404STO00909/is-suq-tal-ikel-organiku-tal-ue-fatti-u-regoli", "date": "2021-12-07 15:15:00", "category": "European Union, European Parliament, press release", "text": ["Regoli \u0121odda tal-UE dwar il-produzzjoni organika se jiggarantixxu kwalit\u00e0 tal-ikel, protezzjoni ambjentali u trattament xieraq tal-annimali matul il-katina s\u0127i\u0127a tal-provvista.", "Aktar u aktar konsumaturi Ewropej qeg\u0127din jixtru prodotti li huma mag\u0127mula minn sustanzi u pro\u010bessi naturali.", "L-ikel organiku ma g\u0127adux suq ni\u010b\u010ba, minkejja li g\u0127adu jammonta biss g\u0127al proporzjon \u017cg\u0127ir tal-produzzjoni agrikola totali fl-UE.", "Madankollu, \"organiku\" xi jfisser e\u017cattament?", "Id-definizzjoni tal-UE dwar il-biedja organika", "Il-produzzjoni organika tfisser sistema agrikola sostenibbli li tirrispetta l-ambjent u t-trattament xieraq tal-annimali, i\u017cda tinkludi wkoll l-istadji l-o\u0127ra kollha tal-katina tal-provvista tal-ikel.", "Ir-regoli tal-UE dwar il-produzzjoni", "Ir-Regolament tal-UE dwar il-produzzjoni organika u t-tikkettar ta' prodotti organi\u010bi ji\u017cgura li l-istess standards ta' kwalit\u00e0 g\u0127olja ji\u0121u rispettati madwar l-UE kollha.", "Ir-regoli jirreferu g\u0127al prattiki tal-agrikoltura u tal-akkwakultura, l-ippro\u010bessar u t-tikkettar tal-ikel, il-pro\u010beduri ta' \u010bertifikazzjoni g\u0127all-bdiewa kif ukoll g\u0127all-importazzjoni ta' prodotti organi\u010bi li mhumiex tal-UE.", "Il-bdiewa organi\u010bi fl-UE ju\u017caw ener\u0121ija u ri\u017corsi naturali b'mod responsabbli, jippromwovu s-sa\u0127\u0127a tal-annimali u jikkontribwixxu g\u0127a\u017c-\u017camma tal-bijodiversit\u00e0, tal-bilan\u010b ekolo\u0121iku u tal-kwalit\u00e0 tal-ilma/\u0127amrija.", "Il-prattiki tal-biedja organika fl-UE jinkludu:", "In-newba tal-g\u0127elejjel g\u0127all-u\u017cu effi\u010bjenti tar-ri\u017corsi", "Projbizzjoni fuq l-u\u017cu tal-pesti\u010bidi kimi\u010bi u fertilizzanti sinteti\u010bi", "Limiti stretti \u0127afna fuq l-antibijoti\u010bi g\u0127all-bhejjem", "Projbizzjoni tal-organi\u017cmi \u0121enetikament modifikati (O\u0120M)", "U\u017cu ta' ri\u017corsi fuq il-post g\u0127all-fertilizzanti naturali u g\u0127all-g\u0127alf", "Trobbija tal-bhejjem fil-bera\u0127, f'ambjent miftu\u0127 u bl-u\u017cu tal-g\u0127alf organiku", "Prattiki tat-trobbija tal-annimali mfassla apposta", "It-tikkettar u l-logo g\u0127all-prodotti organi\u010bi", "Il-logo g\u0127all-prodotti organi\u010bi tal-UE fuq il-prodotti alimentari jiggarantixxi li \u0121ew rispettati r-regoli tal-UE dwar il-produzzjoni organika.", "Huwa obbligatorju g\u0127all-ikel ippakkjat minn qabel.", "Fil-ka\u017c ta' ikel ippro\u010bessat, huwa jfisser li minn tal-inqas 95% tal-ingredjenti ta' ori\u0121ini agrikola huma organi\u010bi.", "Is-supermarkets u bejjieg\u0127a o\u0127ra bl-imnut jistg\u0127u jittikkettaw il-prodotti tag\u0127hom bit-terminu organiku fil-ka\u017c biss fejn huma jikkonformaw mar-regoli.", "Is-suq organiku u l-art g\u0127all-biedja organika", "Is-suq tal-prodotti organi\u010bi fl-UE qieg\u0127ed jikber b'mod kostanti u issa g\u0127andu valur ta' madwar \u20ac37.4 biljun fis-sena.", "G\u0127alkemm l-art g\u0127all-biedja organika \u017cdiedet tul is-snin, din tirrappre\u017centa biss 7.5% ta\u017c-\u017cona agrikola totali.", "Id-differenza bejn id-domanda u l-produzzjoni hija koperta mi\u017c-\u017cieda fl-importazzjoni.", "Punti ewlenin tar-regoli l-\u0121odda", "L-UE qieg\u0127da ta\u0127dem fuq a\u0121\u0121ornament tar-regoli e\u017cistenti dwar il-produzzjoni organika u t-tikkettar b'reazzjoni g\u0127al bidliet ma\u0121\u0121uri li qeg\u0127din jittrasformaw is-settur.", "L-emendi proposti jinkludu:", "Kontrolli aktar stretti: l-operaturi kollha tul il-katina tal-provvista tal-ikel (il-bdiewa, dawk li jrabbu l-annimali, il-pro\u010bessuri, il-kummer\u010bjanti, l-importaturi) ji\u0121u kkontrollati minn tal-inqas darba fis-sena.", "Kompetizzjoni aktar \u0121usta: produtturi minn pajji\u017ci li mhumiex membri tal-UE li jridu jbig\u0127u l-prodotti tag\u0127hom fl-UE je\u0127tie\u0121 li jikkonformaw mal-istess regoli li mag\u0127hom iridu jikkonformaw il-produtturi fl-UE.", "Il-prevenzjoni tal-kontaminazzjoni bil-pesti\u010bidi: il-bdiewa je\u0127ti\u0121ilhom jie\u0127du mi\u017curi ta' prekawzjoni biex ti\u0121i evitata kontaminazzjoni a\u010b\u010bidentali b'fertilizzanti jew b'pesti\u010bidi mhux awtorizzati.", "Prodott jitlef l-istatus organiku tieg\u0127u jekk il-kontaminazzjoni hija min\u0127abba frodi jew im\u0121iba negli\u0121enti.", "Il-pajji\u017ci tal-UE li jkollhom limiti g\u0127al sustanzi mhux awtorizzati f'ikel organiku jistg\u0127u jkomplu japplikawhom, i\u017cda dawn g\u0127andhom jippermettu ikel organi\u010bi o\u0127ra minn pajji\u017ci o\u0127ra tal-UE fis-swieq tag\u0127hom.", "Il-Kummissjoni Ewropea se tivvaluta r-regoli kontra l-kontaminazzjoni fl-2025.", "Provvista a\u0127jar ta' \u017crierag\u0127 u annimali organi\u010bi: ba\u017ci tad-data kompjuterizzata dwar id-disponibbilt\u00e0 ta\u017c-\u017crierag\u0127 u annimali organi\u010bi se tkun stabbilita f'kull pajji\u017c tal-UE.", "Azjendi agrikoli m\u0127allta: il-bdiewa huma awtorizzati li jipprodu\u010bu prodotti konvenzjonali minbarra dawk organi\u010bi, i\u017cda je\u0127tie\u0121 li ji\u0121u separati b'mod \u010bar mill-attivitajiet agrikoli tag\u0127hom.", "Pro\u010beduri ta' \u010bertifikazzjoni g\u0127al bdiewa \u017cg\u0127ar se jsiru aktar fa\u010bli.", "Prodotti \u0121odda b\u0127al mel\u0127, sufra u \u017cjut essenzjali huma inklu\u017ci.", "O\u0127rajn jistg\u0127u ji\u017cdiedu aktar tard.", "Il-Membri tal-Parlament Ewropew adottaw ir-regoli l-\u0121odda f'April 2018.", "F'Ottubru 2020, il-Parlament approva l-posponiment tal-applikazzjoni tar-regoli l-\u0121odda b'sena (sal-1 ta' Jannar 2022) biex il-bdiewa u l-awtoritajiet nazzjonali, im\u0127abbtin bil- kri\u017ci tal-COVID-19 , jing\u0127ataw aktar \u017cmien biex ja\u0121\u0121ustaw.", "F'Novembru 2021 il-Membri tal-PE adottaw qafas \u0121did g\u0127all-Politika Agrikola Komuni (PAK) li se jkompli jag\u0127ti appo\u0121\u0121 lill-bdiewa .", "Skopri aktar fatti u \u010bifri dwar l-agrikoltura fl-infografika tag\u0127na", "Prattiki tal-biedja organika fl-UE", "St\u0127arri\u0121:L-Ewropej, l-agrikoltura u l-politika agrikola komuni tal-UE", "Passi pro\u010bedurali", "I\u010b\u010bekkja l-progress tal-proposti", "Tg\u0127arrif", "Il-le\u0121i\u017clazzjoni dwar il-biedja organika (Marzu 2018)", "L-ikel organiku: ng\u0127inu lill-konsumaturi Ewropej jag\u0127mlu g\u0127a\u017cla infurmata (Mejju 2015)", "Il-produzzjoni organika u l-UE (Frar 2015)", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20211129IPR18314/sakharov-prize-2021-interviews-with-alexei-navalny-s-representatives", "date": "2021-11-30 16:32:00", "category": "European Union, European Parliament, press release", "text": ["Kuntatti:", "Informazzjoni ta' kuntatt:", "Numru tat-telefown: (+32) 2 28 31834 (BXL)", "Numru tat-telefown: (+33) 3 881 72420 (STR)", "Numru tal-mobile: (+32) 470 88 29 42", "Informazzjoni ta' kuntatt:", "Numru tat-telefown: (+32) 2 28 46347 (BXL)", "Numru tat-telefown: (+33) 3 881 74339 (STR)", "Numru tal-mobile: (+32) 470 88 02 38", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}
{"url": "https://www.europarl.europa.eu/news/mt/press-room/20211210IPR19209/digital-services-act-safer-online-space-for-users-stricter-rules-for-platforms", "date": "2021-12-14 11:30:00", "category": "European Union, European Parliament, press release", "text": ["Kuntatti:", "Informazzjoni ta' kuntatt:", "Numru tat-telefown: (+32) 2 28 32198 (BXL)", "Numru tat-telefown: (+33) 3 881 76758 (STR)", "Numru tal-mobile: (+32) 498 98 33 36", "Aqsam din il-pa\u0121na ma' \u0127addie\u0127or:", "Irre\u0121istra biex tir\u010bievi l-a\u0121\u0121ornamenti b'mail", "Ver\u017cjoni PDF"]}